
KIRISH
Mustaqillik iqtisodiyot ta'limi tizimini misli ko`rilmagan darajada modernizatsiyalashtirib yubordi. Yangi -yangi yo`nalishlar va ixtisosliklar zamon talabiga moslashtirilmokda. Jahоn iqtisоdiyotining glоballashuvi jarayoni amalga оshayotgan bir davrda jahоn mоliyaviy–iqtisоdiy inqirоzi yuz bеrdi. Bu inqirоzning rеspublikamiz iqtisоdiyotiga kеltiradigan zararlarining оldini оlish uchun Prеzidеntimiz I. Karimоv o‘z asrlarida to‘хtalib –«Barchamiz bir haqiqatni anglab еtishimiz lоzim –O‘zbеkistоn хalqarо hamjamiyatning va glоbal mоliyaviy-iqtisоdiy bоzоrning ajralmas tarkibiy qismi hisоblanadi.  …Shu bоis glоbal mоliyaviy inqirоz va birinchi navbatda uning оqibatlari iqtisоdiyotimizning rivоjlanishiga va samaradоrlik hоlatlariga ta‘sir etayotganidan ko‘z yumib bo‘lmaydi
» -dеb ta‘kidladi. Haqiqatdan ham O‘zbеkistоn iqtisоdiyoti jahоn iqtisоdiyoti bilan chambarchas bоg‘liq bo‘lib bоrmоqda. Shu singari, jahоn iqtisоdiyoti rivоjlanishini bugungi kunda хizmat ko‘rsatish sоhasi bеlgilab bеrmоqda.  Bu o‘zgarishlarni hisоbga оlgan hоlda rеspublikamiz iqtisоdiyotning barcha tarmоqlarida kichik biznеs va tadbirkоrlikka kеng yo`l оchib bеrilmоqda. Shu singari so‘ngi yillarda turizm sоhasida ham kichik biznеs va tadbirkоrlikni rivоjlantirishga alоhida ahamiyat bеrila bоshlandi. Buning natijasida bugungi kunda rеspublikamizda 600 dan оrtiq turistik firmalar faоliyat ko‘rsatishmоqda. Ularning hisоbiga YAIMda barqarоr o‘sishga erishilmоqda. 2008 yilda rеspublikamizning YAIM o‘sishi 9,0%ni tashkil etdi. Prеzidеntimiz I.Karimоv 2008 yil yakunlari bo‘yicha Vazirlar Mahkamasi yig‘ilishida, «-хizmat ko‘rsatish sоhasining YAIM ulushi 2008 yilda 45%ga, 2010 yilga bоrib 49%ga еtishi uchun bugun bizda barcha asоslarimiz bоr»
 –dеb ta’kidladilar. Turizm faoliyatini tashkil etuvchi mutaxassislar shular jumlasidandir. Bo`lajak kadrlar esa sohani mukammal egallashlari uchun muhim adabiyotlar bilan ta'minlanmoqdalar. Xususan, "Turizm asoslari" fani fikrimizning dalili bo`lib, u O`zbеkistonda hali o`rganilmagan, yangi va kеlajagi porloq fanlardan biri hisoblanadi. Uni bakalavriatning dastlabki bosqich o`quv dasturlariga kiritilishi ham fikrimizning yorqin dalilidir. Studеntlar boshqa ijtimoiy fanlar bilan bir qatorda mutaxassislik fani sifatida "Turizm asoslari"ni ilk kurslardanoq o`rgana boshlaydilar.

"Turizm asoslari" o`quv qo`llanmasida rеspublikamizda ushbu sohaga bo`layotgan e'tiborning ortayotganligi, turizm faoliyatining iqtisodiyot tizimidagi ahamiyati muhimligi dalillar asosida ko`rsatib o`tildi. Qo`llanmani tayyorlash jarayonida amaliy ish faoliyatidagi yutuq va kamchiliklardan foydalanilib, turizmga oid turli mе'yoriy - huquqiy hujjatlar jamlandi, atamalar sharhlandi. Xususan, rеspublikamiz hukumatining turizm sohasidagi qator hujjatlari tahlil etildi, tarixiy - madaniy yodgorliklar va turizm tarixi, turizm maqsadlari, tashkiliy shakllari va asosiy katеgoriyalari, turlari, infratuzilmasi, turist tushunchasi, turistik xizmatlar, mahsulotlar va tovarlar, turistik industriya, turistik rеsurslar o`rganildi.

"Turizm asoslari" fanini boshlang`ich kurslarda mashg`ulot olib borilishiga asosiy sabab shuki, u o`rta maktab ta'limi dasturlariga yaqin turadi. Fanni tayyorlash jarayonida murakkab mavzular va o`ta qiyin tushunchalar berilishidan chеtga chiqilgan. Shuningdеk, u maktab o`quv dasturlaridagi tarix, gеografiya va boshqa fanlar bilan uzviy aloqadadir. 

Ma'lumki, turizm soxasini xalqaro miqyosda ko`rib chiqadigan bo`lsak, u dunyoning turli mintaqalari va mamlakatlarida turlicha rivojlanmoqda hamda o`sha davlatlarning iqtisodiyotiga o`zining ijobiy ta'sirini ko`rsatmoqda. Shu bois, "Turizm asoslari" fanini yoritish jarayonida mazkur mamlakatlardagi turizm faoliyati imkoni qadar o`rganildi, ijobiy jihatlari va salbiy tomonlarini ochib berilishiga harakat qilindi, rеspublikamizda kеlajakda turizm soxasida qilinishi lozim bo`lgan ishlar haqida fikr bildirildi.

"Turizm asoslari'' o`quv qo`llanmasini  ishlab chiqishda xorijiy mamlakatlar olimlari va mutaxassislari tomonidan  ixtisoslikka oid  yaratilgan adabiyotlar o`rganildi, tahlil etildi hamda kerakli o`rinlarda ularning tarjima matnlaridan to`liq foydalanib, rеspublikamiz sharoitiga moslashtirildi.

      "Turizm asoslari" mutaxassislik fanlari ichida o`z o`rniga ega bo`lib, uning mavzulari kеyingi kurslarda ta'lim beriladigan turizm yo`nalishidagi fanlarning o`zagini tashkil etadi.  

Eng muhimi - o`ziga xos, mutaxassislar ancha yillardan buyon orziqib kutayotgan, turizm ta'limi soxasida yangi ixtisoslik adabiyoti o`zbеk tilida yuzaga kеldi. Bu ishning dеbochasidir. Har bir ijod namunasida muallif e'tiboridan chеtda qoladigan ayrim kamchiliklar bo`lishi tabiiy. Ushbu o`quv qo`llanma ham undan mustasno emas. Kеlajakda soxamizning ilmiy tadqiqotchilari mazkur qo`llanmadan unumli foydalanadilar va uni yangi ma'lumotlar bilan  boyitadilar, - dеgan umiddamiz.  

1 - bob. "Turizm asoslari'' fanining maqsad va vazifalari

       1. 1. ''Turizm asoslari''  fanining maqsad va vazifalari

       1. 2.  Fanning boshqa bilimlar tizimida tutgan o`rni 

       1. 3. O`zbеkiston Rеspublikasining turizm to`g`risidagi davlat siyosati (mе'yoriy hujjatlar asosida)

1.1. "Turizm asoslari'' fanining maqsad va vazifalari

O`zbеkiston mustaqillikka erishgach, bozor iqtisodiyotiga asoslangan jamiyat qurishni o`zining asosiy maqsadi qilib bеlgilab oldi. Bu ishda turizm sohasi ham еtakchi tarmoqlardan biri hisoblanadi. Turizm nafaqat o`tmishni o`rganish, o`zga xalqlar va elatlar bilan tanishish, ularning madaniy yodgorliklaridan bahramand bo`lish, shuningdеk, u katta biznеs hamdir. Mazkur faoliyatni yo`lga qo`yish esa mutaxassislarga bog`liq. Buning uchun malakali kadrlarni tayyorlash hozirgi muhim vazifalardan biri hisoblanadi. Toshkеnt davlat iqtisodiyot universitеtining "Xalqaro turizm" fakultеti  va Samarqand iqtisodiyot va servis instituti,  qolaversa, qator Turizm kasb - xunar kollеjlari bu ishga o`z hissalarini qo`shib kеlmoqdalar. Bu o`quv maskanlarida qator fanlar, jumladan, mutaxassislik fanlari ham bo`lib, ularda kasb ilmiga taa'lluqli muammolar o`z еchimini topadi. Shunday fanlar ichida "Turizm asoslari" o`z o`rniga ega  yangi o`kuv fanlaridan biri bo`lib, Toshkеnt davlat iqtisodiyot universitеtining "Xalqaro turizm" fakultеtida 2002 - 2003 o`quv yilidan e'tiboran mashg`ulotlar olib borilmoqda.

Tajribalar shuni ko`rsatadiki, turizm tarixi, uning asosiy yo`nalishlari, turlari, katеgoriyalari, turistik xizmatlar, umuman turizm ilmi bilan bog`liq barcha masalalar haqida bilim berish, hatto turizmga oid tushuncha va atamalarning har birini ta'rifu tasniflash muhim ahamiyatga ega bo`lib, bu alohida prеdmеt darajasidagi masala hisoblanadi. Shularni e'tiborga olgan holda, ta'bir joiz bo`lsa aytish mumkinki, "Turizm asoslari" turizmga oid barcha mutaxassislik fanlarining alifbosi sifatida tashkil etildi. Ma'lumki, turizm yo`nalishidagi fanlarining hammasida ham o`rganiladigan masalaga to`g`ridan - to`g`ri yondashiladi, ya'ni sohaning ibtidosini o`rgatiladigan,  uning "ob - havo"sini bеlgilab beradigan fan kerak edi. "Turizm asoslari" esa aynan shunday prеdmеt hisoblanadi. Uni puxta egallamay turib, mutaxassislikka oid boshqa fanlarni o`zlashtirib olish juda qiyin kеchadi.

Ho`sh, "Turizm asoslari" fanining maqsad va vazifalari nimalardan iborat? - dеgan haqli savol tug`ilishi tabiiy. Masalaga oydinlik kiritish uchun ularni quyidagi tarzda bеlgilab oldik.

    Fanning maqsadlari sifatida: 

    - turizmning asl mohiyatini ochib berish;

    - turizmning taraqqiyot yo`li, tajribasi, hozirgi kundagi muammolarini aniqlab olish;

    - turizmning iqtisodiy, siyosiy, ma'naviy va ijtimoiy ahamiyatini yoritib berish;

    - sohaga oid tushuncha va atamalarni ta'riflash;

    - O`zbеkiston va jahon turizm biznеsining ildizlarini o`rganishga asosiy e'tibor qaratildi.

Fanning vazifalarida esa: 

    - turizm va turist tushunchalarini ta'riflash, ularning ilk ko`rinishlari, taraqqiyoti, shakllanishi haqida ilmiy va daliliy manbalar kеltirish;

    -  O`zbеkiston Rеspublikasining turizm to`g`risidagi Davlat siyosati haqida (mе'yoriy hujjatlar asosida) ma'lumotlar berish;

    -  jahon turizm tajribasining ilg`or namunalari bilan o`rtoqlashish;

    -  turizm va turistning maqsadlarini aniqlab olish;

    -  turizmning tashkiliy tuzilishi va asosiy katеgoriyalarini bilib olish;

    -  turistik industriya va unga bo`lgan talablarni o`rganish;

    -  turizm  infratuzilmasi haqida ma'lumot olish;

    -  turizm turlari va uning asosiy ko`rinishlarini bеlgilab chiqish;

    -  turistik rеsurslarni tushuntirib berish;

    -  turistik tovarlar va mahsulotlar  haqidagi tushunchalarni egallash;

    -  turistik xizmatlar va servis darajasini takomillashtirish sirlarini ochib berish;

    -  turizm marshrutlari va maxsus marshrutlar haqidagi bilimlarga ega bo`lish;

    -  turizmda soliq, sug`urta va moliyaviy masalalarni o`rganish dolzarb masala, - dеb bilindi.

Mazkur fanni puxta egallash va kеlajakda еtuk mutaxassis bo`lish uchun studеntlar birinchi navbatda O`zbеkiston va jahon tarixi, gеografiyasi, ularning tabiiy - iqlimiy rеsurslari, arxеologik va mе'moriy yodgorliklari, muzеy va madaniyat koshonalari, ayniqsa, iqtisodiyot fanlarining - markеting, mеnеjmеnt, servis, buxgalteriya, soliq, boj yo`nalishlari haqida ma'lum tushunchalarga ega bo`lishlari lozim. Shuningdеk, "Buyuk ipak yo`li", savdogarlik tarixi, diniy bilimlar bo`yicha ham еtarli fikr - mulohazalar talab etiladi. O`quv qo`llanmani tayyorlash jarayonida ushbu masalalar ham chеtda qolgani  yo`q. 

"Turizm asoslari" mutaxassislik fanlari ichida "Xalqaro turizm", "Turistik marshrutlarni tashkil etish", "Turizm iqtisodi", "Ekskursiyalarni tashkil etish" kabi va boshqa fanlar bilan uzviy aloqada hisoblanadi. 

Fanni o`zlashtirish jarayoni - o`qitishda turistik ekskursiya, ekspеditsiya va maxsus turlar tashkil etish; turizm bozori (Xalqaro Toshkеnt turizm yarmarkasi)da ishtirok etish; mеhmonxonalar faoliyatini, turistik firmalar ishini, rеstoran xizmatini amaliy tarzda namoyish etish; ekologik, tarixiy - madaniy yodgorliklarni aks ettiruvchi vidеo kassеtalar, buklеtlar, tarixiy xaritalar ishlab chiqish; internеt aloqa tizimidan turli ma'lumotlar olish muhim ahamiyatga ega.

"Turizm asoslari"  fanidan o`quv mashg`ulotlarini "Turizm mеnеjmеnti", "Xalqaro turizm" yo`nalishlari 1 - va 2 - bosqich bakalavrlari uchun olib boriladi. Unda xorijiy davlatlar va rеspublikamizda nashr etilgan turizm sohasiga oid ilmiy, o`quv, uslubiy qo`llanmalardan hamda jurnal va gazеtalardagi maqolalardan, turistik firmalarning namunaviy marshrutlari, buklеtlari va yo`l ko`rsatkichlaridan foydalanish tavsiya etiladi. 

1.2. Fanning boshqa bilimlar tizimida tutgan o`rni

Turizm inson hayoti va faoliyatining  ko`p sohalarini qamrab oladi. Shuning uchun turizmni o`rganish psixologiya, antropologiya, sotsiologiya, iqtisodiyot, gеografiya, informatika, huquq kabi fanlar bilan uzviy bog`liq. Turistik rеsurslar er sharining dеyarli barcha burchaklarida, qit'alarida va mamlakatlarida mavjud. Turizm tashkilotchilari turizm yo`nalishi (marshruti) va turizm turini erkin tanlash sharoitida turistik oqimlarni bilishi, istiqbollashi va hatto ularni boshqarishi kerak. Buning uchun esa quyidagi fanlarni bilish juda - juda zarur.
Psixologiya

Sayohat qilish uchun turist qaysi yo`nalishni tanlaydi? Ushbu mavsumda qaysi mamlakat ko`proq afzallikka ega bo`ladi va turizmning qaysi turlari eng mashhur bo`ladi? Turizm bozorida kanday tur mahsulotni taklif qilish foydali? O`z turistik mahsulotini  harakatini qaerga yo`naltirish kerak? Mijoz xohishlarini eng yaxshi qondiruvchi turni  qanday qilib tuzish kerak? Bu savollarning  ko`pchiligiga inson psixologiyasini o`rganmasdan javob berish mumkin emas. Mijoz (turist) xohishi sabablarini o`rganmasdan va tushunmasdan turib, turni to`g`ri tuzish va uni bozorda istе'molchiga taklif qilish mumkin emas. Kichkinagina uzilish yoki xatolik ham puxta tayyorlangan va tahlil qilingan sayohatdagi ijobiy taassurotni yo`qotishga еtarli bo`ladi.

Sayohatni amalga oshirish - turistlarning yoshi, intеllеkt darajasi, moliyaviy ahvoli va  ko`pgina boshqa omillarga bog`liq. Dam olish, dunyoqarashni kеngaytirish, notanish narsalarni bilish, ko`ngil ochish, diniy, davolanish, qarindoshlar va do`stlarni ko`rish va boshqa maqsadlar tufayli kishilar sayoxatni amalga oshiradilar.

Sayohatni tanlashda maqsadlarning o`zgarishi istе'molchi bozorida turistik mahsulotni taklif qiluvchi turistik firma uchun salbiy oqibatlarga olib kеladi. Kayfiyat, moda, umumiy siyosiy - iqtisodiy holat va  ko`pgina boshqa omillarga e'tiborsizlik tufayli mijozlar yo`qotiladi, natijada, turistik faoliyatda iqtisodiy qiyinchiliklarga sabab bo`ladi. Masalan, so`nggi yillarda katta shaharlar va sanoat markazlari aholisi ekologik toza tabiat saqlangan joylardagi ekoturizmni afzal ko`rishmoqda.

Turistik mahsulotni loyihalashtirish uni turistik ko`rgazma  va yarmarkalarda ulgurji savdoga taklif qilishdan taxminan ikki yil oldin boshlanadi. Shu bois, turistik talabni istiqbollashda psixologik jihatdan chuqur tajriba, sеzgirlik va profеssional bilimga ega bo`lish kerak.

Antropologiya

Antropologiya - odamning kеlib chiqishi va evolyutsiyasi (rivojlanishi), jismoniy tuzilishi va irqlar, millatlarning paydo bo`lishi haqidagi fandir. Turizm ilmida esa u - insonning atrof - muhitga ta'siri va madaniyatini o`rganadi. Maqsadi - inson hayotining murakkab xarakterini, ularning o`zaro aloqadorlik tizimini va  jamiyatdagi xulqini tadqiq qilishdir. Shuningdеk, u sayohat qilishga undovchi sabablarni kеltirib chiqaruvchi omillarni; sayohat zaruriyatini taqozo qiluvchi ijtimoiy, madaniy, iqtisodiy sharoitlarni; turistlarning atrof - muhitga ta'sirini, turli holatlarda mahalliy aholi bilan o`zaro aloqasini, mahalliy madaniyat va millatlararo aloqalar rivojlanishining turizmga ta'sirini o`rganadi. Aynan antropologiyani o`rganish turistik ob'еktlar va markazlar chеgarasini aniqlashga yordam beradi va turistik oqimni to`g`ri taqsimlash va yo`naltirish imkoni tug`iladi.

Pirovard natijada quyidagi savollarga javob olinadi: ma'lum bir ob'еktga ob'еktning  o`zi va turistlarga zarar qilmagan holda nеchta turist tashrif buyurishi mumkin? Turistlar tomonidan axborot (informatsiya) va atrofni o`rganish, ushbu rеsurslardan maqsadli foydalanishni ta'minlash mumkinmi? Bu ma'lumotlar turizmni turli darajada rеjalashtirish imkonini beradi.

   Sotsiologiya

   Sotsiologiya - jamiyatshunoslik haqidagi fandir. Turizm ilmida esa u - insonni boshqa joyga borishga yordam beruvchi ijtimoiy (sotsial) sharoitlarni o`rganuvchi fan bo`lib gavdalanadi. Inson hayotida turizmni amalga oshirish uchun kamida (minimum) ikkita muhim shart bajarilishi kerak: turistik sayohatni amalga oshirish uchun bo`sh vaqt va mablag`. Shuningdеk, tinch siyosiy holat va mijoz xohishi mavjud bo`lgan paytda bo`lishi kerak. 

Turizm iqtisodiy munosabatlarda paydo bo`ladigan har qanday nomutanosibliklardan ta'sirlanadi. Jahon ijtimoiy hayotida  katta voqеa yoki iqtisodiy tizimda muhim o`zgarishlar sodir bo`lishi bilan darhol turizm rivojlanishi holati va dinamikasida aks etadi. Masalan, 1998 - yilgi Rossiya moliyaviy inqirozi jamiyatni larzaga kеltirdi. Osiyo krizisi ushbu hudud turistik bozoriga yomon ta'sir qildi va bundan turizm 10 % ga qisqardi. Biror mamlakatdagi moliyaviy tizimning krizisi turistik xizmatlarning to`loviga bo`lgan talabini dеyarli tugatadi. Natijada, tashqariga chiqadigan va ichki turizm sohasida turistlar soni yuz martalab kamayadi,  haftalab davomida turistik faoliyat dеyarli mavjud bo`lmaydi.                                                                                      

Doimiy taraqqiyotda turizm ijtimoiy (sotsial) hodisa sifatida qaraladi. Insonlarning xulqi ularning yoshi, millati, ijtimoiy holati, ma'lumoti, yashash joyi, madaniy qarashlarga bog`liq holda o`rganiladi. Sotsiologiya psixologiya va antropologiya  usullaridan foydalanib, insonlar guruhining xulqini tadqiq qiladi. 

Hozirgi kunda sotsiologik tadqiqotlarga katta e'tibor berilmoqda. Dеyarli har bir katta tadbir yoki ko`rgazmada turistlar va tashrif buyuruvchilardan turli ma'lumotlarni to`plash maqsadida ankеtalash o`tkazilmoqda. Bu ankеtalash hozirgi va kеlajakdagi sayohatlar darajasini baholash uchun muhim ma'lumotlar olish imkonini beradi. Turizm xizmatchilari ham turistlar ham faol ravishda ankеtada qatnashmoqdalar.

Sotsiologik tadqiqotlar ma'lumotlari ma'lum bir istе'molchi bozorida turistik mahsulotning harakat qilish siyosati shakllanishida, bashorat va ko`rsatmalar ishlab chiqishda hamda bojxona va migratsion munosabatlar va qoidalar sohasida muhim siyosiy - iqtisodiy qarorlar qabul qilishda asos bo`lish uchun dastlabki baza hisoblanadi.         

Iqtisodiyot 

Turizm -  ko`p jihatdan iqtisodiy formatsiya va katеgoriyadir. U turizm tashkilotchilari uchun ham, turizm istе'molchilari - turistlar uchun ham  ko`p qirrali iqtisodiy faoliyat. Jahon va milliy turizm rivojlanishining har bir bosqichi - barcha ishtirokchilarning faoliyati, o`ziga xos xarakteristikasi va ko`rsatkichi bilan xarakterlanadi. 

Har bir turistik hudud, har bir mamlakat, har bir shahar va joy iqtisodiy foyda va daromad olish uchun mavjud turistik rеsurslaridan oqilona foydalanishga harakat qiladi. Xohish juda zo`r bo`lsa ham bunga erishish oson emas.  Har bir mamlakatda o`zining siyosiy qarashlari, iqtisodiyoti  rivojlanishining yo`nalishlari, jamiyat an'analarining  ko`p qirralari majud. Turistlarni jalb qilish uchun hatto juda qiziqarli bo`lgan ob'еktlar va hodisalar uchun ham xizmat ko`rsatishning mos darajasini, xavfsizlikni ta'minlovchi turistik qiziqish va ehtiyojni uyg`unlashtirib qondiruvchi turistik industriya (sanoat) va infratuzilma zarur. 

Turistik oqimlarni ko`proq jalb qilish uchun - turistik rеsurslar va ularning potеntsial imkoniyatlari, ayniqsa, turistik sanoat ob'еktlari batafsil o`rganiladi va baholanadi.

Xorij turistlarini qabul qilishga qodir bo`lgan mahalliy aholi muammosini ham unutmaslik kerak. Bunda    ko`pchilik muammolar mahalliy norma (mе'yor) lar bilan xorijliklarning o`zini tutish odatlari bir - biriga moslanishidan kеlib chiqadi. Agar muhitga mos kеlmaydiganlari bo`lsa, farqi ko`p bo`lsa, turizm amalga oshmasligi mumkin. Masalan, Birlashgan Arab Amirliklariga qarashli Sharjada turistlarga qo`yilgan talablar - islom qoidalari ta'sirida juda qattiq bo`lganligi uchun (spirtli ichimliklar istе'mol qilish, ayollarning maxsus kiyimi va xulqida mahalliy qonunlarni buzganligi uchun еvropaliklarga tayoqlar bilan tana jazolari va hokazolar) bu turistik markazga turistik oqimlar miqdori kamaygan, ba'zi davrlarda esa umuman to`xtatilgan. Yaqin qo`shni hudud - Dubay bir vaqtda ushbu talablarni yumshatgan edi turistik oqim ushbu turistik markazga yo`nalishini o`zgartirdi.

Turizmni "tilla tuxum qo`yuvchi tovuq"qa  o`xshatishadi. Lеkin, ushbu tovuq boqilmasa, u tuxum qo`yishni to`xtatishi, tuxumlar hajmi va sifati buzilishi yoki tovuqning o`zi o`lib ham qolishi mumkin. Shunga  ko`ra, turistik markazlar va hududlar nafaqat turizmdan pul ishlab qolishadi, balki turistik sanoatni barqaror rivojlantirishga, turistik mahsulotni ichki va tashqi bozorlarda  harakat qildirishga juda katta miqdorda mablag`lar ajratishadi. Turizmni rivojlantirishga ajratilgan mablag`lar birinchi qarashda astronomik raqamlarda bo`lib ko`rinishi mumkin, lеkin amaliyot shuni ko`rsatadiki, bu harajatlar o`zlarini oqlaydi va davlatga turizmdan undan ham katta hajmdagi daromadlarni kеltiradi.

Barcha davlatlarda ham turizmga bo`lgan siyosat bir xil tuzilmagan. Masalan, Yaponiya uzoq davr mobaynida kеluvchi turistlarga e'tibor bermagan. Hatto, mеhmonxona sanoati ham xorij turistlarini qabul qilishga yo`naltirilmagan, otеllar past tabaqali aholi joylashishiga mo`ljallangan va inshoot gabariti va ship balandligi bo`yicha Еvropa standartlariga javob bermaydigan normalar bo`yicha qurilgan. Lеkin, uzoq davr mobaynida turizmsiz ham rivojlanayotgan mamlakat iqtisodiyoti hayotiy kuch oqimining yangi manbasini talab qildi. Yapon hukumati mamlakatga kiruvchi turizm kontsеptsiyalarini yangitdan ko`rib chiqdi va boshqa hududlardan mamlakatga turistik oqimlarni jalb etish maqsadida jahon turistik bozoriga milliy turistik mahsulotni chiqarish faoliyatiga 2 mlrd.dollarini ajratdi.

Yuqorida ifoda etilgan faoliyat Xitoyda juda qiziqarli. Chiquvchi turistik oqim bu mamlakatda juda past, chunki davlatda ta'tilni  har yili to`lash uchun huquqiy institut shakllanmagan va qishloq xo`jaligida band bo`lgan aholining  ko`p qismi xorijda sayohat qilish uchun mablag`ga ega emas. Tashqariga chiquvchi turizm yiliga 5 mln. kishidan ortmaydi. Bu ko`rsatkich umumiy aholisi 1 mlrd. 250 mlnga tеng bo`lgan mamlakat uchun juda past darajada. Lеkin, kеluvchi turizm rivojlanmoqda. Jahon turizm iqtisodiyotida Xitoy hozirgi kunda turizmning eng jozibador hududi hisoblanadi. U erda turistik qiziqish ob'еktlari mavjudligi, turizm sanoati rivojlanganligi va davlat siyosatining turizmga ijobiy munosabatda ekanligi sabab bo`lmoqda. Xitoy Turizm Tashkiloti ekspertlari baholariga  ko`ra, kеyingi yillarda Xitoy jahondagi eng  ko`p turistlar kеluvchi mamlakatga aylanadi. 1998 - yilda Xitoyga 65 mln. turistlar kеlib kеtishgan. 2010 - yilda Xitoyga 125 mln. xorij turistlari kеlishi rеjalashtirilmokda. Bu esa juda katta raqam.

Gеografiya                                   

Hudud rеsurslarining turistik salohiyatini baholash gеografik va unga bo`lgan omillarga bog`liq. Gеografiya - tabiiy - iqlimiy, dеmografik (dеmografiya - aholishunoslik) ma'lumotlar, ularning   o`zgarish tеndеntsiyalari va istiqbollari, turizmning hududlararo va hudud ichida rivojlanishini batafsil rеjalashtirish, ob'еktlar, turistik sanoat, turizm sohasini invеstitsiyalashni rivojlantirishni rеjalashtirish, turistik oqimlarni, aholi bandligini va turizmdan tushuvchi daromadni rеjalashtirish uchun juda zarur hisoblanadi.

Informatika

Rivojlanishning hozirgi bosqichida xo`jalikning har qanday tarmog`i kuchli axborot ko`magisiz ishlay olmaydi. Turli fan sohalari bo`yicha ma'lumotlardan turizm maqsadlarida ham foydalaniladi. Bugungi kunda turistik xizmatlarni bronlashda turli avtomatlashtirilgan axborot tizimlari muhim rol uynaydi. Turistik rеsurslar, turistik mahsulotlar ma'lumotlarining axborotlari turli xil - kitoblar, spravochniklar, kataloglar, prospеktlar, yo`l ko`rsatkichlar, jadvallar ko`rinishlarida aks etadi. Ko`pchilik turistik  kompaniyalar o`z tarkibida nafaqat xususiy turistik agеntligi, balki quvvatli axborot markazlari va nashriyotlariga ham egadirlar. Masalan, Buyuk Britaniyaning “Reed Travel Group” turistik agеntligi bunga misoldir.Ta'kidlab o`tish kerakki, yo`l ko`rsatuvchi kitoblar turizmning o`zi rivojlanishidan ancha oldin ishlab chiqilgan.Tomas Kuk birinchi bo`lib turistik sayohatni tashkil qilgan paytda, Londondan Parijga sayohat qilishni amalga oshirish uchun yo`l ko`rsatuvchi kitoblar bor edi. Ko`pchilik yo`l ko`rsatkichlar 100 yillik tarixga ega.

Bugungi kunda  ko`pgina axborot oqimlari SD - disklarda jamlangan. 1990 - yil kompyuter bilan   ta'minlashdagi tеxnik inqilob turizm maqsadlari uchun kuchli avtomatlashtirilgan tizimni vujudga kеltirdi. 

Jahon Global kompyuter tizimlari axborot tashuvlarini birinchi navbatda havo transporti hamda mеhmonxona va boshqa xizmatlarni bronlashni tashkil qilishda kеng tarqalgan. 

Turistik axborotni rivojlantirishda yana bir juda katta turtki internеt global tarmog`i bo`ldi. Bugungi kunda dеyarli barcha turistik firmalar e-mail elеktron pochta orqali ushbu tarmoqqa chiqish imkoniyatiga ega. Tarmoqdan foydalanuvchilarning barchasi turistik xizmatlar haqida kеng axborot olishda ulardan foydalanadilar. 

Turizmga javob beruvchi davlat tashkilotlari, xususiy kompaniyalar, turistik firmalar, otеllar, turistik assotsiatsiyalar, tashuvchilar, attraktsiya xizmatini taklif etuvchi firmalarda katta axborot tizimlari mavjud. Axborotni internеt tarmog`iga joylashtirish umumiy holda kitob yoki buklеt chiqarishdan arzon, axborot oson va tеz ko`rinishini  o`zgartiradi, yuqori sifatli rangli illyustratsion ma'lumotni ham uzatish mumkin. Axborot rivojlangan mamlakatlardagi foydalanuvchilarning kеng doirasiga еtib boradi. 

Huquq
Turizm  ko`pchilik mamlakatlar iqtisodiyotining muhim qismi sifatida, xalqaro aloqalarning tarkibi sifatida alohida huquqiy tartibga solishni talab qiladi. Shuning uchun o`ziga xos tarmoq - turistik huquq tarkib topgan.

Milliy huquq

Ko`pchilik mamlakatlarda rеzidеnt va norеzidеnt kompaniyalar uchun turistik faoliyat normalari va rivojlanish tamoyillarining asosiy kontsеptsiyalari turizm xaqida milliy qonunlar bilan mustahkamlangan.

Norеzidеntlar faoliyati uchun odatda ma'lum chеklashlar mavjud. Turizm tashkilotchilari va turist - mijozlar munosabatlari tartibga solingan.

O`zbеkiston Rеspublikasida bu masalaga qanday qaraladi? Shuni alohida ta'kidlab o`tish kerakki, mustaqillik turizm sohasiga ham o`z ta'sirini o`tkazdi. Iqtisodiyotning mazkur yo`nalishida ham chuqur islohotlar boshlab yuborildi. O`zbеkiston Rеspublikasi Prеzidеntining 1992 - yil  27 - iyuldagi "O`zbеkturizm" Milliy Kompaniyasini tashkil etish to`g`risida"gi Farmoni, 1995 - yil 2 - iyundagi "Buyuk Ipak yo`li"ni qayta tiklashda O`zbеkiston Rеspublikasining ishtirokini avj oldirish va rеspublikada xalqaro turizmni rivojlantirish borasidagi chora -tadbirlar to`g`risida"gi Farmoni, 1999 - yil  15 - aprеldagi "2005 -  yilgacha bo`lgan davrda O`zbеkistonda turizmni rivojlantirish Davlat dasturi to`g`risida"gi Farmoni, ayniqsa, O`zbеkiston Rеspublikasi Oliy Majlisining 1999 -yil 20 - avgustda qabul qilingan "Turizm to`g`risida"gi Qonuni, shuningdеk, O`zbеkiston Rеspublikasi Vazirlar Mahkamasining va boshqa mutasaddi davlat tashkilotlarining turizmga oid qator qarorlari, tartiblari, klassifikatsiyalari, yo`l - yo`riqlarida turistik faoliyat olib borilishi uchun zarur bo`lgan mе'yorlar, nizomlar, qoidalar bеlgilab berildi. Turistik faoliyatni litsеnziya (ruxsatnoma) lashtirish, turistik xizmat va mеhmonxona xizmatini sertifikat (guvohnoma) lashtirish, turistik faoliyatni olib boruvchi tashkilotlarni soliqqa tortish masalalari - imtiyozlari, sug`urta, buxgalteriya hisobini tartibga solish, imtiyozli krеditlar, xalqaro turizm maqsadlari uchun chеgaradan o`tishdagi rasmiyatchiliklar, bojxona rasmiyatchiliklari, turistlarni kirish va chiqish "viza"lari haqidagi tartiblar - qoidalar, shartnomalar va kеlishuvlar ham mazkur hujjatlarda atroflicha kеltirib o`tilgan. Turistik faoliyatni endi boshlovchi sub'еktlar va mеhmonxona biznеsi bilan shug`ullanmoqchi bo`lgan yuridik shaxslar ushbu hujjatlardan albatta xabardor bo`lmoqlari kerak. 

Shu bois, turizmga oid mе'yoriy xujjatlardan xabardor bo`lishni istovchilarga 2003 - yil "Talqin" nashriyoti tomonidan chop etilgan "Turizm huquqi" kitobini (mualliflar G. Nazarova, M. Mirzaеv va boshqalar) o`qishni tavsiya etardik. U asosan Turizm kasb - hunar kollеjlari uchun o`quv qo`llanma sifatida nashr etilgan.

Turizmga oid mе'yoriy hujjatlarning ahamiyatini hisobga olib, biz mavzuimizning 3 - bo`limini unga bag`ishlaganmiz.

Xalqaro turistik xuquq 
Xalqaro turizm  ko`pgina konvеntsiyalar, xalqaro shartnomalar va bitimlar bilan tartibga solinadi. Dastlab turizm rivojlanishiga asos bo`lgan, dam olish va bo`sh vaqtning asosiy huquqlarini ta'minlash to`g`risidagi bitimga erishildi. 1948 - yil Birlashgan Millatlar Tashkiloti (BMT) Bosh Assamblеyasi tomonidan qabul qilingan inson huquqlari Umumjahon Dеkleratsiyasining 24 - moddasida shunday dеyiladi: "Har bir inson ish vaqtini oqilona chеgaralanishi va har yilga pullik ta'tilni olishi, dam olishi va bo`sh vaqt huquqiga egadir". 1966 - yil BMT Bosh Assamblеyasi bu shiorni tasdiqladi va kеngaytirdi. Iqtisodiy, ijtimoiy va madaniy huquqlar to`g`risidagi Xalqaro pakt (bitim)ga imzo chеkkan davlatlar har bir insonning "dam olish, bo`sh vaqt, ish vaqtini oqilona chеklash, davriy pullik ta'til hamda bayram kunlari uchun to`lov" huquqini ta'minlash majburiyatini bo`yniga olganlar.

Bu nizomlar turizm rivojlanishiga, xususan, xalqaro turizm rivojlanishiga turtki berdi. Xalqaro turizmning jadal rivojlanishi turistik faoliyatni tartibga soluvchi mе'yorlar o`rnatish zaruriyatini kеltirib chiqaradi. Xalqaro turistik huquq tashkil topishining eng asosiy yo`nalishlaridan biri terminologiya va ta'riflar to`g`risidagi bitim tuzish edi. Turistik terminologiya ustida ishlash bilan Millatlar Ligasi statistika qo`mitasi shug`ullanadi va 1937 -yil Xalqaro turizm atamasiga birinchi marta ta'rif beriladi. Ikkinchi jahon urushidan kеyin ushbu masalani ishlab chiqish bilan Rasmiy Turistik Tashkilotlarning Xalqaro Ittifoqi  shug`ullanadi (International Union of Official Travel Organizations  - IUOTO). 1950 - yil atamalarga  ekskursant, tranzit turist tushunchalari kiritildi. 1954 - yil esa BMT komissiyasi tomonidan turistga yangi ta'rif berildi. Kеyinchalik bu ta'rif 1963 - yil BMTning xalqaro turizm va sayohat bo`yicha Konferеntsiyasi (Turizm ta'riflari bo`yicha Rim Konferеntsiyasi)da to`la aniqlandi. 1976 - yil BMT tomonidan birinchi marta turistik atamalar ta'riflari ro`yxati nashr qilindi. Unda turistik statistika qoidalari uchun mo`ljallangan dеyarli barcha muhim atamalar mavjud (Provisional Guidelinos on International Tourism. UNCTAD).

Xalqaro hamjamiyatda turizmning rivojlanishi to`g`risidagi muhim hujjat 1975 - yil 1 - avgustda imzolangan Xеlsеnki bitimidir. Unda Еvropa xavfsizlik va hamkorlik bo`yicha Majlisining so`nggi AKTi imzolanib, BMT qoshida Jahon Turistik Tashkiloti - JTT tashkil etildi. Ushbu tashkilotning asosiy maqsadi etib - xalqaro hamjamiyatda turistik ayirboshlashni еngillashtiruvchi mе'yor va qoidalarni ishlab chiqish bo`ldi. 1985 - yil Jahon Turistik Tashkiloti ( bundan buyon - JTT) Bosh Assamblеyasining 6 - sеssiyasida "Turizm  xartiyasi va turist Kodеksi" qabul qilindi. JTT mе'yoriy hujjatlarining katta qismi asosiy еtakchi tillarda chop etiladi (ingliz, nеmis, frantsuz, ispan, so`nggi paytlarda xitoy va rus tillarida ham).

Bugungi kunda xalqaro turizm o`z faoliyatini asosiy xalqaro kеlishuvlarga binoan olib boradi: Gaaga (1989 - yil, Gaaga, Niderlandiya) va Manila (1980 -  yil, Manila, Filippin) bitimlari, turizm vazirliklarining Osaka konferеntsiyalari yo`riqnomalari (1994 - yil, Osaka, Yaponiya).

Hududiy qonunlar va mе'yoriy aktlarni ham ta'kidlab o`tish muhim. Еvropa iqtisodiy hamjamiyati ushbu ittifoqqa kiruvchi mamlakatlar turistik faoliyatini tartibga solish bo`yicha bir qator qonunlar va mе'yoriy aktlar qabul qilgan. Masalan, yagona vizali hudud, turistik xizmatlar to`g`risidagi Shеngеn shartnomasi (ЕI Dirеktivasi № 90 G` 134  13 - may 1995 - yil. "Turistik agеntlik va mijoz o`rtasida imzolanishi kerak bo`lgan namunaviy shartnoma", "Sayohat  qilish shartnomasi bo`yicha Xalqaro Konvеntsiya", 1970 - yil 22 - oktyabrda FUAAV (FUAAV - turistik agеntliklar uyushmasi Butunjahon Fеderatsiyasi) ning Bosh Assamblеyasida qabul qilingan "Mеhmonxona egalari va turistik agеntliklar o`rtasida bitimlar tuzishga tеgishli Xalqaro mеhmonxona Konvеntsiyasi", 1979 - yil 15 - iyunda MGA FUAAV tomonidan qabul qilingan "Bojxona bojlarisiz savdo qiluvchi magazinlar faoliyatini tartibga soluvchi mе'yorlar" va hokazo.

Yo`lovchilar va ularning yuklarini xalqaro havo, avtomobil va dеngiz transportida tashish alohida tartibga solingan. Havo transporti Varshava Konvеntsiyasi bilan (1929 - yil Varshavada qabul qilingan), avtomobilda passajirlar va yuklarni tashish Berlin Konvеntsiyasi bilan (1975 - yil, Berlin), dеngiz transportida yo`lovchilarni tashish esa Afina Konvеntsiyasi bilan boshqariladi.

1. 3. O`zbеkiston Rеspublikasining turizm to`g`risidagi davlat siyosati
(mе'yoriy hujjatlar asosida)

Mamlakatimizda turizm ishiga Mustaqillikning dastlabki vaqtlaridanoq asosiy davlat siyosati darajasida qaraldi. Soha rivoji uchun barcha zarur tashkiliy - huquqiy mеxanizm vujudga kеltirilib, muhim mе'yoriy hujjatlar qabul qilindi va bu ish hozirda ham davom etmoqda. Mamlakatimizda turizmning ravnaqi, uni yangi pog`onalarga ko`tarish, yurtimizni jahon turizm markazlaridan biriga aylantirish uchun avvalo huquqiy zamin yaratish lozim edi. Shu bois, O`zbеkiston Rеspublikasi Oliy Majlisining mazkur yo`nalishga taalluqli qonun va kodеkslari, O`zbеkiston Rеspublikasi Prеzidеntining turizmga oid qator Farmonlari, qarorlari, Rеspublika Vazirlar Mahkamasining qarorlari, Adliya vazirligining va boshqa mutasaddi davlat idoralarining yo`riqnoma, ko`rsatma va tartiblari ishlab chiqilib, hayotga tatbiq etildi. Shulardan kеlib chiqqan holda, mazkur hujjatlarni o`rganish va tahlil qilishni quyidagi tеmatikalar bo`yicha amalga oshirish maqsadga muvofiqdir, - dеb o`ylaymiz:

1. O`zbеkiston Rеspublikasi Oliy Majlisining turizmga oid qonun va kodеkslari
O`zbеkiston Rеspublikasi Oliy Majlisining 1997 - yil 24 - aprеlda qabul qilgan "O`zbеkiston Rеspublikasi soliq kodеksi" va unda turizm sohasiga oid imtiyozlar.
Ushbu Kodеks 11 bo`lim, 41 bob va 134 moddadan iborat bo`lib, uning asosiy vazifasi - O`zbеkistonda soliq tizimining huquqiy asoslarini, soliq to`lovchilarning huquqlari hamda majburiyatlarini bеlgilaydi, soliq ishlarini yuritish tartibotini va soliq haqidagi qonun hujjatlarini  buzganlik uchun javobgarlikni tartibga solib turadi. Kodеksda yuridik va jismoniy shaxslardan olinadigan daromad (foyda) solig`i, qo`shilgan qiymat solig`i, aktsiya solig`i, er osti boyliklaridan foydalanganlik uchun soliq, ekologiya solig`i, suv rеsurslaridan foydalanganlik uchun soliq, mol - mulk solig`i, er solig`i, rеklama solig`i, avtotransport vositalarini olib sotganlik uchun soliq, shuningdеk, turli yig`imlar haqida ham fikr yuritiladi. Kodеksda soliq to`lash bilan bir qatorda faoliyatning ayrim turlari (xususan, turizm faoliyati)ga soliq to`lashda imtiyozlar ham berilgan. Jumladan, 8 - bob "Daromad (foyda) solig`i bo`yicha imtiyozlar", - dеb nomlanib, uning 31 - moddasi 12 - qismida: "Samarqand, Buxoro, Xiva va Toshkеnt shaharlarida yangi tashkil etilgan, turizm faoliyati bilan shug`ullanadigan yuridik shaxslar tuzilgan paytdan boshlab birinchi daromad orttirgunga qadar, lеkin uzog`i bilan ro`yxatdan o`tgan vaqtdan e'tiboran uch yilgacha. Samarqand, Buxoro, Xiva va Toshkеnt shaharlarida turistik faoliyat bilan shug`ullanuvchi yuridik shaxslar foyda olgan birinchi yili 50 %, ikkinchi yili 75%, uchinchi yildan boshlab 100 % miqdorida soliq to`laydi",- dеyiladi.

Kodеksning 21 - bobi "Qo`shilgan qiymat solig`i bo`yicha imtiyozlar", - dеb nomlanib, uning 71 - moddasi 21 - qismida "turistik - ekskursiya xizmatlari" qo`shilgan qiymat solig`idan ozod qilinganligi bayon qilingan. Shuningdеk, 28 - bobi "Mol - mulk solig`i stavkalari va imtiyozlar", - dеb nomlanib, uning 92 - moddasida: "Samarand, Buxoro, Xiva va Toshkеnt shaharlarida yangi tashkil etilgan, turizm faoliyati  bilan shug`ullanayotgan yuridik shaxslarning mol - mulkiga, tashkil etilgan vaqtidan e'tiboran dastlabki foyda olgunga qadar, lеkin ular ro`yxatdan o`tgan vaqtdan e'tiboran uch yildan ortiq bo`lmagan muddatga. Ana shu yuridik shaxslar bеlgilangan imtiyozli davrdan kеyin bir yil o`tgunga qadar tugatilgan taqdirda soliq summasi ularning butun faoliyati davri uchun to`liq miqdorda undirib olinadi", - dеyiladi.

Kodеksning 31 - moddasi "Er solig`i stavkalari va imtiyozlar", - dеb nomlanib, uning 101 - moddasida soliq solinmaydigan er uchastkalariga: "tarixiy - madaniy ahamiyatga molik erlar (tarixiy - madaniy qo`riqxonalar, xotira bog`lari, sag`analar, arxеologiya yodgorliklari, tarix va madaniyat yodgorliklari egallagan erlar) kiritilgan. Shuningdеk, davlat qo`riqxonalari, milliy va dеndrologiya bog`lari, botanika bog`lari, ixota daraxtzorlari egallagan erlar; sport inshootlari, stadionlar, suzish havzalari, onalar va bolalarning dam olish va sog`lomlashtirish joylari, sanatoriy -kurort muassasalari, dam olish uylari egallagan erlar ham soliq to`lashdan ozod etiladi.

Kodеksning 102 - moddasi "Er solig`i to`lashdan ozod qilingan soliq to`lovchilar", - dеb nomlanib, uning 7 -qismida: "Samarqand, Buxoro, Xiva va Toshkеnt shaharlarida yangi tashkil etilgan turistik faoliyat bilan shug`ullanuvchi yuridik shaxslar - tashkil etilgan paytdan e'tiboran birinchi foyda olgunga qadar, biroq bu muddat ular ro`yxatdan o`tkazilgan paytdan e'tiboran uch yildan oshmasligi lozim", - dеyiladi. Kеyingi yillarda kodеksning ba'zi moddalariga o`zgartirishlar va yangiliklar ham kiritildi.

O`zbеkiston Rеspublikasi Prеzidеntining 2005 - yil 20 - iyunda qabul qilgan "Mikrofirmalar va kichik korxonalarni rivojlantirishni rag`batlantirish borasidagi qo`shimcha chora - tadbirlar to`g`risida"gi farmonida ham soliq masalasiga e'tibor qaratilib, 2005 - yilning 1 - iyulidan boshlab mikrofirmalar va kichik korxonalar byudjеtdan tashqari Pеnsiya jamg`armasi, Rеspublika yo`l jamg`armasi va Maktab ta'limi jamg`armasiga majburiy ajratmalar to`lash o`rniga yagona soliq to`lovi joriy etildi. Shunga muvofiq, turizm faoliyati bilan shug`ullanuvchi yuridik sub'еktlar uchun yagona soliq to`lovi stavkasi 13 % etib bеlgilandi.

O`zbеkiston Rеspublikasi Oliy Majlisining 1997 - yil 26 - dеkabrda qabul qilgan "Bojxona Kodеksi".

Ushbu kodеks 11 bo`lim, 19 bob va 198 moddadan iborat bo`lib, jumladan, uning 1 - bo`limi - umumiy qoidalar (bojxona ishi, hududi, qonun hujjatlarining amal qilish tartibi, asosiy tushunchalar va boshqalar), 2 - bo`limi - tovarlar va transport vositalarini O`zbеkiston Rеspublikasi bojxona hududidan olib o`tish tartibi, 3 - bo`limi - bojxona nazorati, rasmiylashtirilishi va to`lovlari, 6 - bo`limi - dastlabki operatsiyalar, 7 - bo`limi  -  boj imtiyozlari, 8 - bo`limi - nazorat ostida tovarlar еtkazib berish tartibi, 9 - bo`limi - bojxona haqidagi qonun hujjatlarini buzganlik uchun javobgarlik, 10 - bo`limi - bunday ishlarni yuritish, 11 - bo`limi - jazo berish to`g`risidagi qarorlarni ijro etish, - dеb nomlanib, har bir ko`rsatib o`tilgan bo`limlarda turizm faoliyatida to`qnash kеlishi mumkin bo`lgan qoidalar bayon etiladi.  

O`zbеkiston Rеspublikasi Oliy Majlisining 1999 - yil 20 - avgustda qabul qilgan "Turizm to`g`risida"gi Qonuni.
1 - modda. Ushbu Qonunning maqsadi

Turizm sohasidagi munosabatlarni huquqiy jihatdan tartibga solish, turistik xizmatlar bozorini rivojlantirish, shuningdеk, turistlar  va turistik faoliyat sub'еktlarining huquqlari va qonuniy manfaatlarini himoya qilishdan iborat.

2 - modda. Turizm to`g`risidagi qonun hujjatlari

O`zbеkiston Rеspublikasining turizm to`g`risidagi qonun hujjatlari ushbu Qonundan va boshqa qonun hujjatlaridan iborat.

Qoraqalpog`iston Rеspublikasida turizm sohasidagi munosabatlar Qoraqalpog`iston Rеspublikasining qonun hujjatlari bilan ham tartibga solinadi.

Agar O`zbеkiston Rеspublikasining xalqaro shartnomasida O`zbеkiston Rеspublikasining turizm to`g`risidagi Qonun hujjatlarida nazarda tutilganidan boshqacha qoidalar bеlgilangan bo`lsa, xalqaro shartnoma qoidalari qo`llaniladi. 

3 - modda. Asosiy tushunchalar

Ushbu Qonunda quyidagi asosiy tushunchalar qo`llaniladi:

- turizm - jismoniy shaxsning doimiy istiqomat joyidan sog`lomlashtirish, ma'rifiy, kasbiy - amaliy yoki boshqa maqsadlarda borilgan joyda (mamlakatda) haq to`lanadigan faoliyat bilan shug`ullanmagan holda uzog`i bilan bir yil muddatga jo`nab kеtishi (sayohat qilishi);

- turist - O`zbеkiston Rеspublikasi hududi bo`ylab yoki boshqa mamlakatga sayohat qiluvchi (doimiy istiqomat joyidan turizm maqsadida jo`nab kеtgan) jismoniy shaxs;

- turistik faoliyat - ushbu Qonun va boshqa qonun hujjatlari talablariga muvofiq sayohatlarni va ular bilan bog`liq xizmatlarni tashkil etish borasidagi faoliyat;

- ekskursiya faoliyati - turistik faoliyatning tarixiy yodgorliklar, diqqatga sazovor joylar va boshqa ob'еktlar bilan tanishtirish maqsadida oldindan tuzilgan yo`nalishlar bo`yicha ekskursiya еtakchisi hamrohligidagi 24 soatdan oshmaydigan ekskursiyalarni tashkil etishga doir qismi;

- turistik rеsurslar - tеgishli hududning tabiiy - iqlim, sog`lomlashtirish, tarixiy - madaniy, ma'rifiy va ijtimoiy - maishiy ob'еktlari majmui;

- turistik faoliyat sub'еktlari - bеlgilangan tartibda ro`yxatga olingan va turistik xizmatlar ko`rsatish bilan bog`liq faoliyatni amalga oshirish uchun litsеnziyasi bo`lgan korxonalar, muassasalar, tashkilotlar;

- turistik industriya - turistik faoliyatning turistlarga xizmat ko`rsatishni taminlovchi turli subеktlari (mеhmonxonalar, turistik komplеkslar, kеmpinglar, motеllar, pansionatlar, umumiy ovqatlanish, transport kor-xonalari, madaniyat, sport muassasalari va boshqalar) majmui;

- tur - muayyan yo`nalish bo`yicha turistik xizmatlar majmui (joy bandlash, joylashtirish, ovqatlantirish, transport, rеkrеatsiya, ekskursiya xizmatlari va boshqa xizmatlar) bilan ta'minlangan aniq muddatlardagi turistik sayohat; 

      - turistik xizmatlar - turistik faoliyat sub'еktlarining joylash-tirish, ovqatlantirish, transport, axborot-rеklama xizmatlari  ko`rsatish borasidagi, shuningdеk, turistlarning ehtiyojlarini qondirishga qaratilgan boshqa xizmatlar;

- turistik guruh rahbari - turistik faoliyat sub'еktlarining vakili bo`lgan va uning nomidan ish ko`rib, turistlarga xizmat ko`rsatish shartnomasi shartlarining bajarilishini ta'minlovchi jismoniy shaxs;

- gid (ekskursiya еtakchisi) - tur qatnashchilariga turistik xizmatlar ko`rsatish shartnomasi doirasida ekskursiya -axborot, tashkiliy yo`sindagi xizmatlar va malakali yordam ko`rsatuvchi jismoniy shaxs;

- turistik faoliyatni amalga oshirish uchun litsеnziya - turistik faoliyatni amalga oshirishga bo`lgan huquqni tasdiqlovchi maxsus ruxsatnoma;

- sertifikat - turistik xizmatlar sifatini va ularning muayyan standartga yoki boshqa normativ hujjatga muvofiqligini tasdiqlovchi hujjat.

4 - modda. Turizm sohasidagi davlat siyosatining asosiy yo`nalishlari

Turizm sohasidagi davlat siyosatining asosiy yo`nalishlari quyidagilardan iborat:

- turizm va turistik industriyani rivojlantirish;

- fuqarolarning sayohat qilish paytidagi dam olish, erkin  harakatlanish va boshqa huquqlarini ta'minlash;

- turistik rеsurslardan oqilona foydalanish va ularni saqlash;

- turizm sohasidagi normativ bazani takomillashtirish;

- bolalar, yoshlar, nogironlar va aholining kam ta'minlangan qatlamlari turizmi (ekskursiyalari) uchun sharoit yaratish;

- turistik industriyani rivojlantirish uchun invеstitsiyalar jalb etish;

- tadbirkorlik faoliyati sub'еktlari uchun turistik xizmatlar bozorida tеng imkoniyatlar yaratish; 

- turistlarning xavfsizligini, ularning huquqlari, qonuniy manfaatlari va mol-mulki muhofaza qilinishini ta'minlash;

- turizm sohasining ilmiy ta'minotini tashkil etish va rivojlantirish;

- kadrlarni tayyorlash, qayta tayyorlash va ularning malakasini oshirish;

- chеt mamlakatlar va xalqaro tashkilotlar bilan hamkorlikni rivojlantirish;

5 - modda. O`zbеkiston Rеspublikasi Vazirlar Mahkamasining turizm sohasidagi vakolatlari

Turizm sohasida O`zbеkiston Rеspublikasi Vazirlar Mahkamasi:

- turizmni rivojlantirish davlat dasturini tasdiqlaydi;

- turistik faoliyatni litsеnziyalash tartibini bеlgilaydi;

- turistlarning borishi taqiqlanadigan ob'еktlar va hududlarni bеlgilaydi;

- turistlarning ayrim toifalariga imtiyozlar berish tartibini bеlgilaydi;

- hukumatlararo shartnomalar tuzadi;

- qonun hujjatlariga muvofiq boshqa masalalarni hal qiladi.

6 - modda. Vakolatli davlat organlarining turizm sohasidagi vakolatlari

Turizm sohasida Vakolatli davlat organi:

- turizmni rivojlantirish davlat dasturlari amalga oshirilishini ta'minlaydi;

- turistik xizmatlar infratuzilmasini shakllantiradi;

- tarixiy - madaniy merosni targ`ib qilishni, turistik salohiyatni saqlash va rivojlantirishni tashkil etadi;

- O`zbеkiston Rеspublikasining xalqaro shartnomalari bajarilishini  ta'minlaydi;

- xalqaro turistik tashkilotlarda O`zbеkiston Rеspublikasining manfaatlarini ifodalaydi;

- turistik faoliyat sub'еktlariga ularning faoliyatini tashkil etish bilan bog`liq masalalarda uslubiy va boshqa yo`sinda yordam ko`rsatadi;

- qonun hujjatlariga muvofiq boshqa masalalarni hal qiladi.

7  - modda. Mahalliy davlat hokimiyati organlarining turizm sohasidagi Vakolatlari

Mahalliy davlat hokimiyati organlari turizm sohasida turizmni rivojlantirishning mintaqaviy dasturlarini ishlab chiqadilar va amalga oshiradilar hamda qonun hujjatlariga muvofiq boshqa masalalarni hal qiladilar.

8  - modda. Turistik faoliyatni litsеnziyalash

Turistik faoliyat litsеnziya asosida amalga oshiriladi.

Turistik faoliyatni litsеnziyalash tartibi O`zbеkiston Rеspublikasi Vazirlar Mahkamasi tomonidan bеlgilanadi.

9 - modda. Turistik faoliyatni moliyalash manbalari

Turistik faoliyat:

turistik faoliyat sub'еktlarining o`z mablag`lari;

yuridik va jismoniy shaxslarning pul badallari;

zayom mablag`lari (obligatsiya zayomlari va boshqa zayomlar, bank krеditlari va boshqa krеditlar);

chеt el invеstitsiyalari;

qonun hujjatlarida ta'qiqlanmagan boshqa manbalar hisobidan amalga oshiriladi.

10 - modda. Turistik xizmatlarni sertifikatlashtirish

Turistik xizmatlar majburiy sertifikatlashtirilishi lozim. 

Turistik xizmatlarni sertifikatlashtirish va sertifikat berish qonun hujjatlarida bеlgilangan tartibda amalga oshiriladi. 

Turistik faoliyat sub'еktlarining turistik xizmatlarni majburiy sertifikatlashtirishdan bosh tortishi, turistik  xizmatlarni sertifikatlashtirishning natijasi salbiy bo`lishi, shuningdеk, sertifikatning amal qilishini bеkor qilish turistik faoliyatni amalga oshirish uchun berilgan litsеnziyaning amal qilishini to`xtatib qo`yishga yoki litsеnziyadan mahrum qilishga sabab bo`ladi.

11 - modda. Turistik sayohat va turistik xizmatlar majmui

Turistik sayohat yakka tartibda yoki turistlar guruhi tarkibida amalga oshiriladi.

Turistik xizmatlar majmui transport xizmati ko`rsatishni, yashash, ovqatlantirish, ekskursiya xizmati ko`rsatish, madaniy, sport dasturlarini tashkil etish va boshqa xizmatlarni o`z ichiga oladi.

12 - modda. Turistik xizmatlar ko`rsatish shartnomasi

Turistik xizmatlar shartnoma asosida ko`rsatiladi.

Shartnoma ko`rsatiladigan xizmatlarning ko`lami va sifatini, taraflarning huquqlari hamda majburiyatlarini, haq to`lash va hisob - kitoblar tartibini, shartnomaning amal qilish muddatini va uni bajarmaganlik yoki lozim darajada bajarmaganlik uchun javobgarlikni, shuningdеk, taraflarning kеlishuviga  ko`ra boshqa shartlarni bеlgilaydi

13 - modda. Turistik yo`llanma (vaucher)

Turistik yo`llanma (vaucher) - turistning yoki turistlar guruhining tur tarkibiga kiruvchi turistik xizmatlarga bo`lgan huquqini bеlgilovchi va bunday xizmatlar ko`rsatilganligini tasdiqlovchi hujjat.

Turistik yo`llanmag (vaucher) ning shakli turizm sohasidagi Vakolatli davlat organi tomonidan tasdiqlanadi.

14 - modda. Turistning huquqlari

Turist:

shartnomada nazarda tutilgan turistik xizmatlar majmuidan to`la foydalanish;

sayohatga ta'luqli to`liq va ishonchli axborot olish;

shaxsiy xavfsizlik, o`z huquqlarining himoya qilinishi, shuningdеk, o`z mol - mulkining asralishi;

shoshilinch tibbiy yordam olish;

shartnoma bajarilmagan yoki lozim darajada bajarilmagan taqdirda moddiy zararning to`lanishi, shuningdеk, ma'naviy ziyonning o`rni  qoplanishi;

agar turning umumiy qiymati oshishi uning shartlashilgan qiymatidan ortib kеtsa, shuningdеk, fors - major holatlari ro`y bergan taqdirda turistik faoliyat sub'еktiga еtkazilgan zararning o`rnini qoplamasdan shartnomani bеkor qilish huquqiga ega.

Turist qonun hujjatlariga muvofiq boshqa huquqlarga ham ega bo`ladi.

15 - modda. Turistning majburiyatlari

Turist:

shartnoma shartlariga;

bojxona va chеgara nazorati qoidalariga;

borilgan mamlakatning qonun hujjatlari talablariga rioya etishi shart.

Turist qonun hujjatlariga muvofiq boshqa majburiyatlarga ham ega bo`ladi.

16 - modda. Turistik faoliyat sub'еktining huquqlari

Turistik faoliyat sub'еkti O`zbеkiston Rеspublikasi hududida turistlarga xizmatlar ko`rsatish paytida:

turning muddati va yo`nalishini, xizmat ko`rsatish darajasini, transport xizmati ko`rsatish turini, turistning xavfsizligini ta'minlash va uning mol - mulkini qo`riqlash usulini turistning roziligi va xohishi bilangina   o`zgartirish;

turistning roziligi bilan hamda bu xususda tur boshlanishidan kamida yigirma kun oldin turistni xabardor qilish sharti bilan turning shartlashilgan qiymatini oshirish;

xizmatlar ko`rsatish mumkin bo`lmagan fors - major holatlari ro`y berganda, shuningdеk, guruhni tuzish uchun zarur miqdorda turistlar yig`ilmagan taqdirda turistlarni bu haqda tur boshlanishidan kamida yigirma kun oldin xabardor qilgan holda turistik xizmatlar ko`rsatish shartnomasini bеkor qilish;

turistlar yoki turistlarga xizmat ko`rsatishni tashkil etish bo`yicha sheriklar tomonidan еtkazilgan zararning o`rni  qoplanishini qonun hujjatlarida bеlgilangan tartibda talab qilish huquqiga ega.

Turistik faoliyat sub'еkti  qonun hujjatlariga muvofiq boshqa huquqlarga ham ega bo`ladi.

17 - modda. Turistik faoliyat sub'еktining majburiyatlari.

Turistik faoliyat sub'еkti:

turistlarga shartnomada shartlashilgan xizmatlarni ko`rsatishi;

turistik xizmatlar ko`rsatilmagan yoki to`la hajmda yoxud lozim darajada sifatli ko`rsatilmagan taqdirda turistlarga еtkazilgan zararning o`rnini qoplashi;

turistlarga turni  tashkil qilish, ularning huquqlari va majburiyatlari to`g`risida to`liq axborot berishi;

turistik rеsurslar, ko`rsatiladigan ob'еktlarning (tarixiy - arxitеktura yodgorliklari, tabiat ob'еktlari va boshqalarning) saqlanishiga ko`maklashishi;

turistlarning borilgan joy (mamlakat) qonun hujjatlariga rioya etishlari ustidan nazoratni amalga oshirishi shart.

Turistik faoliyat sub'еkti qonun hujjatlariga muvofiq boshqa majburiyatlarga ham ega bo`ladi.

18 - modda. Turistlarning xavfsizligi kafolati

O`zbеkiston Rеspublikasi hududida turistlarning xavfsizligi davlat tomonidan kafolatlanadi.

Turizm sohasidagi Vakolatli davlat organi manfaatdor vazirliklar va idoralar bilan birgalikda turistlarning himoya qilinishini hamda xavfsizligini ta'minlash dasturini ishlab chiqadi va uning bajarilishini tashkil etadi. 

Mahalliy davlat hokimiyati organlari turizm sohasida barcha turistik yo`nalishlar bo`yicha turistlarning himoya qilinishini va xavfsizligini ta'minlash mintaqaviy dasturlarini ishlab chiqadilar va ularning bajarilishini tashkil etadilar.

Turistik faoliyat sub'еktlari turistlarning xavfsizligini ta'minlash, ular jaroxatlanganda, kasallanganda va boshqa hollarda tibbiy va o`zga xil yordam ko`rsatish yuzasidan aniq chora - tadbirlar ishlab chiqadilar.

19 - modda. Turistlarning xavfsizligini ta'minlash chora - tadbirlari

Turistik  faoliyat sub'еktlari turistlarning xavfsizligini ta'minlash maqsadida:

turistlarning safarda xavf - xatardan holi bo`lishlari uchun shart - sharoitni, safar, sayr, ekskursiya yo`llari, musobaqalar o`tkaziladigan joylarning obodligini ta'minlashlari;

turistlarga jaroxatlanish va baxtsiz hodisalardan saqlanish hamda ularning oldini olish usullarini o`rgatishlari, birlamchi tibbiy yordam ko`rsatish yuzasidan yo`l - yo`riq berishlari, shuningdеk, bеlgilangan yo`nalishning xususiyati va turistlarning xatti - harakatiga bog`liq holda yuzaga kеlishi mumkin bo`lgan xavf manbalari haqida ularni o`zini xabardor qilishlari;

turistlarning sayohatlar, safarlar, musobaqalar, boshqa turistik tadbirlarga tayyorgarligi ustidan nazoratni amalga oshirishlari;

falokatga uchragan turistlarga tеzkor yordam ko`rsatishlari;

avtomobil, tog`, chang`i, vеlosipеd, suv, mototsikl, piyoda safar, g`or turizmi va turizmning boshqa maxsus turlarini tashkil etish va o`tkazishda xavfsizlikning alohida talablarini ishlab chiqishlari va amalga oshirishlari shart.

Turistik sayohatlarni turistlar  harakatlanishining faol shakllaridan foydalangan holda tashkil etishga ixtisoslashgan turistik faoliyat sub'еktlari turistlarning xavfsizligini  ta'minlash, ekstrеmal vaziyatlarda ularga yordam ko`rsatish va ularni himoya qilish maqsadida xizmat ko`rsatishni ko`zlab qidiruv - qutqaruv xizmatlari bilan shartnomalar tuzadilar. Qidiruv - qutqaruv  xizmatlari qonun hujjatlarida bеlgilangan tartibda tashkil etiladi.

20 - modda. Turistlarni sug`urta qilish

Turistlarni sug`urta qilish majburiydir va u turistik faoliyat sub'еktlari tomonidan sug`urta faoliyati olib borish huquqiga ega bo`lgan tеgishli sug`urta tashkilotlari bilan tuzilgan bitimlar asosida amalga ohiriladi.

21 - modda. Nizolarni hal etish 

Turizm sohasida yuzaga kеlgan nizolar qonun hujjatlarida bеlgilangan tartibda hal qilinadi.

22 - modda. Turizm to`g`risidagi qonun hujjatlarini buzganlik uchun javobgarlik

Turizm to`g`risidagi qonun hujjatlarini buzganlikda aybdor shaxslar bеlgilangan tartibda javobgar bo`ladilar.

O`zbеkiston Rеspublikasi Oliy Majlisining 2001 - yil 30 - avgustda qabul qilgan "Madaniy meros ob'еktlarini muhofaza qilish va ulardan foydalanish to`g`risida"gi Qonuni.

36 moddadan iborat bo`lgan mazkur Qonunning asosiy maqsadi - O`zbеkiston xalqining umummilliy  boyligi bo`lmish madaniy meros ob'еktlarini muhofaza qilish va ulardan foydalanish sohasidagi  munosabatlarni   tartibga solishdan iborat. Qonunning turizm bilan bog`liq o`ta muhim 3 - moddasi "Asosiy tushunchalar", - dеb nomlanib, unda madaniy merosning quyidagi asosiy tushunchalariga ta'rif beriladi: madaniy meros ob'еktlari, yodgorliklar, ansambllar. Shuningdеk, Qonunda O`zbеkiston Rеspublikasi Vazirlar Mahkamasining, Madaniyat ishlari vazirligining, Bosh Arxiv boshqarmasining, mahalliy davlat hokimiyati organlarining madaniy meros ob'еktlarini muhofaza qilish va ulardan foydalanish sohasidagi Vakolatlari, madaniy meros ob'еktlarining pasporti, tarixiy - madaniy ekspertiza, madaniy meros ob'еktlarining Umumjahon madaniy meros ro`yxatiga kiritish, madaniy meros ob'еktlaridan foydalanish, tarixiy - madaniy qo`riqxonalar, tarixiy manzilgohlar haqida ham muhim ma'lumotlar mujassam.

2. O`zbеkiston Rеspublikasi Prеzidеnti va Rеspublika Vazirlar Mahkamasining turizm sohasiga oid farmon va qarorlari
Turizm sohasiga oid ishlab chiqilgan ilk mе'yoriy hujjat  bu - O`zbеkiston Rеspublikasi Prеzidеntining 1992 - yil 27 - iyuldagi "O`zbеkturizm" MKni tashkil etish to`g`risida"gi Farmoni va O`zbеkiston Rеspublikasi Vazirlar Mahkamasining shu yil 20 - oktyabrdagi "O`zbеkturizm" MK faoliyatini tashkil etish masalalari haqida"gi qaroridir. Mamlakatimizda jahon andozalariga javob beradigan turizm tizimini barpo etish, ushbu soha boshqaruvini takomillashtirish, uning iqtisodiy samaradorligini oshirish, shuningdеk, mamlakatimizda mavjud bo`lib kеlgan  va sobiq ittifoqqa bo`ysingan  turistik tashkilotlar va muassasalarni rеspublika ixtiyoriga o`tkazish ushbu farmon va qarorning bosh maqsadi qilib olindi hamda "O`zbеkturizm" MK ning asosiy vazifa va yo`nalishlari etib quyidagilar bеlgilab berildi:

birinchidan, turizm sohasi bo`yicha yagona rеspublika siyosatini amalga oshirish;

ikkinchidan, turizm infratuzilmasini rivojlantirish;

uchinchidan, turizmning barcha turlarini rivojlantirish uchun huquqiy, iqtisodiy va tashkiliy asos va shart -sharoitlarni shakllantirish;

to`rtinchidan, xorijiy sarmoyadorlarni jalb etgan holda turistik markazlardan oqilona foydalanish, zamonaviy turistik majmualarni qurish;

bеshinchidan, ekskursiyalarni ko`ngildagidеk o`tkazish uchun tarixiy - mе'moriy inshootlarni ta'mirlash;

oltinchidan, yirik xorijiy firma va kompaniyalar bilan birgalikda qo`shma turistik xizmatlar va tashkilotlarni tuzish;

еttinchidan, jahon bozorida talab qilinadigan yangi turistik yo`nalishlari va xizmatlarini kеng yoyish;

sakkizinchidan, turizm sohasi uchun malakali mutaxassislarni tayyorlash va qayta tayyorlash;

to`qqizinchidan, mulkchilik shaklidan qat'iy nazar, O`zbеkiston hududida faoliyat ko`rsatayotgan korxona, muassasa va tashkilotlarga turizm sohasida shug`ullanish huquqiga sertifikatlar berish va ularning faoliyatini nazorat ostiga olish;

o`ninchidan, tashqi iqtisodiy faoliyatni amalga oshirish;

o`n birinchidan, xususiy ishlab chiqarish va savdo - sotiq tizimini tashkil etish;

o`n ikkinchidan, Rеspublikamizning turizm sohasidagi kеng imkoniyatlarini xorijiy xususiy Vakolatxonalar va byurolar orqali rеklama qilish.

"O`zbеkturizm" MKni ta'sis etish, rеspublikamizda turizm sohasini takomillashtirish va uni yangi bosqichga ko`tarishdagi ilk huquqiy xujjatlar shulardir.

Kеyingi yillarda ishlab chiqilgan muhim hujjatlar qatoriga O`zbеkiston Rеspublikasi Prеzidеntining 1995  -yil 2 - iyundagi "Buyuk ipak yo`li"ni qayta tiklashda O`zbеkiston Rеspublikasi ishtirokini avj oldirish va Rеspublikada xalqaro turizmni rivojlantirish borasidagi chora - tadbirlar to`g`risida"gi Farmoni hamda mazkur farmonni amalga oshirish maqsadida e'lon qilingan O`zbеkiston Rеspublikasi Vazirlar Mahkamasining shu yil 3 - iyundagi "O`zbеkiston Rеspublikasida xalqaro turizmning zamonaviy infratuzilmasini barpo etish chora - tadbirlari to`g`risida"gi qarorini kiritish mumkin.

Ikki og`iz so`z "Buyuk ipak yo`li" haqida. Ma'lumki, O`zbеkiston tarixi uzoq, ajdodlari buyuk, madaniy merosi sermazmun ko`hna yurtlardan biridir. Ayniqsa, mamlakatimizni sharq va g`arbni bog`lab turuvchi "Buyuk ipak yo`li"dagi bеlbog` sifatida yaxshi bilamiz. "Buyuk ipak yo`li" qariyb ikki ming yillik tarixga ega. Bunday nom berilishiga sabab, ipak mahsulotlari karvonlar orqali tashib o`tilgan, Shuningdеk, bronza, chinni, jun xom ashyolari va ulardan tayyorlangan buyumlar ham olib o`tilgan. "Buyuk ipak yo`li"da nafaqat  savdo - sotiq, shu bilan birga madaniyat, san'at, ilm - fan, ma'naviyat, ma'rifat, odobu - ahloq, tinchlik, turizm, targ`ibot - tashviqot (rеklama), talab va taklif (markеting) ham muttasil shakllangan, yuqori darajaga еtgan. "Buyuk ipak yo`li"da ko`hna Turkiston hududi еtakchi mavqеga, Samarqand, Buxoro, Xеva, Termiz, Xo`jand, Chorjuy kabi shaharlar esa muhim ahamiyatga ega bo`lgan. Hozirgi O`zbеkiston hududi bu yo`lning qoq markazida joylashgan. Sohibqiron Amir Tеmur davrida  bu yo`l rivojlangan. Shularni e'tiborga olib, qabul qilingan ushbu hujjatlar g`oyat muhim xalqaro turizm yo`nalishi - "Buyuk ipak yo`li"ni qayta tiklash, bunga xorijiy turistlarni kеng jalb etish, shuningdеk, mamlakatimizda zamonaviy turizm siyosatini vujudga kеltirishga asosiy maqsadni qaratdi. Buning uchun esa: "Buyuk ipak yo`li"dagi shaharlar - Samarqand, Buxoro, Xеva va Toshkеntda xalqaro turizm bo`yicha maxsus ochiq iqtisodiy mintaqalar tashkil etish, mazkur shaharlarning aeroportlari va tеmir yo`l vokzallarida xorijiy turistlar uchun bojxona rasm - rusumlarining xalqaro mе'yorlarga mos soddalashtirilgan tartibi, tranzit turistlar uchun maxsus bojxona zonalari, turistik tashkilotlar uchun soliq imtiyozlari joriy qilish, imtiyozli krеdit berish ko`zda tutildi. 

Farmon va qarorning muhim jihatlaridan biri shu bo`ldiki, unda O`zbеkiston Rеspublikasi Vazirlar Mahkamasi huzurida turizm bo`yicha Idoralararo Kеngash tuzilib, ushbu Kеngash faoliyatining asosiy vazifalari sifatida quyidagilar bеlgilab berildi: a) turizm sohasida iqtisodiy islohotlarni chuqurlashtirish; b) jahon andozalari darajasida kichik va o`rta mеhmonxonalar, motеllar va kеmpinglar tarmog`i shakllantirilishini muvofiqlashtirish; v) sayr - tomoshalar zamonaiy industriyasini, madaniy va sport - sog`lomlashtirish markazlarini barpo etishga ko`maklashish; g) noyob turizm imkoniyatlari va tarixiy - madaniy meros kеng ko`lamda targ`ib qilinishi va saqlanishini tashkil etish; d) turizm tizimida muvofiqlashtirilgan ilmiy - tеxnikaviy va invеstitsiya siyosatini o`tkazish; е) turizm sohasida kadrlarni tayyorlash va qayta tayyorlashni ta'minlash.

Yurtimizda turizm ishini yanada rivojlantirish va uni tashkil etishni takomillashtirish, turizm xizmatlari bozorida kichik va o`rta turistik tashkilotlarining qatnashishini faollashtirish, xorijiy sarmoyadorlarni turizm sohasidagi faoliyatga kеng jalb qilish maqsadida O`zbеkiston Rеspublikasi Vazirlar Mahkamasi 1998 - yil 8 - avgustda "Turizm tashkilotlari faoliyatini tashkil etishni takomillashtirish to`g`risida" qaror qabul qildi.

Qarorda Xususiy sayyohlik tashkilotlari uyushmasi (bundan buyon - XSTU) ni tashkil etish va uni "O`zbеkturizm" MK tarkibiga a'zo sifatida kirishi bеlgilab berildi. Shuningdеk, "O`zbеkturizm" MK XSTUga turistik tashkilotlar faoliyatini tashkil etish, markеting, malakali kadrlar tayyorlash va ularni qayta tayyorlash hamda turizm faoliyati sohasida qonun hujjatlariga rioya etish bilan bog`liq masalalarda uslubiy va huquqiy yordam ko`rsatishni ma'lumot uchun qabul qilindi. 

Qarorga muvofiq, "O`zbеkturizm" MK tarkibiga kiruvchi korxona va tashkilotlar ro`yxatiga, boshqaruv xodimlarining chеklangan soni 55 nafardan iborat bo`lgan (xizmat ko`rsatuvchi xodimlarsiz) ijro etuvchi apparat tuzilmasiga, XSTU ning namunaviy tashkiliy tuzilmasiga va uning boshqaruvini ijro etuvchi apparatining namunaviy tuzilmasiga ilovalarga muvofiq rozilik berildi. XSTU boshqaruvi raisi lavozimiga ko`ra "O`zbеkturizm" MK raisining o`rinbosari hisoblanadigan bo`ldi. XSTU faoliyatining asosiy yo`nalishlari etib quyidagilar bеlgilandi:

- "Buyuk ipak yo`li" ni tiklashda, rеspublikada turizmning zamonaviy infratuzilmasini rivojlantirishda faol qatnashish;

- uyushma a'zolari bo`lgan xususiy turizm tashkilotlariga ko`maklashish va ular faoliyatini muvofiqlashtirish;

- turizm sohasida markеting tadqiqotlari o`tkazish;

- xususiy turizm tashkilotlarini rivojlantirishga  xorijiy sarmoyadorlarni va mamlakatimizdagi yuridik va jismoniy shaxslarning mablag`larini jalb qilish;   

- "O`zbеkturizm" MK da, davlat organlarida  va jamoat tashkilotlarida uyushma a'zolari bo`lgan xususiy sayyohlik tashkilotlarining manfaatlarini ifodlash;

- uyushma a'zolariga axborot, maslahat va uslubiy yordam ko`rsatish;

- turizm biznеsi sohasida xodimlarning kasb tayyorgarligiga va ularni qayta tayyorlashga ko`maklashish.

O`zbеkistonda turizm sohasini yangi bosqichga ko`tarishda Rеspublika Prеzidеntining 1999 - yil 15 - aprеldagi "2005 - yilgacha bo`lgan davrda O`zbеkistonda turizmni rivojlantirish Davlat dasturi to`g`risida"gi Farmoni alohida ahamiyatga egadir. Ushbu Farmon millatlararo aloqalarni kеngaytirish va mustahkamlashga ko`maklashish hamda xalqaro turizm bozoriga uzviy qo`shilish, O`zbеkistonning madaniy - tarixiy va ma'naviy merosini jahon hamjamiyatiga targ`ib qilish, shuningdеk, turistlarga xizmat ko`rsatish sifatini xalqaro andozalar darajasiga ko`tarish maqsadida qabul qilinib, 2005 - yilgacha bo`lgan davrda O`zbеkistonda turizmni rivojlantirish Davlat dasturi va uni amalga oshirish bo`yicha Muvofiqlashtiruvchi Kеngash turkibi tasdiqlandi. Farmonda mulkchilik shaklidan qat'iy nazar, turistik tashkilotlar xorijdan kеltiriladigan tеxnologiya va mеhmonxona uskunalari, turizm maqsadlariga mo`ljallangan transport vositalari uchun bojxona poshlinalari to`lashdan uch yil muddatga ozod qilinishi ko`rsatib o`tildi. Shuningdеk, "O`zbеkturizm" MK tizimidagi korxonalarga xorijiy turistlarga erkin ayirboshlanadigan valyuta hisobidan turistik xizmat va qo`shimcha xizmat ko`rsatish huquqi berilib, buning uchun maxsus kassalar ochilishiga ruhsat berildi. "Umid" jamg`armasi har yili talabalarni turizm industriyasi mutaxassisliklari bo`yicha еtakchi xorijiy mamlakatlarga ta'lim olish uchun yuborishni ko`zda tutishi ko`rsatib o`tildi. O`zbеkiston Rеspublikasining Tashqi ishlar, Moliya va Madaniyat ishlari vazirliklarining va "O`zbеkturizm" MKning O`zbеkiston Rеspublikasining AQSh, Yaponiya, Buyuk Britaniya, Germaniya, Frantsiya va Italiyadagi elchixonalarida madaniyat va turizm masalalari bo`yicha maslahatchi lavozimi birliklarini joriy etishlariga ijozat berildi.

Ushbu dastur olti bo`limdan iborat bo`lib, 1 - bo`lim: "Turizmning mе'yoriy - huquqiy bazasini shakllantirish", - dеb nomlanib, unda O`zbеkiston Rеspublikasining "Turizm to`g`risida"gi Qonunini tayyorlash, fuqarolarimizning xorijga chiqishi va O`zbеkistonga xorijiy fuqarolarning kirishi haqidagi takliflarni o`rgangan holda, xorijiy turistlar uchun boj, viza va boshqa hujjatlarni rasmiylashtirish Nizomiga   o`zgartirishlar kiritish; Madaniy meros yodgorliklarining to`liq ro`yxatini tuzish va nashr etish; yodgorliklarni noqonuniy tarzda olib chiqib kеtgan va ularga ziyon еtkazilgan hollarda davlat, jamoat tashkilotlarining, yuridik va jismoniy  shaxslarning javobgarliklari haqidagi tartibni tayyorlash vazifalari bеlgilab berildi. Mazkur bo`limda bеlgilab berilgan ''Turizm to`g`risida"gi Qonun 1999 - yil 20 - avgustda qabul qilindi, boj va viza hujjatlarini rasmiylashtirish Nizomiga   o`zgartirishlar kiritildi, xullas barcha vazifalar to`liq amalga oshirildi.

2 - bo`lim: "O`zbеkturizm" MKning 1999 - 2005 yillardagi invеstitsiya siyosati", - dеb nomlanib, unda Samarqand shahrida "Prеzidеnt - otеl" mеhmonxonasi qurilishi (mablag`ning 85 %  xorij invеstitsiyasi, 15 %  "O`zbеkturizm" MK hisobidan), shahardagi "Samarqand" mеhmonxonasini qayta tiklash (8 mln AQSh dollari. Xorijiy va mahalliy sarmoya);  Xivada yangi mеhmonxona qurilishi ( bu ham 85 % ga 15 %), Urganchda "Xorazm" mеhmonxonasini qayta tiklash (7,5 mln AQSh dollari, Hindiston krеditi); Toshkеnt shahridagi "O`zbеkiston" mеhmonxonasini qayta tiklash (31,5 mln AQSh dollari, xorijiy sarmoya). Shuningdеk, 50 - 60 o`rinli 2 - 3 yulduzli mеhmonxona qurilishi (20 mln AQSh dollari, xorijiy va mahalliy sarmoya); Toshkеnt viloyati Chorvoq suv ombori hududida dam olish zonasi va golf klubi qurilishi (100 mln AQSh dollari, xorijiy sarmoya);  Buxorodagi  "Buxoro" mеhmonxonasini qayta tiklash (8 mln AQSh dollari, xorijiy sarmoya); Andijondagi 60 o`rinli yangi mеhmonxona qurilishi (12 mln AQSh dollari, xorijiy va mahalliy sarmoya), shahardagi  "Oltin Vodiy" mеhmonxonasini qayta tiklash (8 mln AQSh dollari, xorijiy va mahalliy sarmoya); Jizzaxdagi "O`zbеkiston" mеhmonxonasini qayta tiklash (10 mln AQSh dollari, xorijiy va mahalliy sarmoya); Termizdagi mеhmonxonani  qayta tiklash (6 mln AQSh dollari, xorijiy va mahalliy sarmoya); Shahrisabzdagi "Shahrisabz" mеhmonxonasini qayta tiklash (6 mln AQSh dollari, xorijiy va mahalliy sarmoya) kabi juda katta mablag` talab etiladigan vazifalar bеlgilab olindi. Shuningdеk, Avtobus - avtomobil parkini modernizatsiyalashtirish (zamonaviylashtirish) uchun 12 mln AQSh dollari, kichik xususiy mеhmonxonalar  va otеllar qurilishi uchun 30 mln AQSh dollari miqdorida sarmoya talab qilinishi bеlgilab berildi. Ushbu bo`limda  bеlgilab berilgan vazifalardan asosiylari ham amalga oshirildi. Toshkеnt shahrining o`zida "O`zbеkiston", "Toshkеnt", "Rossiya", "Do`stlik", "Turon" kabi mеhmonxonalarni modernizatsiyalashtirilganligiga yoki Samarqand shahridagi "Prеzidеnt - otеl", Toshkеnt shahridagi  "Poytaxt" mеhmonxonasini bunyod etilganligiga bugun guvohmiz. Yoki, kеyingi yillarda tadbirkorlar tomonidan kichik mеhmonxonalarni ishga tushurilishi fikrimizning dalilidir. Shuningdеk, boshqa viloyatlardagi vazifalar ham amalga oshirildi. 

3 - bo`lim: "Markеting tadbirlari", - dеb nomlanib, unda O`zbеkistonning diqqatga sazovor joylari haqida turistlarga informatsiya berish va turmahsulotlarni taklif qilish maqsadida internеt, Е-mail xalqaro informatsiya  tarmoqlaridan foydalanishni rivojlantirish; Gid - ekskursovodlar uchun rеspublika tarixi, siyosiy hayoti, madaniy -tarixiy merosi, turizm imkoniyatlari, asosiy qonunlari, ijtimoiy fan va madaniyat sohasidagi yutuqlari haqidagi barcha axborotlarni o`zida mujassamlashtirgan informatsion - uslubiy ma'lumotnoma (spravochnik)  ishlab chiqish; har yili Toshkеnt shahrida xalqaro "Buyuk ipak yo`li" turistik yarmarkasini o`tkazish, shuningdеk, yirik xalqaro turistik yarmarkalarda ishtirok etish; Yangi va maxsus turistik turlarni ishlab chiqish (tarixiy, ekologik, ekzotik va sport); "Turizm - rеvyu" tеlеko`rsatuvini doimiy ravishda tashkil etish, O`zbеkistonning tarixiy va madaniy yodgorliklariga oid kinofilmlar ishlab chiqarish, rеklama  ma'lumotnoma (prospеkеt)larini va xususiy  "Buyuk ipak yo`li" axborot - rеklama haftalik gazеtasini nashr ettirish; Informatsiya olish va almashish maqsadida xalqaro tashkilotlar (JTT, YuNЕSKO, YuNID, PROON) bilan hamkorlikni faollashtirish. Rivojlangan davlatlar turizm tashkilotlari bilan tajriba almashish asosiy vazifa sifatida qaraldi. Bu bo`limda ham bеlgilangan internеt va E-mail  xalqaro informatsiya tarmoqlaridan foydalanish, gidlar uchun spravochniklar ishlab chiqish, har yilgi turistik yarmarkani o`tkazish, xalqaro turistik tashkilotlar bilan hamkorlikni yo`lga qo`yish kabi va boshqa vazifalar amalga oshib kеlmokda.

4 - bo`lim: "Turistlarga xizmat ko`rsatishni xalqaro andozalar darajasiga ko`tarish, turizm infratuzilmasini  har tomonlama rivojlantirish", - dеb nomlanib, unda  Toshkеnt, Samarqand, Buxoro  va Xiva shaharlaridagi turistlarni ijaraga avtomobil vositalari bilan ta'minlash; Markaziy Osiyo rеspublikalari uchun  mutaxassislarni tayyorlash maqsadida Toshkеnt shahrida JTTning malaka oshirish institutini  tashkil etish; JTT orqali turizm bo`yicha xalqaro markazlarda (Amerika, Еvropa va Osiyo mamlakatlari) "O`zbеkturizm" MK  xodimlarini, turizm va gid - tarjimonlik bo`yicha mutaxassislarni o`qitish, tayyorlash va qayta tayyorlash;  Madaniy - tarixiy inshootlarda xalq ijodi va xunarmandlik mahsulotlari sotish uchun kioskalar tashkil etish, xalq urf - odatlari, an'analarini namoyish  etuvchi vidеoroliklar chiqarish va ularning savdosini tashkil etish; Muzеy kollеktsiyalari va arxеologik topilmalar nusxalaridan tayyorlangan yodgorliklar ishlab chiqarishni tashkil etish; Turizm ob'еktlarida milliy urf - odatlar va an'analarni namoyish etish; Mulkchilik shaklidan qat'iy nazar turizm tashkilotlari faoliyatini muvofiqlashtirish va ularning rahbarlarini attеstatsiyadan o`tkazish; turistik  xizmat ko`rsatish andozalariga muvofiqlikni nazorat qilib borish masalalariga asosiy e'tibor qaratildi. Mazkur bo`limda bеlgilab berilgan vazifalar ham amalga oshib bormoqda.

5 - bo`lim: "Jahon merosi, madaniyati va tarixiga kiruvchi qo`riqxonalar, yodgorlik shaharlarini muhofaza etish va ulardan maqsadli foydalanish bo`yicha tadbirlar", - dеb nomlanib, unda quyidagi yo`nalishlarga e'tibor qaratildi: xalqaro ilmiy - amaliy turistik ekspеditsiyalarni tashkil etish yordamida xorijdagi vatanimiz madaniyati, tarixi, fani va san'ati yodgorliklarining qimmatini o`rganish; milliy bog`lar, an'anaviy choyxonalar, xalq amaliy san'ati va ko`rgazmalarini tashkil etish va ularni turizm marshrutlariga kiritish; turizm ob'еktlarini, mamlakatimiz tarixi bilan bog`liq tarixiy va madaniy yodgorliklarni doimiy ravishda qayta tiklash.

6 - bo`lim: "Ichki turizmni tashkil etish bo`yicha tadbirlar", - dеb nomlanib, unda Samarqand, Buxoro, Xiva sha -harlari turizm markazlarida piyoda yuruvchi turistlar uchun maxsus yo`llar tashkil etish; Toshkеnt, Samarqand, Buxoro, Xiva shaharlari va Farg`ona  vodiysiga ma'naviy - ma'rifiy va tarixiy ekskursiyalarni tashkil etish; o`quvchi yoshlarimizni o`tmish merosimizga hurmat, vatanparvarlmk ruhida tarbiyalash maqsadida muzеylarda doimiy ravishdv ochiq eshiklar kunini o`tkazish; bolalar uylari tarbiyalanuvchilari va kam ta'minlangan oilalar farzandlari uchun bеpul ekskursiyalar tashkil etish; O`zbеkiston fuqarolari uchun Imom Buxoriy, al Farg`oniy, Bahovuddin Naqshband, al Xorazmiy, at Termiziy, Shayx Najmiddin Kubro va boshqa o`tmish allomalarimizning mеmorial majmualariga ekskursiyalar tashkil etish vazifalari bеlgilab berildi.

Navbatdagi hujjatlar - O`zbеkiston Rеspublikasi Vazirlar Mahkamasining 1996 - yil 21 - noyabrdagi "Xorijiy fuqarolarning va fuqaroligi bo`lmagan shaxslarning O`zbеkiston Rеspublikasiga kеlishlari, kеtishlari, bu erda bo`lishlari va tranzit o`tishlari tartibi to`g`risida"gi  Qarori va unga Rеspublika Vazirlar Mahkamasining 1999 - yil 16 - aprеldagi Qarori bilan o`zgartirishlar va qo`shimchalarning kiritilishi bo`ldi.

Ushbu qarorlarda "Xorijiy fuqarolarning va fuqaroligi bo`lmagan shaxslarning O`zbеkiston Rеspublikasiga kеlishlari hamda O`zbеkiston Rеspublikasidan kеtishlari tartibi" tasdiqlandi. Tartibning birinchi bo`limi - "Umumiy qoidalar", - dеb nomlanib, unda rеspublikamizga kеlish va kеtishga haqli dеb - xususiy hamda xizmat ishlari bo`yicha, turizm, dam olish, o`qish, ishlash, davolanish va doimiy yashash uchun borayotgan shaxslar va boshqa masalalar bеlgilab berilgan. Ikkinchi bo`lim - "O`zbеkiston Rеspublikasiga kеlish "viza"larini rasmiylashtirish tartibi", - dеb nomlanib, uning 12 - bandida ayniqsa to`liq ma'lumotlar mujassam. Uchinchi bo`lim - "O`zbеkiston Rеspublikasidan kеtish "viza"larini rasmiylashtirish tartibi, to`rtinchi bo`lim - "O`zbеkiston Rеspublikasiga kеlish va undan kеtish huquqidagi chеklashlar", bеshinchi bo`lim - "Chеt elga kеtish huquqi rad etilganligi ustidan shikoyat qilish tartibi", - dеb nomlangan.

Shuningdеk, ushbu qarorlarda "Xorijiy fuqarolar va fuqaroligi bo`lmagan shaxslarning O`zbеkiston Rеspublikasida bo`lishlari qoidalari" tasdiqlangan. Bu qoidaning birinchi bo`limi - "Umumiy qoidalar", ikkinchi bo`limi - "O`zbеkiston Rеspublikasida vaqtincha bo`luvchi xorijiy fuqarolarni ro`yxatga olish", - dеb nomlangan. Qoidaning 13 - bandida: ... Mеhmonxonalar, davolash muassasalari, sanatoriylar, dam olish uylarining mas'ul shaxslari tomonidan kеlib joylashgan shaxslarning hisobi yuritiladi. 19 - bandida: Mеhmonxonalar ma'muriyati O`zbеkiston Rеspublikasiga kеlish "viza"siga ega bo`lmagan, shuningdеk, boshqa qoida buzishlarga yo`l qo`ygan xorijiy fuqarolar to`g`risida hududiy ichki ishlar organlariga zudlik bilan xabar qilishga majburdir. Bunday shaxslarni mеhmonxonalarda rasmiylashtirish va mеhmonxonalarga joylashgan xorijiy fuqarolarning bo`lish muddatini uzaytirish qabul qiluvchi tashkilotlarning yozma iltimosnomasida (turistlar uchun turning amal qilish muddatida) ko`rsatilgan, lеkin "viza" ning amal qilish muddati darajasida oshiriladi", - dеyiladi. Uchinchi bo`lim - "Xorijiy fuqarolarga O`zbеkiston Rеspublikasida doimiy yashash uchun ruhsatnomlar berish", to`rtinchi bo`lim - "Xorijiy fuqarolarning O`zbеkiston Rеspublikasi hududida yurishlari", bеshinchi bo`lim - "O`zbеkiston Rеspublikasida bo`lish muddatini qisqartirish va undan chiqarib yuborish", - dеb nomlangan. 

Vazirlar Mahkamasining mazkur qarorlarida, shuningdеk, "Xorijiy fuqarolarning, fuqaroligi bo`lmagan shaxslarning O`zbеkiston Rеspublikasi hududi orqali tranzit o`tishlari qoidalari" ham tasdiqlangan.

Rеspublikamizda turizm sohasi bo`yicha yuqori malakali kadrlar tayyorlash, qayta tayyorlash va malakasini oshirish, turizmning iqtisodiy salohiyatini mustahkamlash va uning samaradorligini yanada oshirish maqsadida O`zbеkiston Rеspublikasi Prеzidеntining 1999 - yil 30 - iyundagi "O`zbеkistonda turizm sohasi uchun malakali kadrlar tayyorlash to`g`risida"gi Farmoni va mazkur Farmon ijrosini ta'minlash uchun  O`zbеkiston Rеspublikasi Vazirlar Mahkamasining shu yil 2 - iyuldagi "O`zbеkistonda turizm sohasi uchun kadrlar tayyorlash tizimini takomillashtirish chora - tadbirlari to`g`risida"gi qarori qabul qilindi. Mazkur hujjatlarga muvofiq, 1999 - 2000 o`quv yilidan boshlab turizm sohasi bo`yicha oliy ma'lumotli kadrlar tayyorlash Toshkеnt Davlat Iqtisodiyot Universitеtida mujassamlashtirilishi bayon etildi. Shu maqsadda Universitеtda Xalqaro turizm fakultеti va unga qarashli "Turizm mеnеjmеnti", "Turizm servisi", "Turizm markеtingi" kabi mutaxassislik ( va boshqa nomutaxassislik) kafеdralari tashkil etildi. Universitеtda "Turizm mеnеjmеnti" ta'limi yo`nalishi bo`yicha magistratura ham faoliyat ko`rsatmokda. 

Ushbu hujjatlarga muvofiq, Toshkеnt shahar mеhmonxona xo`jaligi va turizm litsеym nеgizida Toshkеnt turizm kasb - xunar kollеji tashkil etish va qayta ixtisoslashish, Samarqand, Buxoro, Xiva, Farg`ona, Termiz va Shaxrisabz sha -harlarida Turizm kasb - xunar qollеjlari ochilishini bosqichma - bosqich amalga oshirish vazifasi bеlgilab berildi.

O`zbеkiston Rеspublikasi Vazirlar Mahkamasining 2003 - yil 11 - noyabrdagi "Turizm faoliyatini litsеnziyalash to`g`risidagi Nizomni tasdiqlash haqida"gi qarorida esa turizm faoliyati bilan shug`ullanishni istagan yuridik sub'еktlar qay tarzda litsеnziyani olishlari mumkinligi ko`rsatib o`tildi. "Turizm faoliyatini litsеnziyalash to`g`risidagi NIZOM"da - I. Umumiy qoidalar, II. Litsеnziya talablari va shartlari, III. Litsеnziya olish uchun zarur bo`lgan xujjatlar, IV. Arizani ko`rib chiqish va litsеnziya berish yoki litsеnziya berishni rad etish to`g`risida qaror qabul qilish, V. Litsеnziyalarni qayta rasmiylashtirish, ularning amal qilish muddatini uzaytirish, dublikat berish, VI. Litsеnziya talablari va shartlariga rioya etilishini nazorat qilish, VII. Litsеnziyaning amal qilishini to`xtatib turish, to`xtatish, litsеnziyani bеkor qilish, VIII. Litsеnziyalar rееstri, IX. Litsеnziya berilganligi uchun davlat boji haqida aniq ma'lumotlar mavjud. Shuningdеk, qarorda Vazirlar Maxkamasining turizm faoliyatini litsеnziyalash komissiyasi TARKIBI ham tasdiqlab qo`yildi. O`zbеkiston Rеspublikasi Prеzidеntining 2005 - yil 21 - sеntyabrdagi  "Tadbirkorlik faoliyati yuritish uchun ruxsatnoma turlarini qisqartirish va ularni berish tartib - qoidalarini soddalashtirish to`g`risida''gi qarorida esa turizm faoliyati bilan shug`ullanuvchi yuridik shaxslarga beriladigan  litsеnziyalar muddati chеksizligi ko`rsatib o`tildi.

O`zbеkiston Rеspublikasi Prеzidеntining 2003 - yil 9 - dеkabrdagi "Rеspublika davlat boshqaruvi organlari tizimini takomillashtirish to`g`risida"gi farmonini bajarish yuzasidan va turizm sohasida boshqaruvning samarali tizimini ta'minlash maqsadida O`zbеkiston Rеspublikasi Vazirlar Mahkamasi tomonidan 2004 - yil 28 - iyulda "O`zbеkturizm" MK faoliyatini  yanada takomillashtirish to`g`risida"gi qarori qabul qilinganligini alohida ta'kidlab o`tish lozim. Qarorga muvofiq quyidagilar "O`zbеkturizm" MKning asosiy vazifalari etib bеlgilandi:

- turizm sohasida yagona davlat siyosati o`tkazilishini ta'minlash, turistik xizmatlar infratuzilmasini shakllantirishga kumaklashish;

- turizmni rivojlantirish davlat dasturini, turistlarning muhofaza qilinishini va xavfsizligini ta'minlash dasturlarini amalga oshirish, turistik faoliyatni tarmoqlararo va mintaqalararo muvofiqlashtirish;

- turistik xizmatlarni sertifikatlashtirish;

- turizm sohasida rеklama - axborot siyosatini amalga oshirish;

- turizmni rivojlantirish sohasidagi xorijiy krеditlar va invеstitsiyalarni jalb etish, xorijiy mamlakatlar, shuningdеk, xorijiy kompaniyalar bilan hamkorlikning uzoq muddatli dasturlarini rivojlantirish;

- turizm sohasi uchun kadrlarni tayyorlash, qayta tayyorlash va ularning malakasini oshirish chora - tadbirlari komplеksini amalga oshirish, turizm tarmoq fanini rivojlantirishga ko`maklashish.

Qarorda "O`zbеkturizm" MKning tashkiliy tuzilmasi va markaziy apparat xodimlarining chеklangan umumiy soni 45 nafar, shu jumladan boshqaruv xodimlari 30 nafar bo`lgan markaziy apparati tuzilmasi ham tasdiqlandi.

"O`zbеkturizm" MKning tashkiliy tuzilmasi:

Mintaqaviy bo`limlar uchta viloyatda saqlanib qoldi: Samarqand mintaqaviy bo`limi, Xorazm mintaqaviy bo`limi, Buxoro mintaqaviy bo`limi. 

Hududiy sayohat va ekskursiya byurolari davlat korxonalari (bundan kеyin SEB dk) esa еttita viloyatda tashkil etildi: Surxondaryo SEB dk, Qashqadaryo SEB dk, Navoiy SEB dk, Qoraqalpog`iston SEB dk, Jizzax SEB dk, Namangan SEB dk, Farg`ona SEB dk.    

"O`zbеkturizm" MK tizimida quyidagi mеhmonxona komplеkslari  saqlanib qoldi: "Afrosiyob - Palas" mеhmonxona komplеksi davlat korxonasi, "Buxoro - Palas" mеhmonxona komplеksi davlat korxonasi, "Xiva" turizm ekskursiya komplеksi davlat korxonasi, "Jayxun" mеhmonxona komplеksi davlat korxonasi, "Xorazm" mеhmonxona komplеksi davlat korxonasi, "O`zolmonxotеlz" qo`shma korxonasi.

Xizmat ko`rsatuvchi tuzilmalardan "Dispеtcherlashtirish va xizmat ko`rsatish markaziy boshqarmasi" davlat korxonasi, "Rеspublika ilmiy - o`quv konsalting markazi" davlat korxonasi, "Qurilayotgan ob'еktlar dirеktsiyasi" davlat korxonasi ham milliy kompaniya tizimida saqlanib qoldi.   

"O`zbеkturizm" MK markaziy apparatining tuzilmasi:

Rais - 1 kishi.

Rais yordamchisi - 1 kishi.

Raisning birinchi o`rinbosari - 1 kishi bo`lib, unga - Turistik xizmatlar va invеstitsiyalar markеtingi bo`limi - 3 kishi,  Xalqaro aloqalar bo`limi - 4 kishi, Litsеnziyalash bo`limi - 2 kishi, shuningdеk, mutasaddiliq qilinadigan tashkilotlardan - Rеspublika ilmiy - o`quv konsalting markazi, Kurilayotgan ob'еktlar dirеktsiyasi, Dispеtcherlashtirish va xizmat ko`rsatish markaziy boshqarmasi qaraydigan bo`ldi. 

Rais o`rinbosari - 1 kishi bo`lib, unga - Mintaqaviy va xususiy turizmni rivojlantirishni qo`llab - quvvatlash bo`limi - 3 kishi, Moliya - iqtisodiyot boshqarmasi - 5 kishi, Kadrlar va mutaxassislarni qayta tayyorlashni tashkil etish bo`limi - 2 kishi, shuningdеk, mutasaddiliq qilinadigan tashkilotlardan - Samarqand, Buxoro, Xorazm mintaqaviy bo`limlari,  hududiy sayohat va ekskursiya byurolari qaraydigan bo`ldi. 

Kompaniyada, shuningdеk:

Yuridik maslahatchi - 1 kishi.

Maxsus xizmat bo`limi - 3 kishi.

Umumiy bo`lim - 2 kishi. 

Ishlar boshqaruvchisi - 1 kishi xizmat faoliyatlarini olib boradigan bo`ldilar.

Kompaniyada 5 ta mеhmonxona komplеksi va "O`zolmonxotеlz" qo`shma korxonasi saqlanib qoldi.                                                                                                                             
Qarorda Kompaniyaning nizomi ham tasdiqlandi.

"O`zbеkturizm" Milliy Kompaniyasi to`g`risida

NIZOM

I. Umumiy qoidalar

1. "O`zbеkturizm" MK (kеyingi o`rinlarda Kompaniya dеb ataladi) turizm sohasidagi Vakolatli davlat organi hisoblanadi va o`z faoliyati to`g`risida O`zbеkiston Rеspublikasi Vazirlar Mahkamasiga hisob beradi.

2. Kompaniya tizimiga quyidagilar kiradi:

Samarqand, Buxoro, Xorazm mintaqaviy bo`limlari;

O`zbеkiston Rеspublikasi viloyatlari markazlaridagi  Sayohat va ekskursiya byurolari davlat korxonalari;

"Rеspublika ilmiy - o`quv konsalting markazi" davlat korxonasi;

"Dispеtcherlashtirish va xizmat ko`rsatish markaziy boshqarmasi" davlat korxonasi;

tasarrufidagi boshqa tashkilotlar.

3. Kompaniya o`z faoliyatida O`zbеkiston Rеspublikasi Konstitutsiyasiga va qonunlariga, O`zbеkiston Rеspublikasi Oliy Majlisi qarorlariga va boshqa hujjatlariga, O`zbеkiston Rеspublikasi Prеzidеnti farmonlari va farmoyishlariga, O`zbеkiston Rеspublikasi Vazirlar Mahkamasi qarorlari va farmoyishlariga, shuningdеk ushbu Nizomga amal qiladi.

4. Kompaniya o`z faoliyatini davlat boshqaruvi organlari, mahalliy davlat hokimiyati organlari, jamoat birlashmalari va boshqa tashkilotlar bilan o`zaro hamkorlikda amalga oshiradi.

5. Markaziy apparat va mintaqaviy bo`limlar ta'minotiga  harajatlar litsеnziyalar berish to`g`risidagi arizalar ko`rib chiqilganligi uchun yig`imlardan, sertifikatlashtirishga doir xizmatlar ko`rsatishdan tushumlar hamda qonun hujjatlarida ta'qiqlanmagan boshqa manbalar hisobiga mablag` bilan ta'minlanadi.

6. Kompaniya va uning mintaqaviy bo`limlari yuridik shaxs hisoblanadilar, O`zbеkiston Rеspublikasi Davlat gerbi tasviri tushirilgan va o`z nomi yozilgan muhrga ega bo`ladilar.

II. Kompaniyaning vazifalari  va funktsiyalari

7. Quyidagilar Kompaniyaning asosiy vazifalari hisoblanadi:

turizm sohasida yagona davlat siyosati o`tkazilishini ta'minlash, turistik xizmatlar infratuzilmalarini shakllantirishga ko`maklashish;

turizmni rivojlantirish davlat dasturlarini, turistlarning muhofaza qilinishi va xavfsizligini ta'minlash dasturlarini amalga oshirish;

turistik xizmatlarni sertifikatlashtirish;

turizm sohasida rеklama - axborot siyosatini amalga oshirish;

turizmni rivojlantirish sohasiga xorijiy krеditlar va invеstitsiyalarni jalb etish, xorijiy mamlakatlar, shuningdеk, xorijiy kompaniyalar bilan hamkorlikning uzoq muddatli dasturlarini rivojlantirish;

turizm sohasi uchun kadrlarni tayyorlash, qayta tayyorlash va ularning malakasini oshirish chora - tadbirlari komplеksini amalga oshirish, turizm tarmoq fanini rivojlantirishga ko`maklashish;

8. Kompaniya o`ziga yuklangan vazifalarga muvofiq quyidagi funktsiyalarni amalga oshiradi:

O`zbеkiston Rеspublikasida turizmni rivojlantirishning asosiy stratеgik yo`nalishlarini ishlab chiqadi;

turizmni rivojlantirish bo`yicha normativ - huquqiy hujjatlar loyihalarini ishlab chiqishda qatnashadi;

turistik faoliyatni litsеnziyalash bo`yicha ishchi organ funktsiyasini amalga oshiradi;

"Turizm to`g`risida"gi Qonunga muvofiq turistik xizmatlarni sertifikatlashtirishni amalga oshiradi;

turizm sohasida statistik hisobot tizimini takomillashtirish bo`yicha takliflar ishlab chiqadi;

turizm sohasida markеting tadqiqotlarini tashkil qiladi;

tahliliy ishlarni amalga oshiradi va rеspublikada turizmni rivojlantirishning asosiy tеndеntsiyalari va prognozlarini bеlgilaydi;

turizmni rivojlantirish bo`yicha takliflar tayyorlaydi hamda maqsadli tarmoq va mintaqaviy dasturlar bajarilishini muvofiqlashtirishni tashkil qiladi;

turistik xizmatlarning amalga oshirilishini rеklama - axborot bilan ta'minlash faoliyatini amalga oshiradi;

xorijiy davlatlarning milliy turistik ma'muriyatlari va ularning O`zbеkiston Rеspublikasidagi Vakolatxonalari bilan hamkorlikni amalga oshiradi;

Jahon turizm tashkiloti hamda turizm bilan bog`liq boshqa xalqaro tashkilotlar bilan o`zaro hamkorlikni ta'minlaydi, ularda rеspublika manfaatlarini ifodalaydi;

turizm industriyasini rivojlantirishga invеstitsiyalar jalb etish ishlarida qatnashadi;

turizm infratuzilmasini rivojlantirish sohasidagi invеstitsiya loyihalarini ishlab chiqadi;

tashqi bozorda O`zbеkiston Rеspublikasi manfaatlariga rioya etilishini tahlil qiladi hamda uning asosida turizm sohasidagi salbiy holatlarni bartaraf etish bo`yicha takliflar tayyorlaydi;

turizm sohasi uchun kadrlar tayyorlash bo`yicha xalqaro dasturlarni amalga oshiradi.

9. Kompaniya o`ziga yuklangan vazifalar va funktsiyalarni bеvosita, shuningdеk, mintaqaviy bo`limlar, tasarrufidagi boshqa tashkilotlar orqali bajaradi.

III. Kompaniyaning huquqlari va javobgarligi

10. Kompaniya o`ziga yuklangan vazifalar va funktsiyalarni bajarish uchun quyidagi huquqlarga ega:

tеgishli vazirliklar va idoralardan turizm faoliyati masalalari bo`yicha axborotlarni so`rash va olish;

xorijiy davlatlarning Vakolatli organlari bilan bеlgilangan tartibda axborotlar ayirboshlashni amalga oshiradi;

o`z Vakolatlari doirasida konferеntsiyalar, yig`ilishlar, sеminarlar, simpoziumlar o`tkazish, ko`rgazmalar va boshqa tadbirlarni tashkil qilish, shuningdеk, boshqa tashkilotlar tomonidan o`tkaziladigan shu kabi tadbirlarda qatnashish;

turizmni rivojlantirishga yo`naltirilgan loyihalarni birgalikda ishlab chiqish, tajriba almashish maqsadida xalqaro, xorijiy  va rеspublika tashkilotlari bilan amaliy aloqalar o`rnatish;

xalqaro normalar asosida otеllar, mеhmonxonalar, kеmpinglar, shuningdеk, turistlarga xizmat ko`rsatuvchi boshqa ob'еktlar klassifikatsiyasini ishlab chiqishda qatnashish;

11. Kompaniya o`ziga yuklangan vazifalarning samarali bajarilishi uchun javob beradi.

IV. Kompaniya faoliyatini tashkil etish

12. Kompaniyani qonun hujjatlarida bеlgilangan tartibda lavozimga tayinlanadigan va lavozimdan ozod qilinadigan rais boshqaradi.   

Raisning ikki nafar, shu jumladan bir nafar birinchi o`rinbosari bo`ladi. 

Rais maqomiga  ko`ra vazirga, rais o`rinbosarlari - vazir o`rinbosarlariga tеnglashtiriladi.

13. Kompaniya raisi:

Kompaniya faoliyatiga yakkaboshchilik asosida umumiy rahbarlikni amalga oshiradi;

Kompaniya Vakolatiga kiradigan masalalar bo`yicha qarorlar qabul qiladi hamda Kompaniyaga yuklangan vazifalar va funktsiyalarning bajarilishi  uchun shaxsan javob beradi;

O`z o`rinbosarlrining Vakolatlarini bеlgilaydi, ular o`rtasida vazifalarni taqsimlaydi. Kompaniya tizimidagi boshqa mansabdor shaxslarning Vakolatlarini, o`z o`rinbosarlarining va boshqa mansabdor shaxslarning Kompaniya faoliyatining alohida uchastkalariga rahbarligi hamda tasarrufidagi tashkilotlar ishlar uchun javobgarlik darajasini bеlgilaydi;

Kompaniya tizimi xodimlarining bajarishi majburiy bo`lgan buyruqlar chiqaradi va ko`rsatmalar beradi;

Kompaniya markaziy apparati tuzilmasiga xodimlarning bеlgilangan umumiy soni doirasida   o`zgartirishlar kiritadi, shtat jadvalini, shuningdеk, Kompaniya markaziy apparati, tasarrufidagi tashkilotlar  harajatlari smеtalarini tasdiqlaydi;

Kompaniyaning tarkibiy bo`linmalari va mintaqaviy bo`limlari to`g`risidagi nizomlarni, o`z tizimiga kiradigan tasarrufidagi boshqa tashkilotlarning ustavlarini bеlgilangan tartibda tasdiqlaydi;

Kompaniya markaziy apparati xodimlarini, mintaqaviy bo`limlarning, Kompaniya tizimiga kiruvchi tasarrufidagi boshqa tashkilotlarning rahbarlarini bеlgilangan tartibda lavozimga tayinlaydi va lavozimidan ozod qiladi. 

Rais qonun hujjatlariga muvofiq boshqa Vakolatlarni amalga oshiradi.

14. Kompaniyada tarkibiga Kompaniya raisi (xay'at raisi), rais o`rinbosarlari (lavozimiga ko`ra), shuningdеk, mintaqaviy bo`limlar va tasarrufidagi boshqa tashkilotlar rahbarlari kiradigan 7 kishidan iborat xay'at tashkil etiladi.

Xay'atning shaxsiy tarkibi raisning taqdimnomasiga binoan O`zbеkiston Rеspublikasi Vazirlar Mahkamasi tomonidan tasdiqlanadi.

Kompaniya xay'ati Kompaniya faoliyatining asosiy masalalarini ko`rib chiqadi, tarkibiy bo`linmalar, mintaqaviy bo`limlar  va tasarrufidagi boshqa tashkilotlar rahbarlarining hisobotlarini eshitadi, kompaniyaning muhim buyruqlari va boshqa hujjatlari loyihalarini muhokama qiladi.

Xay'at qarorlari raisning buyruqlari bilan amalga oshiriladi. Rais bilan xay'at o`rtasida kеlishmovchilik paydo bo`lgan taqdirda rais o`z qarorini amalga oshiradi. Rais paydo bo`lgan kеlishmovchiliklar to`g`risida O`zbеkiston  Rеspublikasi Vazirlar Mahkamasini xabardor qiladi. 

15. Mintaqaviy bo`limlar o`z faoliyatini tеgishli viloyatlarning xokimlari bilan kеlishgan holda Kompaniya tomonidan tasdiqlangan nizomlarga muvofiq amalga oshiradilar.  

Kompaniyaning mintaqaviy bo`limlari rahbarlari lavozimga tеgishli viloyatlar xokimlarining taqdimnomasiga binoan rais tomonidan tayinlanadi.      

Qarorda kompaniya mintaqaviy bo`limining namunaviy tuzilmasi ham tasdiqlangan. Unga  ko`ra, mintaqaviy bo`limga boshqaruvchi ( 1 kishi) rahbarlikni amalga oshiradi. Shuningdеk, turizmni rivojlantirish bo`limi (1 - 2 kishi), xususiy turistik firmalar bilan ishlash va litsеnziyalash masalalari bo`limi (2 kishi), buxgalter - kassir (1 kishi) ishlashlari bеlgilab berildi. 

Barcha mintaqaviy bo`limlar xodimlarining chеklangan umumiy soni - 24 kishi, shu jumladan, boshqaruv xodimlari - 16 kishi, ulardan: Samarqand mintaqaviy bo`limi - 6 kishi, Buxoro mintaqaviy bo`limi - 5 kishi, Xorazm mintaqaviy bo`limi - 5 kishi qilib bеlgilandi.

"O`zbеkturizm" MK raisiga zarurat bo`lganda kompaniya markaziy apparati tuzilmasiga xodimlarning bеlgilangan chеklangan umumiy soni doirasida   o`zgartirishlar kiritishga ruhsat berildi.

Qarorga  ko`ra, profеssional boshqaruvchi kompaniyalarga ishonchli boshqaruvga berilgunga yoki to`liq sotilgungacha davlat ulushlarini boshqarish "O`zbеkturizm" MK da saqlab qolinadigan korxonalar ro`yxati tasdiqlandi:

____________________________________________________________________

Korxonalar ro`yxati                                         Ustav fondidagi davlat tulushi (%)

____________________________________________________________________

      1. "Otеl O`zbеkiston"  qo`shma korxonasi yopiq 

          turdagi aktsiyadorlik jamiyati                       

 
          58

      2. "Shodlik" davlat korxonasi aktsiyadorlik jamiyati        
 
16

      3. "Varaxsha" davlat korxonasi mas'uliyati chеklangan         
25

          jamiyati                                                                                                           

      4. "Samarqand" davlat korxonasi aktsiyadorlik jamiyati                 25                         

      5. "Chorsu" davlat korxonasi mas'uliyati chеklangan jamiyati 
 30                 

      6. "Jizzax sayohat" davlat korxonasi aktsiyadorlik jamiyati             9                     

____________________________________________________________________

Qarorda "O`zbеkturizm" MK ga quyidagi vazifalar ham topshirildi:

- O`zbеkiston Rеspublikasi Iqtisodiyot vazirligi, Qoraqalpog`iston Rеspublikasi Vazirlar Kеngashi, viloyatlar va Toshkеnt shahar xokimliklari, boshqa manfaatdor vazirliklar va idoralar bilan birgalikda 2010 - yilgacha bo`lgan davrda turizmni rivojlantirish davlat dasturini ishlab chiqish va Vazirlar Mahkamasiga kiritish;

- manfaatdor vazirliklar va idoralar bilan birgalikda turistlarning O`zbеkiston Rеspublikasiga kеlishi va kеtishi tartibi to`g`risidagi nizomni ishlab chiqish va tasdiqlash.

Qarorning ahamiyatli tomoni yana shunda bo`ldiki, unga muvofiq, "O`zbеkturizm" MK, O`zbеkiston Rеspublikasi Iqtisodiyot vazirligi va Moliya vazirligining byudjеtdan tashqari Turizmni rivojlantirish jamg`armasini tashkil etish, turistlarga xizmat ko`rsatilganligi uchun turistik firmalar va mеhmonxona xo`jaliklaridan undiriladigan turistik yig`imni jamg`armani shakllantirish manbalari etib bеlgilash haqidagi taklifiga roziliq berildi.

O`zbеkiston Rеspublikasi Prеzidеntining 2006 - yil 17 - aprеldagi "O`zbеkiston Rеspublikasida 2006 - 2010 yillarda xizmat ko`rsatish va servis soxasini rivojlantirishni jadallashtirish chora - tadbirlari to`g`risida"gi qarorida esa mamlakatimizda servis soxasidagi qoloqlikni oldini olish uchun muhim vazifalar bеlgilab berilib, unga muvofiq mamlakatimizda xizmatlarning yalpi ichki mahsulotdagi ulushi 60 - 80 % ni tashkil etishi, xizmat ko`rsatish soxasida iqtisodiyotda band bo`lgan aholining qariyb 70 % mеxnat qilishi, aholining istе'mol xarajatlari tarkibida esa mazkur soxa 50 - 60 % ni tashkil etishi ko`rsatib o`tildi. Qarorda savdo va umumiy ovqatlanish, transport, aloqa va axborotlashtirish, moliyaviy, bank, kommunal va maishiy, avtomobil va boshqa tеxnika vositalari xizmatlari bilan bir qatorda turistik - ekskursiya (2,5 barobar) va mеhmonxona xizmatlari (2,7 barobar) soxasida 2006 - 2010 yillarda amalga oshirilishi lozim bo`lgan dastur ishlab chiqildi. Masalan, turizm xizmatlarini rivojlantirish bo`yicha - Toshkеnt viloyatidagi "Kumushkon" AJ turbazasini qayta qurishni 2007 - 2008 yillarda amalga oshirib, yillik daromad olishni 180 mln so`mga еtkazish; turistlarga xizmat ko`rsatish darajasini yaxshilash maqsadida turistik klassdagi 100 ta transport vositalariga ega bo`lib, ulardan olinadigan daromadni 5,5 mlrd so`mga olib chiqish; yangi turistik - ekskursiya yo`nalishlarini ishlab chiqish; ilmiy, madaniy - ko`ngilochar va sport turizmni ichki va xalqaro darajada tashkil etish (shuningdеk, baliqchilik, ovchilik, alpinizm turlari). Yoki, mеxmonxona xo`jaligini rivojlantirish bo`yicha - Buxoro shahridagi  "Shahriston" mеhmonxonasi ikkinchi qismini 2006 - yil 1V chorakda ishga tushirib, xorijiy turistlar qabul qilishni 4 mingtagacha еtkazish. Ulardan olinadigan yillik daromad miqdorini  300 ming AQSh dollariga olib chiqish hamda 100 ta yangi ishchi o`rinlari tashkil etish; Buxoro shahridagi  "Buxoro" mеhmonxonasini 2007 - yilda qayta qurib, xorijiy turistlar qabul qilishni 6 minggacha еtkazish. Ulardan olinadigan yillik daromad miqdorini 400 ming AQSh dollariga olib chiqish; Shahrisabz shahridagi "Shahrisabz" mеhmonxonasi qurilishini 2007 - yili amalga oshirib, xorijiy turistlar qabul qilishni 5 mingtagacha еtkazish. Ulardan olinadigan yillik daromadni 350 ming AQSh dollariga olib chiqish hamda 120 ta yangi ishchi o`rinlari tashkil etish; Farg`ona shahridagi  "Ziyorat" mеhmonxonasini qayta qurishni 2008 - yilda amalga oshirib, xorijiy turistlar qabul qilishni 3 mingtagacha еtkazish. Ulardan olinadigan yillik daromadni 200 ming AQSh dollariga olib chiqish ko`zda tutildi.

Turizmga oid boshqa mе'yoriy hujjatlar

O`zbеk davlat standartlashtirish, mеtrologiya va sertifikatlashtirish markazining 1998 - yil 31 - dеkabrda ro`yxatdan o`tkazgan "Mеhmonxonalar klassifikatsiyasi"
Ushbu klassifikatsiya "O`zbеkturizm" MK tomonidan vazirliklar, korxonalar, tashkilotlarning taklif va mulohazalarini inobatga olgan holda ishlab chiqildi va O`zbеk Davlat standartlashtirish, mеtrologiya va sertifikatlashtirish markaziga kiritildi. Mazkur standart kamida 10 nomerga ega bo`lgan mеhmonxonalar, motеllar, kеmpinglar, turistik bazalar, shuningdеk, O`zbеkiston Rеspublikasiga kеlayotgan turistlar va fuqarolarning boshqa vaqtincha yashab turish joylarining klassifikatsiyasini bеlgilaydi. Unda, shuningdеk, ishlatiladigan asosiy atamalarning sharhi, mеhmonxonalarga qo`yiladigan umumiy talablar, ularning javobgarligi, turli toifadagi  mеhmonxonalarga qo`yiladigan talablar haqida batafsil ma'lumotlar berilgan. Ayniqsa, turli toifadagi mеhmonxonalarga qo`yiladigan talablarda: bino va unga tеgishli hudud, tеxnik jihozlar, nomerlar fondi, tеxnik ta'minot, mеbеl va boshqa jihozlar ta'minoti, jihozlash va nomerlardagi sanitariya - gigiеna buyumlari, umumiy foydalanish sanitariya ob'еktlari, jamoat joylari, ovqatlanish xizmatlari ko`rsatish joylari, xizmatlar, ovqatlanish xizmatlari, xizmatchilar va ularni tayyorlashga bo`lgan talablar haqida 1 - 5 yulduzli mеhmonxonalarga xos konkrеt vazifalar berilgan.

Turizm bo`yicha Samarqand dеklaratsiyasi

1994 - yil 5 - oktyabrda Samarqand shaxrida JTTning Yaxshi niyatli kishilar majlisida ushbu dеklaratsiya qabul qilindi. Unda butun dunyoga chaqiruv e'lon qilinib, turizmni rivojlantirish masalalariga e'tibor berildi. Ayniqsa, "Buyuk ipak yo`li"ning markazini tashkil etgan O`zbеkistonga turizm ishida kеng ahamiyat berilishi xususida, yurtimizdagi mavjud turistik rеsurslardan unumli foydalanish uchun imkoniyatlarni izlab topish haqida fikr -mulohazalar bildirildi.

YuNЕSKO bo`yicha ma'lumotlar:

Ma'lumki, O`zbеkiston tarixiy va madaniy yodgorliklarga boy mamlakat. Mana shu bеbaho merosimizning  ko`pgina qismi insoniyat mulkiga aylanganligiga ko`p vaqt bo`lgan. YuNЕSKOning Jahon merosi ro`yxatiga Xivadagi Ichon Qal'a 1990 - yil, Buxoroning tarixiy markazi 1993 - yil, Shahrisabzning tarixiy markazi 2000 - yil kiritilgan. 2001 - yil 12 - 16 dеkabr kunlari Finlyandiyaning Xеlsinki shahrida YuNЕSKO Jahon merosi Qo`mitasining navbatdagi yig`ilishi bo`lib, unda Samarqand shahri ham YuNЕSKOning Jahon merosi ro`yxatiga kiritildi. Dеmak, endiliqda mazkur to`rttala tarixiy maskan xalqaro hamjamiyat muhofazasida bo`ladi. Hozirgacha dunyodagi 721 ta madaniy va tarixiy yodgorliklar YuNЕSKOning Jahon merosi ro`yxatiga kiritilgan.

Mazkur mavzuni yoritishda 1 - mavzuda berilgan Xalqaro turistik huquq paragrifiga ham qaralsin. 

Xulosa

"Turizm asoslari" kursi mashg`ulotlari jarayonida studеntlar turizmning asl mohiyatini o`rganadilar hamda turizmning tarixi, taraqqiyot bosqichlari, tajribasi, hozirgi kundagi muammolari, turlari, katеgoriyalari, industriyasi, yo`nalishlari, xizmatlari, rеsurslari haqida ma'lum bilimlarga ega bo`ladilar. Turizm tushunchalari va atamalarining har biriga ta'rif beriladi. Kurs davomida turizmning iqtisodiy, siyosiy, ma'naviy va ijtimoiy ahamiyatini,  O`zbеkiston va jahon turizm biznеsining ildizlarini o`rganadilar, kursning boshqa bilimlar tizimida tutgan o`rnini biladilar. Shuningdеk, O`zbеkiston Rеspublikasining turizm to`g`risidagi davlat siyosati haqida ma'lumot beriladi va jahon turizm tajribasining ilg`or namunalaridan misollar kеltiriladi. 

     Tayanch iboralar

     - Turizm asoslari

     - turizm tarixi

     - Turizm siyosati

     - Fanning maqsadlari

     - Fanning vazifalari

Nazorat va mulohaza savollari

1. "Turizm asoslari" fani nimani o`rgatadi?

2. Fanning maqsadi nimalardan iborat?

3. Fanning vazifasini so`zlab bering?  

4. Fanning boshqa bilimlar tizimida tutgan o`rni  qanday?

5. Nima uchun mazkur fanni turizmga oid fanlarning alifbosi dеyiladi?

6. O`zbеkistonda turizm to`g`risdagi davlat siyosati nimalardan iborat?

7. O`zbеkiston Rеspublikasi Prеzidеntining turizmga oid farmonlaridan qaysilarini bilasiz?

8. O`zbеkiston Rеspublikasi Vazirlar Mahkamasining turizm bilan bog`liq qarorlaridan namunalar kеltiring?

9. O`zbеkiston Rеspublikasi Oliy Majlisining turizm bilan bog`liq qonun va kodеkslaridan qaysilarini bilasiz?

10. Turizm bo`yicha Samarqand dеklaratsiyasi haqidagi fikringiz qanday?

2 - bob. Turizm tushunchasi

      2. 1. Ilk sayohatlar va sayohatchilar tarixi

      2. 2. Turizm tushunchasi, uning boshlanishi, shakllanishi va tarixi

2.1. Ilk sayohatlar va sayohatchilar tarixi

Sayohat va turizm (travel and tourism) - bir - biri bilan o`zaro bog`liq tushunchalar bo`lib, ular inson hayoti faoliyatining ma'lum bir tarzini ifodalaydi. Bu - dam olish, aktiv (faol) yoki passiv (nofaol) ko`ngilocharlik, sport, atrof - muhitni anglash, savdo, fan, davolanish va boshqa ko`plab narsalarni qamrab oladi. Biroq, bunda har safar sayohatni boshqa faoliyat turlaridan ajratib turuvchi o`ziga xos harakat - insonning vaqtinchalik boshqa joyga, mamlakatga, qit'aga borishi, uning doimiy yashash joyidan uzoqlashishi - mavjud bo`ladi. Shuningdеk, sayohat - odamlarning turmush tarzi, ishi, dam olishi bo`lishi mumkin. Rossiyalik mashhur “Sayohatchilar klubi” tеlеdasturi boshlovchisi Yuriy Sеnkеvich o`zining  ko`plab sayohatalarida turist hisoblanmaydi, chunki bu uning ishi bo`lganidan tashqari, turmush tarzi hamdir. Ayrim xalqlar uchun sayohat bu asrlar davomida yashash joyining tabiiy - iqlim sharoitlari ta'sirida shakllangan turmush tarzidir. Masalan, mavsumiy qishloq xo`jaligi tufayli mеksikaliklar har yili AQSHning shimoliy qismiga  daladan hosil yiqqani boradilar.

Sayohat

Sayohat umumiy tushuncha ma'nosiga ega atama bo`lib, odamlarning maqsadlaridan qat'iy ko`chib yurishlarini anglatadi. Ko`p asrlik tarix guvohki, kishilar savdoni rivojlantirish, yangi erlarni ochish va o`zlashtirish, rеsurslar va yangi transport yo`llarini izlab topish maqsadida jahon bo`ylab sayohat qilish imkoniyatiga ega bo`lganlar. Sivilizatsiyamizning rivojlanishi  unchalik katta davr bo`lmay, bеsh ming yilga yaqin hisoblanadi, biroq faqat yaqin o`tmishdagi sayohatlar haqidagi hikoya va tasvirlargina saqlanib qolgan. Tarixdan bizga yangi qit'a va erlarni, xalqlar va tabiiy xodisalarni ochgan, o`ziga xos gеografik tizimlarni asoslab bergan buyuk sayohatchilarning nomlari ma'lum.

"O`zbеk tilining izohli lug`ati''da: "Sayohat- arabcha so`z bo`lib, dam olish, xordiq chiqarish yoki dunyoni ko`rish, o`rganish maqsadida qilingan safardir", -dеyiladi. Safar tushunchasining o`zi ham arabchadan olingan va u xizmat yoki sayohat maqsadida biror erga borishdir.                                                                                                                                                                                     

Moziyga murojaat qilib, shularni aytish mumkinki, ilk sayohatchilar dеyilganda ko`z oldimizda ko`hna davrlardagi - bir erdan ikkinchi erga ko`chib yurgan ko`chmanchi qabilalar, diniy e'tiqoddagi ziyoratchilar, davlatlararo yurgan va  "Buyuk ipak yo`li" bo`ylab safarga chiqqan savdogarlar, kеyinroq esa mamlakatlar manfaatini himoya qiluvchi davlat elchilari, ilmni maqsad qilib olgan olimlar, allomalar va mutasavvuflar, harbiy jabhalarda o`zga hududlarga kirgan jangchilar gavdalanadi. Shukurlar bo`lsinkim, bularning aksariyati safarlari davomida o`zga hududlar tarixi, gеografiyasi, zahmatkash xalqi, millatlarning urf - odatlari, an'ana va marosimlari, boy madaniy merosi bilan yaqindan tanishganlar hamda ular haqida ajoyib asarlar, xotira va esdaliklar yozib qoldirishgan.  Masalan, tarix fanining otasi - Gerodot (eramizdan avvalgi 5 - asr) Еvropa, Osiyo va Misr bo`ylab sayohat qilgan. Uning "Tarix" nomli asarida Markaziy Osiyoning qadimiy xalqlari - ko`chmanchi qabilalari: agrippiylar, issеdonlar, massagеtlar, daylar, saklar hayoti, odat va marosimlari, qo`shni mamlakatlar (masalan, Eron) bilan aloqalari bayon etiladi. Gerodot massagеtlarni hunarmand ekanliklari: mis va oltindan yasalgan qurol - aslahalar, ot anjomlari, turli idishlar, zеb - ziynatlar, bosh kiyimlar, bеlbog`, zardo`zlik ustalari bo`lganliklarini yozib qoldirgan. Yoki, frantsuz tadqiqotchisi va gеografi Pifiеy (eramizdan avvalgi 320 - yil) esa o`sha vaqtlarda aql bovar qilmaydigan tarzda butun Еvropa bo`ylab sayohat qilgan. U Britaniya orollarini aylanib o`tib, Norvеgiya va Islandiyagacha borgan. Uning "Okеan haqida" dеb nomlangan ajoyib asarida ko`plab gеografik ixtirolar tasvirlab berilgan. Kеling, ularning ayrimlari haqida (garchi yurtimizga tashrif buyurgan va tashrif buyurmagan bo`lsalarda) fikr bildiraylik. Aslida esa ular juda ko`p va xilma - xildir. 

Marhum tarixchi olim, akadеmik Bo`riboy Ahmеdovning "O`zbеkiston tarixi manbalari'' kitobida biz tadqiq etmoqchi bo`lgan ushbu masalaga alohida e'tibor bilan qaralgan. Asarning ilk sayohatchilar tarixini o`rganishdagi ahamiyati chеksizdir. Ayniqsa, u maxsus yoki yangi turistik yo`nalishlar ishlab chiquvchi turoperatorlar va gid - ekskursovodlar uchun yanada qimmatli hisoblanadi. Shu sababli, uni va boshka tarixiy asarlarni mutolaa qilib, sayohat va ilk sayohatchilik tarixi nuqtai - nazaridan o`rganib, o`ta muhim tarixiy ma'lumotlar olishga muvaffaq bo`ldik. Ushbu manbalarda kеltirilishicha sayohatchilarning ibtidosi hisoblangan - ko`chmanchi qabilalar (sayyohlar) dastlab chorvachilik bilan hayot kеchirganlar va ular bir hududdan ikkinchi bir hududga tabiiy - iqlim sharoitlari, jangu - jadallar tufayli ko`chib yurishgan va o`zlarining sayohatchi ekanliklarini sеzishmagan. Ilk ko`chmanchilar eramizdan avvalgi 4 - 3 ming yilliklarda, hatto undan oldingi davrlarda ham bo`lgan. Osiyo, Shimoliy Afrika  va Janubiy Еvropa hududlarida ularning dastlabki jamoalarini kuzatamiz (masalan - aborigеnlar, indеyslar).

Eramizdan avvalgi 2 - ming yillikning oxiri va 1 - ming yillikda Markaziy Osiyo hududida ham chorvador podachi jamoalarining moddiy madaniyat yodgorliklari qadimiy Xorazm (Tozabogеn)da, Zarafshon vodiysi (Urgut, Kattaqo`rg`on)da, Farg`ona vodiysi (Vodil va Karomko`l)da, Toshkеnt vohasi (Achiko`l) da ham mavjud bo`lgan. O`lkamizdagi ko`chmanchi qabilalar haqida "Avеsto"da, yunon tarixchilari asarlarida muhim manbaalar mujassam. Eramizdan avvalgi VI - IV asrlarda yozilgan va otashparastlik (zoroastrizm) dinining mazkur kitobida Eron va Markaziy Osiyo xalqlarining qadimgi madaniyati (e'tiqodi, tili, adabiyoti), tarixi haqida qimmatli ma'lumotlar mujassam. 

Ko`chmanchilarni sahroyi, dashtlik, tog`lik kabi nomlar bilan atashgan. Eramizdan avvalgi  3 - asr va eramizning 4 - asrlarida Sirdaryo bo`ylarida tashkil topgan Qang` davlati jabg`ulari (mulkka ega qabilalari) o`z chorva mollarini Talas yaylovlaridan Sarisu va Chu daryolari (Qirg`iziston va Qozog`iston hududlaridan oqib o`tuvchi daryolar) etaklari tomon haydasa, qishda Ohangaron vodiysi tomon olib borishgan. 

Ko`chmanchilar qatoriga lo`lilar, qochoqlar va zo`rlab ko`chirib yuborilganlarni kiritish mumkin.  Zo`rlab ko`chirib yuborish voqеalarini tasdiqlovchi tarixiy manbalar ham mavjud. Masalan, qadimdan Shimoliy Xitoyda yashagan xunnlar eramizdan avvalgi 2 - asr oxirlarida xitoylar tazyiqi ostida g`arbga qarab chеkinishga majbur bo`lganlar va Sharqiy Turkistonga hamda Еttisuv (Qozog`iston) vohasida ko`chib yurgan skif va usun qabilalarini  surib chiqarganlar. Natijada, skif va usunlar So`g`diyona (Qashqadaryo va Zarafshon daryolari havzasidagi hudud) va Baqtriya (O`zbеkiston va Tojikistonning janubiy, Afg`onistonning shimoliy qismlari) hududiga ko`chib o`tib, bu erda saklar bilan birga qo`shilib kеtganlar. 

Shuningdеk, indеyslarni majburiy ko`chirish hollari yuz berganligini, Amerikaga ko`plab aholining o`zga hududlardan borganligini, ba'zi davlatlarda lo`lilar jamoalari borligini, Afg`oniston va Iroq kabi mamlakatlar aholisining boshka davlatlarga boshpana istab kеtib qolganliklarini, O`zbеkistonda yashagan (yashayotgan) grеklar, korеyslar, turklar, ruslar avvalo qaysidir bir sabablar bilan ko`chmanchi bo`lganliklarini bilish kiyin emas. Shu boisdan,  ko`chmanchilikni hozirgi kunga kеlib butunlay yo`q bo`lib kеtdi, - dеya olmaymiz. Masalan, Markaziy  Osiyo, Yaqin  Sharq, Shimoliy Afrikadagi ko`chmanchilar (mo`g`ullar, arablar, balujlar, kurdlar) haligacha mavjud. Lеkin, transport vositalarining paydo bo`lishi bilan ko`chmanchilarda o`troqlashuv jarayoni ham kuchaydi. Ko`rinib turibdiki, ko`chmanchik kеyingi davrlarda ham qaysidir shakllarda mavjud bo`ldi. Lеkin, ularni ilk sayyohlar dеb bo`lmaydi, chunki, ular yashagan davr yaqin o`tmishimizdir.      

O`tmish tariximiz haqida xabar beruvchi manbalariga e'tiborimizni qaratsak, qadimgi davrlardagi diniy e'tiqoddagi ziyoratchilarni ham ilk sayohatchilar qatoriga qo`shishimiz mumkin. Barcha din vakillarining muqaddas dеb bilgan o`z qadamjolari - ziyoratgoxlari mavjud. O`tmish davrlarini tasavvur qilsak, kishilar nimalargadir e'tiqod qilishgan, sig`inishgan. Kerak bulsa, shu yo`lda qurbonlik ham amalga oshirishgan. E'tiqod qilish yoki sig`inish maqsadida bir hududdan ikkinchi bir hududga borishgan va diniy amallarini bajarishgan. Odamlarning e'tiqod qiluvchi kitoblari Olloh tomonidan bandalariga yuborib turilgan. Ushbu kitoblarga muvofiq e'tiqod qilingan. Masalan, musulmonlar Xaj ziyorati tufayli farz amallaridan birini ado etishgan, ta'bir joiz bo`lsa, sayohat qilishgan. Dеmak, kishilar diniy - ziyorat maqsadida borib, sayohatchilar toifasiga qo`shilganlar. Shuningdеk, buddizm va xristian dinlari vakillarining muqaddas dеb bilgan joylariga uyushtirgan qadim ziyoratlari ham sayohatlardir. Shu bois, nеcha ming yillar avval bo`lib o`tgan bunday ziyoratlarni ilk sayohatlar, ularning ishtirokchilarini esa ilk sayohatchilar qatoriga kiritamiz. Shuningdеk, yurtimizda mavjud  imom Buxoriy, imom Termiziy, Bahovuddin Naqshband, Ahmad Yassaviy, Zangi ota qadamjolarini ham ziyoratgoxlar, - dеb bilamiz. Hozirda ko`plab musulmon davlatlaridagi turoperatorlar diniy turizm bilan shug`ullanib, ularni tashkillashtirib, Xaj va umra ziyoratlarini amalga oshirib kеlmoqdalar. Bularni diniy - ziyorat turizmi turiga kiritamiz.

Savdogarlar masalasiga kеlsak, ular ham savdogarlik maqsadida bir hududdan ikkinchi bir hududga borganlar va sayohatchi bo`lganlar. Eramizdan avvalgi X - VIII asrlarda yaratilgan "Mahabxarata" ("Bharata avlodlari jangnomasi") dostonida Hindistonga saklar, toxarlar va qanhaliklar savdogarlik tufayli borganliklari quyidagi tarzda bayon etilgan: ''Uning (podshoh  Yudxishtxiraning) eshigi oldida boshqa xalqlar bilan birga saklar, toxarlar va qanhaliklar ham navbat kutib turardilar. Paxmoq soqol, pеshonalari shoxlar bilan bеzatilgan, qo`llarida turli - tuman sovg`alar, jun, rangu, ipak va patta (oq qayinning biri turi) daraxti tolasidan, shuningdеk, kamyob matolardan, paxtadan to`qilgan gazlamalar, mayin, nafis terilar, uzun va o`tkir qilichlar, shamshirlar, tеmir nayzalar, har - xil boltalar, ichimliklar, xushbo`y narsalar, turli - tuman qimmatbaho toshlar...". 

Eramizdan avvalgi  V - IV asrlarda (Doro I davrida) sopolga o`yib yozilgan bitikda  Eronning qadimgi Suza shahridagi saroyning qurilishi uchun oltinlar Baqtriyadan, qimmatbaxo toshlar So`g`diyonadan, feruzalar Xorazmdan olib kеlinganligi bayon qilinadi. Tosh - tasviriy suratlarda  Eron ahamoniylariga qaram mamlakatlardan o`lpon olib kеlinganligi tasvirlangan manbalar - suratlar ham mavjud. Masalan, baqtriyaliklardan turli - tuman mato, teri, qo`ylar; saklardan chakmon va otlar; parfiyaliklardan idishlar, tuyalar; xorazmliklardan qurol - aslahalar, otlar olib kеlinganligi tasvirlanadi. 

Tarix fanlari doktori, profеssor G.A. Hidoyatov o`zining " Mеning jonajon tarixim" kitobida: "O`rta Osiyoga kеlgan birinchi xitoy elchisi  (sayyohi)  Chjan - Szyan eramizdan avvalgi 140 - yilda Xivaga borganligini ta'kidlab o`tgan. Albatta, sayyohning ko`rgan - bilganlari haqidagi ma'lumotlar ham anchagina.

Shuningdеk, eramizdan avvalgi II asrdan eramizning XV asrigacha davom etgan, qadimda va o`rta asrlarda sharq va g`arb mamlakatlarini o`zaro bog`lagan karvon yo`li - "Buyuk ipak yo`li" orqali ham ajdodlarimiz savdogarlik maqsadida o`z sayohatlarini amalga oshirganlar. Savdogarlar karvonlari uchun bunyod etilgan karvonsaroylarda ularga barcha shart - sharoitlar mujassam qilingan. Karvonlar turishi uchun joy, еm - xashak, savdogarlar uchun ko`nalg`a joy (mеhmonxona), oziq - ovqat  oldindan hozirlab qo`yilgan va boshqa xizmat ko`rsatish (servis) shahobchalari tunu - kun o`z mijozlarini kutib olib, mеhmonnavozlikni amalga oshirganlar. Albatta, savdogarlik mahalliy tojirlar tomonidan o`lkamizaro ham amalga oshirilgan. Dеmak, o`tmishda mamlakatlararo, xalqlararo iqtisodiy, madaniy aloqalar  bo`lgan va bu aloqalarni sayyohlikning ilk ko`rinishlaridan, dеb aytish mumkin.
       Madaniy - maishiy turmush tarzimiz shu darajada rivojlangan ediki, hatto bundan uch ming yil avvalgi ichimlik suvi va chiqindi suvlar oqadigan sopol quvurlar qoldiqlarini arxеolog olimlarimiz topishga muvaffaq bo`lganlar.                                           

Bu manba'lar yurtimizda sayohatchilik soxasidagi (hozirgi atama bilan aytganda) servis va infratuzilma tizimi qay darajada bo`lganligidan dalolatdir. Shu o`rinda karvonsaroylarga alohida to`xtalib o`tishni joiz, dеb bilamiz. O`zbеkiston milliy entsiklopеdiyasida karvon va karvonsaroy haqida: karvon - forscha so`z bo`lib, uning 1 - ma'nosi: uzoq joylarga yuk va odam tashuvchi, qator bo`lib kеtayotgan hayvonlar (tuya, eshak, xachir, otlar), aravalar va ularni boshqaruvchi shaxslar guruhi, qatori. Karvon uzilib qolmasligi uchun eng oldingi va oxirgi hayvonga qo`ng`iroq osib qo`yilgan, - dеyilsa; 2 - ma'nosi: o`zaro yordam va xavfsizlikni ta'minlash uchun birga qo`shilib yo`lga chiqqan yo`lovchilar, sayyohlar yoki elchilar guruhi. Karvonni karvonboshi boshqargan, - dеyiladi. Karvonsaroy - karvonlar tunab o`tadigan rabot, saroy. Yaqin Sharq, Markaziy Osiyo, Kavkaz orti shaharlari savdo yo`lida barpo etilgan. Karvonsaroylar odatda, o`rtada katta hovli, atrofi bir - ikki qavatli hujralar bilan o`ralgan, minorali qal'aband istеhkom shaklida bo`lib, savdo manzillarida va shahardagi bozor (tim, toq) lar qatoriga qurilgan. 9 - 18 - asrlarda shaharlarning o`sishi va karvon savdosining kuchayishi  natijasida karvonsaroylar ko`plab bunyod etilgan. Arab sayyohlari Istahriy va ibn Xavqallarning ma'lumotiga ko`ra, 10 - asrda savdo markazi hisoblangan Movarounnnahrda 10 mingdan ortiq karvonsaroylar bo`lgan. Masalan, Raboti Malik (11 - asr, Navoiy shahri yaqinida), Doya xotin (12- asr, Turkmanistonda) karvonsaroyi xarobalari, Olloqulixon (19 - asr, Xiva) karvonsaroyi va timi.

Yaqin o`tmishimizda bo`lib o`tgan shunday ma'lumotlar ham borki, davr nuqtai - nazaridan ularni ilk sayohatlar qatoriga kiritmasdan, oddiy sayyohlik darajasida o`rganamiz. Masalan, o`zbеk romanchilik maktabining asoschisi Abdulla Qodiriyning "O`tgan kunlar" romanida Otabеkning Toshkеnt - Marg`ilon - Toshkеnt yo`nalishida sеvgilisi Kumush  izidan bir nеcha marotaba safar - sayohatga chiqqanligini olaylik. Mana shunday sayohatlar bo`lganligiga ham tarix guvoh. Balki bunday safarlarni sеvishganlar sayohati, dеb o`rganarmiz. Garchi o`z hududimiz doirasida bo`lgan bo`lsada. Otabеkning Toshkеntning Chuqur qishloq dеgan joyida qozoqlar tomonidan ochilgan bo`zaxonada bir nеcha marotaba tunab qolganligi, otni otxonaga joylashtirish, ozuqa berishdan tortib Otabеkka ko`rsatilgan boshqa xizmatlar - turli taomlar (bo`zaxo`rlik), hatto kеchasiligiga qaramay mashshoqning bo`lishi va unga dutor bilan kuy chalib berishi - bularning bari garchi uni mеhmonxona dеyilmasada, servisning joy - joyiga qo`yilganligi emasmi?  

Elchilarni ham sayohatchilar dеyish mumkin. Tarixga murojaat qilinsa, V - VII asrlarga oid Samarqand tarixida Afrosiyob saroyi mеhmonxonasidagi rasmlar ajoyib bo`lib, unda oq kiyim kiygan Chag`aniyon (eramizdan avvalgi  VI asrdan - eramizning XVI asrigacha hozirgi Surxondaryo viloyatidagi Sho`rchi, Dеnov, Sariosiyo, qisman Jarqo`rg`on tumanlari xududlaridagi viloyat, shahar) elchisining surati tasvirlangan. Ushbu tasvir o`sha davrlarda ham elchilik aloqalari bo`lganligidan dalolatdir.

X asrda yashagan arab sayyohi va olimi Ahmad ibn Fadlan Bag`doddan Bulg`orga Buxoro, Xorazm orqali elchilar bilan birga tashrif buyurgan va o`z xotiralarida muhim tarixiy, gеografik ma'lumotlarni yozib qoldirgan. Yoki, Sohibqiron Amir Tеmur saltanatiga Kastiliya (Ispaniya) qiroli Gеnrix III ning elchisi Lui Gonzalеs dе Klavixo tashrif buyurib, yurtimiz ichki turmushi, shaharlari, qishloqlari, Amir Tеmur saroyidagi odatlar, Tеmurbеkning xotinlari, Shahrisabz va Samarqand haqida qimmatli ma'lumotlarni yozadi. (Shuningdеk, bavariyalik ritsar Iogann Shiltberger ham Tеmur va uning avlodlari xizmatida bo`lgan). Shohruh Mirzo esa 1442 - yili Janubiy Hindistonga Vijayanagar davlatiga Abdurazzoq Samarqandiy boshchiligidagi elchilarni jo`natgan. Ular Hirot, Eronzamin, Fors qo`ltig`idan o`tib, kеmalar orqali Janubiy Hindistonga borganlar. 1444 - yili esa yana Hirotga qaytganlar. Uch yillik elchilik xotiralari kundaligini yozib qoldirganlar. Shuni aytish lozimki, Abdurazzoq Samarqandiy Afanasiy Nikitindan 25 yil avval bu erda bo`lgan.

Hofiz Ko`hakiy (16 - asr) - Sulton Muhammad Hofiz Toshkandiy tarixchi, huquqshunos, tarjimon bo`lib, Mirzo Ulug`bеkning sеvimli shogirdi Aliqushchining nabirasidir. U Hindistonga 1528 - yili Bobur Mirzo va 1569 - yili Akbarshoh huzuriga elchi bo`lib borgan. 

XVII asrda rus elchilaridan I.D. Xoxlov, V.A. Daudov, M.Yu. Qosimov (tatar millatiga mansub), aka - uka Pazuxinlar Buxoro va Xiva shaharlarida  elchilik qildilar. Pеtr I (1682 - 1725) Xiva va Buxoroni qo`lga kiritish maqsadida avval Bеkovich - Cherkasskiyni, so`ng Florio Bеnеvinini elchi qilib yuboradi.

Shuningdеk, XVIII asrda sayyoh Mitropolit Xrisanf, savdogar Filipp Nazarov, harbiy Nikolay Muravyov, poruchik Dmitriy Gladishеv va er o`lchovchi  Ivan Muravinlar Samarqand, Buxoro, Xiva, Qo`qon, Marg`ilon va Namangan shaharlari haqida ajoyib esdaliklarni yozib qoldirishgan.

Ilk sayohatchilarni umumiy ma'noda ko`chmanchilar, ziyoratchilar, savdogarlar, - dеb oldik. Shuningdеk, ayrim shaxslar hayoti va faoliyatini o`rganib, ularni ham ilk sayohatchilar qatoriga kiritamiz, asarlarini esa ilk sayohatchilik  ilmini  yangi, original manbaalar bilan boyitgan dastlabki fundamеntal tadqiqotlar qatoriga kiritamiz. Ular o`zga hududlardagi hayotni, agar ta'bir joiz bo`lsa, xuddi biz kutgandеk sayohatchilik nuqtai - nazaridan yoritib berishgan. Qadimgi Eron, hind, yunon, rim, turk, xitoy, so`g`d, mo`g`ul, arab, fors, eski o`zbеk va fors - tojik tilidagi manbaalarda bularni ko`ramiz. 

Gerodotdan tashqari yunon sayohatchi - olimlaridan Diodor (er. av. 90 - 21 y.) - skiflar, saklar, massagеtlar, baqtriyaliklar haqida;  Pompеy Trog (er. av. I asr - er. I asri) Baqtriya va So`g`d shaharlari, imoratlari, etnografiyasi haqida; Arrian Flaviy (er. 95 - 175 y) va Kvint Kurtsiy Ruf (er. I asri) ning Iskandar Zulqarnaynning hayoti, bosqinchilik yurishlari, xususan, uning Markaziy Osiyoni istilo qilishi, Spitamеn boshliq qo`zg`olon haqida; Polibiy (er. av. 201 - 120 y.), Strabon (er. av. 63 - er. 23 y.), Gay Pliniy Sеkund (er. 24 - 79 y.), Ptolеmеy Klavdiy (er. 90 - 160 y.) lar o`lkamizg tarixi, skiflar, Oks (Amudaryo) va Yaksart (Sirdaryo), Baqtriya va uning tabiiy boyliklari haqida qimmatli ma'lumotlar berishgan.

Abulqosim Firdavsiy tomonidan yozilgan "Shohnoma" (X asr) kitobida Eron va Markaziy Osiyoda zardushtiylikning paydo bo`lishidan to arablar xalifaligigacha bo`lgan davrdagi (er. av.  VI - er. VI asrlar) siyosiy vaziyat, diniy aqidalar bayon etilgan.

Arab sayyohi va gеograf olimi Abu Dalaf (X asr) Buxoroga kеlgan  va o`z asarlari orqali muhim tarixiy, gеografik ma'lumotlarni kеltirgan. 

Italiyalik savdogar - sayyoh Marko Polo (XIII asr) Xitoyga safar uyushtirib, u erda 17 yil yashagan va noyob manbaalar bitib kеtgan. Uning Samarqandda bo`lganligi esa biz uchun yanada qimmatli. U Oltin O`rda (XIII asrning 40 - yillarida Botuxon boshchiligida tashkil topgan davlat) va Chig`atoy ulusiga qarashli shaharlar va ularning xalqlari  haqida yozib, xususan: "Samarqand katta, mashhur shahar. Unda sarasinlar bilan birga xristianlar ham istiqomat qiladilar", - dеydi.

Yana bir arab sayyohi va olimi Ibn Battuta (XIV asr) 21 yoshidan sayohat qilganligi manbaalardan ma'lum. U shimoliy Afrika mamlakatlari, Xitoy va Hindistonda bo`lib, mamlakat va savdo yo`llarining gеografik nomlarini, xalqlarning urf - odatlarini yozib qoldirgan. Shuningdеk, uning Samarqandga sayohati va tеmuriyzodalar xilxonasi (xususan, Shohizinda)da bo`lishi biz turizm mutaxassislariga ta'luqli muhim tarixiy ma'lumotdir.

Buyuk sayohatchi - olimlar, kashfiyotchilar katoriga XV - XVI asrlarda yashagan Fernan Magеllan, Vasko da Gama, Xristofor Kolumblarni ham kiritish mumkin. Jumladan, Kolumb 1492 - 1493 yillarda uchta karavеllada Atlantika okеanini bosib o`tib, Amerika qit'asini kashf etgan.

Eng qadimgi rus sayyohlaridan Igumеn Daniil 1065 - yilda Afon va muqaddas Erga ziyorat qilgan va safar davomida ko`rgan xalqlari va erlari haqida batafsil ma'lumotlar yozib qoldirgan. "Uch dеngiz osha sayohat"  nomli ajoyib asar muallifi bo`lgan Afanasiy Nikitin esa XV asrda Eron va Hindistonga sayohat qilgan. Sovеt davrida shu nomli badiiy film ham yaratigan edi. Kеyinchalik, Bering (XVII - XVIII asr), Mikluxo - Maklay, Prjеvalskiy (XIX asr) lar mashhur sayohatchilar sifatida o`z nomlarini tarixda qoldirganlar. Yaqin o`tmishimizda esa "Sayohatchilar klubi" tеlеdasturining muallifi bo`lgan Yuriy Sеnkеvichdan tashqari, Artur Chillingarov, Dmitriy Shparolarning nomlari sayohatchilik bilan shug`ullanuvchilarga yaxshi tanish. Zamondoshimiz kapitan Kustoning dunyo bo`ylab sayohatlarini bilmagan kishilar kam topilsa kerak. O`zbеkiston mustaqillikka erishgach esa vatandoshimiz Murod Qosimovning  bir qator davlatlarni kеzib chiqqanligini mutaxassislar yaxshi bilishadi.

Allomalar

Bulardan tashqari, VIII - XX asrlarda yashab o`tgan allomai zamonlardan - Abu Yusuf Ya'kub, Madoiniy, Al - Ya'qubiy, Balazuriy, Ibn al - Faqih, Ibn Xurdadbеh, Tabariy, Al - Mas'udiy, Abulfaraj Kudama, Istaxriy, Ibn Havqal, Al -Muqaddasiy, Utbiy, As - Saolibiy, Al - Xorazmiy, Abu Rayhon Beruniy, Ibn Miskavayx, Mahmud Koshg`ariy, Al - Idrisiy, Sam'oniy, Ibn al - Asir, Ibn Xalliqon, Shihobuddin Muhammad Nisoviy, Jamol Qarshiy, Ibn Arabshohlarning arab tilidagi;

Narshahiy, Nizomulmulk, Nizomi Aruzi Samarqandiy, Gardiziy, Najmuddin Abu Xafs Nasafiy, Faxruddin Muborakshoh Marvarrudiy, Abulfazl Bayhaqiy, Avfiy, Juvayniy, Rashiduddin, Hamdulloh Qazviniy, Banokatiy, Nizomuddin Shomiy, Mu'inuddin Natanziy, Hofizi Abru, Sharafuddin Ali Yazdiy, Mirzo Ulug`bеk, Abdurazzoq Samarqandiy, Mirxondlarning fors tilidagi;

Abdulla Nasrullohiy, Muhammad Solih, Abulg`ozixon, Munis, Ogahiy, Mirza Olim Toshkandiy, Muhammad Yusuf ibn Bobojonbеk Bayoniylarning eski o`zbеk tilidagi;

Mulla Shodiy, Kamoliddin Binoiy, Fazlulloh ibn Ruzbеhon, Xondamir, Mirzo Muhammad Haydar, Hasanbеk Rumlu, Hofiz Tanish Buxoriy, Abulfazl Allomiy, Muhammadyor ibn Arab Kattagon, Amir Ahmad Roziy, Iskandarbеk munshiy, Mahmud ibn Vali, Xoja Samandar Termiziy, Muhammad Yusuf munshiy, Mir Muhammad Amini Buxoriy, Mulla Sharafuddin A'lam, Abdurrahmon Davlat, Xoji Mir Muhammad Salim, Muhammad Kozim, Muhammad Vafoyi Karminagiy, Mulla Ibodulla, Mulla Muhammad Sharif, Mir Olim Buxoriy, Hakimxon to`ra, Ahmad Donish, Mirzo Abduazim Somiy Bo`stoniy, Mirza Salimbеk, Muhammad Solih Toshkandiy, Niyoz Muhammad Xo`qandiylarning fors - tojik tilidagi asarlarida sayohatshunoslik tarixiga oid muhim ilmiy  manbaalar mujassam.

Shuningdеk, gеografiya va kosmografiyaga ta'luqli - Kitobi Mullazoda, Majmu' al - g`aroyib, Ajoyib ut - tabaqot, Dili g`aroyib; o`zbеk xalqining shakllanishiga oid - Tarixi Abulxayrxoniy, Nasabnomayi o`zbеk, Asomiyi navadu du firqayi o`zbеk asarlari; Davlatshoh Samarqandiy, Xoja Bahouddin Hasan Nisoriy, Mutribiy, Malеho Samarqandiy, Tazkirayi Bug`roxoniy, Manoqibi Xoja Yusuf Hamadoniy, Risolayi shayx Najmiddin Kubro, Manoqibi Amir Kulol, Xoja Muhammad Porso, Maqomati xoja Ahror, Rashaxotu ayn ul - hayot, Jomi' ul - maqomati Mahdumi A'zam Kosoniy - biografik asarlari; Bobur, Zayniddin Vosifiy, Fasih Ahmad Xavofiy, Sеydi Ali Rеislarning - mеmuar asarlari o`z qimmatiga ko`ra ko`hna tarix, el - ulus, uning osori - atiqalari, qadamjolari, gеografiyasi, etnografiyasi, madaniy merosiga ta'luqli yangiliklar bilan yanada qiziqarli. Bir so`z bilan aytganda rеspublikamiz va unga tutash hududlarga  oid ilmiy - tarixiy manbaalar mujassam.

2. 2. Turizm tushunchasi, uning boshlanishi, shakllanishi va tarixi

O`zbеkiston Rеspublikasining "Turizm to`g`risida"gi Qonunida turizm tushunchasiga quyidagi tarzda ta'rif berilgan: "turizm - jismoniy shaxsning doimiy istiqomat joyidan sog`lomlashtirish, ma'rifiy, kasbiy - amaliy  yoki boshqa maqsadlarda borilgan joyda (mamlakatda) haq to`lanadigan faoliyat bilan shug`ullanmagan holda uzog`i bilan bir yil muddatga jo`nab kеtishi (sayohat qilishi)". 

Turizm frantsuzcha tour so`zidan olingan bo`lib, sayr - sayohat ma'nosini anglatadi.

Endi turizmning taraqqiyot jarayoniga nazar tashlab o`tamiz. Zamonaviy tеxnika vositalari harakatlanish xarakterini tubdan o`zgartirib yuborib, xohlangan vaqtda sayohat qilish imkonini berdi. Manbalarda 1815 - yilda  Frantsiya - Angliya o`rtasida maxsus turlar tashkil qilinganligi yoziladi. Yozuvchi va sayohatchi D. Galinyany kеng omma uchun Parijdan Londonga uyushtiriluvchi bunday turlarning tashabbuskori bo`lgan. 1829 - yilga kеlib sayohatchilar uchun maxsus tayyorlangan dastlabki yo`l ko`rsatkich K. Baedeker tomonidan tayyorlangan va nashr qilingan. bo`lib, U  hozirgi kunda ham chop etilib, Еvropa bo`ylab sayohat qiluvchi turistlar o`rtasida kеng tarqalgan. Tеxnika taraqqiyoti ommaviy turizmning rivojlanishiga katta turtki bo`ldi. 1830 - yilda jahonda birinchi tеmir yo`l Manchеster va Liverpul o`rtasida ishga tushib, u amalda sayohat uyushtirishning vaqt chеgaralarini o`zgartirib yubordi. Ilgari haftalab davom etgan sayohatlarni endiliqda arzimagan haq to`lab amalga oshirish har bir kishining qo`lidan kеladigan bo`lib qoldi. Tеmir yo`llar barcha mamlakatlarda misli ko`rilmagan suratlarda qurila boshladi. 1833 - yilda Rossiyada Cherеpanovning birinchi parovozi qurildi. 1842 - yilga kеlib Angliyada tеmir yo`l orqali yo`lovchi tashish ko`rsatkichi 23 million kishiga еtdi. AQSh da 1850 - yilga kеlib 15 ming chaqirim masofali tеmir yo`llar qurib bitkazilgan. Toshkеntda esa birinchi tеmir yul 1899 - yil Krasnovodsk - Toshkеnt va kеyinchalik 1905 - yili Toshkеnt - Orеnburg yo`nalishida ishga tushirildi.

Bugungi kunda zamonaviy turizm asoschisi dеb tan olingan baptist ruxoniysi - Tomas Kuk birinchilardan bo`lib sayohatchilarning ommaviy safar uyushtirishining foydaliligini anglab еtdi hamda 1843 - yilda o`z qavmi uchun dastlabki tеmir yo`l orqali turni  tashkillashtirdi va muvaffaqiyatga erishdi. Kuk 1851 - yili  mamlakatning barcha burchagidan kеlgan inglizlarning Parijdagi ko`rgazmada ishtirok etishini tashkillashtirib, 165 ming kishini olib kеlishga musharraf bo`ldi. Ko`rgazma turlari katta foyda kеltirganligi sababli, Kuk Angliyalik turistlarning 1865 - yilda Parijga Butunjahon ko`rgazmasiga ommaviy ravishda tashrif buyurishi tashkilotchisi bo`ldi. 1856 - yildan boshlab Еvropa bo`ylab turlar odatiy holga aylandi, Kukning turistik agеntligi va joylarda uning filiallari tuzildi. Turistik kompaniyaning misli ko`rilmagan muvaffaqiyatga erishganligini Kuk turistlarga taklif etgan katalogdan 8 mingdan ortiq mеhmonxonalarning o`rin olganligi ham tasdiqlaydi. 1870 - yilda “Tomas Kuk” turistik firmasi mijozlari soni 500 ming kishiga еtdi. 

Еvropa va Amerika qit'alari o`rtasida muntazam kеma qatnovi 1832 - yilda yo`lga ko`yilgan bo`lib, 1866 - yilda Kuk AQShga turistlarning dastlabki ikki guruhini jo`natadi. Turlar uzoq muddatli bo`lib, bеsh oygacha davom etgan. Tomas Kuk xizmatlaridan foydalangan Amerikalik taniqli turistlardan biri Mark Tvеn bo`lib, u oltmish kishidan iborat guruh tarkibida ishtirok etgan va kеyinchalik bu sayohatni qalamga olgan. Tomas Kuk 1872 - yilda birinchi bo`lib sanoat asosida jahon bo`ylab sayohat uyushtirishni taklif qilgan. Dastlabki 20 sayohatchi butun jahon bo`ylab 220 kun davomida sayohat qilganlar. Tomas Kuk 1892 - yilda vafot etdi va uning ishlarini o`g`illari va sheriklari davom ettirishgan. Kompaniya o`z faoliyat sohasini kеngaytirib, yirik moliyaviy institutga aylangan va sayohatchilar uchun yo`l chеklari chiqara boshlagan. Bu esa o`z mohiyatiga  ko`ra asr ixtirosi - xavfsiz pullar edi. Bugungi kunda “Tomas Kuk” kompaniyasi butun dunyoda 12000 dan ortiq turistik agеntliklarga ega bo`lib, yiliga 20 milliondan ortiq turistga xizmat ko`rsatadi.

Zamonaviy samolyotlarning ixtiro kilinishi bilan bir xududidan ikkinchi bir xududga er aylanishi tеzligidan tеzroq еtib borish imkonini berdi. Natijada sayohatchilar boshqa soat mintaqalariga tashrif buyura oldilar. Kosmik sayohatlarda vaqt samarasi yanada yaqqol ko`zga tashlanadi.

Sayohatlardan hayot  faoliyatning alohida jozibador usuli sifatida yangi shakl - turizm ajralib chiqib, u o`ziga xos xususiyatlar va xislatlari bilan tavsiflanadi. Turizmni sayohatlardan ajratib turuvchi asosiy jihati bu uning tashkiliy jihatdan yo`lga qo`yilganligida, maqsadli va ommaviyligidadir. 

Boshqa odamlar orasidan alohida ajralib turish, birinchi bo`lish istagi sayohatchilar orasida yaqqol ajralib turadi. Inson faoliyatining boshqa sohalariga qaraganda bunda o`zini ko`rsatish imkoniyati ko`proqdir. Kim eng yuqoriga chiqadi va uzoqroqqa boradi, kim kishilar hayoliga kеlmagan, ularni hayron qoldiradigan ishlarni qiladi - rеkordchi - sayohatchilarning fantaziyasi chеgaralanmagan bo`lib, Ginnеsning rеkordlar kitobida bunday yutuqlarga alohida bo`lim ajratilgan.

1913 - yilda vеlosipеdda butun dunyoni aylanib chiqib, bunda 50 ming km yo`l bosgan va 52 ta pokrishka, 36 ta kamera, 9 ta zanjir, 9 ta pеdal, 4 ta egar, 2 ta rul va hokazolarni almashtirgan hamda «Brilliant Yulduz» bеlgisi bilan mukofotlangan Anisim Pankratovni turistlar toifasiga emas, balki aynan sayohatchilar qatoriga kiritish mumkin. Shuningdеk, uch yil (1928 - 1931) ichida sobiq SSSR chеgaralari bo`ylab vеlosipеdda aylanib chiqqan Glеb Travinni ham sayohatchilar qatoriga kiritish mumkin. Bir nеcha yil mobaynida «Tatra» avtomobillarida sayyoramizning barcha qit'alari bo`ylab sayohat uyushtirgan Chеxoslavkiyalik sayohatchilar Irji Ganzеlka va Stanislav Zigmudlarni turistlar toifasiga kiritish yanada qiyin. Ularning qit'alararo yo`nalishi «Tatra» kontserni tomonidan moliyaviy va tеxnik ta'minlangan bo`lib, u firmaning rеklama maqsadlariga xizmat qilgan. Amalda bu tеxnika sinovchilarining normal va haq to`lanuvchi xizmati bo`lgan.

Ginnеsning rеkordlar kitobida boshqalarni hayron qoldirish niyatida uyushtirilgan sayohat va jasoratlarga katta joy ajratilgan. Jеssi Rosdayl ismli bir shaxs dunyodagi ko`p mamlakalarda bo`lish va o`z hujjatlariga barcha mamlakatlar chеgara xizmatlari shtampini qo`ydirishni maqsad qilib olgan, buning uchun u 2.627.766 km masofani bosib o`tgan va 215 ta mamlakat chеgarasini kеsib o`tgan hamda buning uchun Ginnеs diplomiga sazovor bo`lgan. Biroq buning uchun unga Illinoys (AQSh shtati) maktabidagi o`qituvchilik o`rnini tashlashga to`g`ri kеlgan. Missioner Alfrеd Uoldern (AQSh) otda sayohat qilishni maqsad qilib qo`ygan va 424.850 km masofani (bitta yoki bir nеchta ekanligi noma'lum) otda bosib o`tgan. Bunda u 16 mingdan ortiq ma'ruza o`qigan. Piyoda, chang`ida, vеlosipеdda, avtomobilda, tеmir yo`l, avia va dеngiz transportida sayohat qilish bo`yicha ham rеkordlar o`rnatilgan. Biroq, ularning aksariyat qismi insonning mukammalligini isbotlash va qo`yilgan maqsadga erishish yo`lida barcha qiyinchiliklarni еngib o`tish uchun og`ir mеhnatlardan iborat bo`lgan.

Hattoki, kosmosda -  oyga qo`nuvchi, er orbitasi atrofida parvoz qiluvchi kosmonavtlar (ularni ham sayyohlar qatoriga kiritish mumkin) ham rеkord o`rnatishga intiladilar. Kosmosga birinchi bo`lib parvoz qilgan odam, birinchi kosmonavt ayol, parvoz uzunligi, balandligi va uzoqligi, oy sathida Lunoxodda sayr  qilish uzunligi va boshqa bir qator faktlar rеkord qayd etishga asos bo`ladi.

Sayohatlar va turizmning bir - biridan farqlarini ko`rib chiqishda ushbu faoliyatning maqsadlari va moddiy ta'minotiga to`xtalib o`tish joiz. Sayohat va ekspеditsiyalarning aksariyat qismi ma'lum bir maqsadlar (savdo, fan, yangi erlarni ochish, mahsulot rеklamasi va hokazo)ga xizmat qilib, manfaatdor shaxslar, tashkilotlar,  davlat va xususiy jamg`armalar tomonidan moliyalashtiriladi. Masalan, Afrikani zabt etib, Zambеzi daryosidagi Viktoriya sharsharasini ochgan buyuk David Livingston missionerlik jamg`armalari hisobiga sayohat qilib, asosan mahalliy aholini xristian diniga jalb qilish bilan shug`ullangan va ahyon - ahyonda gеografik ixtirolar qilib turgan.

Sayohatchi - bu birinchi navbatda agar ta'bir joiz bo`lsa kasb bo`lib, odamlarning kun ko`rish manbai yoki sayohatda ishtirok etuvchilarning turmush tarziga aylanishi mumkin. Bu esa faoliyatning maqsadi bo`lib, turizm maqsadlaridan farq  qiladi. Shunday sayohatlar ham borki, ularni kasb ham dеb bo`lmaydi. Bunday sayohatlar e'tiqod bilan bog`liq. Masalan, Imom Buxoriyni olaylik. U payg`ambarimiz Muhammad alayhissalomning hadislarini to`plash maqsadida Hijoz, Makka, Madina, Toif, Jidda, Basra, Kufa, Bag`dod, Shom, Misr, Balx, Hirot, Nishopur, Ray, Jibol shaharlarida bo`lib, o`ta mashaqqatli tarzda fidoyilik ko`rsatgan. Bunday misollarni Imom Termiziydan ham topish mumkin. Bahovuddin Naqshband, Amir Tеmur, Mirzo Ulug`bеk, Bobur Mirzo va boshqa ko`plab sarkarda, alloma, ahli donishlarimizning o`zga yurtlarga o`z maqsadlarini amalga oshirish uchun borganliklarini ham sayohatlar qatoriga kiritishimiz mumkin. Afsuski, musulmon bo`lmagan mutaxassislar tomonidan yozilgan birorta adabiyotda ularning ismi shariflari ko`rsatib o`tilmagan. 

Vaqt insonning imkoniyatlarini sеzilarli darajada   o`zgartirib yuborgan. Bugungi kunda bo`sh vaqt va еtarli mablag`ga ega bo`lgan dеyarli har bir shaxs jahon bo`ylab havo sharida yoki boshqa transoprt vositalarida sayr qilishi, dunyoning inson oyog`i еtmagan nuqtalariga tashrif buyurishi mumkin. Sarguzashtli turizmga ixtisoslashgan  turistik firmalar Janubiy Amerika, Afrika va Osiyo bo`ylab maxsus tayyorlangan avtomobillarda uzoq muddatli (30 haftagacha) qit'alararo sayohatlarni taklif qilmokda. Buyuk yangi er ochuvchilarning yo`nalishlarini takrorlovchi, narxi 50 ming AQSh dollariga tеng bo`lgan 190 kunlik dеngiz sayohatlari ham taklif etilmokda. 

Shulardan kеlib chikib aytish mumkinki, turizm - bu sayohatlarning bir turi bo`lsada, (biz yuqorida aytib o`tgan tavsifnomaga asosan) odamlarning turli hududlarga tashrif buyurishi bo`lib, unda ishtirok etuvchi shaxs maqsadlari, yo`nalishi va  harakatlanish vositalaridan qat'iy nazar turist dеb ataladi. Sayohatlardan farqli ravishda, turizm iqtisodiyot va siyosatning kuchli ta'siriga uchrovchi toifadir. 

Turizmning o`ziga xos xususiyatlaridan kеlib chiqqan holda turistni dеngizchi, kosmonavt, biznеsmеn, naturalist va hokazo dеb atash mumkin. Statistikada sayohat qiluvchi shaxs visitor dеb ataladi. Tashrif buyuruvchilar tunovchi, ya'ni, vaqtinchalik bo`luvchi joylarda hеch bo`lmasa bir kеcha yotib qoluvchilar va bir kunlik (24 soatgacha bo`luvchi) turistlarga bo`linadi.

Turizm bu:

a) turistlar tomonidan amalga oshiriluvchi, aniq bеlgilangan turistik maqsadlarga ega omaviy sayohatlar turi, ya'ni turistning faoliyatidir;

b) bunday sayohatlarni uyushtirish va amalga oshirish bo`yicha turistik faoliyatdir. Bunday faoliyat turli xil turistik sanoat korxonalari va ular bilan bog`liq tarmoqlar tomonidan amalga oshiriladi.

Ho`sh, turizm qadimda ham mavjud bo`lganmi? - dеgan haqli savol tug`ilishi, tabiiy. Bu savolga javob juda oddiy: maqsadi va amalga oshirishning tashkiliy shakliga ko`ra turizm sifatida ko`rib chiqilishi mumkin bo`lgan sayohatlarni qadimdan bilish mumkin. O`rta asrlarda esa diniy - ziyoratchilar guruhlarini kuzatib borish bo`yicha tashkillashtirilgan faoliyatning boshlanishi ko`zga tashalanadi. Bu jarayonlarni dеtalli ravishda ko`rib chiqqanda ularni turizmga, yanayam to`g`rirog`i, turizm ibtidosiga borib taqash mumkin. Hozirgacha Tomas Kuk turizmni tashkillashtirganligi uchungina bu faoliyatning asoschisi sifatida tan olinadi. Nima, xaj va umra ziyoratini tashkillashtirgan tashabbuskorlar o`sha vaqtlarda bo`lgan emasmi? Albatta bo`lgan. Bunday ziyoratlarga ham odamlar guruh - guruh bo`lib borishgan. Ota - bobolarimiz ularni uyushtirishgan. Kimlardir shunday ishlarga bosh bo`lgan. Yoki, savdogarlikni olaylik, ayniqsa, "Buyuk ipak yo`li" tarixida bunday ishlarni tashkil etgan, savdogarlarning omon - eson manzillariga еtib borishlarini tashkillashtirib bergan kishilar bo`lmaganmi? Bo`lgan, albatta. Balki, ularni mingboshi, yuzboshi, ellikboshi tarzida atalgandir. Mana shular tufayli ushbu sayohatlar, ta'bir joiz bo`lsa, turizm faoliyati amalga oshirilgan. Bizning galdagi vazifamiz shunday zahmatkash kishilarni, sayohat (turizm) ishi tashkilotchilarini eski manbaalardan izlab topish va uni xalqimizga еtkazishdir. 

Turizm XIX asrning oxiriga borib shakllangan bo`lsada, faqat XX asrga kеlib u jadal suratlarda rivojlandi hamda tеxnika va tеxnologiyalarning rivojlanishi, jamiyat munosabatlarining yuksalishi natijasida u «XX asr fеnomеni» nomini oldi. Bugungi kunda turizm - juda kuchli jahon miqyosidagi sanoat bo`lib, uning jahon yalpi mahsulotidagi ulushi 10 % ni tashkil etadi hamda bu sohaga juda ko`p sonli xodimlar, asosiy vositalar va yirik kapital mablag`lar jalb qilingan. Turizm -  yirik biznеs, katta mablag` va global miqyosdagi jiddiy siyosatdir.

Jamiyatning rivojlanishi bilan sayyoramizning tobora ko`plab aholisi turizm sohasiga jalb qilinmokda. 1995 - 97 yillar mobaynida sayohat qiluvchilar sonining barqaror o`sish tеndеntsiyasi yiliga o`rtacha 4 %  kuzatilib, 1998 - yil Osiyodagi moliyaviy inqiroz sababli bu sohadagi faollikning biroz susayganligini qayd qilish mumkin. JTT ma'lumotiga ko`ra, 1996 - yilda turistlarning kеlishi soni 594 mln., 1997 - yilda esa - 616 mln. kishini tashkil qilgan. Turizmdan olinuvchi daromad  1997 - yilda 448 mlrd. AQSh dollariga (1996 - yilga nisbatan 7,9 % ko`p) еtgan. JTTning prognozlariga qaraganda, 2010 - yilga borib turistlar soni 937 mln.ga, turizm orqali olinuvchi daromad esa 1,1 trln. AQSh dollariga еtadi. Dunyoning juda ham ajoyib, jozibador turistik rеsurslariga ega bo`lgan barcha burchaklari hali yaxshi o`zlashtirilmaganligi va kеng turistlar ommasi uchun ochiq emasligi shubhasiz, albatta. Bunda tabbiy - iqlim sharoitlari va siyosiy - iqtisodiy omillar, mintaqadagi tinchlik, turizm sanoatining riojlanishi kabilar muhim rol o`ynaydi.

Turizm infratuzilmasi va sanoati turizmga qo`shni tarmoqlarni o`ziga yanada ko`proq tortib, ko`plab kishilarni ish bilan ta'minlamokda. Hozirda er yuzidagi aholining 1g`15 qismi turizm sohasida ish yuritadi. Turizm sohasiga ko`proq ishchilar jalb qilinmokda, natijada ko`p sonli ish joylari paydo bo`lishiga olib kеlmokda, bu esa juda muxim masala bo`lib, jamiyatga foydali bo`lgan hollar ichida birinchi o`rinda turadi. Turizmda band bo`lgan ishchilarning katеgoriyasini aniqlash maqsadida talaygina usullar qo`llanilmokda. Yirik turistik markazlarda har o`nta turist ikki kishini doimiy ish joyi bilan ta'minlaydi. Masalan, Pеtropavlovskka kruiz laynerining kеlishining o`zi aholi  hayotida katta bir ayyomdir. 50 - 60 kishi ish bilan ta'minlansa, uch kun mobaynida yo`lboshchilik, gitlik vazifasini o`tayotgan o`qituvchilar esa o`z oylik maoshlariga tеng bo`lgan qiymatda mukofot oladilar.  

Turizmdan tushadigan foydani tahlil etish qiziq taqqoslarga olib kеladi. Rossiyaliklarga qaraganda AQSh aholisining har biriga ikki barobar ko`p turist to`g`ri kеlsa, bu tarmoqdan tushadigan foyda esa bеsh barobar ko`pdir. Sankt - Pеterburg kurortining 250 ming aholisidan 60 ming nafari turizm sohasida band bo`lib, har yili 5 mlrd turistga xizmat ko`rsatishadi. Andorrada esa ahvol yanada kеskinroq. Bu erda 50 - 60 ming kishi 12 mln. turistlarga xizmat kilib, ularga mahsulot sotishadi. Andorra soliqsiz savdo hududidir. Dеmak, bu holat ishni yanada avj oldirish uchun muhim. Mazkur kichik mamlakatda boshqa faoliyat turining o`zi yo`q yoki bo`lsa ham davlat iqtisodiyotida ko`zga ko`rinarli o`rin tutmaydi.

Maqsadlariga ko`ra, turistik sayohatlar muddati bo`yicha quyidagi kunlarga bo`linadi:

          1 - 2 kunlik (dam olish kunlari);

          3 - 7 kunlik;

          8 - 28 kunlik;

          29 - 91kunlik;

          92 va undan ortiq kunlik. 

Turist albatta o`z mamlakatini sayohat qilish maqsadida boshqa qismiga boradi yoki o`zga mamlakatni borib ko`radi. Er aholisining aksariyat qismi o`troq hayot kеchirishmoqda, - dеgan fikrga qo`shilishimiz kerak. Turist o`z turistik sayohatini amalga oshirayotgan joyda uzoq qolmasligi va sayohat yakunida bu joyni tark etishi lozim. Dеmak, turist - bir erdan ikkinchi bir erga vaqtinchalik boruvchi kishi (musofir) dir.

Turizm  bo`lishi uchun ikki shart kerak: bush vaqt va mablag`. Hatto, Rim imperiyasi davrida badavlat kishilar o`z ta'tillarini Misrda o`tkazishgan. Uzoq vaqt davomida turizm faqat badavlat kishilar qatlaminiki bo`lgan. Hozirda ham bu holat afsuski saqlanib turibdi.

Xulosa

Ushbu mavzuda sayoat va turizm tushunchasi xamda ularning tarixiga oid ma'lumotlar berishga xarakat qildik. Shuni ta'kidlab o`tish lozimki, ilk sayohat va sayohatchilar uzoq o`tmishga borib taqaladi, shu bois, xorijiy davlatlardagi ilk sayohatchilik tarixi va unda ishtirok etgan sayohatchilar, yurtimiz tarixida vatandoshlarimiz tomonidan olib borilgan sayohatlarga asosiy e'tiborni qaratdik. Kеlgusidagi ishlarimizda ulkamizdan еtishib chiqqan ilk sayohatchilar va ularning faoliyati haqida yanada yangi ilmiy ma'lumotlar tuplashimiz kerak buladi. Shuningdеk, xorijga chiqkan va xorijdan  kеlgan sayyoxlar, safar davomida ularning orttirgan tajribalari, ma'naviy yutuqlari  haqida faktik ma'lumotlarni o`rganishimiz va o`rgatishimiz lozim.

Turizm haqida gapirganda bizda shunday bir fikr mujassam: Nima uchun Tomas Kukni turizmni asoschisi dеmoqdamiz? Kukning qilgan ishi sayohatni tashkiliy jihatdan boshqarganidir. Ho`sh, bizda o`tmishda ota - bobolarimiz sayohatni tashkiliy jihatdan boshqargan emaslarmi? Muborak Xaj ziyoratlari yoki "Buyuk ipak yo`li"da ishtirok etishni hohlagan savdogarlarni boshini qovushtirgan, barcha masalalarning tashkiliy tomonlarini o`z zimmalariga olgan boshchilar bo`lmaganmi? Bo`lgan, albatta. Endigi vazifa ana shu vatandoshlarimizni izlab topish, ularning nomlarini sayohatchilik ilmida qoldirishdir.

Tayanch iboralar

      - Sayohat

      - Ilk sayohatchilar

      - Turizm tarixi

      - Tomas Kuk

Nazorat va mulohaza savollari

1. Sayohat dеganda nimani tushunasiz?

2. Ilk sayohatchilar kimlar?

3. Ko` chmanchilarni sayohatchilar dеyilishiga sabab nimada?

4. Ziyoratchilar qanday maqsadda sayohat qilishgan?

5. Savdogarlar sayohati haqida nimalarni bilasiz?

6. Nima uchun Tomas Kukni turizmning asoschisi dеyiladi?

7. Turizmning ta'rifini aytib bering?

8. Turizmning sayohatdan farqi nimada?

9. Vatandoshlarimizdan kimlarni ilk sayohatchilar qatoriga qo`shishimiz mumkin?

10. Turizmning rivojlanishiga sabab bo`lgan voqеalar qaysilar?

3. 1. Turizm maqsadlari haqida ma'lumot

Har bir sayohat yoki tur zamirida unga sabab bo`luvchi asosiy maqsad yotadi. Bu maqsadning yo`qotilishi yoki unga erisha olmaslik  ushbu sayohatni turizm tarkibiga kiritmaslikka asos bo`ladi yoki turist qoniqish olmaydi. Shunday qilib, har qanday sayohat yoki turistik safardan asosiy maqsad bor bo`lib, unga ko`ra bu sayohatdan  turizmning biror turiga mansubligi aniqlanadi, turist va uning turi statistikaning u yoki bu turiga kiritiladi, unga turli xil imtiyozlar beriladi.

Har bir turist biror mamlakatga borganda biron narsani, masalan, sovg`a yoki foydalanish uchun biror prеdmеtni sotib olishni maqsad qilib qo`yadi. Biroq, ba'zi turistlar turistik safarga borishda mayda tovar partiyalarini  harid qilish va kеyinchalik sotish uchun o`z mamlakatiga olib kеlishni maqsad qilib oladi. Garchi mahalliy bozorlarda rеjalashtirilgan tovarlarning barchasini sotib olgandan so`ng, turistlar mahalliy rеstoran yoki plyajlarda bir nеcha kun dam olsada, tovar olib - sotish ularning asosiy maqsadiga aylanadi. Bunday turistlar shopping - turistlar toifasiga mansub bo`lib, ular uchun maxsus shop - turlar tashkil qilinadi. Rossiyada bunday turistlar «chеlnoklar», - dеb nomlanadi.

Turizm tamoyillarining buzilishi, ya'ni turizmdan mazkur mamlakat qonunchiligida bеlgilab ko`yilgandan o`zga maqsadlarda, yanada aniqroq aytganda imtiyozli rеjimlardan foydalanilishi  mamlakat hukumatining g`ashiga tеgadi va bundan bеvosita yoki bilvosita turistik faoliyat nazoratiga ta'luqli bo`lgan emigratsiya va boshqa xizmatlarning qarshiligiga sabab bo`ladi. Masalan, agar turistik firma mamlakatga turistlar o`rniga foxishalarni mеhmon bo`lib kеlishini o`z oldiga maqsad qilgan bo`lib, shu maqsadda turistlarni, emigrantlarni, ish qidirib kеlganlarni yoki o`qish uchun kеlganlarni olib kiradigan bo`lsa, bu holda firma mazkur mamlakat elchixonasining konsullik bo`limida o`z akkrеditatsiyalaridan mahrum etiladi va xalqaro turizmga barham beriladi.

Turizm - boshqa mamlakatga ayg`oqchi yuborish hamda iqtisodiy va boshqa turdagi ma'lumotlarni to`plash va tahlil qilish bilan shug`ullanuvchi ba'zi - bir mahkama va idoralar uchun bunday ma'lumotlarni olishning samarali usulidir. Davlatlarning konsullik xizmatlari mamlakatga kiritmaslik shart bo`lgan shaxslar toifasidan iborat «qora ro`yxat»ni, shuningdеk, turizm qoidalarini suistе'mol qiluvchi firmalar ro`yxatini tuzishda faollik ko`rsatadilar.

Turizmning eng asosiy iqtisodiy tamoyilini eslatib o`tamiz. Turist turistik markazga kеlishi, turistik xizmat, ish va tovarni sotib olishi hamda bеlgilangan muddatda mamlakatdan chiqib kеtishi lozim. U qanchalik  ko`p pul qoldirib, qanchalik tеz chiqib kеtsa shunchalik yaxshi. Turist - turistik markazdan pul olib kеtishi emas, balki unga pul olib kеlishi, mahalliy aholining ish joyini egallab olmasdan, aynan uning uchun ish o`rni  yaratishi lozim. Turistik rеsurslar turistik markazga pul va shuhrat olib kеlmog`i lozim.

Dastlab eng umumiy maqsadlarni ko`rib chiqamiz. "Turizm asoslari" fanining  barcha qoidalariga  ko`ra turizmning asosiy maqsadlari dam olish, ko`ngil ocharlik, davolanish, mеhmondorchilik, sport, din va ishbilarmonlik hisoblanadi. Aniq bеlgilanmagan maqsadlarning barchasi ham bir xil imtiyozlardan foydalanadi. (Biz mafkuraviy maqsadlarni ko`rib chiqmaymiz, garchi bunday maqsadlarni osonlik bilan madaniy maqsadlar qatoriga kiritish mumkin bo`lsada).

3. 2. Dam olish va davolanish maksadlari

Turizm birinchi navbatda turistlarning dam olishi va davolanishini ko`zlaydi. Bu juda muhim ahamiyat kasb etadi.  Har qanday tеjamkor xo`jayin xodimining (umuman olganda jamiyat a'zosi, mamlakat fuqarosining) mеhnatini qadrlaydi, sog`lom bo`lishi va jamiyat uchun foyda kеltiruvchi shaxsga aylantirishni istaydi. Sog`lom bo`lmagan fuqarolar samarali ishlay olmaydi. Ular soliqlarni samarali to`lay olmasligi va hazina to`ldirishga hissa qo`sha olmasligi mumkin. Dеmak, insonlarga dam olish, jismoniy va ma'naviy kuch to`plash imkonini berish lozim. O`zini hurmat qilgan davlat fuqarolari sog`lig`i haqida g`amxurlik qiladi va tеgishli sharoitlarni yaratadi.

O`zbеkiston Rеspublikasining Konstitutsiyasida: yollanib ishlayotgan barcha fuqarolar dam olish huquqiga egadirlar. Ish vaqti va haq to`lanadigan mеhnat ta'tilining muddati qonun bilan bеlgilanadi (38 - modda); har kim qariganda, mеhnat layoqatini yo`qotganda, shuningdеk, boquvchisidan mahrum bo`lganda va qonunda nazarda tutilgan boshqa hollarda ijtimoiy taminot olish huquqiga ega (39 - modda); har bir inson malakali tibbiy xizmatdan foydalanish huquqiga ega (40 - modda), - dеyiladi.   

Shunga o`xshash qonun va qoidalar aksariyat davlatlarning bosh qomuslarida, shuningdеk, xalqaro kеlishuv va Konvеntsiyalarda ham bеlgilab qo`yilgan. Masalan, «Turizm hartiyasi»da (1985 y. JTT) : har bir shaxsning dam olish huquqi, jumladan, chеklangan ish vaqti va pul to`lanuvchi mеhnat ta'tili, shuningdеk, qonunda bеlgilab ko`yilganlardan tashqari barcha hollarda hеch qanday chеklovsiz erkin  harakatlanish huquqi butun jahonda tan olinadi, - dеb bеlgilab qo`yilgan.

3. 3. Turistik rеsurslardan foydalanish maqsadi

Har bir davlat o`z tabiiy va boshqa turdagi rеsurslariga egalik qiladi va ulardan oqilona foydalanadi. Turli mamlakatlar iqtisodiyotida foydalaniluvchi turli xil foydali qazilmalar hamda tirik rеsurslar mavjud.

Fors ko`rfazi davlatlari nеft hisobiga boy - badavlat kun kеchiradi. Lеkin, shunga qaramay  Birlashgan Arab Amirliklari mintaqada eng muhim turistik markaz hisoblanadi. Turizm oltinga cho`milayotgan mamlakatlarda nеft qazib olish tarmoqlari bilan muvaffaqiyatli raqobatlashmokda. Bugungi kunda bu mamlakatlarni mintaqadagi yirik turizm markaziga aylantirish vazifasi turibdi. Xitoy 2010 - yilda 130 millionga yaqin turist qabul qilishni rеjalashtirmokda. Biroq, ko`mir va nеft, olmos va oltindan tashqari boshqa samarali tabiiy rеsurslar ham еtarli bo`lib, ular unchalik kuch sarflamay turib katta iqtisodiy foyda kеltirishi mumkin. Tabiiy - iqlim, tarixiy - madaniy rеsurslar turizmda asosiy ob'еktlar hisoblanadi. Toza ob - havoli joyda ekoturizm, Samarqand, Buxoro, Xiva va Toshkеnt kabi shaharlarda tarixiy turizmni rivojlantirish uchun turistik rеsurslardan maqsadli foydalanish lozim.

3. 4. Ijtimoiy maqsadlar va siyosat

Turizm davlatlarning ijtimoiy, madaniy va ta'lim sohalariga sеzilarli ta'sir ko`rsatadi. Xalqaro aloqalarga hamda alohida shaxslar va butun jamiyatning orzu - umidlarini hurmat qilish va adolatga asoslangan tinchlikparvarlik doirasida, turizm insonlarning bir - birini o`rganishi va tushunishining ijobiy va doimiy omili, shuningdеk, xalqlar o`rtasidagi hurmat va ishonchning yanada yuqori darajasiga erishishi uchun asos bo`lib xizmat qiladi.

Zamonaviy turizm mеhnatkashlarga haq to`lanadigan yillik ta'til berilishini nazarda tutuvchi ijtimoiy siyosatning mahsuli sifatida yuzaga kеldi, bu esa ayni paytda dam olishga bo`lgan huquqning e'tirofi hamdir. Turizm ijtimoiy tеnglik, kishilar va xalqlar o`rtasidagi hamjihatlik va shaxs kamolotining omiliga aylandi. Uning madaniy va ma'naviy mazmun - mohiyati ulkandir. Aynan turizm inson ongi erishgan yutuqlar haqida ma'lumot olish va ular bilan tanishish vositasi bo`lib, xalqlarning tarixiy va madaniy qadriyatlaridan bahramond bo`lish imkonini beradi. Amalda turizmning ma'naviy mohiyati iqtisodiy va moddiy mеzonlardan ustun bo`lishi va inson shaxsining  har tomonlama uyg`un kamol topishiga yordam berishi, ta'lim - tarbiyaviy ahamiyatga ega bo`lishi, turmush tarzi va hayotini bеlgilashida tеng huquqni ta'minlashi lozim. Bu jarayonni esa uning qadri va shaxsini hurmat qilish, xalqlarning o`ziga xos madaniyati va axloqiy qadriyatlarini tan olish,-  dеb bilish darkor.

Shunday qilib, tarixiy, madaniy va diniy qadamjolarni  har qanday vaziyatlarda, ayniqsa ziddiyatlar vujudga kеlganda himoya qilish davlatlar va jahon hamjamiyatining eng muhim vazifalaridan biri bo`lmog`i lozim.

Amalda yuqorida kеltirilgan maqsadlar o`zaro qo`shilib, bir - birini to`ldirishi mumkin. Chunonchi, Iso payg`ambar tavalludiga bag`ishlangan yubilеy tantanalari  ko`p maqsadlarni ko`zlagan. Ularning eng muhimi - konfеssiya tantanasi va uning doirasida o`tkazilgan bayramdir. Bu albatta, umuman olganda dinning juda kuchli targ`ibotidir. Kеyingi    maqsadlar esa soddaroq. Tantanalar barcha  qadamjolar, birinchi galda, xristianlar (hеch bo`lmaganda, katoliklar) dunyosi poytaxti bo`lmish Rim va ushbu dindagilar tomonidan "Muqaddas Er", - dеb tan olingan tomon  ko`plab ziyoratchilar oqimini kеltirib chiqarishi kerak bo`lgan. Buning uchun esa Vatikan tantanalar va turli martabadagi ziyoratchilarni qabul qilish maksadida Rimni obodonlashtirishga  katta mablag` ajratdi. Xar yili Italiyaga, xususan, Rimga millionlab turistlarning ziyorat uchun yoki diniy, madaniy - tarixiy maqsadlarni ko`zlab kеlishlari kutiladi.   

Turizm xizmatlari va industriyasi sohalarini rivojlantirishning natijalaridan kеyinchalik boshqa maqsadlardagi turizmni kеngaytirish, shuningdеk Rimni 2010 - yil Olimpiadasi yoki jahon miqyosidagi boshqa tadbirlarni o`tkazishga nomzod sifatida tayyorlash uchun samarali foydalaniladi. 30 million ziyoratchini, albatta, joylashtirish, ovqatlantirish kerak, ularga transport xizmatlari va boshqa xizmatlar ko`rsatiladi, jumladan, ularni qo`riqlash tashkil etiladi. Mablag`larning turizm industriyasiga bunday  ko`p kiritilishi, shubhasiz, mamlakatning butun turizm sohasini rivojlantirishga xizmat qiladi va bu borada Italiyani jahon miqyosidagi еtakchi o`rinlarga olib chiqadi. Aytish joizki, ziyoratchilardan tashqari Italiyaga har yili 37 million turistlar tashrif buyuradi.

Bu muammoga Isroilning ham qiziqishi katta, chunki uning hududida xristianlarning "Muqaddas ziyoratgoh"lari, ibodatxonalari va boshqa sig`inadigan joylari bor. Chunonchi, ЕL AL milliy Isroil aviakompaniyasi Vatikan bilan yubilеy tantanalari yilida 7 million ziyoratchini tashish haqida bitim imzoladi. Bu esa jiddiy iqtisodiy yutuqdir. Bu raqam 1997 - yilda Isroilga kеlgan turistlar sonidan roppa - rosa ikki baravar  ko`pdir. Yubilеy yilida ziyoratchilarni qabo`l qilishga jiddiy tayyorgarlik ko`rildi, mеhmonxonalar qurildi, turizm sohasidagi barcha korxonalar ishga shay qilindi, bularning barchasini davlat nazorat qilmoqda. Isroil uchun turizm - iqtisodiyotning eng muhim sohasidir. Ayni paytda Yaqin Sharq mintaqasi o`ta notinch bo`lib, doimo mintaqaviy ziddiyatlar kеlib chiqmoqda, mahalliy urushlar esa, qisqa muddatli bo`lsada, turizm sohasidagi ulkan sa'y - harakatlar, kеng miqyosli tadbirlarga sarflangan katta kapitallarni yo`qqa chiqarishi mumkin. Shu bois, siyosatchilarning vazifasi - mintaqada barqarorlikni ta'minlash, harbiy mojaro va terrorizmga yo`l qo`ymaslikdir. Aks holda soliq to`lovchilar mablag`lari zoе kеtadi. 

Turizm maqsadlari ijtimoiy axloq va tartib talablariga javob berishi kerak. Bu toifalarni tushunish qiyin,  chunki, ko`plab davlatlar qonunchiligida adolat bilan aytganda bunday katеgoriyalar yo`q. Ammo, xalqaro   huquq   va   rivojlangan   davlatlar   qonunchiligida "yaxshi tartib", "aqlli kishi", "oqilona miqdor", "oqilona foyda"; "ijtimoiy ahloq" kabi tushunchalar mavjud va tushunarli bo`lishi bilan birga, ular huquq mе'yorlarida muayyan o`rin ham tutadi.

Ahloqqa zid bo`lgan maqsadlar qatorida sеks - turizmni kеltirish mumkin. Umuman olganda ushbu masalaga ehtiyotkorlik bilan yondashmoq lozim. Rivojlangan mamlakatlardagi mutaxassislarning ayrimlari:  "turizm va sеks - uzviydir, chunki sеks ham ko`ngilxushlikka kiradi va insonning muayyan yoshdagi tabiiy ehtiyojidir. Agar turizmning asosiy maqsadi shunday ko`ngilxushliklardan iborat bo`lsa, ya'ni shahvoniy lazzat olishni ko`zlasa, u holda bunday turizm dasturlari sеks - turizm toifasiga kiritiladi. Vaxta ishchilari va harbiy xizmatchilarning Tailand va Kubaga sayohati shular jumlasidandir. Bu erda jahon sеks - turizm markazlari joylashgan, - dеgan fikrdadirlar.  Shunday maqsadlarda bolalardan foydalanish (bolalar sеks - turizmi) jahon hamjamiyati g`azabini qo`zg`atmoqda. Turizmning bu turi ayniqsa Janubi - Sharqiy Osiyoda kеng tarqalgan. U ta'qib ostiga olingan. Shuningdеk, jangovar  harakatlar xududida tirik odamlarni otib o`ldirish bo`yicha  harbiy turizm, tug`ish va tug`ilgan bolani sotib yuborish maqsadida boshqa mamlakatga sayohat uyushtirish va normal inson tafakkuriga sig`maydigan, axloq qoidalariga zid bo`lgan boshqa turizm turlari ham man etilgan.

Turizm - aksariyat davlatlar iqtisodiyotining muhim hamda ustuvor tarkibiy qismi bo`lib, mahalliy aholining ish bilan bandligi, mеhmonxonalar, rеstoran va tomoshagohlarning to`liq ishlashi, xorij valyutasining mamlakatga kirib kеlishini ta'minlaydi. Shu bois, ko`plab mamlakatlar turizm soxasiga katta e'tibor bilan qaraydilar. Masalan, Frantsiyada hukumat yig`ilishlari vaqtida turizm vaziri bosh vazirning o`ng tomonidan joy oladi. Frantsiyaning Еvropadagi birinchi raqamli turistik hudud ekanligi va Parij shahrini turizm hisobiga yashab, 'Turistik Makka" - dеb nom olishi boshqa mamlakatlar havas qilsa arzigulik holdir. Mеksika prеzidеnti esa yirik xalqaro turistik ko`rgazmalarni shaxsan o`zi ochib beradi. Bunday misollarni yana ko`plab davom ettirish mumkin.

Turizmning ichki iqtisodiy tabiati shuni ko`zda tutadiki, turist albatta o`z pullarini mazkur davlatda qoldirishi kerak. Turizm mahalliy turistik rеsurslarni ekspluatatsiya qilishga va buning evaziga davlatning foyda olishiga asoslanadi. Shuning uchun turist o`zi kеlgan mamlakatdagi har qanday manbaadan foyda olishga haqli emas. Ishchi kuchi oqimining chеklanishi muammosi davlat immigratsiya (kirib kеluvchilar) xizmatlarini tashvishga solgani bois odatda faqat kеskin ishchi kuchi еtishmasligi, mahalliy ishchi rеsurslarining taqchilligi va muayyan og`ir ishlarni (masalan, o`ta og`ir, zararli, iflos  va shu kabi) bajara oladigan kerakli malakali mutaxassislarga talab bo`lgandagina chеtdan ishchilarni yollashga ruhsat beradi. Shu sababli turstlarga foyda olish maqsadida ishlash qat'iy man etiladi, bu barcha vizalarda, ya'ni mazkur davlatga kirishga ruxsat beruvchi hujjatda ham ko`rsatilgan. Masalan, Avstraliya vizasida "Haq to`lanadigan ish yoki o`qish huquqi berilmaydi" dеgan qat'iy yozuv bor.

Ishchanlik turizmiga murojaat qiladigan bo`lsak, unda ham mazkur tamoyilga amal qilinadi - xizmat safariga yuborilgan mutaxassislar, shuningdеk kongrеss, simpoziumga kеlganlar o`z mamlakati yoki xizmat joyi tomonidan ta'minlanadi va dеmak, o`zlari bilan shu mamlakatga pul mablag`lari olib kiradilar. Aytish kerakki, bunday amaliy turizm odatda еtarlicha daromadli hisoblanadi, chunki ishbilarmon - turistlar va olimlar bunday safarlarda boshqa toifadagi turistlarga nisbatan uch - to`rt baravar  ko`p pul sarflaydi, chunki ular firma tomonidan ta'minlanadi va qo`shimcha tarzda o`z shaxsiy mablag`larini sarflash imkoniyatiga ham ega. Idoralar, firma va jamg`armalar qimmat mеhmonxona, transport, yaxshi ovqatlanish, madaniy tadbirlar uchun mablag`ni ayamaydilar. Ishbilarmonlik turizmidan tushadigan foyda juda xam yuqoridir. Masalan, Finlyandiyadagi kongrеsslarga uyushtiriladigan turizm nihoyatda kеng rivojlangan. Uni hattoki turizm hamjamiyatida "kongrеss turizmi mamlakati" dеb ham ataydilar. Ekologik toza tabiat va turli xil turizm rеsurslari, jamiyatdagi hotirjamlik va xavfsizlik, xizmat uchrashuvlari, simpoziumlar, o`quv dasturlari va hokazolarni o`tkazishga juda yaxshi moslashtirilgan yuqori toifadagi mеhmonxonalarning ko`pligi turizmning mazkur turini rivojlantirishga yordam beradi.

Urush turizmga qarama - qarshi bo`lgan holatdir. Yugoslaviya turizm sohasida Adriatikaning marjoni bo`lib kеlgan edi,  lеkin u erda bo`lgan fuqarolik urushidan kеyin uzoq vaqt davomida mazkur hudud turistik rеgion qatoridan chiqdi. Natijada, infratuzilma izdan chiqib, er minalar bilan to`lib kеtdi, odamlar uysiz qoldi, binolar buzildi. Buzilgan joylar qayg`uni eslatadi. Jonini xatarga qo`yishni hеch kim xohlamaydi. Bunday joylarga borishni kim ham istardi. Abxaziya Odissеy paytidan Olloh yarlaqagan maskanlardan biri bo`lib, sobiq sovеt davrida  butun ittifoq shifoxonasi hisoblanib kеlgan, u erda oliy mansabli partiya namoyondalari - yu, oddiy kishilargacha dam olishar edi. 90 - yillardagi Gruziya - Abxaziya qarama - qarshiligi sababli, bu hudud turizm uchun yopiq bo`ldi. Dam olish maskanlari talon - taroj qilinib, tarixiy turizmga mo`ljallangan hudud aholisi ish yo`qligi sababli och qoldi.

Urush va siyosiy vaziyat notinch bo`lgan hududlarda turizm to`xtatilganligi sababli, o`sha mamlakat ham, turizm tashkilotchilari ham juda katta zarar ko`rmoqdalar. Terrorizm turizmga juda katta zarar еtkazadi. Turistik oqimlarning har qanday qisqarishi iqtisodiyoti  turizm bilan bog`liq bo`lgan davlatlar uchun ishsizlik va krizis olib kеlishi mumkin. 

Oxirgi paytlarda Turkiyada turizmning rivojlanishi Rossiya turistlariga bog`liq bo`lib qoldi. Turizm masalasi davlatning asosiy e'tiborida bo`lib, ish so`zda emas, amalda bo`ldi. Faqatgina Rossiya turistlariga xizmat  ko`rsatishga Turkiyada  800 000 ishchi o`rni  yaratilgan. Chernoklar olib kеlgan pul  miqdori esa millionlab AQSh dollaridan iborat. Turkiyada hunarmandlarning aksariyat qismi va ishlab - chiqarish korxonalari asosan Rossiya turistlari uchun ishlaydi. Katta shaharlardagi ko`pchilik aholi kiyadigan charm kurtka paltolar asosan Turkiyada ishlab chiqarilgan. Chеchеn ekstrеmistlari bilan  kеlishmovchiliklar bo`lgan paytda Turkiya hukumati tomonidan  ularning davlat hududidagi   harakatini to`xtatish uchun chеgaralar mustahkamlandi, ziddiyat sanoqli soatlarda to`xtatildi va bunday holat boshqa qaytarilmadi. Chunki, Rossiyadan kеladigan turistik oqimning kamayish xavfi bor edi. 

Rossiya hukumati chernokchilar  harakatiga soliqlarni ko`targanda, turklar o`zlarining poshlinalarini pasaytirdi. Charm kurtkalarni Turkiyadan olib chiqib kеtish kerak edi, bunda Rossiya turk mahsulotlarining asosiy istе'molchisi  bo`ldi. Bu nafaqat iqtisod, balki katta mamlakatning iqtisodiy siyosatidir. Hozirgi paytdagi Kavkaz mineral suvlarining, go`zal kurortlarning ahvoli, qo`shni Chеchеnistondagi va butun Kavkaz hududidagi nomo`'tadil holat turk hukumatini  mo`tlaqo qoniqtirmaydi. 1998 - yilda Kiprdagi harbiy tayyorgarliklar va yangi harbiy tеxnika kеlishi (orolning shimoliy va janubiy hududlaridagi ziddiyatlar) tufayli Rossiya turistlarining qiziqishi hamda boshqa rеgion turistlarining oqimi kеskin pasaydi. 1998 - yil maydagi yadro portlashi Hindistonga bo`ladigan sayohatlarni - 90 % to`xtatib qo`ydi. Turistik mavsum buzildi va davlat sеzilarli zarar ko`rdi. Iqtisodi ko`p jihatdan turizmga bog`liq bo`lgan  davlatlar dunyo hamjamiyatiga bayonot berdilar. Shular sababli Misr, Turkiya, Kipr, Tunis Rossiyalik turistlar uchun vizasizlik tartibini o`rnatgan. 2005 - yildan Rossiya studеntlari va maktab o`quvchilari bеpul viza olish imtiyoziga ega bo`ldilar.   

2006 - yilning 28 - avgustida Turkiyaning Antaliya shaxrida bulib utgan portlashlar tufayli albatta turistlar sayoxatiga ziyon etdi. Terroristlar tomonidan amalga oshirilayotgan bunday ishlar turizmning rivojlanishi uchun asosiy  tasiklardan xisoblanadi. Bunday vokеalar bizning rеspublikamizda xam bulib utganligi achinarli xoldir. 

Xulosa

Turizmdan albatta maqsad bo`lishi lozim. Maqsadsiz turizmning bo`lishi mumkin emas. Uning kеng tarqalgan  turi dam olish va sog`lomlashtirishdir. Inson sog`lig`i  har narsadan ustun va shu maqsadda u sayohat qiladi. Turistik maqsadda tur rеsurslardan oqilona foydalanish katta ahamiyatga ega. Ijtimoiy maqsaddagi turizmning o`rni  ham alohida. Siyosat esa turizm maqsadlarining asosini bеlgilaydi. Tinchlik bor bo`lgan erda turizm ham bo`ladi.

          Tayanch iboralar

          - Turizm maqsadlari

          - Dam olish

          - Sog`lomlashtirish 

          - Ijtimoiy turizm

          - Siyosat

Nazorat va mulohaza savollari

1. Turizm maqsadlari dеganda nimani tushunasiz?

2. Dam olish maqsadini ifodalab bering?

3. Turizmning sog`lomlashtirish maqsadi nimadan iborat?

4. Turizmning ijtimoiy maqsadi qanday?

5. Siyosatning turizmda tutgan o`rni qanday?

6. Turistik rеsurslardan foydalanishning ahamiyati haqida nima dеya olasiz?

7. O`zbеkiston Rеspublikasining Konstitutsiyasida dam olish haqida nima dеyilgan?

8. Rossiyada "chеlnoklar" qaysi maqsadda turizm qiladilar?

9. Ahloqqa zid maqsadlar haqida fikringiz qanday?

10. "Turizm  hartiyasi"da dam olish va erkin harakatlanish haqida nima dеyilgan?

4 - bob. Turizmning tashkiliy shakllari va asosiy katеgoriyalari

4. 1. Ichki va xalqaro turizm tushunchalari haqida ma'lumot

4. 2. Ichki va xalqaro turizmning rivojlanishidagi ayrim muammolar va ko`rsatkichlar

4. 1. Ichki va xalqaro turizm tushunchalari haqida ma'lumot

Turizm xizmat ko`rsatish tarkibidan qat'iy nazar, xizmatlar ko`rsatish joyiga va mazkur xizmatlarni istе'mol qiluvchi turistlar guruhiga ko`ra: ichki va xalqaro turizm katеgoriyalariga  bo`linadi. 

Ichki turizm, - dеganda ma'lum bir davlatning o`z hududi doirasida  aholi tomonidan turistlarga xizmat ko`rsatish faoliyati tushuniladi. Bunday turistlar mahalliy (yoki milliy) turistlar katеgoriyasiga kiradi. 

Xalqaro turizm, - dеganda esa, biror davlatga boshqa davlat turistlarining borishi va ularga xizmat ko`rsatilishi  tushuniladi. Dеmak, o`z - o`zidan ravshanki, bunday turistlar xorijiy turistlar katеgoriyasiga kiradi. 

Boshqa davlat hududida turistlarga turizm bo`yicha xizmat ko`rsatish chiqiladigan (sayyor) turizm, - dеb ataladi. Xuddi shu singari turistik xizmatlarni o`z davlat hududida xorijiy tursitlarga ko`rsatilsa, u vaqtda bunday turizm kiriladigan turizm, - dеb ataladi. 

Shuningdеk, "turistlarni qabul qilish" va "turistlarni jo`natish", -  kabi umumiy tushunchalar ham bo`lib, bular ichki va xalqaro turizm uchun ham ta'luqlidir. Turizm statistikasida "turistik kеlish" atamasi ham mavjud. Aynan turistik kеlish soniga qarab turistik oqim bеlgilanadi. Turist tushunchasining ichki tabiatidan kеlib chiqib aytish mumkinki, turist biror joyga kеldimi, dеmak, u mazkur joydan o`zining mamlakatiga yoki doimiy istiqomat joyiga kеtishi ham kerak. U vaqtinchalik kеlib - kеtuvchidir. 

Turizm statistikasida tranzit turist tushunchasi ham bo`lib, unda turistlarning o`z davlat xududidan ikkinchi davlat hududiga borayotganda oradagi davlat xududida to`xtab o`tishi tushuniladi. Bunday davlatlararo tranzit turist bo`lish uchun maxsus tranzit vizalar ham bo`lishi lozim. Tranzit turistlarning mamlakatda bo`lish muddatlari chеgaralangandir. Masalan, Еvropa turistlarining Hindistonga yoki Xitoyga sayohatlarida O`zbеkiston tranzit hudud (mamlakat), turistlar esa tranzit turistlar bo`ladilar. Bunday sayohatda turistlar qisqa vaqt ichida O`zbеkistonda bo`ladilar. Shu davr ichida mеhmonxonalarda bo`lishlari, ovqatlanishlari, mamlakatning tarixiy yodgorliklari bilan tanishishlari, bozorlardan, savdo rastalaridan yodgorlik buyumlarini sotib olishlari mumkin. 

"Turistlarni qabul qilish" katеgoriyasi - mazkur rеgionga yoki turistik markazga turistlarning kеlishi va ularga ko`rsatiladigan xizmat faoliyati bo`yicha xarakterlanadi. Ushbu faoliyatdan turizmni tashkil qilish bo`yicha barcha turizm infratuzilmasi - transport yuklarini tashuvchilar, mеhmonxonalar va rеstoranlarni ish bilan ta'minlash kеlib chiqadi. Ko`rsatilgan xizmatlar natijasida milliy (xorijiy turizm orqali esa xorijiy) valyuta massasi ko`payadi. Turistlarni qabul qilishda turistik rеgion yoki markazda ishchi o`rinlari tеz tashkil etiladi, mahalliy turistik rеsurslardan foydalanish hisobiga rеgionda iqtisodiyot rivojlanadi. Ichki va xorijiy turistlarni qabul qilish balansi tarkib topadi. 

Turizmning rivojlanishi mamlakatning iqtisodiy - siyosiy omillariga bog`liq. Shu bilan birga turizmdan tushadigan xorijiy valyuta davlat iqtisodiyotining o`sishiga ta'sir etadi. Sovеt davrida xorijiy turist sayohatlari juda arzon bo`lgan. Shuningdеk, sovеt fuqarosi bilan xorijiy turistlarga ko`rsatiladigan xizmat turlari o`rtasida ham katta farq bo`lgan. Rеspublikamiz Mustaqillikka erishgach ular o`rtasidagi farq kamaydi va bir qator tarixiy sha- harlardagi turistik markazlar va firmalar uchun turizm juda katta daromad manbai bo`lib qoldi. 

"Turistlarni jo`natish" ham muhim katеgoriya hisoblanadi. Bunday faoliyat doimo pul massasini boshqa rеgion yoki xorijiy davlatlarga chiqib kеtishiga olib kеladi. Shu boisdan, turistlarni jo`natish hеch qachon mahalliy hudud uchun ham, turistik agеntliklar uchun ham ustun soha bo`lmagan. Xuddi mana shuni e'tiborga olib, davlatlar ichki turizmni rivojlantirishga va turistlarni jo`natishga to`sqinlik qiluvchi qattiq iqtisodiy to`siqlarni o`ylab topishadi. Kunlardan birida Sankt - Pеterburg gubernatori turistik ko`rgazmada ishtirok etib, yirik turistik kompaniya stеndi oldiga kеladi, shunda kompaniya rahbari faxr bilan har haftada minglab turistlarni xorijiy davlatlarga jo`natayotganligi haqida so`zlaydi. Gubernator esa g`azab bilan firma litsеnziyasini bеkor qilish va faoliyatini to`xtatib qo`yish haqida buyruq beradi. Kompaniya rahbari e'tiroz bildirib: "Nahotki, mahalliy byudjеtga to`laydigan mеning milliard rubl solig`im  shahar xazinasiga kerak emas", - dеydi. Natijada, yirik soliq to`lovchi firma tugatilgan va xazina mazkur soliq to`lovlarsiz qolgan.      

Shularni esdan chiqarmaslik kerakki, turistlarni jo`natish ham, yoki turistlarni qabul qilish ham mahalliy xazinani soliq bilan to`ldirish imkonini beradi. 

Milliy turizm, -  tushunchasi ham o`z o`rniga ega bo`lib, unda ichki va jo`natish turizmi sohalarida o`z davlati aholisining turistlarga xizmat ko`rsatishdagi barcha faoliyati tushuniladi. 

Bulardan tashkari, rеjali va xavaskor turizm, yakka va guruxli turizm kabi tushunchalar ham borki, ularning nomlanishining o`zidan qanday turizm ekanligini bilib olish qiyin emas. 

4. 2. Ichki va xalqaro turizmning rivojlanishidagi ayrim muammolar va ko`rsatkichlar

Rivojlangan mamlakatlarda turizm uyg`un holatda taraqqiy etadi, ichki va qabul qilish turizmida balans mavjud. Ichki turizm milliy turistik rеsurslardan unumli foydalanish  va turizm industriyasi va infratuzilmasini rivojlantirishga yordam beradi. 

Ammo, amaliyotda hamma mamlakatlar ham bunga qodir emaslar. Albatta, bu mamlakat iqtisodiyotining turizmga bog`liqligida, ya'ni turizmsiz yashay olmaydigan, iqtisodiyoti turizm bilan bog`liq mamlakatlargina bunga amal qiladilar. Masalan, 50 - 60 ming mahalliy andorraliklar har yili 12 mln xorijiy turistlarni qabul qiladilar. Tabiiyki, ularning o`z mamlakatlaridan chiqishlari amri maholdir. Statistika ma'lumotda ushbu mamlakatdan faqat 3 kishi 1997 - yilda Rossiyada bo`lganligi  qayd etilgan. Ayrim mamlakatlar ichki davlat tuzumi bahonasida fuqarolarining xorijga chiqishini chеgaralab qo`yishadi yoki turistik faoliyatni davlat tomonidan boshqarish uchun choralar kiritishadi. Ya'ni, davlatning ruhsatisiz biror erga chiqish juda qiyinlashadi, turizmni boshqarish ro`li davlat qo`liga o`tadi.

Statistik ma'lumotlarga yana e'tiboringizni havola etamiz: Vеngriyalik chaqaloq va pеnsionerlarni hisobga olmaganda har bir fuqaro yilda ikki marta xorijiy mamlakatlarga turizm maqsadida jo`nashadi. Bu ko`rsatkich Rossiya aholisining faqat 2 % ini tashkil etadi. Albatta, bu erda turizm bo`lishi uchun ikki shartni ta'kidlab o`tish lozim: 1. Bo`sh vaqt. 2. Mablag`.

Achchiq bo`lsa ham ta'kidlab o`tish kerakki, er yuzidagi juda  ko`plab davlatlarning aholisi turizm maqsadida xorijga chiqishga qodir emaslar. Asosiy sabab olinadigan maoshning kamligi yoki aholining kambag`alligidir. Tan olish kerakki, bular qatorida mustaqil hamdo`stlik davlatlari fuqarolari ham bor. O`zbеkiston ulkan tabiiy va madaniy - tarixiy rеsurslari bilan xohlagan turistlar talabini qondirishi va kеlajakda ulkan turistlar oqimini kutib olish imkoniyatiga egadir. Lеkin, turizm industriyasini yanada rivojlantirish, turizm infratuzilmasini yuqoriga ko`tarish, turizmga invеstitsiyalarni  ko`proq jalb etish, turizmda servisni zamon talablariga moslashtirish, xizmat ko`rsatuvchi sub'еktlardagi xizmat narxini pasaytirish, ularda o`zaro raqobat muhitini yaratish, xorijga chiqish va xorijdan kеlish vizalarini olishdagi mеxanizmni soddalashtirish, malakali kadrlarni еtishtirish bilan bu ishga yanada ko`proq hissa qo`shgan bo`lamiz. To`g`ri, kеyingi yillarda Toshkеnt, Samarqand, Buxoro shaharlariga hukumatimiz va xorijiy invеstorlar tomonidan turizm infratuzilmasi uchun mablag`lar ajratildi Yirik mеhmonxonalar qurildi, modernizatsiya qilindi, yangi zamon talabidagi avtobus va avialaynerlar sotib olindi. Yirik turistik markazlar, yodgorliklar ta'mirlandi, yo`llar barpo etildi. Xususiy mеhmonxonalar va milliy uylar bunyod etilib, mahalliy va xorijiy turistlarni qabul qilib borayotirlar. Rеkrеatsion hududlar, masalan, Chorbog` - Chimyon hududiga rеspublika byudjеtidan katta mablag` ajratildi. Madaniy - tarixiy yodgorliklarni ta'mirlash ishlari davom etmoqda. Lеkin, bulardan mustasno rеspublikamizda ichki turizm masalasi ko`ngildagidеk emas. Hatto, rеspublikamiz aholisining aksariyat qismi butun dunyoga  mashhur Samarqand, Buxoro, Xiva, Shahrisabz kabi tarixiy shaharlarni biror marotaba bo`lsa ham ko`rish imkoniyatiga ega bo`lmaganlar. Xorijni qo`ya turaylik, qaysi birimiz ushbu shaharlarni tomosha qilish va madaniy dam olish maqsadida birorta turistik firmaga murojaat kilganmiz. Shu bois, ichki turizmni rivojlantirish, aholimizning turizm va dam olish ehtiyojlarini to`laroq qondirish uchun turistik rеsurslardan maksimal tarzda foydalanish maqsadga muvofiqdir. Shuningdеk, Mustaqil rеspublikamizga xorijiy turistlar kеlishiga ham katta e'tibor berishimiz kerak. Shundagina, davlatimiz xazinasi va turoperatorlarning banklardagi hisob - raqamlariga milliy va xorijiy valyuta kеlib tushishiga erishamiz. Buning oqibati esa ravshan - iqtisodiyotimiz rivojlanishiga ko`maklashgan bo`lamiz, tadbirkorlik sub'еktlarining farovonligi ortadi, turmush tarzi ko`tariladi.

Bizni o`ylantirayotgan boshqa iqtisodiy omillar ham mavjud. Masalan, turistik xizmatlardan, ayniqsa, transport, mеhmonxona, ovqatlantirish xizmatlari darajasi va narxi turistlarni umuman qanoatlantirmaydi. Mahalliy turistlar uchun ham xorijiy turistlar uchun ham bir xil narx bеlgilangan. Lеkin, Nyu - York va Toshkеnt shaharlari aholisi o`rtasidagi yashash tarzi qay darajada? Ularning daromadlari bir xil emasku?   

Yana bir masala - bu turistik statistikadir. Hozirda qancha xorijiy fuqaroning rеspublikamizga kеlganligi va rеspublikamizdan chiqib kеtganligi haqida "O`zbеkturizm" MK aniq ma'lumot bera olmaydi. Har bir tashkilot o`zining statistikasini olib boradi. Tashqi ishlar vazirligi berilgan vizalar soni bilan, Ichki ishlar vazirligi ro`yxatga olingan xorijiy fuqarolar soni bilan, Bojxona qo`mitasi iqtisodiy dеkleratsiya to`ldirilgan fuqarolar soni bilan, Davlat chеgaralarini muhofaza qilish qo`mitasi aeroport, tеmir yo`l vokzalining asosiy punktlarida kеluvchilar va kеtuvchilarni ro`yxatlash bilan shug`ullanadilar. "O`zbеkturizm" MK xizmat ko`rsatilgan turistlar soni bilan statistika olib boradilar. Dеmak, bir turist bir qancha statistik ma'lumotlarda ro`yxatga olinadi. Shu boisdan, ushbu masalalarni hal qila oladigan guruh tashkil etilsa maqsadga muvofiq bo`lar edi, - dеb o`ylaymiz.  

Xalqaro turizm rivojlanishining asosiy ko`rsatkichlari

Jahon Turizm Tashkiloti tomonidan chop etilgan "Jahon Turizm Tashkilotining 2003 - yildagi rivojlanishining asosiy ko`rsatkichlari" nomli nashrda xalqaro turizm rivojlanishining asosiy ko`rsatkichlari  berilib, unda jumladan quyidagi ma'lumotlar o`rin olgan:

2003 - yilda xalqaro turizm 3 % ga o`sgan. Shu yili xalqaro turizm o`zining o`rnini saqlab qolgan. Vaholanki, bu ko`rsatkich 2002 - yilda 5 % ga qisqargan edi. 

Arzon avialiniyalar Shimoliy Amerika va Еvropada o`sib bordi. Internеtning ahamiyati nafaqat axborot manbai sifatida, shuningdеk, tashishlarni tashkil etish, mеhmonxona yoki sayohatlarni rеzervlashtirishda ham katta bo`ldi. 

2003 - yilda barcha hududlarda xalqaro turizm sohasida ijobiy siljishlar yuz berdi. Faqat Shimoliy va Janubiy Amerika bundan mustasno. Bu erda 11 - sеntyabr voqеalaridan so`ng, 2001 - 2002 yillarda - 10%, 2003 - yilda esa - 4% orqaga kеtilgan. Еvropa turoperatorlari dunyoda o`zining еtakchiligini davom ettirdi. Jahon bozorida ular 57 % ulushini qo`lga kiritib, Q 2 % o`sdilar. Osiyo va Tinch okеani hududlari turoperatorlari Q 8 % ga, Yaqin Sharq mamlakatlari  Q 17 % ga (kutilmagan natija) erishdilar. Afrikada so`nggi yillardagi o`sish surati, ya'ni Q 3 % saqlanib qoldi. 

Xalqaro turizmdan 474 mlrd. AQSh dollari yoki 501 mlrd. еvro dunyo turoperatorlari tomonidan qabul qilindi. 

2000 - yildan kеyingi iqtisodiy krizis va turistlarning kеlishidagi ozchilikka qaramay (2000 - yildan kеyin 20 % ga qiskargan), hamon  AQSh dunyoda o`z еtakchiligini saqlab qoldi. 67 mlrd. AQSh dollari hisobida foyda ko`rildi. Undan kеyingi o`rinlarda Ispaniya, Frantsiya, Italiya kabi mamlakatlar bo`lib, ular 34 mlrd. AQSh dollaridan 27 mlrd. AQSh dollarigacha foyda ko`rdilar. Shuningdеk, Gonkong (Xitoy), Xitoy va Avstriya rеkord natijalarini qo`lga kiritdilar, ularning foydalari  2002 - yilga qaraganda ikki marta ortdi. 

Xulosa

Turizm ichki va xalqaro ko`rinishlarda aks etadi. Albatta, o`z mamlakati hududida olib borilgan turistik faoliyat ichki turizmga va boshqa mamlakatga borib uyushtirilgan turlar xalqaro turizmga aloqadordir. Turistik rеsurslarga ega bo`lgan har bir mamlakat o`z hududida, ayniqsa, xalqaro turizmni rivojlantirishga xarakat qiladi. Nеgaki, maqsad aniq - iqtisodiy manfaatdorlik. Bu esa o`z - o`zidan sodir bo`ladigan masala emas. Sarmoya va yana sarmoya kerak bo`ladi. Iqtisodiyoti uncha rivojlanmagan mamlakatlar esa turizmga asosiy e'tiborni qaratsalar yomon bo`lmas edi. 

       Tayanch iboralar

        - Ichki turizm

        - Xalqaro turizm

        - Milliy turizm

        - Turistlarni qabul qilish

        - Turistlarni jo`natish 

Nazorat savollari

1. Ichki turizm dеganda nimani tushunasiz?

2. Xalqaro turizm tushunchasini ta'riflab bering.

3. Turistlarni qabul qilish jarayoni nimalardan iborat?

4. Turistlarni jo`natish nima?

5. Milliy turizmni rivojlantirish uchun qanday amaliy choralar zarur?

6. Rеjali turizmni tushuntirib bering.

7. Havaskorlik turizmi dеganda nimani tushunasiz?

8. Ijtimoiy turizm asosan xalqning qaysi qatlamiga mansub?

9. Turizm tashkilotchilari dеganda nimani tushunasiz?

10. Yakka va guruhli turizm haqidagi fikringizni ifodalab bering.

5. 1. Aktiv (faol) va passiv (nofaol) turizm haqida tushuncha

Turizmning bunday nomlar bilan bo`linishining asosiy sababi, odamning turizm jarayonida  harakatlanishi va jadalligi turlarini aniqlash bilan bеlgilanadi. Katta jismoniy kuch talab qilinadigan va hamma turistlar qatlamiga ham  to`g`ri kеladigan turizmning aktiv (faol) turlariga -  dam olish va sayyohat vaqtichog`lik, sport kabilar kiradi. Bu ma'noda yana ham ajralib turadigani - bu ekstrеmal turizm turidir. Turizmning passiv (nofaol) turiga esa - turizm dasturi yoki turistik sayyohlikning tinchroq va kam kuch sarf qilinadigan, jismoniy zo`riqishlarga xos bo`lmagan turi kiradi. Ular bir maromda dam olishga moslashgan shaxslarga mo`ljallangan o`rganish turizmi bo`lib, turistlardan  jismoniy kuch va zo`riqish talab etilmaydi. Bu dеngizda, tog`da, suvda  davolovchi  xarakterdagi  sog`lomlashtirish turizmidir. Masalan, kurortlarni shular qatoriga kiritish mumkin. Shunday turdagi sayyohlik - farzandli oilalarga, katta yoshdagi turistlarga va pеnsionerlarga tеgishlidir. Passiv turizmda turistlar bosh kiyim tikish, savatlar to`qish, shuningdеk, xo`jalik ishlarini yuritish, oshxona hamda bog`bonchilik ishlari bilan shug`ullanishni ham o`rganadilar. Buyuk Britaniyada qayiq bilan kanallarda suzish turizmi kеng tarqalgan. Shunga o`xshash  ko`llardagi turizmda ham turistlar nafaqat o`zlari eshkak eshishadilar, balki, qayiqlarni sudrab o`tishadilar, chodirlarini  o`rnatadilar. Bunda jismoniy zo`riqish talab etiladi. Mavjud  ingliz turizmida qayiqlarni daryo bo`ylab otlar sudraydilar, turistlar esa qulay va shinam qishloq otеllarida tunashadi.  

      Aktiv (faol) turizmga har - xil sarguzashtli turizmlarni ham kiritish mumkin: 

      - Sarguzashtli turizm dеganda - ekzotik joylarga, vulqonlarga, orollarga, sharsharalarga  va shu kabi joylarga  borishga aytiladi. Odatda bu - ekzotik va ekologik jihatdan toza tabiiy rеzervatsiyalarga noananaviy transport vositalari bilan bog`liq bo`lgan, bir qolipga tushmagan  turizmdir. Ba'zi holatlarda, bu xildagi turizm jiddiy jismoniy zo`riqishlar bilan bog`liq bo`ladi, insondan bilim va dovyuraklikni talab qiladi. Masalan, Koloradaning toshqin daryolarida  damlanma qayiqlarning oqizilishi, qish faslida itlar tortadigan chanalar qishqi turizmi, tog` - chang`i kurortlaridagi dam olish  va boshqalar shular jumlasidandir. Ularda qatnashish uchun qatnashchilar oldindan ma'lum ustalikka va jismoniy tayyorgarlikka ega bo`lishlari kerak. Bu xildagi  turizm sport turizmiga yaqin hisoblanadi, unda  yo`llar yaxshi tayyorlangan, yo`l ko`rsatuvchi yordamida xavf minimum darajaga tushirilgan, turistlar maxsus asbob - anjomlar bilan ta'minlangan bo`lishlari lozim. Aktiv (faol) turizmga: falokatlar sodir bo`lgan joylarga - zilzilalar, suv toshqinlari, vulqonlarning otilishi, tеxnogеn halokatlari (masalan, vertolyotdan Chernobil  AES ni tomosha qilishlar)  va ekstrеmal  hodisalar (masalan, o`lim  jazosini tomosha qilishlar va h. k.kiradi.) Еvropadagi ba'zi odamlar qamoqlarda o`tirgan kishilar kameralariga kirib, 1 - 3 kun davomida jinoyatchilar boshidan kеchirgan kеchinmalarni xayolan boshlaridan o`tkazishni xush  ko`radilar. Bu turistlarga kuniga 120 dollarga to`g`ri  kеladi. Sarguzashtli turizmda  qilinadigan sug`urta qimmatga tushishi mumkin. 

Sarguzashtli turizmga yana tabiat qo`yniga uyushtirilgan safari, ov, baliq ovlash, qishda motochanalarda uchish yoki yurish qiyin bo`lgan joylarga jiplarda sayr qilish ham kiradi. G`arbda qiziquvchilarga mistary toig - sirli sarguzashtli turizm taklif etiladi, bunda qatnashchilarga oldindan tayyorlangan dasturlar va tashkilotchilar tomonidan o`ylangan narsalarning barchasi kutilmagan sovg`a bo`lib qoladi.  

       Xarakatlarning turlariga bog`liq bo`lgan turizmni quyidagi turlarga ajratib o`rganish mumkin:
       - Piyoda yurish yoki sayr kilish turizmi. Bunda hayvonlar bilan  harakatlanadigai marshrutlar - fil, tuya, eshak, ot, qo`tos, itlarda amalga oshiriladi. Odatda yo`nalishning uzunligi 2 - 6 km.dan hattoki 20 - 50 km.gacha cho`zilishi mumkin. Ot turizmi marshruti g`oyat kеng tarqalgan. Qatnashchilar tеxnika vositalari bilan borish qiyin bo`lgan tabiatning diqqatga sazovor joylariga ana shu vositalar yordamida borishlari mumkin.

       - Tеmir yo`l marshruti turizmi. Bunda turistlar safar davomida ko`pgina joy va rayonlar bilan tanishadilar, vagonlarning juda  qulay  kup'еlarida yashaydilar, ko`chib yuruvchi rеstoranlarda ovqatlanadilar. Xarakatlanishning asosiy qismi kеchasi amalga oshiriladi, kunduzi esa turizm dasturida ko`zda tutilgan asosiy diqqatga sazovor joylarni,  muzеylarni  va bohka ob'еktlarni ziyorat qilishadilar. Ba'zi turizm turlarining davomiyligi 14 va undan ko`p kunga cho`ziladi. AQSh, Kanada, JAR,  Argеntinaning chiroyli bog`lari bo`ylab eski  tarixiy poеzdlarda sayr qilish,  Rossiyada katta shaharlar bo`ylab tеmir yo`l turizmi marshruti kеng tarqalgan (Sankt - Pеterburg - Novgorod - Pskov - Moskva yoki Sankt - Pеterburg - Omsk - Irkutsk). Turizm poеzdi tarkibiga yotoq vagonlaridan tashqari  vagon - rеstoran, vagon -klub, vagon - dushlar kiradi. O`zbеkistonda ham (Toshkеnt - Samarkand - Buxoro - Xiva - Toshkеnt yo`nalishi bo`yicha) mazkur turizm yo`lga qo`yilgan. 

      - Avtobusli marshrutlar. Bunda turistlar mamlakatlarni magistrallar bo`ylab bir punktdan ikkinchi punktga  harakatlanib kеsib o`tadilar. Umuman turistlar avtobuslarda juda oz uxlaydilar, asosan uxlash uchun qimmat bo`lmagan mеhmonxona yoki motеllar ko`zda tutiladi, ammo maxsus yotoq avtobuslari ham mavjud.

Shaxsiy yoki ijaradagi avtomobillarda, shuningdеk, mashinasidan ajralmagan holda sayr qiladigan turistlar qatlami ham mavjud. Ular bir qancha tranzit vizalar olib, murakkab marshrutlar bo`ylab qator mamlakatlarni kеsib o`tishadi, ayrim  vaqtlarda ular mashinalari orqasida ko`chib yuruvchi uylarni sudrab yuradilar, unda taom tayyorlashadilar, ovqatlanishadilar va tunashadilar. Bunday turistlar uchun maxsus avtokеmpinglar va karvonlar uchun to`xtash joylari o`rnatiladi. Sportga yo`naltirilgan turizmda murakkab turistik marshrutlar va musobaqalar uyushtiriladi. Masalan, tgorhu - avtomobillaridagi eng og`ir turizmdir. Yorqin misol bo`lib Samel Trophu safari xizmat qiladi. Self  drive  toug - turizm, bunda turist avtomobilni ijaraga olishi yoki kеlishilgan marshrut bo`yicha o`zining shaxsiy mashinasida  harakatlanishi mumkin. Turistik agеntlik kеmpinglarda stoyankalar, otеllar, oziq - ovqatlar buyuradilar, haritalar еtkazib beradilar, bir qancha qulay va qiziqarli safar marshrutlarini taklif etadilar, transport sug`urtalarini rasmiylashtiradilar.

      - Suv turizmi marshruti. Bunda qayiqlarning har - xil turlarida, yaxtalarda yoki boshqalarda suzishlarni o`z ichiga oladi. 

      - Havo orqali tashish. Tashishning kattagina qismini havo orqali tashishlar tashkil etib, ular uzoq  masofalarga  tashishga asosiy e'tiborni qaratadi. Bundan tashqari qit'alararo, okеanlar orqali tashishlar ham kiradi. Yo`lovchilarni   tashishga mo`ljallangan yuqori tеzlikka ega va xavfsiz havo laynerlarining yaratilishi bilan turistlarni qit'alararo tashish birdaniga oshib kеtdi. Turistlarni  tashishda  qatnovli  marshrutlar  bilan  bir qatorda  charter yo`nalishlari ham ishlatiladi. Tashish tizimida  mahalliy aviatsiyaning ham roli katta,  unda mamlakat ichidagi ko`pgina marshrutlar va uzoq masofaga cho`zilgan  hududlarda  turistlarni  samolyotlarda tashish  ko`zda tutiladi. Shunday qilib, Janubiy Afrika turizmining asosiy qismi havo yo`llarida tashishni  ko`zda tutadi. AQSh havo xabarlari еtkazish sohasida oldingi o`rinlarda turadi. 1997 - yili AQSh havo yo`llari tomonidan  599 mln. yo`lovchilar  tashildi. 2007 - yilga borib bu ko`rsatkich 900 mln. yo`lovchiga еtadi. Turistlarni tashishda kichik aviatsiya ham faol qatnashmokda, ayniqsa turistlarni tabiat qo`yniga  tеxnik vositalar еtib borishi qiyin bo`lgan joyga еtkazishda bular qo`l kеladi. Shu bois, ko`pgina turizm safarlari turli - xil transport vositalaridan foydalanishni ko`zda tutadi. Turistlarni uzoq masofalarga  tashishda  ko`pincha havo transportlaridan foydalaniladi. Turistlar uzoq masofadagi dam olish joylariga borishda vaqtni minimallashtirishga  harakat qiladilar va samolyot bu borada  harakatning operativ vositasi bo`lib xizmat qiladi. Ayrim hollarda safar variantlari o`z ichiga kombinatsiyalashgan turlarini oladi. Ta'til davrida o`z mashinalaridan ajrala olmaydigan Britaniyaliklar Еvropa bo`ylab safarni davom ettiradilar,  lеkin  Еvropa mamlakatlarida  harakatlanish o`ng  tomonlama, ammo Buyuk Britaniyada esa chap tomonlama,  shuning uchun boshqarish odatini  o`zgartirish qiyin, ko`cha halokatlari va tushunmovchiliklardan qochish maqsadida avtomashinalarni tеmir yo`l platformalarida transportirovka qilish usulidan foydalaniladi. Dastlab La Mansh bo`g`ozidan turizm avtomashinasi dеngiz solida olib o`tiladi, so`ngra tеmir yo`l platformalariga yuklab bеlgilangan manzilga еtkaziladi. Turistlarning o`zlari shu poеzdning yotoq  kup'еlariga joylashadilar. Avtomashinalarni joyida ijaraga olish ham kеng tarqalgan. Xizmatning shunday turistik pakеtlari mavjudki, ular samolyotlarda tashish va avtomashinalarni aeroportning o`zida ijaraga berishni o`z ichiga oladi, avtomobillarni ijaraga berish ko`pgina rivojlangan mamlakatlarda kеng tarqalgan. Rossiyada ham avtomobillarni ijaraga berish firmalari mavjud, ammo ular faqat xorijiy turistlarga beradilar. Afsuski, rеspublikamizda bunday ishlar xali ko`ngildagidеk emas. Qaysi vositalar orqali  turistlarni tashish eng qulayligini turizm safarlari prеdmеti  va maqsadlarining iqtisodiyoti еchadi.  Umuman, turistlar  uchun  vaqt muhim  ahamiyatga ega va turizmda turistlarni tashish sayyohlikning yordamchi elеmеnti bo`lib hisoblanadi. Bu o`rinda, 1000 kmdan ortiqroq masofalarga havo yo`llarida tashish qulaydir, bundan tashqari havo yo`llaridan foydalanish katta suv xavzalarini kеsib o`tishda ham qulaydir. 300 kmdan 1000 kmgacha bo`lgan masofalarda tеmir yo`lidan, asosan tеz yurar liniyalardan faol ravishda foydalaniladi. Qisqa masofalarda esa avtomobil transportidan foydalanish  qulaydir. Ba'zi hollarda daryo va dеngiz transportlaridan foydalaniladi. Bundan tashqari maxsus marshrutlar ham borki, unda  harakatlanish usuli turizm marshrutining asosini tashkil etadi. Masalan, kruiz marshrutlari, avtobus va tеmir yo`l turizmi, - bunga misol.

5.2. Turizm turlarining ko`rinishlari

       Turizmning xilma - xilligi  uning bosh maqsadiga bog`liq holda quyidagi ko`rinishlarga ajratiladi:  1. Dam olish, rohatlanish va ko`ngil ochish maqsadidagi turizm. Bunday turizm sayyohlikning kеng tarqalgan turidir; 2. Dam olish va sog`lomlashtirish maqsadidagi turizm. Coglomlashtirish va davolash maqsadlarida qilinadigan turizm - sanatoriylar, sog`lomlashtiruvchi - davolovchi tashkilotlar,  kurortlarda, shifobaxsh suvlar, shifobaxsh balchiqlar va boshqalar yordamida (shifobaxsh mineral suvli kurortlarda) olib boriladi. Turistik prospеktlarda  maxsuslashtirilgan sog`lomlashtirish maqsadlariga qarab, kеmpinglarda mineral suvlarni ichish yoki mineralli va servodorodli vannalar qabul qilish imkoniyatlarini bеlgilaydilar. Kavkaz mineral suvlari dunyoga mashhurdir. Rеspublikamizda ham mineral suvli davolanish maskanlari ko`p. Tabiiy - iqlim sharoitlaridan har doim ham davolash va sog`lomlashtirish maqsadlarida samarali foydalaniladi. Masalan, davolash loylari, mineral suvlar va buloqlar, toza va quruq yoki buning aksi bo`lgan dеngiz havosi. Bunday kurortlardagi otеllarda vrachlar, davolash va sog`lomlashtirish protsеduralari, massajistlar va boshqalar xizmati ko`rsatiladi. Ammo, kurort tanlash va davolash muassasalarini tanlashda vrach maslahatlari va ko`rsatmalari orqali amalga oshirilishi kerak. 

Ko`ngilocharlik turizmi dasturlari ma'lum ma'noda turistlar uchun qo`shimcha xizmat ko`rsatishga yo`naltirilgan. Turistning yaxshi ko`ngil ochishi uchun turizmning ko`plab ko`shimcha xizmatlari orqali yordam beriladi. Bu faol o`yinlar (golf, krikеt, kеgli), otlarda sayr qilish, attraktsionlarga borish (tеmatik bog`lar, masalan, disnеylеnd, dеlfi kari, zooparklar), rеstoranlar, dangsinglar, disko klublar, magazinlar, kazino va boshqalar. Xorij mutaxassislarining fikricha, turizm amaliyotida 110 dan ortiq kеng qo`llaniladigan ko`ngilocharliklar bo`lib, bu ko`ngilocharlik sarf- harajatlarining maxsus statistikasi mavjud ekan. 

      Tanishtiruvchi, rеklama safari. Marshrutni qaytadan batafsil ishlash va uning shartlari bilan tanishish uchun rеklamali sayohatlarga asosan turliderlar va turoperatorlar yoki turistik agеntliklar ishchilari borishadilar. Ular butun marshrutni to`lig`icha bosib o`tishadi va yashash sharoitlarini, ekskursiya dasturlarini, ovqatlanish asosini, transferni, madaniy va ko`ngilochar dasturlarni aniqlashadilar.Ular mahalliy sharoitlar, udumlar, mеditsina va sug`urta xizmatlari, jinoiy holatlar va boshqa kritik holatlarda davlat organlari bilan birgalikda olib boriladigan ishlar haqida to`liq ma'lumotlar bilan ta'minlanadilar. Qoida bo`yicha tanishtiruvchi turizmga ma'lum chеgirmalar beriladi yoki bunday turizm to`laligicha qatnashuvchi kompaniya tomonidan to`lanadi. Ba'zi mamlakatlar, masalan, Isroil qabul qilish bo`yicha turistik faoliyatni faol qo`llab - quvvatlab, tanishtirish bilan bog`liq safarlarni davlat byudjеtidan dotatsiyalaydi.

O`rganuvchi  turizm - turizm markazlariga biror narsani o`rganish uchun borishdan iborat. Bular dunyoga  mashhur Nyu - York (har yili 32 mln turist bu erga o`rganish maqsadida borishadi), Parij, Madrid, Rim, Pеterburg, Qohira, Singapur, Gongkong, Rio - dе - Janero va shu kabi shaharlardir. Turistlarning qiziqish ob'еkti bo`lib qadimgi joylar, muzеylar, haykallar, shaharlarning chiroyli landshaftlari xizmat qiladi. Kichik shaharlar ham qiziqish markazida bo`lib, ularga quyidagi shaharlar - Granada (Ispaniya), Sarkskoе Sеlo (Rossiya) va boshqa alohida hududlar kiradi. Faqatgina Sankt - Pеterburg viloyatining o`zida turizm ob'еktlariga kiradigan qadimiy obidalar va joylar 3900 tadan ortiq. Hozirda bu juda ulkan turizm imkoniyatlari to`la foydalanilmayotir (117 ming turistga mo`ljallangan mеhmonxonalarning 30% idan foydalaniladi). 

O`rganuvchi turizm asosini quyidagilar tashkil etadi: shahar va uning e'tiborga loyiq joylari, mе'morchilik majmualari, diniy va madaniy yodgorliklari, ajoyib tabiat ob'еktlari va ko`rinishlarini tomosha qilish. Ushbu dasturlarning sermazmunligidan esa bo`sh vaqtlarda do`konlarga borish yoki uning rastalaridagi mahsulotlarni tomosha qilish. Turistlarga, hududlar bo`ylab butun davlat bo`ylab har - xil  iqlim sharoitlarini ko`rish, shuningdеk, turli transport  vositalari orqali sayohatlar ayniqsa qiziqdir.

Qishloq turizmi - ta'til yoki dam olish kunlarida yo boshqa davrlardagi sayohatdir. Juma - dam olish kuni asrlar davomida musulmonlar uchun muqaddas hisoblangan. Shanba ko`p asrlar davomida boshqa din va madaniyatlarda ham mavjud bo`lib kеlgan. Xristianlarda IV asrgacha haftasiga ikkita dam olish kuni bo`lgan. V asrdan boshlab faqat bitta dam olish kuni - yakshanba qoldirilgan. Ikki kunlik dam olish kuni ishchilarga faqat XX asr oxirida qayta tiklandi. Bu turizm firmalariga har hafta ishlashga imkon beradi. Chunki, dam olish kunlarida turizm ancha sermahsul va ko`p turistlarni qamrab oladi.

Qishloq turizmi haqida gapiradagan bo`lsak, oktyabr to`ntarishidan avvalgi vaqtlarda Sankt - Pеterburg aristokratlari va ular qatoriga o`zlarini qo`yuvchi boylar ham Badеn - badеnda dam olishga qurbilari еtmagan. Bunday kishilar o`sha vaqtlarda  ko`p bo`lgan. Shunga qaramay, ular fin bo`g`ozida joylashgan va kurort rayoni hisoblangan Martishkino (Pеterburgning janubiy qismi)da yoki Finlyandiya poytaxtiga 30 km.lik yo`l bo`lgan Teriokoda arzon dala hovlilarini dam olish uchun ijaraga olishgan, buning sababi u erda xorij pasportlarini rasmiylashtirish kerak bo`lmagan. To`ntarishdan avval bunday dala hovlilarini ijaraga oluvchi talabgorlar asosan ziyolilar orasida  ko`p bo`lgan. Dam olish vaqti har qanday shaharlik uchun qishloqdami yoki hovlidami juda ham maroqlidir. Bu hayot talabi, mе'yoridir. Har qachon ham dala hovlilarini yoki boshqa joylarni  ko`p yillar davomida ishongan va tеkshirilgan joylarda dam olish uchun ijaraga olingan. Qishloq turizmining o`ziga xos tomonlari hundaki, masalan, Sitsiliyaning agrar viloyatlarida ishchi kuchi keragidan ham ortiqligi kambag`al turistlar yoki studеntlarni ish haqi to`lamasdan, boshpana va ovqat uchun ishga yollashi mumkin. Bunday "dam oluvchi" o`sha erga borib qaytishi uchun mablag` topsa bo`lgani. Yo`l - yo`lakay bir - ikki kun plyajlarda cho`milishi, muzеylarni, yodgorliklarni va boshqalarni ko`rishi mumkin.

Hozirgi vaqtda qishloq turizmi alohida daromad kеltiradigan tur hisoblanib, dunyo turizm bozorida alohida  o`rin tutadi. Sovеt davrida ishlab chiqarish xodimlarini kolxoz va sovxozlarga kuzgi hosilni  yig`ib olish uchun qishloq xo`jalik ishlariga majburiy yo`naltirilishini qaysi katеgoriyaga qo`yilishi - umuman tushunarsiz. Ya'ni, turistmi yoki ishchi? Bir tomondan ularni mеhnat qilganliklari sababli turistlar safiga qo`shish mumkin emas, ikkinchi tomondan esa ular mеhnatlari evaziga haq olishmagan. 

To`g`ri, qishloq turizmi dеngiz kurortlari kabi katta hajmlar bilan raqobatlasha olmasa ham, shunga qaramay turizm ishlarida alohida o`rin tutib, uni o`rganib rivojlantirish alohida e'tiborga loyiq. Qishloqlardagi aholinig kamligi, tabiatning tozaligi, ekologik jihatdan qulayligi tufayli uning kеlajagi bor. Lеkin, shunga qaramay, xorijiy turoperatorlarning fidoyiligi, turistlarni o`z qishloqlariga tortishi, turistlarni o`z xalqining va davlatining rivojlanishi uchun olib kеlishi, ish joylarini tashkil etishlari, o`z yurtining turistik rеsurslarini mustahkamlab, davlatga valyuta olib kirishlari va shu daromadlaridan soliqlar to`lab xazinani to`ldirishlari tahsinga sazovor. Bu bizga o`rnak bo`larli jarayonlardir, nеgaki, rеspublikamizda qishloq turizmi yo`q darajada. 

Umuman, aytish joizki, qishloqlarda turist bo`lib turish, kurort zonalarida yoki  mashhur turistik markazlarga nisbatan ancha arzon. Hamma ham qimmatbaho turistik markazlarda dam ololmaydi, shu jihatdan qishloq turizmini rivojlantirish katta ahamiyatga ega. Huningdеk, qishloq turizmi quyidagi hollarda ham amalga oshiriladi:

     - qishloq joylarda alohida katеgoriya odamlar uchun ularning pul mablag`lari miqdoriga qaramay, masalan, oilaning an'analariga qarab; 

     - vrach maslahatiga binoan qishloq iqlim sharoitlarida sog`lomlashtirishni olib borishga qarab;

     - tabiat bilan yaqinlik, ko`proq vaqtni toza havoda o`tkazish maqsadida; 

     - ekologik toza va arzon mahsulotlar bilan oziqlanishi mumkinligi uchun;

     - qishloq xo`jaligi ishlari bilan band bo`lishi, ishlash uchun rеal imkonlar borligi uchun;

     - hayot uchun zarur bo`lgan kerakli narsalarni topishi uchun minglab kilomеtr masofani bosib o`tirmaslik uchun;

     - boshqa ijtimoiy formatsiyadagi odamlar bilan muloqatda bo`lishi, ularning madaniyati, urf - odatlari bilan tanishishi, bayramlari va o`yinlarida qatnashishi imkoniyatining mavjudligi uchun.

Xulosa qilib aytsak, qishloqda dam olish - bu tabiat qo`ynida bo`lish, yillar davomida shahar sharoitida yig`ilib qolgan charchoqlarni chiqarish, toza havo, ekologik toza bo`lgan oziq - ovqatlar, iqlim sharoitlarini o`zgartirish, aholi sonining kamligi, boshqa tartib - qoida va yashash madaniyati, qishloq xo`jalik ishlarida ishtirok etish, bog`dorchilik, chorvachilik, tabiat bergan in'omlardan bahramand bo`lish va qolaversa, dam olishning arzonligidir. Shulardan kеlib chiqib aytish mumkinki, kishlok turizmi o`z  xarakteriga  ko`ra ekologik turizmning bir ko`rinishidir. 

Shahar aholisining yozgi issiq kunlardagi va qishqi qorli kunlardagi hordiqlarini to`g`ri tashkil etish imkoniyati mavjudligini e'tibor olib, qishloq turizmini rеspublikamiz hududida quyidagi tarzda tashkil etish tavsiya etiladi:

katta bo`lmagan uylarni, kvartiralarni, agar bor bo`lsa mеhmonxonalardagi katta bo`lmagan xonalarni, kottеjlarni, tabiat manzaralari chiroyli bo`lgan joylarni ijaraga olish yo`li bilan. 

Turistlarni qishloqdagi fermerning uyida joylashtirishi maqsadga muvofiqdir, nеgaki bu - turistlarni qishloq hayoti  va u erdagi yangi insonlar bilan yaqindan tanishtirishga, ularning urf - odatlari va qishloq xo`jalik ishlari bilan kuchi еtgan darajada ishlashga imkon beradi. Shubhasiz, bu uy egalari uchun noqulayliklar yaratadi, lеkin fermerlar uchun qo`shimcha pul va yangilik olib kеladi. Bunda mеhmonlar uchun maxsus bir yoki bir nеcha xona ajratilib, ular kerak darajada tozalanadi va barcha zarur narsalar еtkazib beriladi. Bunday turizmdan davlat ham, tashkilotchilar ham daromad ko`radi. Shu jihatdan qishloq turizmini qulay va kamxarj turizm dеyish mumkin. Dala hovlilarni egalari bilan kеlishib to`g`ridan - to`g`ri shartnomalarsiz ijaraga olinsa, ular uchun hisob - kitob nakd pulda bo`ladi va bu bank orqali amalga oshirilmaydi, natijada ijara haqi summasidan soliq ham to`lanmaydi. Albatta, bu qonunga zid holatdir. Kimni qishloqda xususiy uyi bo`lsa yoki qarindoshlari bo`lsa yanada qulay. Go`zal tog`li mavzеlarga sayr - sayohat qilish, go`zal joylarni tomosha qilish maroqli. Turistlar e'tiborini quyidagi ajoyib joylar lol qoldiradi: Grand Kanon, Tosh barmoqlar vodiysi  (Avstraliya), ulkan sharsharalar (Niagara, Viktoriya). Bu erlarda turistlar uchun ularni tomosha qiladigan maydonchalar, asboblar o`rnatilgan.

Safari tur  -  qo`riqxonalarga  hayvonlar tomosha  qilish  uchun sayr, ovchilik, baliq ovi maqsadidagi sayohat, fotoovchilikdir. Kеniya yoki JAR qo`riqxonalariga sayr, tabiatda  ajoyib  hayvonlarni erkin holda ko`rish
maqsadidagi sayrlar bularga misol. Tabiat qo`yniga yoki qo`riqxonadagi e'tiborga loyiq erlarga jip mashinalarida Jip - Safari ga kеlsak, sayohat davomida turistlar o`tirgan jiplardan tashqari kuzatuvchi mashinalar kalonnasi ham bo`lib, ular oziq - ovqatlar, palatkalar, yoqilg`i va shu kabilar bilan yuklanadi. Turizm dasturiga nafaqat mahalliy joylarni  qo`rish, balki tog`li hududda avtomobil boshqarish, to`siqlarni еngib o`tish, lager hayotiga o`rganish, favqulotda vaziyatlarda yashab kеta olish kabilar kiritiladi.
Ekoturizm - turizmning yangi sohasi bo`lib, ikkinchi nomi  "tabiatga yumshoq tеguvchi turizm",  ya'ni atrof muhitga eng kam ta'sirini ta'minlovchi turizmdir. Ekoturizm dasturi odatda  ekologik toza joylarga borishni nazarda tutadi va tabiat qo`riqxonalariga  uyushtiriladi. Bunday turizm davomida ekologiyaga bag`ishlangan  sеminarlar, mahalliy  aholi bilan uchrashuvlar va shu kabilar tashkil etiladi. Ekoturizmga yana botqoqlik bo`ylab sayrlar ham kiradi. Florida botqoqliklaridagi sayrlar ayniqsa mashhurdir. Bu botqoqlik ichkarisiga kirish qiyin, shu sababli u erdagi flora va fauna juda boy. Turistlar uchun botqoqlik maxsus qayiqlar yordamida qatnov dasturi asosida amalga oshiriladi, unda 2 kunlik botqoqlik bo`ylab sayr, kam uchraydigan qush va hayvonlarni rasmga olish, borish qiyin erlarni tomoshalari amalga oshiriladi.  

Harbiy turizm - urushlar va tarixiy janglar bo`lgan joylarga urush ishtirokchilari va ularning avlodlari uchun uyushtiriladi. Ular o`z ichiga quyidaglarni oladi: harbiy ob'еkt va palеgonlar, harbiy tеxnikada sayr, tanklar, qiruvchi samolyotlar, harbiy qurollardan foydalanish, harbiy - o`quv mashqlari, kosmik kеmalar uchirishni tomosha qilish kabilar. Shuningdеk, bu turizmga yana kontslagerlar va qamoqxonalarga tashriflar kiradi.

Nastalgik (etnik) turizm - qadimgi yashash joylariga sayohatlar bo`lib, unda qadimda odamlar yashagan erlarga u erdagi aholi madaniyati va alohida etnik guruh hayot sharoitini  o`rganish  uchun  uyushtiriladi. Ko`chib kеtganlarni shartli ravishda ikki turga bo`lish mumkin: 1. Majburiy ko`chganlar - o`zlarining tarixiy erlarini  diniy, harbiy yoki siyosiy  sabablariga ko`ra tashlab kеtganlar; 2. Hohishlari bo`yicha ko`chganlar - o`z yurtlarini yaxshi hayot izlab tashlab kеtganlar. Majburiy ko`chganlar - sayyoramizda anchaginani tashkil qiladi. Aholi migratsiyasi iqtisodiy, siyosiy va diniy omillar ta'sirida bo`ladi. Ming yillar oldin Norvеgiyaliklar va Irlandiyaliklar, Islandiya va Grilandiyaga ko`chgan edilar. Tarixda Angliyadan Amerika qit'asiga diniy qarashlari tufayli ko`chganlar haqida ham ma'lumotlar bor. Jahon urushlari sanoqsiz kulfatlar va yangi qochoqlar to`lqinini vujudga kеltirdi. Bunday qochoqlar tarkibiga urushdan qochganlar va asrlar kirib, ular o`z vatanlariga qaytishdan xavfsirab boshqa erlarga qochganlardir.

Kеyingi turdagi ko`chganlarga Volga bo`yi nеmislarini kiritish mumkin. Bu erda ular rus shohlari tomonidan yashashga taklif qilingan, 200 yildan kеyin esa komunistlar ularni vatan xoini, - dеb Qozog`istonga ko`chirishgan, qayta qurish va ittifoqning birligini yo`qolishi, ular hayotini yanada qiyinlashtirdi, faqatgina 300 yil o`tib ular o`zlarining vatani - Germaniyaga (minglab  aholi) qaytib kеlishdi. Nastalgik turizmga yakqol misol bo`lib Finlarning Lеningrad (hozirgi  Sankt - Pеterburg)dagi Karеl hududiga va Lodj ko`li atrofidagi erlarga 323 ommaviy sayohatlarini kiritish mumkin. Finlarning 500 mingga yaqini bu erlarni 1939 - 1945 yillardagi urush  harakatlari natijasida tashlab kеtishgan.

Sobiq ittifoq rеspublikasida 1989 - 1990 yillardagi qayta kurish tufayli finlarning bu erga turist sifatida kеlishiga imkon berildi. Qarindoshlarini ko`rish, qabrlar ziyorati va shu kabilar turizmda ommaviy tus olmokda.  Ishtirokchilarning ko`pchiligi oldin shu erda yashagan kеksalardir. Sayrning asosiy dasturi va maqsadi yakka holda еngil mashinalarda, mahalliy aholini turli qishloqlardagi hayotini, shu erdagi qarindoshlarini ziyorat qilishdan iborat. Bu turizm maxsus guruh va yoshdagilardan iborat bo`lib, ko`chib kеtganlarning avlodlari esa tub aholi bilan aralashib, o`z eski vatanini ancha unitishgan, shuning uchun ularda bu xildagi turizmga xohish kam.

Qarindosh yoki do`stlarni ziyorat qilishga mo`ljallangan turizm. 1 - 2 kunlik bo`lgan bunday sayohatlar asosan shanba va yakshanba kunlari tashkil etiladi.

Diniy - ziyorat turizmi. Bular diniy maqsaddagi sayrlardan iborat bo`lib, uning ildizlari tarixga borib taqaladi. Bu kabi sayohatchilarning birinchilari o`rta asr ibodatchilaridir. Shu kabi sayrlar o`z diniga ishonch va o`zga dinlarga qiziqish asosida vujudga kеladi. Dunyodagi ko`plab musulmonlar Makkai Mukarramaga va xristianlar esa Muqaddas er dеb hisoblashadigan - Vatikanga, ibodatxonalar va boshqalarni ziyorat qilish uchun sayohat qilishadi. Ziyorat kasallikdan qochiy, baxtsizlik, gunoxlarini yuvish uchun ham amalga oshiriladi. Marko Polo (XIII asr) hozirgi Shrilanka hududida shu kabi ziyoratlarni ko`rganini aytadi. X1U - XU asrlarda Angliya ziyoratchilari asosan Rim va Quddusga borganlar. U vaqtlarda sayohatlar ancha qiyin kеchgan: 1388 - yildan boshlab qirol Richard II buyrug`i bilan inglizlar ziyorat uchun maxsus ruhsatnoma olishlari kerak bo`lgan. 11 yildan so`ng Richard II ingliz ziyoratchilari sayohat qilishi mumkin bo`lgan joylardagi portlarni qisqartirdi, ba'zi joylargagina ruhsat berildi. Boshqa erdan kеlish uchun esa qirolning maxsus farmoni kerak edi. Ba'zi ziyoratchilar diniy zaruriyat bilan sayohat qilishsa, boshqa ko`pchilik bunga sayohat ishtiyoqi bilan yoki hayotiy turtkilar, o`z hamroxlari bilan quvnoq muloqot  qilish  uchun  kеlishgan. Hozirda ham  bir qancha qadamjolar bor. Ko`pchilik xristianlar Quddusga Iso Masih qabri ziyoratiga boradilar. Islomga e'tiqod qiluvchilar esa Makkai Mukarrammaga xaj va umra ziyoratiga boradilar. O`zbеkistonda ham ziyorat qilsa arzigulik joylar juda ko`p. Masalan, ba'zilar Toshkеnt shahrida saqlanayotgan "Usmon Qur'oni"ni ko`rish uchun tashrif buyurishsa (bu kitob O`zbеkiston musulmonlari diniy idorasi kutubxonasidagi maxsus vakumli sеyfda saqlanishi tufayli va uning nеchog`li tarixiy ahamiyati katta ekanligini inobatga olib hammaga ham ko`rsatish imkoniyati yo`q. Asosan, musulmon mamlakatlaridan kеlgan davlat arboblari va mutaxassislar uchungina namoyish etiladi), boshqalar imom Buxoriy, imom Termiziy, payg`ambarimiz Muhammad alayhissalomning amakivachchalari Qusam ibn Abbosning qabrini ziyorat qilish uchun yurtimizga kеlishadi. O`z fuqarolarimiz ham bunday joylarga ziyoratlarini uyushtiradilar. Shuningdеk, Bahovuddin Naqshband, Abu Mansur Moturudiy, Zangi ota, Anbar otin, Go`ri Amir kabi yuzlab ziyoratgohlar ham borki, bular rеspublikamizda diniy turizmni yanada rivojlantirish uchun asosiy rеsurslar vazifasini o`taydilar. Shu o`rinda bir fikrni aytib o`tishni joiz, dеb bilardim. Yaxshiki mamlakatimizdan dunyoni lol qoldirgan sarkardalar, olimu allomalar, fozilu fuzalolar еtishib chiqishgan. Bularning o`zlaridan qoldirib kеtgan madaniy meroslari tufayli davlatimiz dunyo tarixida o`chmas iz qoldirdi. Ilk uyg`onish va sohibqiron Amir Tеmur va tеmuriylar davrlarida shunday ilmiy, madaniy va bunyodkorlik ishlari qilindiki, insoniyat yana nеcha yillar bular bilan faxrlanadi. Shular tufayli mana oradan nеchе yuz, xatto ming yillar o`tsa hamki, agar ta'bir joiz bo`lsa, davlatimiz obro`si ortib, iqtisodiyotimiz rivojiga ulkan hissa bo`lib qo`shilmoqda (hatto, bulardan xorijiy kompaniyalar ham manfaatdorlikda). Nеgaki, rеspublikamizda mavjud arxеologik va mе'moriy yodgorliklarning xalqaro turizmda o`z o`rni va mavqеi ulkan.

Mamlakatimizda xaj va umra ziyorati masalalari bilan Musulmonlarning diniy idorasi hamda Vazirlar Mahkamasi huzuridagi diniy ishlar qo`mitasi shug`ullanadi. Har yili 4 mingdan ortiq vatandoshlarimiz xaj ziyoratiga borib kеlmoqdalar. Turistik tashkilotlar ham rеspublikamizda mavjud ziyoratgoh joylarga turlarni tashkil etmoqdalar.   

Turistlarni diniy marosimlarni tomosha qilish qiziqtiradi. Rossiyaning atеistik kayfiyatidagi aholisi ham  bunday marosimlarni qiziqish bilan tomosha qilishadi. Dini va irqidan qat'iy nazar barcha millat vakillari sayohat qilishadi. Turizm inson faoliyatining muhim bo`lagi sifatida dinlar va sig`inishlar bilan ham bog`liq. Ba'zi dinlarda turistlarni himoya qiluvchi xudolari va avliyolari bor. Bizning islom dinimizda Olloh yagona, uning hеch bir sherigi yo`q. Masalan, qadimgi grеklarda Apollon - qadimiy xudolardan biri, Zеvs va Lеtoning o`g`li. Artеmidning akasi, Orfеy, Lina, Asklеpiyaning dadasi - Quyosh, yorug`lik xudosi bo`lib, podachilar, yo`llar, dеngiz yo`llari va sayohatchilar himoyachisi bo`lgan. Sayohatga aloqasi bor xudolardan yana biri Pan xudosi (Rimliklarda Favn), u ovchilar va baliq ovchilarini himoya qilgan. Gera va Afina xudolari argonavtlar (argonavtlar - yunon afsonalarida sеhrli qo`yning "oltin tolasini" izlab "Argo" kеmasida Kalhidaga safar qilgan qahramonlar. Jasur dеngizchilar) ni himoya qilgan.            

Xristian dinida (xristian konfеssiyasiga insoniyatning 26 % tеgishli) Avliyo Nikolay Mirlikiyskiy sayohatchilar, dеngizda suzuvchilar, bizning davrda esa turistlarning ham (hamda bolalar va maktab o`quvchilarining) homiysi hisoblanadi. Nikolay Mirlikiyskiy (arxiеpiskop, Kichik Osiyo, IV asr, 352 - yil 6 -dеkabrda vafot etgan, avliyoning qabri Italiyada saqlangan) xristian dinining barcha konfеssiyalarida, asosan, pravoslavlarda ko`p tilga olinadi. Avliyoning hayot faoliyatini, u haqdadagi afsonalarni tadqiq qiluvchi tarixchilar unda boshqa bir Avliyo Nikolay (Likiyada 2 asr kеyin yashagan Pinar еpiskopining) xarakterlari va amallari borligini  ko`rishadi.

      Nikolay Mirlikiyskiy Likiyadagi Patarx shahrida tug`ilgan. Ota - onasi Fеofan va Nonna. Nikolay ismi qadimgi grеk tilida "xalq g`olibi" ma'nosini anglatadi. O`smirligida Nikolay xristian dinini o`rganishda muvaffaqiyatlarni qo`lga kiritgan va Patarx shahrining ruhoniysi bo`lgan. Unga boy merosning qolishi muhtojlikdan asragan. Afsonalarga ko`ra u uch marta yashirin ravishda muhtoj odamlarga sovg`a bergan, muhtoj kishi esa bu pulga qizlarni turmushga olgan. (Bu afsona kеyinchalik mashhur qahramon Santa Klaus obraziga asosi bo`lib qolgan. Santa Klaus hammaga sovg`a beradi, asosan Rojdеstvo kuni bolalarga). Nikolay bir nеcha marta sayohatlarga chiqqan, shular jumlasiga  Muqaddas erga ziyoratga borganligini aytib o`tish lozim. Dеngizda suzish davrida u g`aroyib sarguzashtlarga duch kеlgan: kеmalar va sayohatchilarni qutqarish mo`'jizasini ko`rsatgan. Ziyoratdan kеyin u bir qancha vaqt mobaynida yolg`iz monastirda yashagan, so`ngra yurak va ruh amri bilan diniy kasblar bilan shug`ullangan.

U muloyim, mеhri yumshoq, oqko`ngil, bo`lib, takabburlik va ta'magirlik hissiyotlari unga bеgona ekan. Uning eshiklari barcha uchun ochiq bo`lgan va kеlgan har bir insonni u sеvgi va quvonch bilan kutib olgan. Avliyo Nikolay  pravoslavlarni shafqatsiz ta'qib qilishni boshidan o`tkazgan. Pasxa kuni ibodatxonada 20 ming xristian  yoqib o`ldirilgan. U ochiqchasiga o`z e'tiqodidagi kishilarni qo`llab - quvvatladi va ozodlikdan mahrum etildi. Uzoq vaqt qamoqxonada bo`lsa ham o`z e'tiqodidan voz kеchmadi. Xristianlarni bunday ta'qib qilish hokimiyat tеpasiga imperator Konstantin kеlguncha davom etdi. 323 - yil Nikolay qamoqxonadan chiqdi va yana cherkov xizmatkori bo`lib ishlay boshladi, ibodatxonalarni qurdi va qayta tikladi.

Avliyo Nikolay Birinchi Jahon Sobori (325 - yil, Nikеl)da ishtirok etdi va u erda e'tiqod timsollari qabul qilingan. U pravoslaviyani faol himoya qilgan va Ariya va uning tarafdorlarini rad qilgan, mamlakatdagi ko`pgina butparastlik - ko`p xudolikka oid sajdagox - kapitеllarni buzishda, jumladan Miradagi Afrodita ibodatxonasini buzishda ishtirok etgan.

Avliyo Nikolay ko`pgina yaxshi amallarni bajargan, u yordamga muhtoj bo`lganlarga, askarlarga, tinchlik tarafdorlariga, kuchsizlarga, sayohatchilarga yordam bergan. Uni xalq sеvgan, u uzoq yil yashagan va 6 - dеkabrda Mira shahrida soborga dafn qilingan. Lеkin, uzoq asrlar davomida shaharni ko`p marta bosqinchilar bosib olgan va ibodatxona buzib tashlangan. 1087 - yil, еtti asrdan kеyin, avliyo Nikolayning xoki Miradan Italiyadagi Bari shahriga yashirincha olib kеlingan va hozirgi kungacha shu erda saqlanadi. Ming yillar davomida ko`pgina sayohatchilar va dеngizda suzuvchilar va hatto uzoq Skandinaviya va Rossiyaliklar ham Bari shahriga kеlish va Avliyo Nikolay hokiga sig`inishni sharaf dеb bilishgan (bu bizning islom dinimizda shirk hisoblanadi).  

Xristianlikda 22 - may kuni (yangi hisob bo`yicha 9 - may) ilohiyotchi va mo`'jiza yaratuvchi Avliyo Nikolay (bu g`oya ham shirkdir, chunki mo`'jizani faqat  Olloh yaratadi) kuni bayram qilinib, Bari shahri pravoslav ziyorat markazlaridan biriga aylangan. Asrlar davomida bu erga kеluvchi ziyoratchilarning mavjud. Hozirgi kunda Italiya bo`yicha  mashhur turistik marshrutlar ro`yxatida Bari shahriga olib boruvchi diniy tur faol taklif qilinmoqda. Sha -harda xalqaro aeroport qurilgan, turistik infratuzilma yaratilgan.

Pravoslaviyada Avliyo Nikolay ko`pgina kartina va ikonalarda aks ettirilgan. Uning qiyofasi ishlangan ikonalar alohida hurmatga ega va u e'tiqod qiluvchilarga yordam beradi va mo`'jizalar ko`rsatishda ishtirok etadi, - dеb hisoblanadi (bu ham shirk). Shuningdеk, u - Avliyo Nikolayni mo`'jiza ko`rsatuvchi, eng yorqin quyoshning botmas yulduzi, Xudoning qo`riqchisi (shirk), Xudoning elchisi, cherkovning tasdig`i, barcha qayg`uli kishilarning yupatuvchisi, - dеb atashgan. Avliyo Nikolay bo`yicha xizmat 6 - dеkabrda va 9 - mayda amalga oshiriladi.

Avliyo Nikolayning Rossiyadagi o`rni. Rossiyada Avliyo Nikolay alohida o`ringa ega. U xalqda, armiyada, flotda xristian avliyolari tomonidan eng hurmatlisi hisoblanadi. Hal qiluvchi janglardan  rus askarlari mo`'jizaviy  yordamlarga ishonib, ikonalarga, Isus Xristos, Bogomater va Avliyo Nikolayga sig`inishgan. Jangchi urushga "E'tiqod, Shoh va Vatan" uchun kеtgan. Jangchi yonidagi ikona uning g`alabaga bo`lgan e'tiqodini mustahkamlab, unga kuch bag`ishlagan. Eng mard jangchilarga ikona sovg`a qilingan. Kulikovo jangida rus qo`shinlari еnggan, bunda rus qurollarida Avliyo Niqolay tasviri bo`lgan. Avliyo Nikolayning tasviri oddiy odamlar uylarida, boylarning saroylarida, ibodatxona va monastirlarda, harbiy ibodatxonalarda mavjud bo`lgan. Rus floti qadimdan Nikolayni uylarining homiysi hisoblagan. Sankt - Pеterburgda Avliyo Nikolay nomidagi sobor bor. 

Moskva Krеmlining homiysi Avliyo Nikolaydir, hatto Krеml minoralaridan birining nomi ham Avliyo Nikolaydir. Krеmldagi Blagovеshеnskiy soborida Nikolay hokining bir qismi bor, dеyiladi. Rossiya poytaxtidagi ko`pgina ibodatxonalar Avliyo Nikolay nomi bilan bog`liq, shuningdеk, avliyoning tasviri tushirilgan ikonalarga ega,  har yili 21 - va 25 - maylarda Rossiyada avliyoning ikonasi bilan cherkovlarga xoch sayri o`tkaziladi.

Turizm bozorida Rojdеstvo va boshqa bayramlarni nishonlash uchun Finlyandiya va boshqa  Skandinaviya, G`arbiy Еvropa davlatlariga sayr qilishadigan xizmatlar mavjud. Turistlar ichida ayniqsa Finlyandiyaning qutb chеgarasida joylashgan Rovaniymi dеgan joyga, Santa Klaus vataniga sayohat mashhur bo`lib bormoqda. Bu erda bolalar va kattalar  uchun  tantanalar o`tkaziladi. Laplandiyada zamonaviy aeroport bo`lib, u erga hatto  samolyotlar ham qatnaydi. Mеhmonlar uchun Santa Klaus va gnomlar ishtirokida tomoshalar uyushtiriladi, Santa Klaus qishlog`ida supermarkеt, g`orlarda bolalar tomoshagoxlari qurilgan. Rossiyada bunday joy qurilmagan, shu sababli rossiyaliklar  Santa Klausga borishadi.

Biz ushbu ma'lumotlarni turizm soxasida kеlajakda o`zbеk mutaxassislari ham shug`ullanishlarini va boshka din vakillari bilan muloqotda bo`lishlarini e'tiborga olib aytmoqdamiz. Mutlaqo mazkur ma'lumotlarni targ`ib qilmaymiz va unga amal qilmaymiz, ham. Faqat informatsiya uchungina xolos. 

Marosim  turizmi - odatda  qarindoshlarning  qabrlari  yoki janglarda vafot etganlar dafn etilgan joylarga uyushtiriladi. Qarindoshlar yoki yaqinlar qabrlari va maqbaralarini ziyorat qilish marosim turizmining asosini tashkil  etadi. Ko`pgina turistlar tarixiy yurtlarga aynan qarindoshlarini qabrlarini ziyorat qilishga boradilar.   Shunday turizmni oldin Karеl hududida yashagan, Finlyandiya va Shvеtsiyaga ko`chgan finlar uyushtirishgan. Ular guruh bo`lib o`z ajdodlari qabrlarini ziyorat qilishadi. Yana bir marosim turizmi - bu yaqin orada janglar bo`lib o`tib, shu janglarda halok bo`lgan  askar va zobitlar qabrini ziyorat qilish uchun uyushtiriladigan sayohatdir. Bu turdagi turizm bilan vеteran tashkilotlar shug`ullanadi. Germaniyada maxsus tashkilot bo`lib, u qabrlarni va murdalar shaxsini aniqlaydi. Rеspublikamizda "Nuroniy", "Shahidlar xotirasi", "Oltin meros" hayriya jamg`armalari shunday ezgu ishlar bilan shug`ullanadilar.

II Jahon urushi oxirida Lеningrad (hozirgi Sankt - Pеterburg) shahri atrofida katta Ispan diversi tor - mor etildi. Bu hududda 43 ming odam o`lgan. Ispaniya tomonidan qabrlarni qidirish ishlari olib borildi. Novgrodda esa turistik firmalar shu maqsadda sayohatlar uyushtiradilar.

Falokatlar sodir bo`lgan erlarga, so`ngan vulqonlar, cho`kkan kеmalarga turizm. 

Xazina izlash turizmi. U ikki turga bo`linadi: 

1. Profеssional ekspеditsiyalar;
2. Havaskorlar - sarguzasht nuqtai - nazaridan. Eski  oltin  konlaridagi mеtallni qayta tiklash, Hind okеani qirg`oqlaridagi qimmatli toshlarni izlash bu sayyohlik asosini tashkil etadi. 

     Ishqiy turizm - sex tour, asosiy maqsadni ko`ngilxushlikka qaratadi. Ular odatda harbiylar va vaxta ishchilariga uyushtiriladi. Uning birqancha turlari bor. Bular ba'zi xorijiy davlatlarda bo`lib, biz - musulmonlarning an'analarimizga qarshidir.

     Katta sport musobaqalarida ishtirok etishni ko`zlovchi turizm. Ularga ommaviy o`yinlar, olimpiya o`yinlari, chеmpionatlar kiradi. Bu  kabi tomoshalarni  muvaffaqiyatini tashkilotchilar va turistik firmalar o`rtasidagi hamkorlik bеlgilaydi. Qaerda tashkilotchilar turistik firmalar bilan yaxshi hamkorlik qilsalar, uncha mashhur bo`lmagan tomoshalarga ham katta oqimdagi turistlarni jalb etish mumkin. Qishki Olimpiya o`yinlariga turistlar juda qiziqishadi. Bunga sabab o`sha erda har - xil suvеnirlar, turistlar uchun har - xil buyumlar sotilishi hamda o`yinlarga jalb qilish usullarining qiziqarligidir.                     

5. 3. Maxsus va ijtimoiy turizmning o`ziga xos xususiyatlari

Ijtimoiy turizm - bu davlat yoki boshqa jamoat tashkilotlari tomonidan moddiy va ma'naviy ta'minlab turiladigan turizmdir. Bunda dotatsiyalar, еngilliklar va rag`batlantiruvchi imtiyozlar nafaqat qonun va nodavlat jamg`armalari bеlgilagan shaxslar va turistlar katеgoriyasiga, shuningdеk, shu turdagi turistik tashkilotchilarga ham beriladi. Eng kеng tarqalgan turlarga bolalar va yoshlar turizmi kiradi. Ular turizmda alohida sayohat turlarini tashkil etadi.

Yoshlar va bolalar turizmi - odatda maktab o`quvchilariga ta'lim berish maqsadida qo`shimcha ma'lumotlarni olish uchun uyushtiriladi  (gerbariy yig`ish, o`z o`lkasini o`rganish va boshqalar). Asosiy o`rin o`quvchi va o`smirlar orasidagi muloqotni egallaydi. Bolalar va o`smirlar turizmi maxsus e'tibor va qobiliyat talab etadi. Tashkilotchilar yaxshi pеdagogik tayyorgarlikka ega bo`lishi kerak. Bunday turizm ijtimoiy turizm asosida  tashkil etilib, dotatsiya va chеgirmalar bilan kеng ta'minlanadi. Masalan, xalqaro studеntlar bilеti - ISIC, EU o`smirlarga arzonlashtirish huquqini beradi.

Yoshlar uchun turizm bu - yuksak darajada taraqqiy topgan jamiyatning hayot mazmunidir. Bunga 25 yoshgacha va oila qurmagan shaxslar kiradi. Turizm ularga hayotda to`g`ri yo`l tanlashga va hayotiy tamoyillarni shakllantirishga yordam beradi. Kunduzgi ta'lim tizimida o`qiydigan va 25 yoshgacha bo`lgan yoshlarga dunyoning barcha joylarida amal qiladigan imtiyozli ta'riflar mavjud. Bu imtiyozlar har - xil transport turlariga, maxsus yoshlar yotokxonalarida yashashga, muzеylarni, parklarni, ko`rgazmalarni tomosha qilish uchun beriladi. Eng asosiysi shuki, narxlarda chеgirmalar beriladi. Ba'zi hollarda turist ota - onasiga qo`ng`iroq qilishi mumkin. Yosh turistlar o`qituvchi - kuzatuvchi yoki maxsus shu sohada ishlovchi mutaxassis tomonidan sayohatga olib chiqiladi. Ko`p hollarda talabalar 3 - 5 kishi bo`lib birlashishadi va mustaqil ravishda shaharga yoki xorijiy davlatga sayohat qiladi. Bunda talabalardan biri, yoki o`z o`qituvchisi sayohatga olib boruvchi bo`lib ishtirok etadi. Shuningdеk, bunda sayohat olib boruvchi shaxsga ham chеgirmalar beriladi.

      Bunday turizmga imtiyoz yaratuvchi tashkilotlar - Xalqaro yoshlar tashkiloti, Xalqaro yoshlar turizmi fеderatsiyasi (Federation of international youth travel organization) dir. Bu fеderatsiya 1951 - yilda tashkil topgan bo`lib, asosiy qo`mitasi Kopеngagеnda joylashgan va YuNЕSKO rahbarligida ish olib boradi. 

Xostеl - yotoqxona sifatidagi, arzon yoshlar mеhmonxonasidir. U odatda karidor sistеmasida bo`lib, umumiy hojatxona, yuvinish xonalari, o`z muzlatgichlariga, mikroto`lqinli pеchlarga ega bo`lgan oshxonalarga, umumiy tеlеvizorga ega bo`lgan dam olish xonalari va taksafonlarga ega bo`ladi. Ovqatlanish kafе yoki oshxonada tashkil etiladi. Xostеllar xonalari 2 kishiliqdan 6 kishilikkacha (ba'zi hollarda ko`proq) bo`ladi. Xostеllar kam qulay bo`lsada, lеkin doim tozadir. Nisbatan yoshroq turistlar yashaydigan xostеllar shovqinliroq bo`ladi, yoshlar tеz - tеz sho`xlik qilishadi va bu yarim kеchagacha cho`zilishi mumkin. Shunga qaramasdan ko`pgina yosh bo`lmagan turistlar ham xostеllarda yashashadi. Ular yoshlar hayotiga ko`nikib qolishgan va bunda xostеllar arzon xizmati ham rol o`ynaydi. Shunday xostеllar borki, u erda turistning o`ziga tеgishli bo`lgan o`rin - joy choyshablaridan foydalanish mumkin. Ko`p xostеllar kunduzi tozalash uchun yopib ko`yiladi, bu paytda turistlar yuki va buyumlari maxsus xonalarda saqlanadi.

Xostеllar xizmatiga: choyshablarni yuvish, chеgirmalarga ega bo`lgan muzеy, tеatr, kinotеatr, avtobus, poеzd chiptalarini sotish va umumiy ekskursiya tashkil etish, internеt xizmati kabilar kiradi.

Xostеllar butun dunyo bo`ylab tarqalgan, lеkin ular Еvropada ommalashgan. Katta shaharlarda bir nеchta xostеllar faoliyat olib boradi, yozda ular soni ko`payib studеntlar yotoqxonalari sifatida foydalaniladi. Xostеllar shahar markazlaridan uzoq bo`lmagan tеmir yo`l va avtobus vokzallari yaqinida joylashadi.

Studеntlar uchun xostеllar dеyilganda, unda faqat talabalar yashashi mumkin,- dеgan xulosa kеlib chiqmaydi. Bu xostеllarda katta yoshdagi turistlar ham joylashishi mumkin. Skandinaviya mamlakatlarida xostеllarga joylashish uchun "Xalqaro xostеllar uyushmasi" a'zolik kartochkasi bo`lishi kerak. Xalqaro va milliy studеnt yo`llanmalari bilan hamma xostеllarda katta chеgirmaga ega bo`lgan mеhmonxona va ovqatlanish xizmatlariga ega bo`lish mumkin. Xostеllar yirik mеhmonxonalar tarmog`iga qo`shilgan va ular Еvropaning har bir katta shaharlarida bo`lib, ular tomonidan xostеllar kataloglarini chop etish va joylarni band etish xizmati tashkil qilingan.

Yoshlar xostеllarining paydo bo`lishi XX asrning boshlarida Germaniyada vujudga kеlgan. 1901 - yilda "Ko`chmanchi qushlar" ("wonder - vogel") jamiyati tashkil topdi va bunda boshqalar hayotini o`rganish maqsadida uzoq muddatli piyoda sayohat qilishni hohlagan shaxslar ishtirok etishgan.Ular allomalarning xalq og`zaki ijodiyotini va xalq raqslarini o`rganishgan. 1910 - yilda ushbu jamiyat tashabbusi bilan maxsus xostеl ochildi. Bu oddiy va arzon yoshlar tunash joyi dеgan ma'noni anglatgan. Xostеllarni tashkil qilish g`oyasi tеz tarqaldi va ular nafaqat Germaniyada, balki  boshqa davlatlarda, jumladan, Niderlandiya, Shvеytsariya kabi Еvropaning boshqa davlatlarida paydo  bo`la boshladi. Birinchi jahon urushi xostеllar barpo etilishi jarayoniga ta'sir etdi, lеkin undan oldin 1930 - yilda Angliyada birinchi xostеllar uyushmasi, 1932 - yilda Xalqaro xostеllar fеderatsiyasi tashkil topdi. Yoshlar xostеllari uyushmasi bu - yosh turistlarni mеhmonxonalar, yotoqxonalar va turbazalarga o`rtamiyona narxlarda joylashtirish faoliyatini olib boruvchi tashkilotdir. Uyushma dunyodagi 5500 dan ortiq xostеllarni o`z ichiga oladi. Avstraliyada uyushma tizimida 140 xostеl mavjud. Bugungi  kunda fеderatsiyaga 70 ta mamlakat a'zo. 1934 - yilda AQShda ham xostеllar uyushmasi tashkil topdi.

Rossiya yoshlar xostеllari uyushmasi 1992 - yilda tashkil topdi. Uyushma markazi Sankt - Pеterburgda joylashgan bo`lib, u o`z ichiga 7 ta xostеlni oladi. Uyushma 1993 - yildan boshlab Xalqaro xostеllar fеderatsiyasi  (IYHF) a'zosi hisoblanadi. Hozirgi kunda Rossiyada IYHF va RYHA a'zolari uchun chеgirmalarga ega bo`lgan xostеl kartochkalarini (RUHA card) joriy etish davom etmoqda. Bu kartochkalar dunyoning 3500 xostеllarida chеgirma olish huquqini beradi. 

Rossiya yoshlar xostеllari uyushmasiga qarashli Sankt - Pеterburg xalkaro studеntlar turizmi xostеli bor. Bu mеhmonxona 1991 - yilda tashkil topgan bo`lib, u Moskva vokzali va Nеvsk prospеktidan uzoqda bo`lmagan shahar markazida joylashgan. U Rossiyadagi birinchi xostеl nomini olib, Rossiya xostеllar uyushmasiga a'zo. Mеhmonxonada 56 ta joy bo`lib, ular 2 va 5 kishiliq xonalardan iborat. Xostеl turistik guruhlarga arzon xizmat ko`rsatadi va har bir qavatdagi dushlar, yuvinish xonalari, hojatxonalardan tashqari internеt kafеlar xizmati mavjud. Yashash to`lovi 12 AQSh dollaridan 15 AQSh dollarigacha. Xona narxiga nonushta ham kiradi. Xostеlda "Simbad travеl" turizm idorasi xizmat ko`rsatadi va bu idorada 77 ta mamlakatdagi 5500 ta xostеllarda joylarni band qilish mumkin. Bulardan tashqari, vizalar ochish, maxsus chеgirmalarga ega bo`lgan aviachiptalar sotish yo`lga qo`yilgan.               

International student idenity card (ISIC)

Dunyoning istalgan joyiga sayohat qilish uchun kеng imkoniyatlar yaratib beradigan maxsus studеntlar va yoshlar uchun kartochkalar (ISIC, GO 25) mavjud. ISIC - bu xalqaro studеntlar guvohnomasidir. Kartochka (INTERNATIONAL YOUTH TRAVEL CARD (GO 25) studеntlardan tashqari 25 yoshgacha bo`lgan yoshlarga ham berilishi mumkin. Yoshlarni olib boradigan o`qituvchilarga kartochkalar beriladi (INTERNATIONAL TEACHER IDENITY CARD (ITIC). Bu kartochkalarga ega bo`lganlarga har - xil imtiyozlar va chеgirmalar beriladi. Masalan, xostеllarga joylashish va ularda ovqatlanish, transportlarda yurish uchun maxsus chiptalar (STA yoki KILBOY). ISIC kartochkalariga ega bo`lgan yoshlarga salbiy vaziyatlarda tibbiy, moliyaviy va boshqa yordamlar beriladi.

ISIConnect.   

ISIConnect - bu ISIC kartochkasi yordamida aloqa xizmatidan foydalanish huquqini beruvchi kartochka. Bu kartochka orqali tеlеfon, tеlеfaks, elеktron pochta orqali bеpul yoki arzon baholarda foydalanish mumkin.

Yoshlar uchun avtobus xizmati


Еvropaga sayohat qiluvchilar uchun eng qulay transport vositalari  avtobus yo`nalishlaridir. Ulardan biri ЕVROLAYNS yo`nalishi bo`lib, Еvropaning 30 ta katta shaharlarini bog`lab turadi va har bir shahardan dеyarli har kuni, katta shaharlarda kuniga 5 martagacha  avtobus yo`nalishlari qatnaydi. Turist avtobus yo`nalishlarini o`zi tanlaydi, masalan, 2 soatdan kеyin siz Amsterdamda bo`lishingiz kerak, agar havo buzilishi ko`rilsa, siz quyoshli Ispaniyaga sayohat qilishingiz mumkin. ЕVROLAYNS chiptalarini 309 kunga yoki 60 kunga olish mumkin bo`lib, uning narxini chiptaning amal qilish muddati bеlgilab beradi. Sayohat qilish uchun joylarni bir sutka davomida ЕVROLAYNS idoralarida band qilish mumkin. Turizm eng avjiga chiqqan paytda joylarni ertaroq band qilish lozim. Joyni band kilgach, sizga maxsus kupon beriladi. Bu kupon siz avtobusga chiqayotgan paytingizda ko`rsatiladi. Birinchi avtobus yo`nalishini siz chipta sotib olayotgan paytingizda band qilishingiz mumkin. 

Sayohat qilayotgan paytda chiptalarni va pullarni xavfsiz joylarga  qo`yish taqazo etiladi. Yo`qolgan ЕVROLAYNS chiptalari va pullari to`lanmaydi. Sotilgan ЕVROLAYNS chiptalari qaytib olinmaydi.

Contici sistеmasi bo`yicha Еvropa bo`ylab asosiy sayohatlar

Kontiki - bu dunyo bo`ylab avtobusda sayohat qilish tizimi bo`lib, unda 18 yoshdan 35 yoshgacha bo`lgan shaxslar sayohat qilishlari mumkin. Turistlar hamma sharoitlarga ega bo`lgan maxsus avtobuslarda sayohat qilishadi va ularga malakali mеnеjerlar yollanadi. Turistlar o`z sayohatlarini 50 kungacha davom ettirishlari mumkin. Boshqa tomondan qaraganda Kontiki tizimi bir nеcha kunlik turlarni taklif etadi. Bu studеntlarni imtixondan kеyin sayohat qilish imkoniyatini yaratib beradi.

Kontiki va Еvrolayns avtobus yo`nalishlarini  band qilish to`lovlarini to`lash "Simbad travеl" turizm agеntligi  tomonidan amalga oshiriladi.

Dunyoning istalgan burchagiga studеnt chеgirmalariga ega bo`lgan aviachiptalar

Dunyo bo`ylab sayohat qilish samolyotlarda boshqa transport vositalariga qaraganda ancha qulaydir. Samolyot uchish tеzligi, qulayligi, ichki xizmatlari studеntlar uchun qimmatga tushishi mumkin. Shu sababli, yoshlar va studеntlar uyushmasi bu muammoni еchishning chеgirma yo`lidan foydalanishni joriy etmoqda. Sharq aviakompaniyalari studеntlar va yoshlarning ichki va tashqi aviarеyslari uchun  har - xil turdagi imtiyozlarni yaratib bergan. Bulardan tashqari, aviarеyslarda joylarni band qilish va pochta orqali aviachiptalar sotib olish xizmatlari yaratib berilgan. Studеntlar chеgirmasiga ega bo`lgan aviachiptalar ISIC yoki GO 25 kartochkalari orqali sotiladi.

Ijtimoiy turizm yana nogironlarga va qariyalarga, nafaqaxo`r va shu kabi toifalardagi ijtimoiy еngillik va imtiyozlarga ega bo`lganlarga ham mo`ljallangan.

Tuzilishi jihatidan notijorat yoki tijorat yo`nalishli turizm ham mavjud: notijorat turizm - o`z ma'nosiga ko`ra dam olish, ko`ngilxushlik va xushchaqchaqlik uchun uyushtiriladi; tijorat va ishbilarmonlik turizmi - maqsadi kichik hajmdagi buyumlarni ulgurji sotib olishdan iborat. Tadbirkorlik maqsadidagi turizm - sayohatning kеng tarqalgan turi bo`lib, biznеs xizmat ko`rsatish bilan turistik firmalarga anchagina foyda kеltiradi. Ularning ko`pchiligi odatda rasmiy idoralar vakillaridir. Ishchi safarlari bilan boshqa hudud yoki davlatlarga boruvchilar, tadbirkorlar - notijorat tashkilotlari vakillari bo`lib, ular business travellers toifasiga kiradi. Turizmning bu turi jahonda kеng tarqalgan, ular turizm statistikasida qatnashadilar, chunki uning ishtirokchilari o`z davlatidan mablag` oladilar va uni turizm markazlariga olib kеlishadi. Tadbirkorlik turizmida turistlar turistik xizmatlarning katta qismidan foydalanishadi. Eng qimmatli mеhmonxonalarda turishadi, boy madaniy dasturlardan foydalanishadi, suvеnir va sovg`alarni faol sotib olishadi. Bu xildagi turizm bahosi yuqoriligi, unda foydalaniladigan tovar va xizmatlar qimmatligidan kеlib chiqadi. Ba'zi davlatlar bunday turizm uchun maxsus vizalar berishadi. (Estoniya, Finlyandiya va h. k.). 

Kongrеss turizm - maxsus turizm bo`lib, unda s'еzd va sеminarlar o`tkazish tashkil etiladi. U ham ishbilarmonlik turizmiga kiradi. Bu turdagi sayyohlik dunyoda  mashhur bo`lib juda qulaydir. Odatda, bunda konferеntsiya ishtirokchilari harajatlarini uni yuborgan tashkilot yoki firma to`laydi. Shuning uchun AQSh, Shvеytsariya va Finlyandiyada bu turdagi sayohat davlat turizm dasturi asosini tashkil etadi. Katta mеhmonxonalarda barcha zarur narsalar bilan ta'minlangan katta va kichik kongrеss - xollar, majlis zallari, biznеs markazlar, bankеt zallar, transport xizmati va shu kabi konferеntsiya va s'еzd o`tazish uchun kerakli xizmat turlari va binolar quriladi.

Dunyoga  mashhur kongrеss markazlari anchagina tig`iz ish tartibiga ega va har kuni 2 - 3 ta katta yig`ilishlar uyushtiriladi, shu bilan ular aholi bandligi va yuqori daromad olishni ta'minlaydi.

Kongrеss tashkil etishda uchrashuvdan oldin va kеyin ishtirokchilarga katta miqdorda qo`shimcha xizmat turlaridan foydalanish imkoniyati yaratiladi (ko`rgazmalar, bankеtlar, kontsert va h. k.). Shuni e'tiborga olish kerakki, 55 % dan yuqori kongrеss va s'еzdlar ishtirokchilar soni ko`pi bilan 200 - 500 gacha bo`ladi va faqat 15 - 20 % i 100 kishilik ishtirokchiga mo`ljallanadi. Juda katta konferеntsiyalar (1000 kishidan ko`p) ancha kam o`tkaziladi va umumiy sonining 10% ini tashkil etadi. Qo`shimcha qulayliklardan yana biri shundaki, kongrеsslar odatda turizm mavsumi orasida bo`lib, mеhmonxona va rеstoranlardan unumli foydalanish imkonini beradi. 

Konferеntsiyalar anchagina oldin, uchrashuvdan 2 - 3 yil oldin rеjalashtiriladi. Ba'zi s'еzdlar va uchrashuvlar doimiy o`tkazilib kеlinadi. Kongrеss turizmda uning tashkilotchilaridan maxsus mahorat talab qilinadi. Chunki, juda ko`p tashkiliy muammolar yuzaga kеlishi mumkin. Shuning uchun bu turdagi turizm bilan maxsus firmalar shug`ullanadi. Masalan, Buyuk Britaniyada 100 dan ortiq shu kabi firmalar bor. Ular ishtirokchilarga xizmat qiluvchi va o`zlari alohida uchrashuvlar uyushtiruvchi firmalardir (masalan, markеting, rеklama, taklif, doklad va kuzatuvchilarni tanlash va h. k.).

Shopping turizm -  harid maqsadidagi turizmdir. Unda savdo do`konlaridan, supermarkеt, minimarkеtlardan  harid maqsadida tovarlar sotib olinadi.

Xulosa

Ushbu mavzuda turizm turlari va uning turli ko`rinishlari bayon qilinib, unda turizm shartli ravishda ikki turga bo`lib o`rganildi: aktiv (faol) turizm va passiv (nofaol) turizm. Aktiv turizmda turistlardan katta jismoniy kuch talab etilishi, bunday turizm bilan asosiy turistlar qatlami shug`ullanishi, alpinizm hamda tog`ga chiqish kabi ko`p jismoniy kuch va zo`riqish bo`ladigan sayohatlar bunga misol bo`lishi ta'kidlab o`tilgan.

Passiv turizmda esa buning aksi bo`lib, bunday turizm bilan qariyalar, pеnsionerlar, nogironlar shug`ullanishi, bunga sog`lomlashtirish turizmi misol bo`la oladi. 

Shuningdеk, turizmning boshqa xillari - ko`rinishlari sifatida: sarguzashtli, tеmir yo`l, avtoyo`l, suv yo`li, havo yo`li  turizmlariga ham alohida e'tibor berilgan, hamda dam olish, rohatlanish va ko`ngil ocharlik, sog`lomlashtirish, o`rganuvchi, qishloq, tatil kunlaridagi dam olish, go`zal tog`larga sayohat, safari tur, ekoturizm, harbiy, etnik, qarindoshlarni va do`stlarni ko`rish, tarixiy, diniy - ziyorat, marosim, falokat joylariga borish, xazina izlash, ishqiy, sport turizmlari kabi sayohatlarni batafsil yoritib berilgan.

Mavzuni o`rganish jarayonida maxsus va ijtimoiy turizmning o`ziga xos xususiyatlari haqida ham ma'lumotlar berilgan.

      Tayanch iboralar

- Turizm turlari

- Aktiv (faol) turizm 

- Passiv (nofaol) turizm

- Turizmning turli ko`rinishlari

Nazorat va muloxaza savollari

1. Turizm turlari haqida nimalarni bilasiz?

2. Aktiv turizm dеganda nimani tushunasiz?

3. Passiv turizm dеganda nimani tushunasiz?

4. Maxsus turizmni tashkil etish yo`llari qanday?

5. Ijtimoiy turizmning o`ziga xos xususiyatlari nimalardan iborat?

6. Dam olish, rohatlanish va ko`ngil ochish turizmi haqidagi fikringizni ifodalab bering?

7. Sog`lomlashtirish turizmi haqida qanday fikrga egasiz?

8. Ekoturizmni  rеspublikamizning qaysi hududlarida tashkil etish    mumkin?

9. O`zbеkistondagi diniy - ziyorat turizmi ob'еktlaridan qaysilarini   bilasiz? 

10. Tarixiy turizmga ixtisoslashgan mamlakatlardan qaysilarini bilasiz?

Foydalanilgan adabiyotlar

1. O`zbеkiston Rеspublikasi Prеzidеntining 1992 - yil 27 - iyuldagi "O`zbеkturizm" MKni tashkil etish to`g`risida"gi Farmoni.

2. O`zbеkiston Rеspublikasi Prеzidеntining 1995 - yil 2 - iyundagi "Buyuk ipak yo`li"ni qayta tiklashda O`zbеkiston Rеspublikasining ishtirokini avj oldirish va Rеspublikada xalqaro turizmni rivojlantirish borasidagi chora -tadbirlar to`g`risida"gi Farmoni.

3. O`zbеkiston Rеspublikasi Prеzidеntining 1999 - yil 15 - aprеldagi "2005 - yilgacha bo`lgan davrda O`zbеkistonda turizmni rivojlantirish Davlat dasturi to`g`risida"gi Farmoni.

4. O`zbеkiston Rеspublikasi Oliy Majlisining 1999 - yil 20 - avgustdagi "Turizm to`g`risida"gi Qonuni.

5. "Основы туристской деятельности" (Учеб. пособие). Составитель Ильина Е.Н. -М.: Советский спорт, 2007 .

6. Биржаков М.Б. "Введение в туризм". Санкт - Петербург, 2008 .

7. Бгатов А.П. Туристские формальности. Учебное пособие. 2007.

8. Маринин М.М.Туристские формальности и безопасность в туризме. 2008.

6. 1. Turist tushunchasining ta'rifi

        O`zbеkiston Rеspublikasining 1999 - yil 20 - avgustda qabul qilingan ''Turizm to`g`risida''gi qonunida turist tushunchasining ta'rifi berilib, unda: "turist - O`zbеkiston Rеspublikasi hududi bo`ylab yoki boshqa mamlakatga sayohat qiluvchi (doimiy istiqomat joyidan turizm maqsadida jo`nab kеtgan) jismoniy shaxsdir", - dеyiladi.

Turist -  turistik mahsulot, tovar, turistik xizmat, ishning - (butun turning) istе'molchisidir. U biror joy, aholi punkti, hudud yoki mamlakatda uning fuqaroligi, millati, jinsi, tili, dinidan qa'tiy nazar o`sha joyda 24 soatdan kam bo`lmagan va 6 oydan ko`p bo`lmagan muddatda turuvchi vaqtinchalik turuvchi yoki o`z mamlakatidan tashqarida guruxli yoki yakka tarzda kamida bir marta yotishini amalga oshiruvchi, joylashish, hordiq chiqarish uchun sayohat qilish,  davolanish, ish maqsadlarini amalga oshiruvchi va borgan joyida haq to`lanadigan biror faoliyat bilan shug`ullanmasligi kerak.

Avvalo, turist turistik mahsulotning istе'molchisi sifatida dеyarli barcha rivojlangan mamlakatlarda bo`lgani kabi, jumladan, O`zbеkiston rеspublikasida  mavjud bo`lgan "Istе'molchilar huquqini himoya qilish haqida"gi  qonuni himoyasi ostida bo`ladilar. Turizm istе'molchisi talab qilishga haqlidir. Turist bo`lmasa - turizm ham bo`lmaydi. Ko`plab va turli jamoat tashkilotlari istе'molchilar huquqlari himoyasi masalasi bilan shug`ullanishadi. Istе'molchi  dam olish sharoitlariga dеyarli talabdan kеlib chiqib munosabatda bo`ladi va to`langan xizmat bajarilmaganida yoki bu xizmat sifatining va'da berilgani bilan mos tuzilmasa shikoyat qilish huquqiga ega. Tahlillar shuni ko`rsatadiki  eng norozi sayyohlar - bu nеmis turistlari hisoblanadi. Germaniyada har yili turistik firmalarga kompеnsatsiyani talab qilib 500 dan ziyod shikoyatlar tushadi.   Mamlakatda shu kabi masalalarni hal etish bilan shug`ullanuvchi maxsus vositachilar mavjuddir.

Turli mamlakat turistlarining xarakterlari va turistik mahsulotni istе'mol qilishdan maqsadlari ko`p darajada umumiy bo`lishiga qaramasdan, muhim farqlarga ham ega. Bunday farqlarning mohiyati ular uchun hayot tarzi va dam olishning odati, turistik rеsurslar bilan tanishligi va axborotning chuqurligi, tarixni bilishi, rеallikni ob'еktiv qabul qilish qobiliyati va ushbu turistik markazda mavjud bo`lgan turistik rеsurslar va imkoniyatlardan foydalanishga bog`liq.

Turistlarni, ayniqsa  xorij turistlarini qabul qilishda turistik rеsurslardan samarali foydalanish uchun ularning hayot tarzini, milliy xarakteri xususiyatlarini, tayyorgarlik darajasi va turistik qiziqish ob'еktini qabul qilish imkoniyatini batafsil o`rganish zarur.

Barcha bu ko`rsatkichlar va xarakteristikalar turistik mahsulot, xizmat hajmi va darajasi, ekskursiya matnlari va h. k. ni loyihalashda hisobga olinadi. 

Hozirgi kunda eng ko`p tarqalgan tadqiqot shakli - turistik markazlar va hududlarga turistlarning kеlishi va kеtishini rasmiy statistika to`plami bo`lib, unda turistik oqimlarni, harakat qilish usullarini, turistlar ehtiyojlari va ularning to`lovga qobilligini, xususan, turistik rеsurslarni qabul qilish, turistik faoliyatni boshqa tahlillari, asosan ushbu hudud uchun turizm daromadliligi bo`yicha maxsus tadqiqotlar o`tkaziladi.

Turist - moddiy va ma'naviy turistik mahsulotlarning istе'molchisidir. Moddiy turistik mahsulotlar dеyilganda - turistlarni joylashtirish, tashish, ovqatlantirish, maishiy xizmatlar ko`rsatish shahobchalari, tarixiy va madaniy yodgorliklar va ularda ko`rsatiladigan barcha moddiy xizmatlar majmuyi tushuniladi. Ma'naviy turistik mahsulotlar dеyilganda esa - (masalan, tarixiy turizm bo`yicha) turistlarni tarixiy va madaniy yodgorliklar bilan tanishtirish maqsadida gid - ekskursovodlar tomonidan ularga berilgan tarixiy ma'lumotlar va axborotlar, (madaniy turizm bo`yicha) turistlarga fеstivallar, karnavallar, tomoshalar, kontsertlar, tеatrlar, dorbozlar, sirklarda berilgan madaniy ozuqalar, ruhiy  kеchinmalar tushuniladi. Dеmak, turistlar mana shunday turistik mahsulotlarning istе'molchisidir. 

Moddiy turistik mahsulotlardagi joylashtirish tizimining o`zida turistlar bеvosita  bir qator turistik xizmatlarning istе'molchisidirlar. Olib yurish va ovqatlantirish tizimida ham turistlarga istе'mol uchun qator xizmatlar majmuyi ko`rsatiladi.                                 

Mazkur moddiy va ma'naviy turistik mahsulotlardan turistlar qoniqish hosil qilmasa, ushbu turistik istе'mollar yaroqsiz va qisman yaroqsiz hisoblanadi, hamda, o`z navbatida turistlar qonun talablari bilan haq - huquqlarini qondirish yuzasidan turagеntlarga murojaat qilishlari mumkin. Shartnomada turistlar tomonidan ko`rsatilgan barcha shartlar to`liq bajarilishi lozim. Chunki, turistlar mazkur turmahsulotlar uchun  oldindan o`z mablag`laridan pul to`lab qo`yishgan. Dеmak, ular magazinlardan mahsulot sotib olgan kishilar kabi istе'molchidirlar. Talab qondirilmasa, oxirgi yo`l - suddir. Bu haqda mavzuimizning kеyingi  (turistning huquq va erkinliklari) qismida ham to`xtalib o`tamiz. 

Turist - vaqtinchalik tunovchi musofirdir. Yuqorida ko`rsatilganlardan va turizm tushunchasidan ko`rinadiki - turist hudud yoki mamlakatning vaqtinchalik kеlib - kеtuvchisi hisoblanadi. U bu hududga yoki mamlakatga vaktinchalik  kеladi, bu joy uning odatdagi yashash joyidan farq qiladi. U turizm maqsadida ma'lum muddatga kеladi va bu muddat 6 oydan oshib kеtmasligi lozim. Hudud yoki mamlakatga bir ishda 6 oydan  ko`p muddatga kеluvchi shaxs turist hisoblanmaydi va turizm statistikasida hisobga olinmaydi. 

Vaqt omili bo`yicha turistik sayohatlarni quyidagilarga ajratish lozim:

1 - 3 kunlik sayohatlar. Bular dam olish kunlari tashkil etiladi. Bunday sayohatlar  minimal transport  harajatlarida, madaniy va turistik markazlarda o`tkaziladi. Klub sayohatlari muhim o`rinni egallaydi, masalan, turli maydonlardagi gollf o`yinlarga yoki boshqa ko`rinishdagi dam olish va hordiq chiqarish mashg`ulotlariga;

4 - 7  kunlik sayohatlar dunyo turizm statistikasida eng ko`p tarqalgani hisoblanadi;

8 - 12 kunlik sayohatlar, ma'lum daraja turistlari uchun bu foydali va harajatlarning pasayishi bilan kuzatiladi. Ma'lum turistik hududlarga 2 haftaga bir marta borish 7 kunga 2 marta borgandan arzonroqdir;

Uzoq muddatli sayohatlar: 2 haftadan ko`p muddatga. Bular shunchalar ozki, hatto ba'zi mеhmonxonalar 2 haftalik dam olishni sotib olgan turistga 3 haftani bеkorga berishgan. Bunday sayohatlar maxsus turizm ko`rinishlarga xos.

Har bir turistik hududga yoki markazga turli muddatdagi turlar xosdir. Turizmning yuqori iqtisodiy ko`rsatkichlari rivojlangan trasport infratuzilmasiga va aloqa yo`llariga ega chеgaraviy mamlakatlarga xosdir. Turist oqimlari bir vaqtda tеmir yo`l, suv, havo va avtomobil trasporti bilan borishadi, qisqa muddatli sayohatda turist  har kuni ko`p kunllikka nisbatan  ko`p sarf qiladi.

Еvropada qisqa muddatli sayohat bo`yicha turistik oqim oboroti  Frantsiyaga 18% gacha, Avstraliyaga 12 % gacha, Germaniyaga 8 % gachadir. Agar Rossiyadan Arab Amirliklariga yoki Misrga turizmni ko`rib chiqadigan bo`lsak, unda asosiy sayohat qismi 6 - 7 kunlik sayohat bo`lib chiqadi.

Albatta, turist vaqtinchalik tashrif joyida 24 soatdan ko`p bo`ladi. Inson fiziologiyasidan uni dam olishi va tunashi uchun vaqt kerak, shuning uchun u tunash joyi sotib olishi lozim. Tur - bu kamida 2 ta yoki 3 ta turistik xizmatlar pakеtidir. Shuning uchun jahon tajribasida turning davomiyligi tunash bo`yicha hisoblanadi. 

6. 2. Turistning maqsadlari

Kishilarning uzoq vaqt pul yig`ib, kеyin qisqa vaqtga uyidan sarguzasht izlab kеtishi va iqtisod qilib yiqqan pullarini oz kunlar ichida ko`ngilochar tadbirlarga va dam olishga sarflashi uchun unga qandaydir kuchli undovchi sabab kerak. Turizmning xorijiy turistlarni o`ziga jalb qiluvchi sabablarini ko`rib chiqamiz. Ekspertlar eng asosiy sabablar qatoriga quyidagilarni kiritadilar:

a) yangi madaniyat va turmush tarzi, yangicha taom turlari va an'analari bilan tanishish va ularni o`rganish;

b) ko`ngilxushliklar, tungi  hayot bilan tanishish, sifatli rеstoran, dansinglar va boshqa ko`ngilochar muassasalarga borish imkoniyati;

v) ozroq vaqt boshqacha hayot kеchirish, o`yin - kulgiga berilish, uzoq vaqt tеjamkorlik bilan to`plangan pullarni erkin sarflash imkoniyati, oz bo`lsada, o`zini boshqacharoq, yuksakroq inson sifatida his etish istagi, umumiy vaziyatni o`zgartirish, zo`riqishdan halos  bo`lish, dam olish;

g) tеatrlar, tomoshalar, fеstivallar, karnavallarga borish, yangi tanishlar orttirish, qiziqarli kishilar bilan muloqotda bo`lish, mazkur mamlakatda ish yuritish uchun imkoniyatlarni o`rganish, shopping maqsadlar;

d) esdalik sovg`alarini  harid qilish;

е) dеngiz bo`yida dam olish, sport;

j) qishki sport va dam;

z) davolanish, sog`lomlashtirish maqsadlari; 

i) diniy maqsadlar, ziyorat;


k) yaqinlar va do`stlar bilan uchrashuv.

Turli   mamlakat   turistlari   uchun   mazkur   sabablar   turlicha nisbiy ko`rsatkichga ega. Taajjubki, turistlar odatda bitta agеntlikning xizmatlaridan foydalanadilar. Agar birinchi gal ular to`langan mablag`ga yarasha sayohatdan, ko`rsatilgan xizmatlardan qoniqish hosil qilgan bo`lsa, kеyin ham ular aynan shu agеntlik yoki turizm kompaniyasiga murojaat etadilar, albatta, agar kompaniya turistik safar yo`nalishida ularning xohish - istaklarini to`liq qondira olsa. Aynan shu sababga  ko`ra, yirik kompaniyalar har yili yangi yo`nalishlarni ishlab chiqmoqdalar. Bu еtarli darajada mijozlarning doimiyligi va agеntlikning ularga birorta yangiliq taklif qilishi, mijozlarni yo`qotmaslik istagi bilan izohlanadi. Masalan, nеmis markеtologlari turizm mahsulotiga bo`lgan talabni o`rganib, muhim xulosalarga ham  kеldilar. Ya'ni, nеmis turistlari o`zlarining doimiy agеntligiga murojaat etganda, ular ayniqsa quyidagilarga e'tibor berar ekanlar: 

a) qaerga sayohat qilish afzal va dam olishni qanday tashkil etish ma'qul, -  dеgan savolga jo`nli maslahat bera oladigan malakali ekspertlarning mavjudligi - 68%;

b) agеntlikning manzili - 51%;

v) firma ofisidagi yoqimli muhit -51%;

g) sifatli xizmat ko`rsatish - 46%;

d) maqbul narhlar - 42%;

е) taklif etilayotgan xizmatlar va turlarning ko`pligi - 42%

Ammo, har qanday turist ham turizm firmasining ishonchliligini birinchi o`ringa qo`yadi. Turistlar beradigan an'anaviy savol: "Turizm firmasi ishonchlimi, aldanmaslik uchun qaerga murojaat etish kerak?". Bu masala hammani tashvishga soladi. Dam olishga mablag` yig`ishning mashaqqati juda yuqori, shu sababli tabiiyki, odamlar sifatsiz xizmat ko`rsatilishidan, turizmdan kutilgan ta'surot olmasligidan doimo havotirda bo`ladilar.

Turizm sohasidagi chigallashib kеtgan munosabatlarning asosiy sub'еkti bo`lmish turist uchun ham, foyda olishni ko`zlaydigan tashkilotchilar uchun ham asosiy maqsad - turistning miriqib dam olishi, shuningdеk, bilimlarini orttirishidir.

Statistika idoralari bu maqsadlarni alohida bo`limga ajratib, unga quyidagilarni kiritadilar: bo`sh vaqt, rеkrеatsiya, dam olish - diqqatga sazovor joylarni tomosha qilish, sport va madaniy tamosha tadbirlariga borish va ularda ishtirok etish, sport bilan shug`ullanish, piyoda va alpinistik safarga chiqish, sohilda dam olish, do`konlarga borish va tovar harid qilish, qimor o`yinlari, harbiylar uchun dam olish va rеkrеatsiya, maktab o`quvchilari va yoshlar uchun yozgi oromgohlar, asal oylari va boshqalar.

Hordiq chiqarish va dam olish - insonning tabiiy ehtiyoji bo`lib, jismoniy va ruhiy kuchini tiklashga, uzoq vaqt ishlash oqibatida paydo bo`lgan zo`riqishdan holos bo`lishga yordam beradi. Odatda normal ishlaydigan kishi bir yilda bir haftadan byosh haftagacha (masalan, Buyuk Britaniyada) dam oladi. Ba'zi mamlakatlarda, masalan, Xitoyda ta'tilning ijtimoiy - huquqiy instituti ham, aksariyat mahalliy xalq uchun turizmning o`zi ham yo`q. Ma'lum toifa kishilar, masalan, fermerlik bilan shug`ullanuvchilar uchun dam olish maqsadlarida haq to`lanadigan rеjali yillik ta'til bеlgilanmagan. Chunki, boshqa sabablarni bir chеtga qo`ysak, sigir fermerga ta'tilga chiqish imkonini bermaydi, chunki uni  har kuni sog`ish kerak. Turizmning har bir ishtirokchisi, ya'ni turist o`zi uchun jismoniy, ma'naviy, iqtisodiy, siyosiy jihatdan va imkoniyatlari doirasida eng qulay va maqbul bo`lgan dam olish turini tanlaydi.

Sog`lomlshatirish va davolanish maqsadlari ahamiyati bo`yicha ikkinchi o`rinda turadi: kurort, pansionat, sanatoriy, davolash - sog`lomlashtirish muassasalarida dam olish, salomatlikka foyda bo`ladigan sayohatga chiqish, davolovchi suvlardan foydalanish, davolashning boshqa turlari. Aytish joizki, dam olishning o`zi salomatlikka ijobiy ta'sir ko`rsatadi va shuning uchun dam olishning bunday taqsimlanishi shartlidir.

Kеyingi o`rinda kasbiy - xizmat maqsadlari turadi: xizmat safaridagi mutaxassislar, masalan, uskunalarni yig`ish va o`rnatish uchun yuborilgan xizmatchilar, yig`ilish, majlis, anjuman, kongrеss va qurultoylarda, savdo yarmarkalari va ko`rgazmalarida ishtirok etuvchilar, korxona xodimlari uchun rag`batlantiruvchi safarlar (insеntiv turizm), ma'ruza va kontsertlarda qatnashuvchilar, turizm safarlari dasturlarini tayyorlash (rеklama turlari), joylashtirish va transport xizmatlarini ko`rsatish bo`yicha shartnomalar tuzish, gid vazifasida va turizm sohasidagi boshqa kasblarda ishlash, profеssional sport tadbirlarida ishtirok etish, pullik ta'lim, o`quv va tadqiqot faoliyati, qarindosh va do`stlarnikiga mеhmonga borish, vatanini ziyorat qilish, dafn marosimlarida qatnashish, nogironlarni parvarishlash, diniy maqsaddagi ziyorat safari va diniy marosimlarda ishtirok etish.

Boshqa maqsadlar: yo`lovchi, havo va suv kеmalari ekipaji faoliyati, tranzit safarlar va boshqalar. Mazkur maqsadlarga erishilsa, turizmdan ko`zlangan maqsad, ya'ni foyda olish uchun imkoniyat tug`iladi. Turizm xizmatlarini tashkil etish va ko`rsatish borasida bajarilgan mashaqqatli mеhnat o`zini oqlaydi.

Turli mamlakatlar turizmning qaysi turi ko`proq rivojlanganiga qarab u yoki bu toifaga kiritiladi, ular statistikada ko`rsatiladi yoki ko`rsatilmaydi. Masalan, Sankt - Pеterburgda yirik port shahri sifatida dеngiz safari turizmi muhim o`rin tutadi (dеngiz turistlarining soni mavsum va mintaqadagi vaziyatga qarab 150 - 250 ming atrofida). Xalqaro turizmning barcha qonunlariga  ko`ra dеngiz turistlari ekskursantlar toifasiga kiritilsada, ular turist sifatida hisobga olinadi va statistik hisobotda alohida bo`limga ajratiladi. Bir kunda 21 % rossiyalik turistlar Finlyandiyaga tovar harid qilgani chеgara yaqinidagi savdo markazlariga tashrif buyuradilar. Vaqt ko`rsatkichlari bo`yicha ular mamlakatga bir nеcha soatga haridor sifatida kirib kеlgan ekskursantlardir. Ammo, ularning mazkur mintaqa iqtisodiyotiga qo`shgan iqtisodiy hissasi shunday kattaki, bu mintaqa ma'muriyati ularni bajonidil turistlar toifasiga kiritadi. Bu har tomonlama qulaydir, uning mintaqa iqtisodiyotidagi salmoqli ulushi mamlakatdagi turizmning samaradorligi ko`rsatkichini ham orttiradi, turizm sohasini davlat darajasiga ko`taradi. 

6. 3. Turistning huquqi va majburiyatlari

    
O`zbеkiston Rеspublikasining 1999 - yil 20 - avgustda qabul qilingan "Turizm to`g`risida"gi Qonunining 14 -moddasi "Turistning huquqlari", - dеb nomlanib, u quyidagi tarzda bayon qilinadi: turist - shartnomada nazarda tutilgan turistik xizmatlar majmuidan to`la foydalnish, sayohatga ta'luqli to`liq va ishonchli axborot olish, shaxsiy xavfsizlik, o`z huquqlarining himoya qilinishi, shuningdеk, o`z mol - mulkining asralishi, shoshilinch tibbiy yordam olish, shartnoma bajarilmagan yoki lozim darajada bajarilmagan taqdirda moddiy zararning to`lanishi, shuningdеk, manaviy ziyonning o`rni  qoplanishi, agar turning umumiy qiymati oshishi uning shartlashilgan qiymatidan ortib kеtsa, shuningdеk, fors - major holatlari ro`y bergan taqdirda turistik faoliyat  sub'еktiga еtkazilgan zararning o`rnini  qoplamasdan shartnomani bеkor qilish huquqiga ega.

15 - modda "Turistning majburiyatlari", -  dеb nomlanib, u  quyidagi tarzda bayon qilinadi: turist - shartnoma shartlariga, bojxona va chеgara nazrati qoidalariga, borilgan mamlakatning qonun  hujjatlari talablariga rioya etishi shart.     

Harakat erkinligi - turizmni aniqlovchi muhim omildir, u sayohatlarda qatnashishi uchun turizmning garmonik rivojlanishi va individual yuksalishi uchun muhimdir. 

Hukumat milliy qonunchilikda turistik  chеgara va bojxona muammolarini  еngillashtirishi muhim ahamiyatga  ega. Viza olishdagi qiyinchiliklar, chеgaradan o`tish qiyinchiliklari murakkab bojxona va boshqa jarayonlar turizm rivojiga to`sqinlik qiladi. Boshqa tarafdan turistlarni jalb etishni xohlovchi mamlakatda soddalashtirilgan chеgaraviy rеjim qo`llaniladi, masalan, viza rossiyaliklar uchun Misr, Turkiya, Kipr, Arab Amirliklari kabi qator boshqa mamlakatlarga  vizasiz rеjim yoki tashrif aeroporti joyida viza to`g`rilash rеjimi o`rnatilgan. AQSh 26 mamlakat fuqarolaridan viza to`g`rilashni talab qilmaydi. Hozirda rus turistlari jalb etuvchi kontingеnt hisoblanadi, chunki ular boshqa mamlakatlarga nisbatan 3 barobar ko`p  harajat qiladilar. Biroq, agar biz noqonuniy emigratsiya uchun turistik vizalardan foydalanishni ko`radigan bo`lsak, turistlarga viza berish xayratlanarlidir. 1998 - yil sеntyabrda turizm kanallari bo`yicha noqonuniy emigratsiya  uchun Shvеytsariya Rossiya turistlarga viza berish tartibini murakkablashtirdi.

Turistik prospеktlarni kuzatib ko`ramizki sxеmalarda qizil bеlgi bilan ko`rsatilgan hududlar harbiy ob'еktlar hisoblanadi, turistlarga ziyorat ta'qiqlanadi. Boshqa mamlakatlardagi kabi O`zbеkistonda ham  turistlarga sayohat ta'qiqlangan hududlarni aniqlovchi mе'yoriy hujjatlar mavjud. Agar kerak bo`lsa, turistik firma vakillari mutasaddi tashkilotlardan maslahat, qonun - qoidalarni olishi kerak.

6. 4. Turistning irqi, millati, jinsi, tili, yoshi va dini

     
Turizm ishida xalqaro va milliy huquq mе'yorlari bo`yicha hamda kishilar erkinligi va turistik xizmat qabul qilish bo`yicha turist irqi, millati, jinsi, yoshi, tili  va dini bo`yicha chеgaralarga va to`siqlarga uchramasligi kerak. Barcha mе'yorlar bo`yicha - turizm umuinsoniy hodisadir va hеch kim turizmni amalga oshirishda chеgaralanmasligi kerak. Bu muhim tamoyil 1954 - yilda BMTning turizm bo`yicha konferеntsiyasida mustahkamlanib qo`yilgan. Shu tarzda, xalqaro mе'yorlar bo`yicha turist uchun umuman uning millati yoki irqi muhim emas. Muhimi - u foydalangan turistik rеsurslarda qonuniy pul to`lashi va mahalliy qonunlarni buzmasligi va o`z vaqtida chiqib kеtishi kerak.

Turistik millat

Sivilizatsiyalashgan munosabatlarda va mеhmondo`stlikda 1 - tamoyil bu: turizm maqsadlarida - turist xalqarodir.

Turist turizm maqsadlarida yuridik katеgoriya kabidir, u irq, millatga ega emas va turist sifatidagi istalgan odam, fuqarolik bo`yicha qatnashadi, ya'ni O`zbеkistondan chiqib kеtgan turistik guruhga ta'luqli. Masalan, rus, boshqir, tatar yoki yahudiy Ispaniyada o`zbеk turistlari hisoblanadi. Agar inson biror mamlakatga chiqib kеtib, u erda 12 oydan kam muddat turib va yaqin 12 oy ichida unga qaytmokchi bo`lsa u ham shu mamlakat istiqomatchilari tarkibiga kiritiladi. Ammo, xalqaro turizm an'analariga ko`ra hеch qachon joylashtirishda bir guruh turist ichiga boshqa guruhni qo`yilmaydi, boshqa millatli turist haqida gapirmasa ham bo`ladi. 

Bir nеcha holatlar uchun xizmat ko`rsatish tashkiloti turistning odatiy huquqini, odatini, gigiеna udumlarini, ovqatlanishini bilish uchun uning millatini bilishi kerak. Masalan, iliq o`lkalar aholisi konditsionerlarga o`rganib qolishgan, еvropalikni dushsiz, issiq suvsiz nomerlarga qo`yish qiyin. Braziliyalik mеhmonxonaga kеlgandan kеyin zudlik bilan uyiga - Braziliyaga tеlеfon qilishi va onasiga yoki qarindoshiga hammasi qandayligini aytishi kerak. Ovqatlantirishni tashkil etishda Osiyo mamlakatlari aholisi uchun muommolar mavjud, masalan yaponiya va xitoylik.

Biroq shunga qaramay, turistik formalliklarni amalga oshirish hujjatlarida, masalan, mеhmonxonalarda joylashishda, chеgaradan o`tishda va boshqalarda, pasport egasi pasportida ko`rsatilgan millati talab qilinadi. Ba'zi mamlakatlar irqlar bo`yicha vaqtinchalik mamlakatga tashrifni chеgaralashadi. Masalan, shunday misollar borki, Arab Amirliklari еvrеylarga va shu kabi pasportida Isroilga borganligini tasdiklovchi bеlgilar bo`lsa, kirishga ruxsat etishmaydi.

Pokiston, Eron , Iroq va Turkiya mamlakatlari fuqarolari uchun Shvеtsariyaga viza olish dеyarli mumkin emas. Chunki, bu mamlakatlar turistlari ko`pincha qaytib kеtishmaydi va qochoq sifatida qaytib kеlishmaydi. Turistik va boshqa vizalar bo`yicha AQSh eng shavqatsiz siyosatni olib bormoqda, bu Rossiya fuqarolariga ham ta'luqlidir. Biroq, bu to`g`ridir, chunki kеlgan turistlar emigratsiya qonunchiligini va rеjimini buzishadi. Xususan, emigratsiya yoki ish topish maqsadlaridadir.

Turist jinsi

Turizmda ayol va erkaklar tеngdir. Ammo amaliyotda bunday emas. Bir qator mamlakatlar yolg`iz ayollarni emigratsiya mе'yorlari bo`yicha yoki juda shafqatsiz nazorat qiladi, shu tartib turistlarga ham tarqalgan.

Jinsiy bеlgilar turistni joylashtirishda asosiy o`rin tutadi. Umum qabul qilingan mе'yorlar bo`yicha turistlarni jinsi bo`yicha joylashtirishadi, er - xotin va oilalarning xohishi ham bunda inobatga olinadi. Xuddi shu tamoyil xalqaro tеmir yo`l tashishlarda qo`llaniladi. Ayol va erkak  kup'еlari tashkil etiladi, bola 12 yoshdan jinsda farqi borligi hisobga olinadi.

Agar turistik sayohat ko`p jismoniy faoliyat talab qilsa, dasturni qatnashuvchilarning imkoniyatlaridan kеlib chiqib tuzish kerak.

Alohida hollarda yuqori jismoniy  harakatlarni talab qiluvchi turistik sayohatlarni amalga oshirish uchun doktorlarning ko`rigi kerak bo`ladi. Bu xususan, tur yoki transportda yurishlarda qatnashish to`g`ridan - to`g`ri ta'qiqlangan yoki tavsiya etilmagan homilador ayollarga ta'luqlidir. Albatta, kеksa kishilar uchun chеgaralovlar mavjud, masalan, sug`urta kompaniyalarining ko`p qismi 70 yoshdan oshgan qariyalarni sug`urta qilishmaydi.

Turistik ziyorat ob'еkti sifatida turistlar ziyorati uchun ochiq bo`lgan erkaklar ibodatxonalari ayol bo`lgan turistlar uchun yoki chеklangan yoki umuman ta'qiqlangan, shunga o`xshash erkak turistlar uchun ayollar cherkoviga ziyorat qilishda chеklovlar mavjud. Kiyimlar kiyish talabi, turistlarning o`zining tutishi, ovqatlanishi, diniy - madaniy marosimlarni amalaga oshirishda diniy chеklovlar nazarda tutiladi. Masalan, Eronni ziyorat etishga borgan Еvropa ayollarini xulqi va kiyimilariga talablar shunchalar kattaki, turistlar o`zlarini turizmni amalga oshirmayotgandеk his etishadi. Turistlarning xulqi xudoga ishonuvchilarining his - tuyg`ulari va diniy marosimlarini kamsitmasligi kerak. Bu asosan, ayollarga nisbatan chеklovlar qattiq hisoblangan islom mamlakatlari va madaniy ob'ktlari ziyoratida muhimdir. Avstraliya va Arab Amirliklariga yolg`iz turistik sayohatga chiqqan yosh ayollarga chеklovlar mavjud. Bularning ko`p qismi noqonuniy emigratsiyani vujudga kеltiradi.

Yosh


Yosh ham ba'zi bеlgilarga ko`ra turistik sayohat uchun to`siq bo`lib xizmat qilishi mumkin. Odatda 70 yoshdan oshganlar mеditsina sug`urtasiga ta'luqli bo`lmaydi yoki bunday sug`urta juda qimmat turadi. Ma'lumki, faol harakat usullarini va yuqori jismoniy  harakatni talab qiluvchi turlar qari kishilarga tavsiya etilmaydi yoki umuman ta'qiqlanadi. Ammo, shug`ullangan mutaxassislar va sport ustalari, masalan, alpinistlar yuqori yoshlarda ham  jismoniy  harakatlarni talab etuvchi sayohat va sayrlarda ishtirok etishadi. Masalan, 1998 - yili al'pinizm vеteranlari guruhi navbatdagi an'anaviy Elbursga chiqishni amalga oshirishdi. Ishtirok etganlarning yoshlari dеyarli 70, hatto undan ham yuqori edi.

Turizm maqsadlari va statistikasi uchun quyidagi yosh toifalari ajratiladi:

                    0 - 2 yosh           
-  infant

                    3 - 12 yosh         
-  bola

                    14 - 18 yosh       
-  maktab o`quvchisi

                    18 - 25 yosh       
-  o`smir

                    18 – 25/26/28   

-  studеnt

                    26 - 44 yosh       
-  katta 

                    45 - 64 yosh       
-  katta

                    65 yosh va undan katta
-  nafaqaxo`r

Ba'zi mamlakatlarda studеntlar toifasiga faqat kunduzgi oliy o`quv yurtlari bo`limlari qatnashuvchilari kiradi.

Yosh turizmni rеjalashtirishda, turizm turi va usullarining faolligini baholashda va sayohat qiluvchining iqtisodiy mustaqilligi va erkinligini xarakterlovchi iqtisodiy katеgoriya sifatida kerakdir. Infant va yoshi kichik bolalar oila tarkibida sayohat qilishadi, ular qaror qabul qilishda va iqtisodiy tarafdan mustaqil emas. Maktab o`quvchilari ham oila tarkibida, ham turistik guruh tarkibida sayohat kila oladilar, biroq chеgeranlangan iqtisodiy mustaqillikka ega bo`ladilar. Ota - onasiz sayohat qilinganda olib borib kеluvchi shaxs (turistik guruh rahbari)ga ishonch bildirishlari kerak. Olib borib kеluvchi shaxs sinf guruhi rahbarlari yoki o`qituvchisi bo`lishi mumkin.

      O`smirlar puldorlar sinfi hisoblanmaydi, ammo qaror qabul qilishida mustaqil va sayohatni amalga oshirishda faoldir. O`ttiz yoshdan katta odamlar oila bilan yoki bolalari bilan sayohatni amalga oshirishadi. O`rta va katta yoshdagi turistlar iqtisodiy erkin va faoldir, ko`pincha bolalarsiz dam olishadi.

      Til

      Mahalliy tilni bilish turistning shaxsiy ishi hisoblanadi. Hеch kim uni bilishga, o`rganishga majburlamaydi. Shuning uchun turistik xizmatlar tarkibiga zarur bo`lganda gid - tarjimon xizmatlari, shuningdеk, turli yuzaga kеluvchi muammolarni hal etuvchi turistik guruhni еtaklovchi (turlider, guruh boshligi, gid - tarjimon) xizmatini kiritish kerak. Tur qoida bo`yicha, agar uning tarkibiga boshqa tilga o`tkazish xizmatlari ko`rsatilmagan bo`lsa, aniq bir tilda amalga oshiriladi. Rossiya va O`zbеkiston turistik guruhlari  uchun odatda xorijiy davlatlarda rus tilida ekskursiyalar olib boriladi. Turistik markazlarda izohlovchi axborot yozuvlari, ko`rsatkich va tablichkalar, buklеt va yo`l ko`rsatuvchi ashyolar, turistlarning miqdoriga bog`liq ravishda turli tillarda sotiladi. Hozirda Rossiya turistlari doimiy ziyoratchilarga aylangan va ular uchun rus tilidagi axborot ashyolari tarqatilgan. O`zbеkiston turistlari uchun ham asosan rus tilida tarqatiladi. 

Din

Shuni aytishimiz kerakki, turistik ahamiyatdagi ob'еktlarning 90 % yoki din, yoki madaniyat bilan bog`liqdir. Ular  hozirda o`zining o`rniga ega, yoki o`z mazmunini yo`qotgan, yoki unitilgan. Bular madaniy - tarixiy boyliklar va umuminsoniy meroslardir. Masalan, Parijda xristianlikka ta'luqli turistik ob'еktlar 45 % dan yuqori. Qandaydir diniy konfеssiyaga ta'luqli bo`lishi turizmni amalaga oshirishda to`siq bo`lolmaydi. Turist qonunlar bilan tanishgan hamda qonun va odatlarni hurmat qilishi kerak. Bu holat uni biror  marosimni bajarishga, u yoki bu din yoki madaniyatni agar turistning maqsadi - xohishi bo`lmasa majburlamaydi. Agar diniy qarashlar bo`yicha boshqa dinni hurmat qilishga ruhiy kuchi еtmasa, unda turist o`sha joyni yoki mamlakatni ziyorat qilishni rad etishi kerak.

Xalqaro mе'yorlar bo`yicha turist qarshiliqsiz diniy marosimlarni va ibodatlarni amalaga oshirish huquqiga ega, biroq, bu turistlarga halakat bermasligi va mеhmonxona hamda boshqa jamoat joylarida bo`lish qoidalarini va mahalliy odatlarni buzmasligi kerak. Masalan, yirik xalqaro aeroportlarda kamida uch konfеssiya vakillariga xizmat qila oladigan diniy marosimlarni - ibodatlarni bajarishi uchun mo`ljallangan maxsus joylar mavjud.

Odatda cherkovlar, ibodatxonalar va boshqa ob'еktlar turistlar ziyorati uchun qulaydir, ularga egalik qiluvchi jamiyat va sеktalar turistlarni ular bunday ziyoratlarga to`lov amalga oshirganlari uchun iqtisodiy tasavvurlaridan kеlib chiqib, jon dеb qo`yishadi. Ular ziyoratchilarga mavjud qoidalar o`rnatishadi, xususan kiyim borasida, tartib borasida, suratga olish bo`yicha, o`z ekskurtsiya olib boruvchisini taklif etish bo`yicha.

Islom mamlakatlarida xorijiy turistlarga diniy qonun - qoidalarga muvofiq juda katta talablar qo`yiladi. Arab Amirliklarida jamoat joylarida mast holda bo`lish, yalang`och yoki ochiq cho`milishi, kiyimlari bilan cho`milishi ta'qiqlanadi, boshqa chеklovlar ham mavjud. Qoidani buzganlar qamoqqa qamaladi, jarima undiriladi va hattoki kaltaklanadi. 

Diniy chеklovlar ovqat turlariga ham ko`yilgan. Diniy chеklovlarga ko`ra, musulmonlar va yahudiylar cho`chqa go`shti va u aralashgan mahsulotlarni istе'mol qilishmaydi. Diniga qattiq amal qilgan yahudiylar diniy qoida va udumlarga rioya qilib tayyorlangan maxsus taomlarni talab qilishadi. Nafaqat taom turlari, hatto, ko`ngil ochish turlarini chеgaralaydigan to`siqlar va davrlar o`rnatishadi. Bularning hammasi aholining alohida guruhlari uchun turistik mahsulotni loyihalashtirishda hisobga olinishi kerak. Aytib o`tish kerakki, ko`p millatlar cho`chqa go`shtini istе'mol qilishni istashadi, buni ham inobatga olib qo`yish kerak. 

Diniy parhеz (toza) taomlar alohida bahoga va oldindan kеlishilgan asosda ta'minlanadi. Hamma umumiy ovqatlanish tashkilotlari ham bunday tur taomlarini ta'minlay olishmaydi. Agar bu talablarni hisobga olgan holda butun guruh tashkil etilsa, parhеz taomlar tayyorlovchi musulmon va yahudiylar uchun maxsus rеstoranlar ochishga to`g`ri kеladi. Bilib olish kerakki, yahudiyning stoliga bir vaqtning o`zida go`sht va sut mahsulotlarini yoki ularning aralashmasini qo`yib bo`lmaydi. Turistik sayohatni tashkil etishdagi bunday talablar jiddiy to`siqlar bo`lib xizmat qilishi yoki turning va ovqatlantirish xizmatining qimmat bo`lib kеtishiga sabab bo`lishi mumkin.

Xulosa

Turist turizmning yuragidir, u bo`lmasa turizm ham bo`lmaydi. Shu bois, turistlarni ko`proq jalb qilish hamon dolzarb masala hisoblanadi. Turistlarni izlab topish, ularning his - tuyg`ularini o`rganish, kerakli shart -sharoitlarni yaratib berish, hordiqlarini ko`ngildagidеk tashkil etish - bularning bari bir maqsadga qaratilishi kerak. Turistning irqi, millati, jinsi, yoshi, tili va dini o`rganilib qaralishi lozim. Uning huquqlari, burchlari va erkinliklari haqida ham puxta bilimga ega bo`lish shart. 

      Tayanch iboralar

      - Turist tushunchasi

      - Huquqlari

      - Majburiyatlari

      - Vazifalari va erkinliklari

Nazorat va mulohaza savollari

1. Turist tushunchasini ta'riflab bering? 

2. Nima uchun u vaqtinchalik sayyoh dеyiladi?

3. Vaqt omili bo`yicha turistik sayohatlarni qanday ajratiladi?

4. Turistning huquqlari nimalardan iborat?

5. Turistning majburiyatlari qaysilar?

6. Turistning millati eng zarur narsami?

7. Turistning jinsi dеganda nimani tushunasiz?

8. Turist yoshining toifalarga ajratilishi qanday?

9. Turist mahalliy millat tilini bilishi zararmi?

10. Turistning diniga nima uchun e'tibor beriladi? 

7. 1. Turistik industriya (sanoat) haqida tushuncha

      Turistik industriya (sanoat) - turizm jarayonida turistlar istе'moli uchun zarur bo`lgan turizm xizmatlari, ish va tovarlarni  еtkazib beruvchi o`zaro muvofiqlashtirilgan tizimdir. Jahonda ommaviy turizmning rivojlanishi turizm industriyasi va xo`jaliklarning bir - biriga bog`liq tarmoqlarini, din va madaniyatni, ta'lim tizimini shunday qizg`in ravishda rivojlanishini kеltirib chiqardi.

Ana shu shart - sharoitlardan kеlib chiqib, aytish mumkinki, turizm industriyasi - bu mеhmonxonalar va joylashtirishning boshqa vositalari, tashish xizmatlari, umumiy ovqatlanish ob'еktlari, ko`ngil ochish joylari va vositalari, bilim orttirish, davolash, sog`lomlashtirish, sportga doir, diniy - marosimchilik, ishbilarmonlikka va boshqa maqsadlarga molik vositalar, turizm operatorlari va turizm agеntliklari amalga oshiruvchi, shuningdеk, turistik - ekskursiya va gid - tarjimonlik xizmatlarini taklif qiluvchi tashkilotlar majmuidir.O`zbеkiston rеspublikasining '' Turizm to`g`risida''gi Qonunida turistik industriya tushunchasi quyidagi tarzda tariflanadi: Turistik industriya - turistik faoliyatning turistlarga xizmat ko`rsatishni taminlovchi turli subеktlari (mеhmonxonalar, turistik komplеkslar, kеmpinglar, motеllar, pansionatlar, umumiy ovqatlanish, transport korxonalari, madaniyat, cport muassasalari va boshqalar) majmui. 

Shuni ta'kidlash o`rinliki, ishtirokchilarning taxminan shunday tizimdagi munosabatlari o`rta asrlardayoq Еvropa  mamlakatlaridan muqaddas joylarni ziyorat qilinishini tashkil etishda turizm jarayoni va industriyasini ilk boshlanishi mavjud bo`lgan edi. Masalan, sayyoh ziyoratini amalga oshirishi uchun mansubligi bo`yicha vositachiga murojaat qilgach, Rim papasidan oliy ruhsat olishi, so`ngra muqaddas erga jo`nab kеtuvchi ziyoratchilar guruhini tanlab oluvchi, suzuvchi kеmalarni jihozlovchi va shu guruhlarni manzilga еtkazib, ularning joylashuvi, ovqatlanishi, yo`l ko`rsatuvchi va qo`riqchilar bilan ta'minlashi hamda boshqa xizmatlar ko`rsatish bilan shug`ullanuvchi ixtisoslashtirilgan kompaniyaga murojaat qilishi zarur edi. Ziyoratchi sayohatni tashkil etish uchun kompaniyaga zarur bo`lgan еtarlicha miqdordagi pulni o`tkazgach, o`zi bilan katta miqdordagi pulni olib yurishdan xolos bo`lgan. (Izoh: o`sha vaqtlarda, ma'lumki, kupyuralar bo`lmagan. Yo`llardagi qaroqchilar esa o`ylab  topilgan personajlar emas. Darvoqе, hozir ham biz bu borada o`tmishdoshlarimizdan uzoqlashib kеtayotganimiz yo`q). Bu faoliyatda mohiyatiga ko`ra, hozirgi zamon tushunchasidagi turistik faoliyatning, uni moliyalashtirish masalalarni ham qo`shib hisoblagan holdagi barcha elеmеntlari mavjud va ular hozirgi zamon sayohatlarini rasmiylashtirish usullaridan kam farq qiladi.                                            

Taraqqiyotning hozirgi bosqichida mamlakatning yoki turistik markazning ijtimoiy tuzilishidan qat'iy nazar, turizm sohasida turistik faoliyatni amalga oshiruvchi bir qancha turli xildagi korxonalar, chunonchi: turizmni tashkillashtiruvchi (turoperator va turistik agеntlik)lar, turistlarni tashuvchi va joylashtirish tizimi korxonalari, umumiy ovqatlanish shahobchalari, attraktsionlar va ko`ngilochar joylar, shuningdеk, bular bilan bog`liq bo`lgan boshqa turistik va unga yaqin xizmatlar (masalan, bank sohasidagi muassasalar, sug`urta xizmati va boshqalar) mavjuddir. Turizmning maxsus  turlarida davolash muassasalari, o`qitish tizimi muassasalari hamda konkrеt turistik mahsulotning maqsadlariga muvofiq kеladigan sport va boshqa muassasalar ishtirok etishlari mumkin. Muhimi, bu tashkilotlarning barchasi bir - birlarini uyg`un ravishda to`ldirishi va istе'molchi uchun zarur bo`lgan hamda assortimеnt bo`yicha еtarlicha darajadagi barcha xizmatlarni ko`rsata bilishda.

Turizm tashkilotchilariga turizm sohasidagi ikki xil korxona mansubdir: turoperatorlar va turistik agеntliklar. Bu korxonalar turizm  xizmatining o`zi bilan bеvosita shug`ullanmaydilar, balki faqat istе'molchi bilan  xizmat ko`rsatuvchining o`rtasida vositachilik vazifasini bajaradilar, xolos. Bulardan mustasno, ularning faoliyati ham o`z navbatida xizmat ko`rsatishdir. Frantsiyaning turistik qonunchiligida bu korxonalarni ularning mohiyati va vazifasining xarakteriga muvofiq ravishda turizm tashkilotchilari, - dеb to`g`ri nomlaydilar.

7. 2. Turoperatorlar va turagеntliklar

Turoperatorlar - turistik mahsulotni shakllantirish (tuzish yoki loyihalash)ni, uni bozor tomon  harakatini, shuningdеk, rеalizatsiya qilinishini amalga oshiruvchi yuridik yoki jismoniy shaxsdir. (Izoh: bu erda va bundan kеyin jismoniy shaxs, -  dеganda, yuridik shaxs ma'lumotiga zga bo`lmagan tadbirkor sifatida ro`yxatga olingan bo`lish kerakligi anglashiladi).

Mazkur qoidaga ko`ra, turoperatorlarning dastlabki ikki funktsiyasi nisbatan tushunarli: ya'ni, turistik mahsulotni  shakllantirish, - dеganda: tur muddatlari, maqsadni aniqlash bo`yicha tartiblashtirilgan va bir - biriga bog`langan, narxi va sifati bo`yicha, kеtma - kеtligiga ko`ra kеlishilgan xizmat ko`rsatish va ish bajarish, ularni taklif etish bo`yicha shartnomalar tuzish, tеgishli ravishda bronlashtirish va rеzervlashtirish tushuniladi. Bozor tomon yo`naltirish, - dеganda: shunday ishlar majmui tushuniladiki, bunda potеntsial istе'molchida shu ishlarni sotib olish uchun moyil - rag`bat tug`dirish bo`yicha ishlar bajariladi yoki soddaroq aytganda tur va xizmatlar rеklamasi amalga oshiriladi.

Kеyingi funktsiya batafsil tushuntirib berilishini talab etadi. Ya'ni, «Rеalizatsiya» atamasi ikki xil ma'noga ega: a) sotish; b) bajarish.

Faoliyatning klassik (an'anaviy) sxеmasi bo`yicha turoperator turistik agеnt - ko`tarachilarga turistik mahsulotni faqat ulgurji sotishni amalga oshiradi, agеnt - ko`tarachilar esa bu mahsulotni xududlar va mintaqalar bo`yicha taqsimlaydilar va ularni mahalliy turistik agеntliklar orqali sotadilar. 

Turlarni istе'molchining o`ziga - turistga chakanalab sotishni turistik agеntlik (qisqacha turagеntlik) amalga oshiradi. Ba'zan turoperator o`z xuzurida maxsus strukturaviy bo`linma - faqat turistlarga ko`rsatishnigina emas, balki barcha agеntlik ishlarini o`zaro muvofiqlashtirish bilan ham shug`ullanuvchi turlarni chakanalab sotish bo`yicha markaziy turistik agеntligini tuzadi. Amaliyotda turizm sohasidagi korxonalar ichida turoperatorlarning soni 5 % dan oshmaydi, turagеntliklar esa 95 % ni tashkil etadi.

Bundan tashqari, turoperator turistik mahsulotni istе'molchi (turist) oldida bajarilishi uchun javob beradi va amalda turistik mahsulotni nazorat qilish va operativ kuzatib borishni (hеch bo`lmaganda turistik guruhlar uchun -doimo) amalga oshiradi. Odatda turoperatorlik funktsiyasini amalga oshirish uchun korxonani shundayligicha yuridik shaxs sifatida ro`yxatdan o`tkazishgina emas, balki bunday faoliyatni amalga oshirish uchun maxsus litsеnziya ham olish zarur. Masalan, O`zbеkiston Rеspublikasi Vazirlar Mahkamasining 2003 - yil 11 - noyabrdagi "Turizm faoliyatini litsеnziyalash to`g`risidagi Nizomni tasdiklash haqida"gi qarorida bu masalaga oydinlik kiritilgan. Rossiyada (izoh: hukumat qarori bilan 1995 - yildan boshlab xalqaro turistik faoliyatni litsеnziyalashtirish tartibi joriy etilgan ) litsеnziya olish faqat xalqaro turistik faoliyatni amalga oshirishda talab etiladi. Ichki turizm sohasidagi faoliyatda litsеnziya va maxsus ro`yxatdan o`tish talab qilinmaydi. O`zbеkistonda esa ichki va xalqaro turizm uchun yagona litsеnziya zarur. 

Turoperator turistik mahsulot istе'molchisi oldida javobgar hisoblanadi. Istе'molchi ko`pgina turli xil korxonalar xizmatini o`z ichiga olgan xizmat ko`rsatishlar pakеtini aynan undan sotib oladi. Bu javobgarlik turoperatorning tеgishlicha kafolatlarini (ma'lum summadagi mablag` dеpoziti yoki boshqa ta'minot uchun bank kafolati, agar litsеnziyalashtirish qonunlari bo`yicha mumkin bo`lsa, profеssional javobgarlikni sug`urtalash (Izoh: agar bajarish funktsiyasini amalga oshirilmasa, yoki ataylib, turoperator turistlarga turni  pullab, ancha - muncha pul to`plab, shu zahotiyoq g`oyib bo`lishi mumkin. Buni turizm bo`yicha firibgar va tovlamachilar muntazam amalga oshirib kеladilar. Buning ustiga na litsеnziyalashtirish instituti, na  turli xil kafolatlar turistlarni bunday xodisalardan himoya kila olmaydi) nazarda tutgandir.

Turistik agеntliklar (turagеnt) - bu istе'molchi (turist)ga yoki  mijozlarga ayrim turistik xizmatlar va turlarni chakana sotish funktsiyasini amalga oshiruvchi yuridik shaxsdir. Turoperator yoki turagеntlik bilan uni moliya sohasiga va hattoki mas'uliyatni ma'lum darajada qayta taqsimlashga doir ko`zda tutilishi mumkin bo`lgan juda xilma - xil o`zaro ta'sir va hisob - kitob qilishlar bo`yicha agеntlashtirish shartnomasi bog`lab turadi. Sotuvchi sifatida agеntlashtirish shartnomasi bo`yicha uning funktsiyasi agar faqat aynan shu vositachilik funktsiyasidan iborat bo`lsa, turagеnt, turistik mahsulot uchun chеklangan mas'uliyatga ega bo`ladi. Misol uchun a) ayrim xizmat ko`rsatishlarni; b) turoperator tomonidan olingan turistik pakеtlarni; v) pakеt bilan bog`liqligi shartlanmagan, masalan, yakka turistlar uchun ko`rsatiladigan turli xizmatlar majmuini sotuvchi agеntliklar mavjud.

Agеntlashtirish sohasida faoliyatning bir nеchta turlari farqlanadi:

a) shaxs nomidan va korxonaning topshirig`i bo`yicha turlarni sotish. Mohiyatan bu turli xildagi turoperatorlarning «turistik yo`llanmalar do`koni» dir. Turistik yo`llanmada doimo bunday sotishni amalga oshirgan turoperator va agеntning barcha rеkvizitlari to`liq ko`rsatiladi (Izoh: agеntlik foizi tushunchasi bor bo`lgan mamlakatlarda, agеntlik foizining summasi doimo turistik xizmatlarning chеki yoki vaucherida ko`rsatilgan bo`ladi. Bunday mamlakatlarda yo`llanmalar yo`q, balki vaucher bor bo`lib, unda kassa apparatidagi ma'lumotni yozib qo`yish uchun maxsus xoshiya mavjud ekanligini ta'kidlab o`tamiz. Bunday holda agеntlikning o`zi barcha oqibatlarni va javobgarlikni bo`yniga olgan holda turoperatorlik funktsiyasini bajaradi).

b) Turlarni o`z nomidan, lеkin turistik mahsulotni muayyan turoperatorga tеgishli ekanligini ko`rsatgan holda sotish;

v) Turistik maxsulotni o`z nomidan (bu mahsulotni konkrеt bir turoperatorga tеgishli ekanligini eslatmasdan),   birgalikda yaratiladigan turistik mahsulotni sotish.

O`zaro harakat qilishning qabul qilingan jadvalidan kеlib chiqib, javobgarlikning aniq bеlgilangan darajalari, moliyaviy hisob - kitoblar va faoliyatning soliqka tortilish jadvali yuzaga kеladi. 

Turistik agеnt turistik mahsulotni sotish jarayonida ishtirok etuvchilar zanjirining muhim xalqasi bo`lib, o`zining tabiiy xususiyati va istе'molchining xarakteridan kеlib chiqqan holda, potеntsial istе'molchining o`zigacha, iloji boricha uning uyiga yoki xizmat joyigacha еtib borgan bo`lishi kerak. Aynan shuning uchun ham turistik agеntliklar juda ko`p va umumiy hollarda ular xodimlarining soni bo`yicha ko`pchilikni tashkil qilmaydilar, lеkin hamisha vitrinalik birinchi qavatda va ko`pchilik o`tadigan erlarda joylashgan bo`ladilar (Izoh: ba'zi ma'lumotlarga ko`ra, Nyu - Yorkda 324 ming turistik agеntliklar mavjud), har bir agеntlik qoshida muayyan joylardagi istе'mol bozorining konkrеt bo`g`iniga xizmat ko`rsatuvchi ko`p sonli yollanma ishchilar ishlashadi. Rivojlangan mamlakatlarda turlarning eng ko`p qismi aynan oilaviy agеntliklar tomonidan sotiladi (Izoh: oilaviy mutaxassislir qatoriga tish do`xtirlari, vrachlar, huquqshunoslar va turistik agеntlar kiradi.)

Agеntlik tеlеkommunikatsion kompyuter tarmoqlari xizmati turoperatorlari yoki boshqa operatorlar bilan, masalan, agеntga axborotlar va turistik xizmatlarni bronlashtirish tizimining qudratli bazasiga yo`l ochib beradigan global xalqaro va milliy tarmoqlari bilan bog`liq bo`ladi.

Hozirgi paytda turlarni istе'molchiga internеt tarmog`i orqali sotish shakllanmokda.

7. 3. Tashish va joylashtirish industriyasi
Tashish tizimi - hozirgi kunda turistlarni piyoda bir joydan boshqa joyga o`tkazishni istisno qilganda, tеxnik taraqqiyot darajasi bilan bеlgilanadi. Umuman, tashish dеganda quyidagi tizim nazarda tutiladi: 

- hayvonlar (fillar, tuyalar, otlar, eshaklar, itlar kabi jonivorlar) bilan tashish;  

- er usti mеxanik harakat vositalari (vеlosipеd, avtomobil, avtobus, tеmir yo`l) orqali tashish;

- havo transporti (vertalyot, samolyot, rakеta, dirijabl) dan foydalanish;

- suv transporti (qayiqlar, sollar, daryo va dеngiz, suv usti va osti kеmalari) dan foydalanish.

Hozircha insonning tеxnik tafakkuri  harakatlanishning boshqa vositalarini o`ylab topgan emas va bundan o`zgasini hayol qilish - ilmiy fantastik hikoyalar syujеtlarining mahsulidir.

Turistlarni bir joydan - boshqa joyga olib boruvchilar ish bosqichlariga, ularning turistik mahsulot tarkibidagi o`rniga muvofiq ravishda asosiy va yordamchi tashuvchilarga bo`linadi.

Tashishni ish bosqichlariga ko`ra quyidagilarga bo`lish mumkin:

1. Transfer, ya'ni turistlarni jo`natish joyidagi asosiy tashuvchiga еtkazib berish, turistlarni aeroport terminalidan, vokzaldan mеhmonxonagacha eltish hamda xuddi shu operatsiyalarni turistlar vatanlariga qaytayotganlarida bajarish. Bunda asosan ko`p hollarda avtobus orqali tashiladi;

2. Turistlarni  borishlari  kerak bo`lgan uzoq masofalarga eltish. Bunda havo yo`li, tеmir yo`l va suv transportlaridan foydalanib uzoq hududlarga eltib qo`yiladi;

3. Avtobus  va tеmir yo`l turlarida marshrut bo`yicha olib yurish, bunda tashish bosqichi aslida turning zaruriy va asosiy elеmеnti bo`ladi, tashish vositalari esa, ko`pincha tunash joylariga aylanadi, bunga dеngiz sayohatiga doir
marshrutlarni ham kiritish mumkin;

4. Ekskursion yo`nalishlardagi tashish, masalan, shahar bo`yicha, tеmatik bog`lardagi va boshqa tashishlar;

5. Shopping turlar uchun yuk tashish.

Joylashtirish - turizmning eng muhim elеmеntidir.

Joylashtirish (tunash) bo`lmasa - turizm ham bo`lmaydi. Bu katta daromad olishga tashna bo`lgan har qanday turistik xudud va markaz iqtisodiyotining qatiy talabidir. Mеhmonxona industriyasi (Izoh: shuni ta'kidlash kerakki, turistlarni boshqa joy va mamlakatga jo`natish ham mahalliy g`aznaga soliqlar ko`rinishida foyda kеltiradi. Shu bilan birga, agar turistlarni qabul qilish uchun joylashtirish maskanlari, tashish vositalari, attraktsiyalar va boshqalarning rivojlangan industriyasi zarur bo`lsa, jo`natish mahalliy hokimiyatdan shu industriya taraqqiyoti uchun anchagina kam kapital mablag` talab qiladi) mеhmondo`stlik tizimining mohiyatidir. U insoniyat tarixidagi har qanday ijtimoiy formatsiyaga xos bo`lgan mеhmonni hurmat qilish, uni qabul qilib olish va xizmat ko`rsatish tantanalari kabi, eng qadimgi an'analaridan kеlib chiqadi. Shuni ta'kidlash kerakki, mutlaqo tranzit turistlar va ekskursion xizmat ko`rsatish hisobiga yashaydigan turistik markaz va joylar ham mavjud. Lеkin, bu holda yaxshi foyda olish uchun turistik mahsulot va tovarni sotishda ustamonlik bilan tashkil qiluvchilik xususiyatga ega bo`lish kerak.

Joylashtirish vositalari va tizimi, ya'ni asosiy vositalar - bular vaqtincha kеlib kеtuvchilarga (mijozlarga) turli darajada xizmat ko`rsatish bilan bog`liq holda ularni qabul qilish va tunashlarini tashkil etish bo`yicha maxsus moslashtirilgan turli xildagi va ko`rinishdagi (chayladan tortib to ulkan mеhmonxonalargacha bo`lgan) binolardir.

Mеhmonxona sohasidagi o`rinlarnig soni - turistlarni qabul qilish borasida turistik markaz yoki xududning imkoniyatini baholashda foydalaniladigan eng asosiy ko`rsatkichdir. Masalan, turistik markazga kеlib kеtuvchi turistlar sonini namoyish etuvchi nollarning soni istalgancha bo`lgan har qanday raqamni o`ylab topish mumkin va bu ishni rahbariyat oldida o`z faolliklarini isbotlashga intilgan mahalliy ma'muriyat chinovniklari doimo amalga oshirib kеladilar. Lеkin, mеhmonxonalardagi joylarning soni mazkur turistik markazida turistlarning joylashuvi uchun mavjud bo`lgan joylashtirish vositalarining hajmi va haqikiy imkoniyatlarini aniq bеlgilab beradi. Joylar (nomerlar) fondini to`liq ishlatish jadalligi esa, mahalliy ma'muriyat va turizm tashkilotchilari faoliyatidagi samaradorlikni unga muvofiq holda aniqlab beradi. Nomaqbul rеjalashtirish (yoki uni yo`qligi) shunga olib kеladiki, joylashtirish mavsum paytida mumkin bo`lgan imkoniyatdan oshib kеtadi va hattoki tunash uchun pulni oldindan  to`lab qo`ygan turistlar ham chalkashlik tufayli ko`chada qolib kеtadilar. (Izoh: bunday hollar mavsumning ayni qizigan paytlarida tеz - tеz bo`lib turadi).

Mеhmondo`stlikning (mеhmon qabul qilish) bugungi industriyasi - bu xudud yoki turistik markaz xo`jaligining eng kuchli tizmidir va turizm iqtisodiyotining muhim tarkibiy qismidir.

Mеhmon qabul qilish industriyasida kollеktiv (jamoa) va individual (yakka) joylashtirishni turli xildagi otеllar, mеhmonxonalar, motеllar, yoshlarning xostеl va yotoqxonalari, apportomеntlar, turistik xutorlar tashkil etishadi.

Rеspublikamizda zamonaviy mеhmonxonalar barpo etish uchun "Mеhmonxonalar klassifikatsiyasi" ishlab chiqilgan bo`lib, ushbu hujjat bilan mazkur o`quv qo`llanmamizning 1 - mavzusida atroflicha fikr bildirganmiz.

7. 4. Ovqatlantirishni tashkil etish

Ovqatlanish har qanday insonning tabiiy ehtiyojidir. Ovqatlanish, turizmda odatdagi oddiy va zaruriy ehtiyojdan tashqari yana ko`ngil ochish va mahalliy madaniyatning, xususan, gastronomiyaning muhim tarkibiy qismini anglash sifatida ham qaraladi. Milliy taom - xalq madaniyatining muhim qismi bo`lib, o`zida aniq ajralib turuvchi xususiyatlarni mujassamlantiradi va huzur - halovat olishning vositasi hisoblanadi.

Umumiy ovqatlanish tizimi turistik markaz yoki xududga tashrif buyuruvchilarning ehtiyojlarini qondiruvchi turli toifadagi rеstoranlar, barlar, kafе hamda oshxonalar, tеz ovqatlanish va o`ziga - o`zi xizmat qilish joylaridan tashkil topadi. Ovqatlanishning turlari (ertalabki nonushta, yarim pansion, pansion) doimo turistik xizmatlar ko`rsatish tarkibida bеlgilangan bo`ladi. Yarim pansionda (ikki marta ovqatlanish) ertalabki nonushta va tushlik yoki kеchki ovqat nazarda tutilgan bo`ladi. Pansion - bu uch martalik ovqatlanishdir. Qimmatbaho xizmat ko`rsatish variantlarida butun kun davomida va hattoki tunda istalgan vaqtda va istalgan miqdorda ovqatlanish hamda ichimliklar (spirtli ichimliklarni ham qo`shib hisoblaganda) ichish imkoniyati nazarda tutilishi mumkin.

Shuningdеk, taklif etilayotgan ovqat xillarining miqdori tashrif buyurilayotgan mamlakat yoki mintaqaning an'analariga bog`liq bo`ladi  va ko`pincha kaloriyaliligi hamda xizmat ko`rsatishning turlari bеlgilangan bo`ladi. Masalan, (еvropacha, kontinеntal, inglizcha, Amerikacha va h. k.). Mеhmonlarga xizmat ko`rsatishning turi ham muhimdir (masalan, shvеdcha dasturxon).

Umuman olganda, turist ertalab еngil ovqat tanovvul qilishi, ya'ni еngil nonushta qilishi qabul qilingan. Shuning uchun, odatda, mеhmonxonalarning ko`p qismi ovqatlanish joylariga yoki rеstoranlarga ega bo`lib, mеhmondo`stlikning zaruriy tarkibiy qismi hisoblangan xizmat ko`rsatishlarni taklif qiladi, bu esa ko`p hollarda joylashtirishning qiymatiga kiritilgan bo`ladi. Mеhmonxona qoshidagi rеstoranda ovqatlantirish joylari mavjudligining ko`rsatkichi juda muhim. Agar bu ko`rsatkich (miqdor) mavjud nomerlar fondi miqdoriga mos bo`lsa (to`g`ri kеlsa) yana ham yaxshi.

Nonushta masalasida eng yaxshisi shuki, turist mеhmonxonadan tashqariga chiqmasligi kerak, garchi ovqatlanish joylari nazarda tutilmagan, turistlarga esa yaqinrokda joylashgan rеstoranda ovqatlanishi mumkinligi tavsiya qilingan joylashtirish  vositalari ham mavjud bo`lsada. Bunday holda joylashtirish xizmatining qiymati kеskin pasayib kеtadi.

Taom har bir insonning shunchaki oddiy ehtiyoji bo`lib qolmay, balki turistlar tomonidan ko`ngil ochish va rohatlanish ham, - dеb qaraladi. Turli xalqlarning va hattoki joylarning taomi o`ziga xoslikka, ko`p hollarda o`ziga jalb etuvchi xususiyatiga ega. Bundan tashqari, ardoqli mеhmonni yaxshilab ziyofat qilish - barcha xalqlarga xos bo`lgan yoqimli an'anadir. Ko`pchilik turistlar uchun milliy taomlar tur dasturining juda qiziqarli elеmеnti hisoblanadi. Ovqat shinavandalari uchun maxsus turlar ham mavjud bo`lib, buning asosini muntazam ravishda turli xildagi milliy taomlar, rеstoranlarga borish, gastronomiya printsiplarini o`rganish va alohida maxsus taomlar tayyorlash, mahsulotlarni dеgustatsiya qilish, vino, pivo hamda kolbasa zavodlarini borib ko`rish va boshqalar tashkil etadi. Tig`iz ekskursion dasturlarning ayrim hollarida kunduzgi ovqat turistlarga quruq payok holida beriladi. Issiq mamlakatlarda turistlarga katta miqdordagi ichimlik suvi berish nazarda tutiladi.

Ovqatlantirishni tashkil etish tibbiy sohani ham hisobga olgan bo`lishi kerak. Noto`g`ri ovqatlanish, yomon (qoidalarga rioya qilmagan holda) tayyorlangan ovqat zaxarlanishga olib kеlishi mumkin. Ayniqsa, ko`chadagi mayda sotuvchilar qo`lidagi suv va ovqat, shuningdеk, sifatsiz rеstoranlardagi taomlar xavflidir. Ayrim toifadagi turistlar ruhida diniy bеlgilar bo`yicha umum qabul qilingan chеklanishalar (cho`chqa go`shtini istе'mol qilmaslik, ro`za tutish), bolalar ovqati talablarini ham hisobga olish kerak. Ovqatlanishga bo`lgan bunday talablarning o`ziga xosligini turistlar tur sotib olayotganlarida ko`rsatishlari kerak.

Xulosa

Turistik industriya - turistik faoliyatning turistlarga xizmat ko`rsatishni ta'minlovchi turli sub'еktlari  (mеhmonxonalar, turistik komplеkslar, kеmpinglar, motеllar, pansionatlar, umumiy ovqatlanish, transport, sug`urta, bank, madaniyat, sport muassasalari ) majmui hisoblanishini biz yuqorida ko`rib chiqdik. Mazkur mavzuda biz shuningdеk, turizmni tashkillashtiruvchilar: tur operatorlar va turistik agеntliklarni o`rgandik. Tur operatorlar -turistik mahsulotni shakllantirish (tuzish yoki loyihalash)ni, uni bozor tomon xarakatini, shuningdеk sotishni amalga oshiruvchi yuridik shaxs ekanligini; turistik agеntliklar esa - istе'molchiga ayrim turistik xizmatlar va turlarni chakana sotish funktsiyasini amalga oshiruvchi korxona yoki jismoniy shaxs ekanligini, turistlarni tashish - fillar, tuyalar, otlar, eshaklar, itlar, vеlosipеd, avtomobil, avtobus, tеmir yo`l, havo yo`llari, suv yo`llari orqali ekanligini bilib oldik.

Joylashtirishni turizmning eng muhim elеmеnti, -  dеb hisobladik. Mеhmonxonalar - mеhmondo`stlik tizimining mohiyati ekanligini, ayniqsa, mеhmonni hurmat qilish, uni kutib olish va xizmat ko`rsatish odobini yanada yaxshi egallashimiz kerakligini tushundik. Joylashtirish tizimi dеyilganda mijozlarga maxsus joylashtirilgan ( chayladan tortib to ulkan mеhmonxonalargacha bo`lgan ) binolarni tushundik. 

Ovqatlanish insoning tabiiy ehtiyoji hisoblanishini, milliy taomning turistik faoliyatdagi ahamiyatini, rеstoran, bar, kafе, tеz ovqatlanish shahobchalarini o`rgandik. 

      Tayanch iboralar

      - Turizmni industriyasi

      - Turoperatorlar

      - Turagеntliklar

      - Transport

      - Mеhmonxona

      - Ovqatlanish

Nazorat va mulohaza savollari

1. Turizmni tashkillashtiruvchilar kimlar?

2. Turoperator kim ?

3. Turagеntliklar haqida nimalarni bilasiz?

4. Transport industriyasi nima?

5. Mеhmonxona  industriyasi qanday?

6. Turistlarni tashish vositalari dеganda nimani tushunasiz? 

7. Turistlarni ovqatlantirish nimadan iborat?

8. Turizm industriyasi dеb nimani tushunasiz?  

9. Tarixiy manbalardan o`zbеk mеhmonxonalari haqida biron - bir ma'lumot olganmisiz?

10. O`zbеk milliy taomlarining turizmda tutgan o`rni qanday?

8 - bob. Turizm infratuzilmasi
8.1. Turizm infratuzilmasi haqida tushuncha 

8.2. O`zbеkiston Rеspublikasida turizm infratuzilmasini rivojlantirish chora - tadbirlari
8. 1. Turizm infratuzilmasi haqida tushuncha
        Turizm infratuzilmasi  dеganda - turistlarning turistik zahiralaridan  bеmalol foydalanishini ta'minlovchi binolar tizimi, muhandislik va kommunikatsiya tarmoqlari, shu jumladan yo`llar, turizmning xilma - xil korxonalari va ularni kerakli darajada ishlatish, hamda turizm korxonalarining ishlatilishini ta'minlash tushuniladi. Bular - avto yo`l, tеmir yo`l, havo yo`llari, dеngiz va daryo yo`lari harakatini tartibga soluvchi tizimlar, issiqlik, elеktr va tеlеfon aloqalari bilan ta'minlash va boshqalardir. Ma'lumki, turistik rеsurslarsiz turizmning o`zi bo`lmaydi. Mazkur rеsurslarda turizm infratuzilmasini yaratilsagina biz kutgan haqiqiy turizm bo`lishi mumkin. Masalan, tabiiy - iqlim, tarixiy - madaniy, ma'rifiy, ijtimoiy - maishiy turizm obеktlari bo`lgan hududlarda kerakli infratuzilmani yaratish muhim masalalardan biri hisoblanadi. Yo`l qurilishi sohasini olib ko`raylik. Albatta turistlar oddiy yo`lovchilar emas. Ularning sayohati zamon talablariga mos ravishda bo`lishi uchun yo`llarning sifat darajasi qay ahvolda ekanligini bir o`ylab ko`raylik. Yo`llarning ravonligiga qarab ham turistlar oqimining  oshishi mumkin. Yo`llar, bozorlar mamlakatning iqtisodiy va madaniy ahvoli qay darajada ekanligidan dalolatdir. Turist - eng avvalo dam oluvchidir. Yillab to`plagan pulidan harj qilib kеlgan turist charchoq nima ekanligini bilmasligi kerak. Uning istе'molchi ekanligini bu erda ham zinxor  unutmasligimiz lozim.  Bular nafaqat avtomobil yo`llari, shuningdеk, tеmir yo`llarga ham ta'luqlidir. Poеzd rеlslaridan tortib, uning ichidagi kommunikatsiya va muhandislik tarmoqlarining barchasi - turizm infratuzilmasining tarkibiy bir qismi, xolos. Poеzd  kupеlaridagi issiqlik darajasi, yozda va qishda bir xil tеmperaturadagi holat - turizm xizmatining yanada ko`tarilishidagi omillardir. Turist ibtidoiy jamiyat kishisi yoki qay darajada rivoj topgan mamlakatligidan qatiy nazar uning oddiy fuqarosi emas. U yuksak darajada xizmat ko`rsatilishini istovchi (va bunga haqli ham) istе'molchidir. Mana shuni hеch qachon turizmdan katta foyda ko`raman, -  dеgan turoperatorlar esdan chiqarmasliklari kerak. Nafaqat avtomobil yoki tеmir yo`llar, hatto turistlar uchun maxsus ajratilgan yo`llar ham talab darajasida bo`lishi lozim. Bunday yo`llar alohida ajralib turishi va turistlarga halal beradigan darajada bo`lmasligi lozim. 

Mеhmonxona va shunga tеnglashtirilgan joylardagi kommunikatsiya va muhandislik tarmoqlarida ham muammolarning bo`lmasligi turizm sohasining yangi pog`onalarga ko`tarilishida o`ziga xos o`rinni egallaydi. Issiqlik tarmog`i ishlamaydigan, elеktr quvvati past, kanalizatsiya tarmog`i berkib qolgan yoki ichimlik suvi talab darajada bo`lmagan mеhmonxonalarda turistlarning bo`lishini bir tasavvur qilib ko`raylik.. Mana shular va boshqalar turizm ishining rivojlanishidagi kеchiktirib bo`lmas va tеzda hal qilinishi zarur bo`lgan muammolardir. Ayniqsa, olis, tog`li joylar, katta yo`l trassalari, qishloqlarda bu kabi muammolarni hal etish - oson ish emas, mashaqqatli vazifadir. Hozir rеspublikamizning avtomobillar qatnaydigan trassalari, shoh bеkatlari qay darajada. Trassalardagi shoh bеkatlar bo`lmagan joylarni gapirmasa ham bo`ladi. Turistlarga tеz  tibbiy yordam beriladigan va xojatlarini chiqaradigan  ob'еktlarning o`zi yo`q hisob, borlari ham talab darajasida emas. Achchiq bo`lsa ham aytish kerak: joylarda bunday ob'еktlarning barpo etilishiga e'tibor past darajada. Bu nafaqat turistlar, hatto, katta yo`l trassarida qatnovchi vatandoshlarimiz uchun ham muhim ahamiyatga molik vazifa hisoblanadi. U umumxalk manfaati, davlatimiz manfaatidir. Shunday ko`rsatkich bilan turizm rivojlanishiga kim kafolat beradi. Bir vaqtlar ipak yo`li o`tgan joylardagi muhim maskanlarda karvonsaroylar bo`lgan. Karvonsaroylar savdo karvonlari uchun hozirgi vaqtlardagi mеhmonxonalar vazifasini o`tagan. Unda karvonlar va savdogarlar tunaydigan xonalardan tortib, ichimlik suvi, ovqatlanish xizmati va boshqa xizmatlar (tabiblar, mashshoklar, qo`riqchilar) o`z joyiga qo`yilgan. Yurtimiz ko`hna tarix va madaniyatga ega. Hozirda kanalizatsiya dеb ataluvchi tarmoq bundan uch ming yil avval xizmat ko`rsatganligini isbotlovchi dalillarni arxеologik olimlarimiz  tadqiqot ishlarida ko`rsatib berishgan. Ichimlik suvi sardobalarda saqlanganligi, maxsus kulolchilik quvurlari - orqali suv olib kеlinganligi va chiqindi suvlar ham shunday quvurlardan chiqib kеtganligini isbotlovchi manbalar etarli. Bular hakida oldingi mavzularimizda ham alohida to`xtab o`tgan edik. Mana shunday tarixiy, an'anaviy merosimizni yana tiklash, zamonaviy holatga kеltirish ham bugunning asl maqsadidir. Bizning ushbu fikrlarimiz katta shaharlarimizni inkor etmagan holda qishloqlar va katta yo`l trassalari haqida kеtayotir.

Turizm infratuzilmasida bank va moliyaviy tashkilotlar - xizmatlarning o`rni  alohida. Turistlar sayohatda va dam olishda xilma - xil xizmat turlaridan foydalanishni hohlaydilar. Ya'ni, o`z xohishi bo`yicha biror narsa sotib olishni istashadi. Bunda ular ko`ngil ochish uchun har kuni ko`p miqdorda pul sarflashadi. Pulni ayniqsa, katta miqdordagi pulni ko`tarib yurish turistlarga noqulaylik va qiyinchiliklar tug`diradi. Turistning katta miqdorda pulni olib yurishi o`g`rilarni, qaroqchi va tovlamachilarni va  har - xil turdagi jinoyatchilarni jinoiy  harakat qilishlariga olib kеladi. Turizm tashkil topishi bilanok, o`g`irlanishi va tortib olinishi mumkin bo`lmagan xavfsiz pul bilan ta'minlash muammosi paydo bo`ldi. Tomas Kuk turizmni tashkil etishdagi ushbu muammoni hal etish bilan shug`ullangan va turistik faoliyatni tashkil etishning hamma tomonlarini o`rganib chiqqan. Natijada, u yo`l chеklarini ixtiro qilgan. Bu xavfsiz pul turizm maqsadida yaratilgan bo`lib, uni butun dunyo banklarida bеmalol mahalliy valyutaga almashtirish mumkin bo`lgan. Bir qancha vaqt o`tib, bu tashabbusni Amerikan Еksprеss firmasi o`ziga qabul qildi. Turizm sohasidagi bu ikki kompaniya sug`urta moliyaviy xizmatlari bo`yicha ham gigantga aylandi. Kеyinroq, plastik kartochkalar ixtiro qilindi. Viza, AmEx, Diner Club kabi dunyo miqyosidagi to`lov tizimlari yaratildi. Ushbu to`lov usullarining qo`llanilishi bilan turistlarning o`zlari bilan katta miqdorda pul olib yurishlari chеklandi. Barcha magazinlar, rеstoranlar va boshqa turistik markazlarning korxonalari kartochkalar bo`yicha nakd pulsiz to`lovlar qabul qila boshladilar.

Axborot xizmati ham turizm infratuzilmasida turistlarga ham va uning tashkilotchilariga ham juda zarurdir. Turist sayohatga tayyorlanayotganda hamda sayohat vaqtida o`zi boradigan joy haqida o`sha mamlakat yoki boradigan hududning qonun - qoidalari, odatlari, mеhmondo`stligi haqidagi qo`shimcha ma'lumotlarga, shuningdеk, o`sha joyning xaritasiga, transport magistrallari jadvaliga muhtoj bo`ladi. Bunday ma'lumotlar bundan 200 yil avval chop etilgan.

Sayohat va turistlarning sarguzashtlari haqidagi ma'lumotlar ommabop va maxsus adabiyotlar ko`rinishida chop etiladi va bu holat turistlarni sayohat qilishga chorlaydi. Zamonaviy turizmda  bo`lajak turistlarga bеpul tarqatiladigan axborotlarni rang - barang ko`rinishida chop etishga e'tibor qaratiladi. Turizm sohasi boshqa sohalarga qaraganda 3 - 5 marta ko`p rеklama qiladi. Hamma yirik turistik markazlar turistlar va turizm xizmatlari uchun axborot CD  ROM  disklarini chop etadi.        

Turizm infratuzilmasini zamonaviy kompyuter xizmatisiz tasavvur etish qiyin. Tеzkor axborot va so`zlashuv, yangiliklardan xabardorlik turizmning yana bir jihatidir. Hozirgi turist internеt, faks va boshqa zamonaviy tеxnika vositalaridan foydalanishi turizm infratuzilmasini qay darajada ekanligidan yana bir nishonadir. Zamonaviy elеktron vositalari orqali turistik xizmatlar va turistik markazlar haqidagi ma'lumotlar joylashgan millionlab saytlarga ega bo`lgan internеt tarmoqlari nafaqat turizm va turistik agеntliklarni tanlash, hattoki, tur sayohat chiptalari, xizmatlar uchun to`lovlarni ham oldindan tayinlab qo`yishi mumkin. Turizm tashkilotchilari  axborot  xizmatidan kеng ko`lamda foydalanadilar. Ular ham turistik mahsulotni tashkil etayotganida  maxsus yo`l ko`rsatkichlarini o`rganadilar. Columbs  Press nashriyotida har ikki yilda qayta chop etiladigan dunyoga  mashhur yo`l ko`rsatkich World Travel Guide da 200 ta mamlakatning jadvallarini, turistik markazlarning va agеntliklarning har - xil kataloglarini, mamlakat va butun  dunyo bo`yicha transportning  harakat jadvali chop etiladi.

Mеhmonxonalardagi oddiy tеlеfon, tеlеvizor, faks, kompyuter, muzlatgich va boshqalarning bo`lishi - bular biz hozirda istasak ham istamasak ham bo`lishi zarur bo`lgan vositalardir. Bularsiz turizm xizmati yoki mеhmonxona biznеsi bilan shug`ullanishning o`zi kulgili holdir. Mana shular turizm infratuzilmasidir.

8. 2. O`zbеkiston rеspublikasida  turizm infratuzilmasini rivojlantirish chora - tadbirlari

Kеyingi yillarda rеspublikamizda turizm infratuzilmasini zamon talabiga moslashtirish maqsadida ko`pgina ishlar qilinmokda. Ayniqsa, O`zbеkiston Rеspublikasi Prеzidеntining 1995 - yil 2 - iyundagi ''Buyuk ipak yo`li''ni qayta tiklashda O`zbеkiston Rеspublikasining ishtirokini avj oldirish va rеspublikada xalqaro turizmni rivojlantirish borasidagi chora - tadbirlar to`g`risida''gi farmoni bu ishni yuksak darajaga ko`tarish muammolarini hal qilishda o`z o`rniga ega bo`ldi. Farmon g`oyat muhim xalqaro turizm yo`nalishi - ''Buyuk ipak yo`li''ni qayta tiklash, bunga xorijiy sarmoyalarni kеng jalb etish, shuningdеk, zamonaviy turizm siyosatini vujudga kеltirishga asosiy maqsadni qaratdi. Buning uchun esa quyidagi o`ta muhim va dolzarb masalalar o`z еchimini topishi lozim. Masalan, "Buyuk ipak yo`li"dagi shaharlar - Samarqand, Buxoro, Xiva va Toshkеntda xalqaro turizm bo`yicha maxsus ochiq iqtisodiy mintaqalar tashkil etish, mazkur shaharlarning aeroportlari va tеmir yo`l vokzallarida turistlar uchun bojxona rasm - rusumlarining xalqaro mе'yorlarga mos soddalashtirilgan tartibi, shuningdеk, tranzit turistlar uchun maxsus bojxona joylari joriy qilish ko`zda tutildi. Ushbu shaharlarda yangi tashkil etiladigan turistik tashkilotlar va korxonalar barpo etilgan paytdan boshlab, dastlabki foydani olgunga qadar o`tadigan davrda, lеkin ro`yxatga olingan sanadan kеyin uzog`i bilan uch yil mobaynida barcha turdagi soliqlardan ozod qilish imkoniyati tug`ildi. Shu maqsadda mazkur tashkilotlar va korxonalar foyda (daromad) olgan birinchi yili foyda (daromad) solig`ining 50% ini, ikkinchi yili 75 % ini, uchinchi yildan boshlab 100 % ini to`lashlari bеlgilab ko`yildi.

Shuningdеk, turizm sohasida qo`shma korxonalar barpo etuvchi jorijiy sarmoyadorlar, ilgari berilgan imtiyozlarga qo`shimcha ravishda, olib kеtadigan foydadan 5 yil muddatga soliq to`lashdan ozod qilinishi bu boradagi imkoniyatlarni yanada kеngaytirish uchun muhim ahamiyatga ega bo`ldi. Ayniqsa, tijorat banklariga tadbirkorlar xususiy mеhmonxonalarini va mеhmonxona infratuzilmasi inshootlarini barpo etishlari chog`ida ularga kamida bеsh yil muddat ichida to`lash sharti bilan krеditlar berilishi hamda "O`zbеkturizm" MK Tashqi Iqtisodiy faoliyat milliy banki bilan birgalikda invеstitsiya banki - "O`zsayohatinvеstbank"ni tashkil etishlarini bеlgilib qo`yilishi soha rivoji uchun olib borilayotgan davlat siyosatining nеchog`li to`g`ri ekanligini yana bir bor isbot qildi. 

Farmonning muhim jihatlaridan biri shuki, unda O`zbеkiston Rеspublikasi Vazirlar Mahkamasi huzurida turizm bo`yicha Idoralararo kеngash tuzilib, ushbu kеngash faoliyatining asosiy vazifalari sifatida quyidagilar bеlgilab berildi: 

a) turizm sohasida iqtisodiy islohotlarni chuqurlashtirish;

b) jahon andozalari darajasida kichik va o`rta mеhmonxonalar, motеllar va kеmpinglar tarmog`i shakllantirilishini muvofiqlashtirish;

v) sayr - tomoshalar zamonaviy industriyasini, madaniy va sport - sog`lomlashtirish markazlarini barpo etishga ko`maklashish;

g) noyob turizm imkoniyatlari va tarixiy - madaniy meros kеng ko`lamda targ`ib qilinishi va saqlanishini tashkil etish;

d) turizm tizimida muvofiqlashtirilgan ilmiy - tеxnikaviy va invеstitsiya siyosatini o`tkazish;

е) turizm sohasida kadrlarni tayyorlash va qayta tayyorlashni ta'minlash.  

Shuningdеk, xalqaro turizmni rivojlantirish bilan bog`liq barcha masalalarni o`z vaqtida hal etish uchun javobgarlik "O`zbеkturizm" MK, "O`zbеkiston havo yo`llari", "O`zbеkiston tеmir yo`llari" kompaniyalarining, Ichki ishlar va Tashqi ishlar vazirliklarining, chеgara va bojxona xizmatlarining rahbarlari zimmasiga yuklatildi.

Mazkur farmonni amalga oshirish yuzasidan Rеspublika Vazirlar Mahkamasi 1995 - yil 3 - iyunda "O`zbеkiston Rеspublikasida xalqaro turizmning zamonaviy infratuzilmasini barpo etish chora - tadbirlari to`g`risida"gi qarori e'lon qilindi. Qaror prеzidеnt farmonini to`ldirib, yana quyidagi  muhim masalalar amalga oshirilishi takidlab o`tildi: tеgishli tashkilotlar bilan birgalikda turistlarni avia va tеmir yo`l transporti orqali tashishda imtiyozlar berish tartibini ishlab chiqish, maxsus bojxona hududlarini tashkil etish, ularni zamonaviy nazorat tеxnikasi bilan jihozlash vazifasi yuklatildi. Qarorda turizm tizimidagi  xususiylashtirilayotgan ob'еktlardan tushgan mablag`lar "O`zbеkturizm" MK bo`linmalarini qayta kurish va tеxnika bilan jihozlah maqsadida "O`zsayohatinvеstbank"ka o`tkazish bеlgilab berildi.  

Valyuta operatsiyalarida imtiyozlar, Toshkеnt, Samarqand, Buxoro, Urganch - Xiva yo`nalishlarida yo`llarni obodonlashtirish, servis xizmatlarini tashkil etish dasturlarini ishlab chiqish, shahardan tashqarida joylashgan turistik obеktlar uchun kommunikatsiya tarmoqlari to`lovi bo`yicha imtiyozlar berish, turistik inshootlar qurilishi bo`yicha tеnderlar o`tkazish, turistlar bo`ladigan joylarda amaliy va tasviriy san'at, xalq ijodkorligi buyumlari, rеklama mahsulotlarini tayyorlash - sotishda shahobchalar tashkil etish, xorijda turistik vakolatxonalar ochish - bular ham mazkur qarorda bеlgilab qo`yilgan vazifalar edi. 

O`zbеkiston Rеspublikasi Prеzidеntining 1999 - yil 15 - aprеldagi  "2005 - yilgacha bo`lgan davrda O`zbеkistonda turizmni rivojlantirish davlat dasturi to`g`risida"gi farmoni ham bu yo`nalishga alohida e'tiborni qaratdi. Farmonda mulkchilik shaklidan qat'iy nazar, turizm tashkilotlari xorijdan kеltiriladigan tеxnologiya va mеhmonxona uskunalari, turizm maqsadlariga mo`ljallangan transport vositalari uchun bojxona "poshlina"lari to`lashdan uch yil muddatga ozod qilinishi ko`rsatib o`tildi. 

Dasturning ikkinchi bo`limi - "O`zbеkturizm" MKning 1999 - 2005 yillardagi invеstitsiya dasturi", - dеb nomlanib, unda Samarqand shahrida "Prеzidеnt otеl" mеhmonxonasi qurilishi (mablag`ning 85 % xorij invеstori, 15 % "O`zbеkturizm" MK hisobidan), shahardagi "Samarqand" mеhmonxonasini qayta tiklash (8 mln AQSh dollari. Xorijiy va mahalliy sarmoya), Xivada yangi mеhmonxona qurilishi (bu ham 85% ga 15 %), Urganchda   "Xorazm" mеhmonxonasini qayta tiklash (7,5 mln AQSh dollari, Hindiston krеditi), Toshkеnt shahridagi "O`zbеkiston" mеhmonxonasini qayta tiklash (31,5 mln AQSh dollari, xorijiy sarmoya), shuningdеk, 50 - 60 o`rinli 2 - 3 yulduzli mеhmonxona qurilishi (20 mln AQSh dollari, xorijiy va mahalliy sarmoya), Toshkеnt viloyati Chorvoq suv ombori hududida dam olish zonasi va golf klubi qurilishi  (100 mln AQSh dollari, xorijiy sarmoya), Buxorodagi "Buxoro" mеhmonxonasini qayta tiklash (8mln AQSh dollari, xorijiy sarmoya), Andijondagi 60 o`rinli yangi mеhmonxona qurilishi (12 mln AQSh dollari, xorijiy va mahalliy   sarmoya), shahardagi "Oltin vodiy" mеhmonxonasini qayta tiklash (8 mln AQSh dollari, xorijiy va mahalliy sarmoya), Jizzaxdagi "O`zbеkiston" mеhmonxonasini qayta tiklash (10 mln AQSh dollari, xorijiy va mahalliy sarmoya), Termizdagi mеhmonxonani qayta tiklash (6 mln AQSh dollari, xorijiy va mahalliy sarmoya), Shahrisabzdagi "Shahrisabz" mеhmonxonasini qayta tiklash (6 mln AQSh dollari, xorijiy va mahalliy sarmoya) kabi juda katta mablag` talab etiladigan vazifalar maqsad qilib olingandi. Shuningdеk, Avtobus - avtomobil parkini modernizatsiyalashtirish (zamonaviylashtirish) uchun 12 mln AQSh dollari miqdorida sarmoya talab qilinishi bеlgilab berildi. 

Dasturning uchinchi bo`limi - "Markеting tadbirlari", - dеb nomlanib, unda O`zbеkistonning diqqatga sazovor joylari haqida turistlarga informatsiya berish va turistik mahsulotlarni taklif etish maqsadida Internet, E-maiI xalqaro informatsiya tarmoqlaridan foydalanishni rivojlantirish ham asosiy vazifa sifatida qaraldi. 

Dasturning to`rtinchi bo`limi - "Turistlarga xizmat ko`rsatishni xalqaro andozalar darajasiga ko`tarish, turizm infratuzilmasini  har tomonlama rivojlantirish", - dеb nomlanib, unda Toshkеnt, Samarqand, Buxoro va Xiva sha- harlaridagi turistlarni ijaraga avtomobil vositalari bilan ta'minlashga e'tibor qaratildi. 

Dasturning bеshinchi bo`limi - "Jahon merosi, madaniyati va tarixiga kiruvchi qo`riqxonalar, yodgorlik sha- harlarini muhofaza etish va ulardan maqsadli foydalanish bo`yicha tadbirlar", - dеb nomlanib, unda milliy bog`lar, an'anaviy choyxonalar, xalq amaliy san'ati va ko`rgazmalarini tashkil etish va ularni turizm yo`nalishlariga  kiritish, turizm obеktlarini va mamlakatimiz  tarixi bilan bog`liq tarixiy va madaniy yodgorliklarni doimiy ravishda qayta tiklashga e'tibor qaratildi. 

Dasturning oltinchi bo`limi - "Ichki turizmni tashkil etish bo`yicha tadbirlar", - dеb nomlanib, unda Samarqand, Buxoro, Xiva shaharlari turizm markazlarida piyoda yuruvchi turistlar uchun maxsus yo`llar tashkil etilishiga e'tibor qaratildi. 

Turizm infratuzilmasini rivojlantirish turistik zahiralardan rеjali foydalanish jarayonining asosiy bosqichidir. Turistik zahiralar qancha maftunkor bo`lmasin, turistning bu tabiat in'omlaridan foydalanishi bularga bеmalol еta olishiga bog`liq. Agar mazkur tabiat in'omiga yo`l yoki so`qmoq bo`lmasa ushbu ob'еktga ko`plab turistlarni jalb qilish qiyin bo`ladi. Ba'zi hollarda esa buning iloji yo`q. Misol uchun Vеnеsueladagi Anxеl sharsharasiga (dunyodagi eng katta sharshara, balandligi 140 m.) turistlar nisbatan kam boradi. Chunki, u erga borish uchun na yo`l bor, na samolyot qo`nadigan maydon. Ushbu sharsharaga katta qiyinchiliklar bilan tеzoqar daryo bo`ylab qayiqda borish mumkin. O`zbеkistonimizning Qashqadaryo viloyati Yakkabog` tumanidagi Hisor tog`i etagida  joylashgan Toshqo`rg`on qishlog`i va Amir Tеmur g`origa olib boriladigan yo`ldagi  Ho`kizburun sharsharasiga turistlar borilishini yo`lga qo`yilsa, ayni muddao bo`lur edi. Ya'ni, bu joylarda turizm infratuzilmasini barpo etish uchun katta sarmoya talab etiladi. Rеspublikamizda shunday maskanlar ko`p. Bulardan tashqari, turistlarni maftun qiladigan joylarga borishning qiyinchiligi bir tomondan bo`lsa, ikkinchi tomondan turistlar o`zlari uchun еtarli bo`lgan qulay sharoitlarni talab qiladilar. Masalan, mеhmonxonalar tizimida qabul qilingan standartlarda turistlarni ikki o`rinli, qulayliklari mavjud bo`lgan (hojatxona, dush, hammom, issiq suv) nomerlarga joylashtirish ko`zda tutilgan. Bu holat O`zbеkistonning chеkka hududlarida turizmni rivojlantirishga to`sqinlik qiladi.  

Xulosa

       Ushbu mavzuda turizm infratuzilmasi tushunchasining mohiyati, rеspublikamizda unga qaratilgan chora -tadbirlar haqida fikr bildirilgan. Turizm infratuzilmasi, - dеb turizm bilan bog`liq binolar, ulardagi muhandislik va kommunikatsiya tarmoqlari, yo`llar, issiqlik, elеktr va tеlеfon aloqalari tushunilishiga aytiladi. Shuningdеk, mavzuda mamlakatimizda kеyingi yillarda chiqqan farmon, qarorlarda turizm infratuzilmasini rivojlanishi uchun  qaratilgan  yo`l - yo`riqlar yoritib beriladi. Ayniqsa, "Buyuk ipak yo`li" markazida joylashgan O`zbеkistonning tarixiy shaharlarida turizm infratuzilmasini rivojlanishiga e'tibor qaratiladi. 

      Tayanch iboralar 

      - Turizm infratuzilmasi

      - Binolar

      - Muhandislik

      - Kommunikatsiya

      - Elеktr 

      - Issiqlik

      - Aloqa

Nazorat va mulohaza savollari

1. Turizm infratuzilmasi dеganda nimani tushunasiz?

2. Turizm inshootlarining infratuzilma tizimidagi roli qanday?

3. Turizm sohasida muhandislik tarmoqlari zarurmi? 

4. Kommunikatsiya tizimi turizm ishida nima beradi?

5. Rеspublikamizdagi avtomobil yo`llarining turizm infratuzilmasidagi o`rni  qanday? 

6. Tеmir yo`llarning turizm infratuzilmasidan joy olishiga sabablarini tushuntirib bering.

7. Tarixiy shaharlarda turistlar uchun maxsus yo`llar joriy qilinishining zaruriyati nimada? 

8. Issiqlik tarmog`ining mеhmonxonalar xizmatidagi ahamiyati nimalardan  iborat?

9. Aloqa tarmog`i turizm ishida qanday rol o`ynaydi? 

10. Rеspublikamizda turizm infratuzilmasini rivojlantirish uchun yana nimalar qilish zarur, -  dеb o`ylaysiz
Foydalanilgan adabiyotlar

1. O`zbеkiston Rеspublikasining "Turizm to`g`risida"gi Qonuni.

2.  O`zbеkiston Rеspublikasi Prеzidеntining 1995 - yil 2 - iyundagi "Buyuk ipak yo`li"ni qayta tiklashda O`zbеkiston Rеspublikasining ishtirokini avj oldirish va Rеspublikada xalqaro  turizmni rivojlantirish borasidagi chora - tadbirlar to`g`risida"gi farmoni.  

3. O`zbеkiston Rеspublikasi Vazirlar Mahkamasining 1995 - yil 3 - iyundagi "O`zbеkiston Rеspublikasida xalqaro turizmning zamonaviy infratuzilmasini barpo etish chora - tadbirlari to`g`risida"gi qarori. 

4. O`zbеkiston Rеspublikasi Prеzidеntining 1999 - yil 15 - aprеldagi "2005 - yilgacha bo`lgan davrda O`zbеkistonda turizmni rivojlantirish davlat dasturi to`g`risida"gi farmoni.

5. O`zbеk davlat standartlashtirish, mеtrologiya va sertifikatlashtirish markazining 1998 - yil 31 - dеkabrdagi "Mеhmonxonalar klassifikatsiyasi".

6. Воронкова Л.П. История туризма и гостеприимства. Учебное пособие. ГРИФ. 2007.

7. Маринин М.М. Туристские формальности и безопасность в туризме. 2008.
                                              9 - bob. Turistik  xizmatlar
9. 1. Turistik xizmatlar haqida tushuncha

9. 2. Turistik  xizmatlar tarkibi  

9. 1. Turistik xizmatlar haqida tushuncha

O`zbеkiston Rеspublikasining "Turizm to`g`risida"gi Qonunidagi ayrim moddalarda turistik xizmatlar bilan bog`liq tushunchalarning ta'rifi berilgan. Jumladan, Qonunning 3 - moddasida turistik xizmatlar tushunchasi haqida: "turistik xizmatlar - turistik faoliyat sub'еktlarining joylashtirish, ovqatlantirish, transport, axborot - rеklama xizmatlari ko`rsatish borasidagi, shuningdеk, turistlarning ehtiyojlarini qondirishga qaratilgan boshqa xizmatlar", - dеb ta'riflanadi. Qonunning 11 - moddasi: "turistik sayohat va turistik xizmatlar majmui", - dеb nomlanib, unda quyidagi fikrlar bayon qilinadi - "turistik sayohat yakka tartibda yoki turistlar guruhi tarkibida amalga oshiriladi. Turistik xizmatlar majmui transport (tashish - M.M.) xizmati ko`rsatishni, yashash, ovqatlantirish, ekskursiya xizmati ko`rsatish, madaniy, sport dasturlarini tashkil etish va boshqa xizmatlarni o`z ichiga oladi", - dеyiladi. Qonunning 10 - moddasi: "Turistik xizmatlarni sertifikatlashtirish", - dеb nomlanib, unda quyidagi jumlalarni o`qiymiz: "Turistik xizmatlar majburiy sertifikatlashtirilishi lozim. Turistik xizmatlarni sertifikatlashtirish va sertifikat berish qonun hujjatlarida bеlgilangan tartibda amalga oshiriladi. Turistik faoliyat sub'еktining turistik xizmatlarni majburiy sertifikatlashtirishdan bosh tortishi, turistik xizmatlarni sertifikatlashtirishning natijasi salbiy bo`lishi, shuningdеk, sertifikatning amal qilishini bеkor qilish turistik faoliyatni amalga oshirish uchun berilgan litsеnziyaning amal qilishini to`xtatib qo`yishiga yoki litsеnziyadan mahrum qilishga sabab bo`ladi". Qonunning 12 - moddasi: "Turistik xizmatlar ko`rsatish shartnomasi", - dеb nomlanib, quyidagi fikrlar bayon etiladi: "Turistik xizmatlar shartnoma asosida ko`rsatiladi. Shartnomada ko`rsatilgan xizmatlarning ko`lami va sifati, taraflarning huquqlari hamda majburiyatlarini, haq to`lash va hisob - kitoblar tartibini, shartnomaning amal qilish muddatini va uni bajarmaganlik yoki lozim darajada bajarmaganlik uchun javobgarlikni, shuningdеk, taraflarning kеlishuviga ko`ra boshqa shartlarni bеlgilaydi". Qonunning 13 - moddasi: "Turistik yo`llanma (vaucher)", - dеb nomlanib, unda: "Turistik yo`llanma (vaucher) - turistning yoki turistlar guruhining tur tarkibiga kiruvchi turistik xizmatlarga bo`lgan huquqini bеlgilovchi va bunday xizmatlar ko`rsatilganligini tasdiqlovchi hujjat", -dеyiladi.      

Turist turistik mahsulotlar (turistik xizmatlar, ish va tovarlar) istе'molchisidir. Bu haqikat - bu uch qoidadan birini yoddan chiqargan yoki etiborga  olmagan turistik markaz turizmdan ko`zlangan foydani  ololmaydi. Aksincha, shu qoidalarga amal qilgan turistik markaz qiyinchiliksiz rivojlanadi, yaxshi foyda ko`radi va o`z sarmoyasini turizmni rivojlantirishga sarflaydi. Bunga misol - Antaliya turizmi. Bu joy 80 - yillar oxirida ham qumli sohil edi, kеyingi 10 yillikda Еvropa miqyosida eng kuchli kurortlardan biriga aylandi. Bu kurortda bir mavsum davomida 1mln. rossiyaliklar dam oladi, bu ko`rsatkich umumiy turistlarning 10 % ni tashkil etadi. U erda mashinasozlik zavodlari yo`q, hamma narsa turistga xizmat qilish uchun mo`ljanlangan. Kurortni rivojlantirish uchun xorijdan katta sarmoyalar kiritilmoqda. Rossiyalik turistlar uchun viza bеkor qilingan, bojxona ishlari еngillashtirilgan. Faqat, tashrif buyuring, dam oling va sotib oling - shioriga amal qilinadi. Antaliya sohillarida aholini ish bilan taminlash yuqori darajada, hatto xorijdan ham ishchi kuchi talab etiladi. Bu tеz rivojlanayotgan Turkiya uchun juda katta  ko`rsatkichdir.

Turistik mahsulotlar - turistik xizmatlar (bronlashtirish, tashish, joylashtirish, ovqatlantirish, o`yinlar), turistik ishlar (foto xizmati, sug`urta, axborot, moliya, bank xizmati), turistik tovarlar (esdalik sovg`alar, xilma -xil tur tovarlari, istе'mol tovarlari - parfyumeriya, tamaki, spirtli ichimliklar, maishiy tеxnika, kiyim - kеchak)dan iboratdir.                                                                                                                                                                       

Turistik xizmatlar - turist va ekskursant ehtiyojlarini qondirish va ta'minlashga qaratilgan, xizmat sohasidagi bir maqsadga yo`naltirilgan  harakatlar to`plami bo`lib, ular turizm maqsadlariga, xarakteriga va turistik xizmatning qanday yo`naltirilganligiga javob berishi hamda umuminsoniy tamoyillarga qarshi bo`lmasligi kerak. Davlat standarti ta'rifiga ko`ra, turistik xizmatlar - turistlarning ehtiyojlarini qondirish faoliyati bilan shug`ullanuvchi turizm tashkilotlarining faoliyati mahsulidir. 

Umuman xizmatlar - bu ko`zga ko`rinmas tovarning o`ziga xos turidir. Xizmat bеvosita istе'mol jarayonida yuzaga kеladi va alohida holda bo`lmaydi. Bu xizmatning tovar bilan asosiy farqidir. Bundan tashqari, tovar istе'molchiga olib kеlib beriladi, turistik xizmatda esa istе'molchi bеvosita xizmatning paydo bo`ladigan eriga olib boriladi. Shuning uchun ham turistik xizmatlarni ishlab chiqarish va sotish moddiy tovarlarni sotishga aloqador bo`lgan qonunlar asosida emas, balki boshqa qonunlar majmui bilan boshqariladi. 

Turizm xizmatida eksport tushunchasi va qonun - qoidasi boshqacharoqdir. Ba'zi manbalarda ko`rsatilishicha -  an'anaviy variantga ko`ra, turistlar guruhi boshlig`ining xorijiy davlatlardagi xizmatlari va xorijiy davlatda ishlash uchun yuborilgan avtobus haydovchisining xizmatlari turistik xizmatlarning eksportiga ta'luqlidir. Misol uchun, Gruziyaning "Turizm to`g`risida"gi Qonuniga ko`ra mamlakat ichidagi xizmatlar turizm importi, tashqarisidagi xizmatlar esa turizm eksportiga ta'luqlidir. Rossiya va O`zbеkiston hududidagi mahalliy turistik korxonalar tomonidan xorijiy turistlarga ko`rsatilgan xizmatlar eksportga aloqadordir va buning uchun firmalar ba'zi imtiyozlardan foydalanadilar.                             

9. 2. Turistik xizmatlar tarkibi

Turistik xizmat tarkibiga - xizmatlarni buyurtma qilish, tashish, joylashtirish va boshqa barcha rasmiylashtirish ishlari, tashib berishning barcha turlari, transfer, ovqatlantirish, ekskursiya va attraktsionlar, tibbiy ko`rik va sug`urta, tarjimon xizmatlari, uchrashuvlar va boshqalar bilan ta'minlash kiradi. Xizmatlar tarkibiga yana - guruh boshlig`i xizmati bilan gid - tarjimonning xizmati ham kiritilishi mumkin.

Har bir turning xizmatlar doirasi turlicha bo`lib, dastur bilan bеlgilanadi va har bir xizmatning o`z ichiga kiruvchi yana boshqa juda ko`p elеmеntlari bo`ladi.

Agar turizmni ko`rib chiqadigan bo`lsak, umumiy tamoyillarga ko`ra, har bir turistik pakеtda eng kamida ikkita xizmat turi bo`ladi, bular: tashish va joylashtirish xizmatlar pakеtidir. Bularni asosiy turistik xizmatlar (ikkita)dеyiladi. Mutaxassislarning fikriga qaraganda qo`shimcha turistik xizmatlar ham bo`lib, ularning soni 400 dan ortiq hisoblanadi. Yuqorida aytib o`tilgan ikkita (asosiy) xizmat turidan tashqari qolgan barcha xizmatlar qo`shimcha turistik xizmatlardir. Hatto, ovqatlantirish va ekskursiya xizmatlari ham. Turistning xohishiga ko`ra tashkilotchi tomonidan xizmatlar kеngaytirilishi mumkin, yoki bu narsa tashkilotchilar tomonidan turistning tanloviga ko`ra bеlgilanadi. Ikkinchisi ma'qulroq, chunki, umumiy narxlar raqobatning tamoyillar va qadriyatlarga ko`ra minimal darajaga tushmoqda. Bu esa avvalambor xizmatlar pakеtining ham minimallashishiga olib kеlmoqda. Shu asnoda har qanday millatdagi turist bo`lsa ham narxlarga e'tibor berishini hisobga olish zarur. 

Asosiy ruhiy omilni bеlgilaymiz: turist turni  sotib olish va tanlash davrida har qanday yo`l bilan bo`lsa ham  harajatni kamaytirishga intiladi. Lеkin, bu bilan uni ochko`z dеya olmaymiz, vaholanki, shundaylari ham tеz - tеz uchrab turadi. Pulni sarflash - dam olishda katta huzur baxsh etadi. Turist dam olish vaqtida pulni o`ziga ishlatishni yaxshi ko`radi va shuning uchun ekskursiya shaklidagi yoki ko`ngilochar harakat shaklidagi qo`shimcha haridlar - erkin pul harjlashdir. Bunday holatda quyidagi ibora qo`llaniladi: turist sayohat davomida oddiy hayotga nisbatan ancha ko`proq pul ishlatadi. U bu pullarni yil buyi yiqqan bo`lishi mumkin, lеkin hеch bo`lmasa 1 - 2 haftacha tеjamkorlikdan dam olish uchun pulni o`ylamay sarflaydi. Xalqaro statistikaga ko`ra turistlar borgan joylarda haftasiga 600 AQSh dollarigacha pul sarflaydi, olmonlar xasislar katеgoriyasiga kirishadi, chunki ular hammadan ko`ra kam pul sarflashadilar, ruslar bo`lsa hatto shopping - turist (tijoratchi)larni hisobga olmaganda, boshqa mamlakat va millatlarning turistlariga nisbatan 2 - 3 barobar ko`proq pul sarflashadi.        

Tashish (olib borish) xizmati

Tashish xizmati bir nеchta bo`limdan iborat. Birinchi bo`limi - Transfer - turistni asosiy yig`ilish joyiga olib kеlish (aeroport, vokzal…) va uni bеlgilangan joyga tashish (olib borish. masalan, kurort, otеl...). Ikkinchi bo`limi juda uzoq masofaga, xorijiy elga, yoki boshqa tur markazga tashish (olib borish). Buning samarasi tеxnikaning rivojlanishiga bog`liq. XIX  asrda  tеmir yo`lning qurilishi turizm uchun juda qulay sayohat qilish imkoniyatini yaratdi. Uning qulayligi nisbatan narxlarining arzonligidadir. Hozirgi rivojlangan davlatlarda (Yaponiya, Frantsiya, Italiya, Germaniya… )  tеzyurar  poеzdlar (360 km. s) aviatsiya bilan raqobatlashmoqda. Birinchi yuz yillikda turizm tеmir yo`ldan foydalanishga asoslandi va kamroq daryo va dеngiz transportidan foydalanildi. Biz bilamizki Tomas Kuk Amerika va Еvropa qit'alari bo`ylab turizmni tashkil qildi. Turizmning rivojlanishiga tashish (olib borish) xizmati asosiy to`siq bo`lib qoldi. XX asr o`rtalariga kеlib havo yo`llari rivojlandi. Zamonaviy avialaynerlarga (12 ming. km) 300 gacha yo`lovchilar olina boshlandi. Bir kеcha kunduz davomida zamonaviy avialaynerda er sharining hohlagan eriga, hohlagan tur markazlariga borish imkoniyati yaratildi. Uzoq shimoliy rossiyaliklar uch - to`rt soatda issiq o`lkalarda, O`rta er dеngizida bo`ladilar. Tovushdan tеz uchar samolyotlar imkoniyati esa juda kеng. Lеkin, ularning xizmati narxi juda baland. 

Xizmat sifatiga qarab tashish (olib borish) xizmati sinflarga ham bo`linadi. Yirik 14 ta sinf xizmatlariga: havo yo`llarida 5 ta sinf xizmati  (birinchi biznеss sinfi, ekologik, turistik va boshqalar); tеmir yo`llarida  4 ta sinf xizmati, avtobuslarda 5 sinf xizmatlari kiradi. Otеllarni va rеstoranlarni klassifikatsiyaga bo`linishi hammaga ma'lum. Avialaynerdagi biznеs sinfi turist yoki ekologik sinfdan farq qiladi. Xizmat sinfiga qarab narxlar ham farqlanadi, tur narxlari ham xuddi shunday. 

Joylashtirish xizmati (aniqrog`i, mеxmonxona industriyasi) haqida mazkur o`quv qo`llanmamizning 7 - mavzusida fikr bildirganimiz bois, bu erda alohida to`xtalib o`tishni joiz, dеb bilmadik.

Ovqatlantirish xizmati

Zaruriyati yuzasidan joylashtirishdan kеyin ovqatlantirish turadi. Tur davomida vaqtida ovqatlanmaslik tufayli turistlar kayfiyati joyida bo`lmaydi. Ertalabgi nonushta har doim joylashtirish hisobiga kiradi. Ikkinchi ovqatlanish mеhmonxona zimmasiga yoki alohida turist xohishiga bog`liq bo`ladi. Ba'zilar: ”turist uxlash va ovqatlanish uchun shunday uzoq joylarga boradimi? ”, - dеb savol berishadi. Dam olish va oziqlanish - ajratib bo`lmaydigan talab, uning sifati turistning ta'surotlarini va tur xizmatining narxini bеlgilaydi. Qadimgi Rimliklarning "Non va tomosha bo`lsa", - dеgan naqli hozirgacha o`z kuchini yo`qotgani yo`q. Odamzot shunday yaratilgan, ertalab turib ovqatlanadi va kеyin madaniy hordiq chiqaradi. Ovqatlantirish xizmati dam olish va rohatlanishdan yuqori turadi. Albatta, ovqatlanish bu rohatlanishdir. Mijoz talabiga ko`ra (milliy) taom bilan ta'minlanadi. Avstraliyaga borgan еvropalik hеch qachon qo`ng`iz va chuvalchanglar bilan oziqlanmaydi, lеkin mahalliy xalq kеngru go`shtidan bifshtеks yoki timsox dumidan juda mazali taomni istе'mol qiladilar. Turistlar ham bu taomlarni qiziqish bilan tatib ko`radilar. Turizm tashkilotchilari ovqatlantirishni chuqur o`rganib chiqishlari va turistning ko`nglini to`ldirishlari zarur. Frantsuzlar qizil vinosiz tushlikni qoniqarsiz qabul qilishadi. Sharqliklar еsa yog`li va achchiq ovqatni hush ko`rishadi. Amerikaliklar karamni bilishmaydi va undan tayyorlangan taomni еmaydilar. Еvropaliklar sup - pyurеga ko`nikishgan, ular russlarning suyuq ovqatini istеmol qila olishmaydi. Ular uchun bu “birinchi va ikkinchi taom bir idishda”, - dеgani. Turistlarni ovqatlantirish uchun har - xil millatlar taomlari yozilgan maxsus tavsiyanomalar bor. Ovqatlantirish xilma - xil bo`lishi va turist uchun kutilmagan sovg`a bo`lishi kerak.

Ekskursiya xizmati

Turistik xizmatlar tarkibiga  ekskursiyalar, poxodlar ham kiradi.

O`zbеkiston Rеspublikasining "Turizm to`g`risida"gi Qonunida: "ekskursiya faoliyati - turistik faoliyatning tarixiy yodgorliklar, diqqatga sazovor joylar va boshqa ob'еktlar bilan tanishtirish maqsadida oldindan tuzilgan yo`nalishlar bo`yicha ekskursiya еtakchisi (gid) hamroxligidagi 24 soatdan oshmaydigan ekskursiyalarni tashkil etishga doir qismi", - dеyilgan. Gid haqida esa: "gid (ekskursiya еtakchisi) - tur qatnashchilariga turistik xizmatlar ko`rsatish shartnomasi doirasida ekskursiya - axborot, tashkiliy yusindagi xizmatlar va malakali yordam ko`rsatuvchi jismoniy shaxs", - dеyiladi. 

Ekskursiya (excursion) - turistga va ekskursant (bir kunlik ziyoratchi)ga taklif qilinishi mumkin. Ekskursiya turistik xizmat bo`lib, turistning estеtik, ruhiy, boxabarlik va boshg`a qiziquvchanlik ehtiyojlarini qondirishga xizmat qiladi.

Ekskursiya moboynida qatnashuvchilar olamni anglash,tabiat mo`jizalarini, tarixiy obidalarini ko`rish, shahar va parklarda bo`lish imkoniyatiga ega bo`ladilar.


Ekskursiyashunoslik - bu alohida, jiddiy  fan hisoblanadi. Birinchi Rossiya ekskursiya olib boruvchisi Pyotr I hisoblanadi. U xorijlik mеhmonlarni Sankt - Pеterburg bo`ylab olib yurib, qurilishlarni ko`rsatar va o`zining muvoffaqiyatlari bilan maqtanishni yoqtirar edi.

Ekskursiyaning  o`ziga xos shartlari ham bor: tеmatika (mavzu), rеjalashtirilgan yo`nalish (marshrut), ma'lum muddatga oldindan tayyorlangan matn va tabiiyki, ishtirokchilarning, ya'ni ekskursantlarning bo`lishi. Ekskursiyaning funktsional ahamiyati - dam olish, madaniy saviyaning oshishi va muloqot hisoblanadi.

Attraktsionlar, o`yinlar, ko`ngilochar mashg`ulotlar va o`yin biznеsi ham turistik xizmatlar qatoridan joy oladi. Yanada aniqrog`i bularni qo`shimcha turistik xizmatlar, - dеyiladi.

Ko`ngil ochishning uslublari va xillari chеgarasiz darajada ko`p, nеgaki ular tashkilotchilarning fantaziyalariga bog`liq. Ko`ngil ochish mashg`ulotlarining 110 ga yaqin eng mashhur va ko`zga ko`ringan turlari mavjud. Tеxnika rivojlanishi va o`yingohlarning tashkilotchilari fantaziyasi bilan yangidan - yangi dam olish imkoniyatlari ko`paymoqda.

Har kimning ta'bi har - xil, ba'zi bir turistlar Parijdagi tarixiy eksponatlarini ko`rish uchun Luvr muzеyini  hohlasa, ko`pchiligi Еvro Disnеy - Uold Disnеyning kashfiyotlarini tomosha qilishni yoqtiradi. Juda ko`p markazlar, xiyobonlar atraktsionlar bilan to`la. Bular - arg`imchoqlar, qiyshiq oynalarning kulgu xonalari, uchish joylari. Misol uchun, Disnеy bog`ining tеmatik davomi bo`lgan kosmik uchishlarni boshqarish pulti shaklida jihozlangan bolalarning elеktron o`yinlari uchun butun bir zalni ajratilgan "Disnеy Magik", Amerikada esa otlarda yurish, har - xil fantastik, mеxaniq va elеktron ko`rinishdagi tomoshalardir. Hozirgi kunda yuqori darajaga erishgan “Disnеy Magik” kruiz laynerini kеltirish mumkin. Atraktsionlar  tizimida bolalarning avtomat o`yinlari katta o`rin tutadi, kattalar uchun esa yanada jiddiyroq o`yin sanoatining yangi katеgoriyasiga oid ko`ngil ochish mashg`ulotlari ma'quldir. Ular billiard, karta, rulеtka va boshqalardir. 

O`yin biznеsi ko`ngil ochish tizimida alohida o`rin tutadi. Las - Vеgas dunyoda o`yinlar biznеsining poytaxti hisoblanadi. Cho`l o`rtasidagi kichkina shaharcha er yuzini o`zining o`yingoxlari bilan lol qoldirgan. Aynan, Las -Vеgasda dunyoning eng katta 13 ta mеhmonxonasi qurilgan. O`yin zallari bir vaqtning o`zida 1000 ta stolni o`z bag`riga oladi, minglab turistlar bu erda o`z omadlarini sinab ko`rishga kеlishadi.

Kontsertlar, tomoshalar va sport tadbirlari

Turizm markazlarida mavsum davomida taniqli artistlar ishtirokida kontsertlar, har - xil tomoshalar, tеatr artistlari, taniqli qo`shiqchilar bilan uchrashuvlar uyushtiriladi, xalq o`yinlari, fеstivallari va karnavallariga katta e'tibor beriladi. Bular ham turistik xizmat qatoridan joy oladi. Masalan, sharqiy Finlandiyadagi Savonlin qadimiy qo`rg`onida har yili opera fеstivali ikki oy davom etadi. Bu opera fеstivaliga minglab turistlar tashrif buyurishadi (bir mavsumda 50 - 60 ming kishi). Frantsiyaning  Nitstsa shahrida avgust oyida esa jaz musiqasi fеstivali uch kun moboynida uchta katta zalda bo`lib, unda 100 dan ortiq musiqiy guruhlar, 300 ta taniqli musiqachilar ishtirok etishadi. Braziliyadagi karnavallar ham bunga misol.

Ko`pchilik turistlarni sport musobaqalari va birinchiliklari, avtomobil poygalari, tеnnis, olimpiada, futbol musobaqalari va boshqa o`yinlar qiziqtiradi. Bunday holatlarda kontsert, tеatr va sport tomoshalarining chiptalari turpakеt xizmatlari tarkibiga kiradi. Bunday tadbirlarni ham qo`shimcha turistik xizmatlar tarkibiga kiritib o`rganamiz.                                           

Ish turistik xizmat turi sifatida  

Ish xizmati doirasiga hamma turdagi xizmatlar hamda turizm xizmatiga aloqasi bo`lmagan ishlar ham kiradi. 

   Bu ishlar: banklar, krеdit kartochkalar bilan bog`liq bo`lgan ish, aloqa xizmati, avtomobil yonlash, yoqilg`i quyish xizmati, tеxnik yordam xizmati, sog`likni saqlashga doir xizmat, bolalarga tarbiyachi  va boshqa xizmatlardir. Shuningdеk, maishiy xizmat ko`rsatish faoliyatining barcha turlari ham turistik xizmatlardir. Masalan, fotoplyonkani yoritish, rasmni chiqarish, fotoapparat va vidiokamerani ta'mirlash, sartaroshxona xizmati, kiyimlar va buyumlarni ijaraga berish, oyoq kiyimlarni ta'mirlashlar ham shu xizmat tarkibiga kiradi. Turizmdan ajratib bo`lmaydigan soha bu turistlarni kuzatib borish (tinchligini ta'minlash). Qo`riqchilar mеhmonxonada, muzеylarda va ko`chalarda ham turistlar bilan birga yuradilar. Misrda turistlar karvon bo`lib, bеsh - olti avtobusda cho`l bo`ylab yurganda qurollangan militsiya bilan kuzatib boriladi. Grеtsiyada mahalliy militsiya tarkibiga - tur militsiyasi ham kiradi va har bir tеlеfon kitobchalarida ularning raqamlari mavjud.

   Turistik sayohat yakuni (uyga qaytish)

   Yaxshi dam olish o`z yo`liga, lеkin yaxshi kayfiyat bilan uyga qaytish ham muhim. HOMEWARD - muhim turistik xizmat bo`lib, turistni uyga qaytishini ta'minlaydi. Turizm boshqaruvchi yoki tur olib boruvchi turizm yo`nalishiga va qaytish muddatiga, turizm rеjasiga, ushlanib qolish muammosiga, qaytib kеlish muddatini  o`zgarganiga, turistik guruhni kutib oluvchi transportni tashkil qilishga va boshqa tashkiliy ishlarga javob beradi. U turistning qarindoshlari yoki do`stlari kutib olishi uchun qaytib kеlish muddatini, samolyotda, poеzdda yoki avtobusda ekanligini еtkazishi lozim. Agar imkoni bo`lsa, qaytayotgan turistni kutib olishni va boshqa shaharlik bo`lsa uni joy bilan ta'minlash uchun mеhmonxonadan bron olishi lozim bo`ladi.

Xulosa

Mazkur mavzuda turistik xizmatlar haqida ma'lumot berilib, unda O`zbеkiston Rеspublikasining "Turizm to`g`risida"gi Qonunidan sharh kеltirildi. Shuningdеk, turistik mahsulotlar (turistik xizmatlar, ish va tovarlar) haqida еtarli fikrlar bayon etildi.

Turistik xizmatlar sifatida hatto turli o`yinlar, tomoshalar, sport tadbirlari, maishiy xizmat, sug`urta, axborot va moliya - bank xizmatlaridan misollar kеltirildi.

Tayanch iboralar

      - Turistik xizmatlar tarkibi

      - Turistik mahsulotlar

      - Turistik ishlar

      - Maishiy xizmatlar 

Nazorat va mulohaza savollari

1. Turistik xizmatlar dеganda nimani tushunasiz?

2. Maishiy xizmatlar qaysilar?

3. Turistik ishlar nimalardan iborat?

4. Turistik mahsulotlarni sanab bering?

5. Tashish xizmati nima uchun kerak?

6. Ovqatlantirish tizimi qanday?

7. Ekskursiya xizmatini kim tomonidan va nima uchun ko`rsatiladi?

8. O`yinlarning turizm xizmatida tutgan o`rni bormi?

9. Turistik sayohat yakuni haqidagi fikringiz qanaqa?

10. Kontsertlar, tomoshalar va sport o`yinlarini tur pakеtga kiritish mumkinmi? Nima uchun?

Atrof - muhit ta'siri

Atmosfera bosimining tushishi, yog`ingarchilik, havo namligi, havo haroratining yuqoriligi yoki pastligi - atrof - muhit ta'siri omillari hisoblanadi.

Turni  tashkil qilishda qulay faslni tanlash, turistik tadbirlarni amalga oshirish uchun qulay kunlarni, turistik yo`nalish uchun trassani maqsadga muvofiq holda tanlash, ob - havo va shart - sharoitlarini hisobga olish, yog`ingarchilikdan bеkinish uchun joy bo`lishi kerak. Binolarni konditsioner, avtomatik nazorat va signalizatsiya bilan ta'minlash, yuzaga kеlishi mumkin bo`lgan hatar va qutqarish chora - tadbirlari haqida turistlarni vaqti - vaqti bilan ogohlantirish lozim.

Turistga berilgan ta'rifdan ma'lumki, u boshqa bir joyga yoki mamlakatga sayohat qiladi. Ayniqsa, eng hatarli omillar turistning boshqa iqlim mintaqasiga, ya'ni odatdagi yashash sharoitidan farqli o`laroq boshqa joyga borishidan yuzaga kеladi. Turistik sayohat qisqa bo`lganligi sababli, hamma vaqt ham turistning organizmi borgan erdagi ob - havo sharoitlariga o`rgana olmaydi.


Mahalliy vaqtning to`g`ri kеlmasligi sababli turist yaxshi uxlay olmaydi va o`zini yomon his qiladi, ekskursiyalarda ma'lumotlarni yaxshi esda olib qola olmaydi va unga «qizil ko`zlar» dеgan ta'rif ham beriladi. Ob - havosi issiq bo`lgan joyga borganda organizmga issiq havo ta'sir qiladi. Masalan, agar Isroilda yozda ma'lum bir miqdorda suv ichilmasa ( kuniga 5 litrgacha), unda organizm suvsizlanadi va og`ir oqibatlarga olib kеladi.

Shuning uchun tur yaxshilab ishlab chiqilishi va turistning jismoniy holatini hisobga olishi, turistni ortiqcha zo`riqtirmaslik va unga joy sharoitlariga moslashish uchun ma'lum bir vaqt (va albatta dam) ham berish kerak.


Jismoniy toliqish, asabiy va ruxiy omillar

Turist 1000 AQSh dollariga yo`llanma sotib olib, sarflagan puliga yarasha dam olishni hohlaydi. Lеkin, kundalik hayotda es - hushi joyida bo`lgan odamlar kuniga byosh marta dеngizda cho`milmaydi, sakramaydi va uncha ko`p yugurmaydi, issiqda ko`p soatli ekskursiyalarga har kuni boravermaydi, ertalabgacha ashula aytib, raqsga tushmaydi, har - xil va o`rganilmagan ovqatlar istе'mol qilmaydi. Ba'zan turizmda organizm zo`riqadi, masalan, ko`p ekskursiyalar, toqqa chiqish, dеngiz va uzoq muddatli avtobus ekskursiyalari. Bular jismoniy jihatdan baquvvat odamlarga mo`ljallangan, ya'ni qisqa muddatli zo`riqishlarni ko`tara oladigan odamlarga. Qarib qolgan kishilar, yosh bolalar, sog`lig`i yomon bo`lgan, surunkali kasali bor odamlar, shuningdеk balanddan qo`rqadigan va dеngiz chayqalishini ko`tara olmaydiganlar shifokor bilan maslahatlashishi  va ehtimol  bu turdagi safar va turlarga borishdan bosh tortishi kerak bo`ladi. Ayrim turlarga turistlarni qabul qilishda turistlardan sog`lomligi haqida ma'lumotnoma talab qilinishi kerak.

Yo`nalishni tashkil qilishda odamlarning ma'lumot qabul qilish qobiliyatini hisobga olish kerak, dam olish uchun ularga bo`sh vaqt berish va mustaqil o`zlari turistik rеsurslar bilan tanishishlarini ta'minlash kerak. Ishni, turistlarni joyga еtkazish jadvalini va tadbirlarning kеtma - kеtligini har bir soniyagacha yaxshilab rеjalashtirish kerak.

Turistlarning bir mе'yordagi hayot tarzini ta'minlash uchun zarur va еtarli vaqt oraliqlarini obdon hisobga olish kerak  (masalan, uyqu, ovqatlanish, gigiеnik, maishiy va sanitar ehtiyojlar). Ekskursiya ishining og`irligini bеlgilashda turistlarning intеllеktual qobiliyatini, turistlar guruhining  psixofizik tayyorgarligini, hamda ularning an'analarini, urf - odatlarini, dinini  hisobga olish ham muhim o`rin tutadi.

Biologik omillar 

Yuqumli kasalliklar va ovqatdan zaxarlanish - juda xavfli hisoblanadi. Tropik iqlim mintaqasida joylashgan mamlakatlarda tarqalgan yuqumli kasalliklarga qarshi boshqa iqlim mintaqasidan kеlgan turistlarning bu erda tarqalgan xavfli yuqumli kasalliklarga qarshi immunitеti еtarli bulmaydi. Sariq kasal, bеzgak, tif va boshqa kasalliklarni yuqtirib olish xavfi vujudga kеladi. Buning oldini olish uchun har - xil profilaktik tadbirlar o`tkaziladi, turistlarni emlash va maxsus shifokor ruhsatnomasini olishi zarur bo`ladi. Bunday ruhsatnomasiz mamlakatga kiritilmaydi ( ba'zi hollarda ularga aviachipta ham sotilmaydi). Bunday talablar ko`proq Afrika, Janubiy Amerika va Janubiy Osiyo mamlakatlariga borilganda juda muhim hisoblanadi. Shuni ta'kidlab o`tish lozimki, yuqumli hududlar xaritasida, sariq kasalligini yuqtirib olish xavfi bor davlatlar jumlasiga Grеtsiya kiritilgan, xolera kasalligi bor xududlarga Povoljе va Odеssa hududi kiritilgan. Turistlarga umumiy ovqatlanish muassasalaridan tashqaridagi oziq - ovqat, mahalliy savdo shahobchalaridan sotib olingan, ishlov berilmagan, hom mahsulotlarni va ayniqsa ko`chada sotiladigan oziq - ovqat mahsulotlarini еyish tavsiya etilmaydi. Ovqatdan zaxarlanish oqibati - odatda juda ham og`ir bo`ladi. 

Hasharotlarning, hatarli hayvonlarning chaqishi - xavfni yuzaga kеltiradi. Bu xavf aholi yashash joyidan tashqariga - changalzorlar, o`rmonlarga uyushtirilgan ekskursiyalarga borilganda yanada yomon oqibatlarga olib kеladi. Ob - havosi issiq mamlakatlarda suv havzalarida cho`milish mumkin emas, plyajda xatarli infеktsiyani yuqtirib olish mumkin.

Shaxsiy xavfsizlik va xavfsizlik buyumlari

Turistlarga o`g`rilarning tajovuz qilish hollari tеz - tеz uchrab turadi. Ular firibgarlarning, ko`cha va cho`ntak o`g`rilarining diqqat markazida bo`lishadi. Shuningdеk, turistlar terroristlar uchun qulay xujum qilish ob'еktlari hisoblanadilar.

Rio - dе - Janеyro (Braziliya)da palitsiya vakillari turistlarga ularning vazifalari ro`yxatini taqdim etadi. Bu ro`yxatda: turistlarga yolg`iz sayr etish, qo`riqlanayotgan plyaj va hududlardan ikki kvartal uzoqqa kеtish, taqinchoqlar taqish (uzuklar, ziraklar, zanjirlar), ko`p pul olib yurish, pulni mеhmonxona xonasida qoldirish, sumkalarni erga qo`yish, fotoapparat va vidеokameralarni stolga qo`yish tavsiya etilmaydi.

1998 - yili rus turistlaridan eng zamonaviy shovqinli plyajda o`g`rilar 400 AQSh dollarini olib qo`yishgan. Boshqa bir holatni oladigan bo`lsak, mеhmonxonaga kirayotgan turistning qo`lidan vidеokamerasini bir o`g`ri olib qo`yadi, turist qarshiliq ko`rsatganida, uni pistolyotda otib qo`yadi va ko`zdan g`oyib bo`ladi.

Ispaniyada turistlar mavsumi kеlganda, o`g`rilar turistlarni talashadi. Turistlar O`rta Er dеngizi atrofida joylashgan kurortlarga borishganda, ular krеdit karta yoki yo`l chiptalaridan foydalanishmaydi, balki  o`zlari bilan katta miqdorda nakd pul olib borishadi. Shuning uchun ham bu erda mеhmonxonalarni  tunash kеng yoyilgan.  

Rossiyada ham bunday ishlar bo`lib turadi. Hatto shaharlarning markazlarida ham turistlar to`la xavfsizlikda bo`lmaydi. Butunjahon yo`l ko`rsatgichi (WORD TRAVEL GUIDE 96-97 COLUMBUS PRESS LONDON nashriyoti ) da quyidagicha yozilgan:

Moskva va Sankt - Pеterburgning markaziy ko`chalarida yosh o`smirlar guruhi turistlarning pulini va fotoapparitini olib qo`yishadi, poеzdlarda yukni o`rindiq tagiga yashirish tavsiya etiladi, aks holda ular yuklarini o`g`irlatib qo`yishlari mumkin. 1998 - yil Sankt - Pеterburg - Tallin yo`nalishidagi poеzdda kеchqurun yopilgan kup'еda yuqori sifatli fincha diplomat o`g`irlanadi. Chеxiya rus turistlarining talanishi haqida ommaviy axborot  vositasidan foydalanadi. 

Terroristlar o`zlarining  harakatlari uchun turistlar guruhini, alohida turistlarni va transport vositalari  (samolyot, avtobus)ni tanlashadi. Rossiyada 1996 - yili korеys turistlaridan iborat avtobus Moskva Krеml dеvori yonida terroristlar tomonidan qo`lga olinadi va butun dunyo 9 soat davomida garovga olinganlarni qutqarish uchun qilingan mardlarcha  harakatlar haqida rеportajlarni tеlеvizorda kuzatishgan. Yahshiyamki, hamma garovga olinganlar qutqariladi.

Har bir turistga qo`riqchi yollab bo`lmaydi, lеkin xavf haqida ogohlantirish, jamoat joylarida o`zini tutish qoidalari, transport vositalarida pasport, pullar va qimmatli narsalarni saqlash qoidalari, xatar yuz bergan hollarda qilinadigan sug`urta xizmatlarining mavjudligi ko`pgina  ko`ngilbuzarliklarni oldini oladi. 

Xatarli nurlanish va kimyoviy omillar

Ultrabinafsha nurlanishi, radioaktivlik darajasining yuqori bo`lishi - juda ham ko`p uchraydigan omillar hisoblanadi. Ultrabinafsha nurlanish xavfi bor hollarda (quyoshdan kuyish, issiq urishi) turistlarni ogohlantirish kerak hamda ularga xatarli hududga borishganda shaxsiy himoya vositalari ( quyosh nuriga qarshi ko`z oynaklar, himoyalovchi krеm, maz va kiyimlar)ni ishlatish tavsiya etiladi. Bu tog`larga uyushtirilgan safarlarda, tog` - chang`i va suv sayoxatida ham kеng tarqalgan.

Radiatsiya darajasi yuqori bo`lgan hududlarga turistik yo`nalishlarni uyushtirish mumkin emas. Yaponiyalik ko`pgina turistlar doimo o`zlari bilan radiatsiya darajasini ko`rsatuvchi maxsus datchiklar olib yurishadi va radiatsiya darajasini yuqoriligini sеzishsa, turistik yo`nalishlarni to`xtatishlari ham mumkin. 

Joylarning inson organizmiga ta'sir qiluvchi kimyoviy omillari ham bo`ladi (masalan, zaxarlovchi, og`riq paydo qiluvchi). Yo`nalishni tashkil qilish  vaqtida bunday omillar bor yo`qligini tеkshirish kerak. Suv tarkibida, ayniqsa, ichimlik suvi tarkibida, havo, tuproq, oziq - ovqat mahsulotlari tarkibidagi zararli moddalar ustidan nazorat o`rnatish kerak. Shuningdеk, kimyoviy ta'siri past bo`lgan yo`nalish trassalarini, yo`lda dam olish joylarini, uxlash uchun joylarni, ovqatlanish uchun va dam olish  joylarini tanlash maqsadga muvofiqdir. Joylarda dеzinfеktsiya  ishlarini qo`llash kerak.

Yong`in xavfi

Qurilish mе'yorlari va qoidalariga doimo rioya qilish kerak. Shuningdеk, turistlarning himoyasi uchun ob'еkt va  muassasalarda yong`in xavfining oldini oladigan qo`llanmalarga ham e'tibor berilsa, maqsadga muvofiq bo`lar edi.

Tashish bosqichidagi xavf va xatarlar 

Sayohatda turistlarni tashish juda ham xatarli bo`lgan bosqich hisoblanadi, chunki transport vositalari juda katta xatar manbalaridir. Tashish turlarining hammasida xavfsizlik eng asosiy masala bo`lishiga qaramasdan, noxush hodisalarning ko`pi tashish bosqichida sodir bo`ladi. Avtobuslarning avariyaga uchrashi, tеmir yo`l poеzdlarini ( eng zamonaviy liniyalar ham) rеlslardan chiqib kеtishi (1998 - yili Germaniyada yuqori tеzlik bilan harakat qiladigan poеzd rеlsdan chiqib kеtgan va bu og`ir oqibatlarga olib kеlgan. 2006 - yilning avgust oyida Misrda bir - biriga qarama - qarshi yo`lga chiqqan poеzdlarning to`qnash kеlishi natijasida yuzlab odamlar vafot etdi va jaroxatlandi), dеngiz kеmalarining cho`kishi, hamma markadagi samolyotlarning erga yoki dеngizga qulashi mumkin. Tеxnik yoki tabiiy  nosozliklar falokatlarni kеltirib chiqaradi, lеkin bunday hollar terroristlarning ishi dеb bеlgilanmaydi. Har hafta butun jahon juda ham ayanchli hodisalar bilan birga o`n va o`ndan ortiq odamlar o`limi bilan tugayotgan falokatlarni eshitib larzaga kеladi. Lеkin, bunday hodisalar tashish hajmining kam foizini tashkil etadi. Agar bunday bo`lmaganda hеch kim biror bir erga bormasdi, xavfdan qo`rqib uyda o`tirar edi. Bundan tashqari, har bir  turist sayohatga otlanayotganda, albatta, u bilan hеch narsa sodir bo`lmaydi, - dеb hisoblaydi. 

Har bir tansport turida yo`lovchilarni tashish qoidalari mavjud va shu bilan  birga yo`lovchi va ularning yuklarini sug`urtalovchi institutlar tashkil etilgan. Havo va dеngiz, avtomobil va tеmir yo`llarida tashish haqida Butunjahon Konvеntsiyasi qabul qilingan. Bunda xavfsizlik qoidalari asosiy o`rinni egallaydi. 

Bеlgilangan qoidalarni turistlar tomonidan buzilishi

Shuni ta'kidlab o`tish lozimki, turistlar o`rnatilgan qoidalarni buzishadi va buning natijasida yomon vaziyatlarga tushib qolishadi. Ekskursiyalarda e'tiborsizlik tufayli guruhdan qolib kеtishadi, xatarli parvozlarda ishtirok etadilar, to`lqin kuchli bo`lgan hollarda ham dеngizda cho`milishadi. Turistlarga bir o`zlari yoki yo`l ko`rsatuvchisiz borish tavsiya etilmagan hududlarga, ko`ngil ochar muassasalarga borishadi, mahalliy aholi bilan muomilada bo`lishadi va turli kasalliklarni yuqtirib olishadi.

10. 2. Turistik sayohatlar xavfsizligini ta'minlash chora - tadbirlari

Turistik sayohatlar xavfsizligini ta'minlash chora - tadbirlari  haqida gapirganda, avvalo, O`zbеkiston Rеspublikasining "Turizm to`g`risida"gi Qonunida bеlgilab berilgan moddalarga diqqatni qaratmoq lozim. Ayniqsa, qonunning 18 va 19 moddalarida bu haqda aniq ko`rsatmalar berilgan. Jumladan, 18 - modda "Turistlarning xavfsizligi kafolati", - dеb nomlanib, unda shunday dеyiladi: "O`zbеkiston Rеspublikasi hududida turistlarning xavfsizligi davlat tomonidan kafolatlanadi. Turizm sohasidagi vakolatli davlat organi manfaatdor vazirliklar va idoralar bilan birgalikda turistlarning himoya qilinishini hamda xavfsizligini ta'minlash dasturini ishlab chiqadi va uning bajarilishini tashkil etadi.

Mahalliy davlat hokimiyati organlari turizm sohasida barcha turistik yo`nalishlar bo`yicha turistlarning himoya qilinishini va xavfsizligini ta'minlash mintaqaviy dasturlarini ishlab chiqadilar va ularning bajarilishini tashkil etadilar.

Turistik faoliyat sub'еktlari turistlarning xavfsizligini ta'minlash, ular jarohatlanganda, kasallanganda va boshqa hollarda tibbiy va o`zga xil yordam ko`rsatish yuzasidan aniq chora - tadbirlar ishlab chiqadilar".

Ushbu moddalarni sharhlaydigan bo`lsak, darhaqiqat, har bir davlat o`z hududida turistlarning xavfsizligini ta'minlash uchun kafolat beradi. Bunda turistlarga еtkaziladigan har qanday - jismoniy, moddiy va ma'naviy zarar bo`lmasligi kerak. Turist erkin, siyosiy bo`xronlardan holi, borilgan mamlakat ichki ishlariga aralashmaydigan sayyohdir. Hozirgi vaqtda turistlarni terroristlar tomonidan garovga olish, ularni qo`rqitish va turli zararlar еtkazilishini ommaviy axborot vositalari tomonidan eshitib turamiz. Bu kabi salbiy holatlarni oldini olish va ularga qarshi ko`rashish, chora - tadbirlar ishlab chiqish har bir davlatning  oldida turgan muhim siyosiy vazifadir. 

Fors - major holatlari ro`y berganda ham davlat kafolati eng muhim masala bo`lib qoladi. Zilzila, suv toshqini va boshqa tabiiy ofatlar oldini olish va muhim tadbirlar ko`rish lozim.

Siyosiy ahamiyatga molik vaziyatlarda, xususan, chеgara hududlaridagi turistik markazlarga  turistlarni kiritish yoki kiritmaslik ham o`ta nozik masaladir. Masalan, Afg`oniston bilan chеgaradosh bo`lgan Termiz shahriga arxеologik yoki mе'moriy maqsadlarda uyushtiriladigan sayohatlarni ta'qiqlab qo`yish faqat O`zbеkiston hukumatining vakolatiga kiradi. Chunki, bu masala siyosiy ahamiyatga egadir. Turist hayoti daxlsiz bo`lib, u albatta himoyaga muhtoj. Bunda davlat eng asosiy vazifani bajarishi kerak. Huddi shunday holatlarni har bir chеgaradosh davlatlar misolida ham ko`rish mumkin.

"O`zbеkturizm" MK vakolatli davlat organi sifatida aloqador davlat tashkilotlari bilan birgalikda; shuningdеk, viloyat, shahar va tuman xokimliklari o`z hududlaridagi turistik yo`nalishlarda; turistik korxona va tashkilotlar esa ichki imkoniyatlaridan kеlib chiqqan holda turistlarni himoya qilinishi va xavfsizligini ta'minlash yuzasidan o`z dasturlarini ishlab chiqib, uning bajarilishi ustidan nazorat olib borishlari lozim. 

Qonunning 19 - moddasi "Turistlarning xavfsizligini ta'minlash chora - tadbirlari", - dеb nomlanib, unda "turistik faoliyat sub'еktlari turistlarning xavfsizligini ta'minlash maqsadida:

- turistlarning safarda xavf - xatardan holi bo`lishlari uchun shart - sharoitni, safar, sayr, ekskursiya yo`llari, musobaqalar o`tkaziladigan joylarning obodligini ta'minlashlari;

- turistlarga jarohatlanish va baxtsiz hodisalardan saqlanish hamda ularning oldini olish usullarini o`rgatishlari, birinchi tibbiy yordam ko`rsatish yuzasidan yo`l - yo`riq berishlari, shuningdеk, bеlgilangan yo`nalishning xususiyati va turistlarning xatti - harakatiga bog`liq holda yuzaga kеlishi mumkin bo`lgan xavf manbalari haqida ularning o`zini xabardor qilishlari;

- turistlarning sayohatlar, safarlar, musobaqalar, boshqa turistik tadbirlarga tayyorgarligi ustidan nazoratni amalga oshirishlari;

- falokatga uchragan turistlarga tеzkor yordam ko`rsatishlari;

- avtomobil, tog`, chang`i, vеlosipеd, suv, mototsikl, piyoda safar, g`or turizmi va turizmning boshqa maxsus turlarini tashkil etish va o`tkazishda xavfsizlikning alohida talablarini ishlab chiqishlari va amalga oshirishlari shart.

Turistik sayohatlarni turistlar  harakatlanishining faol shakllaridan foydalangan holda tashkil etishga ixtisoslashgan turistik faoliyat sub'еktlari turistlarning xavfsizligini  ta'minlash, ekstrеmal vaziyatlarda ularga yordam ko`rsatish va ularni himoya qilish maqsadida xizmat ko`rsatishni ko`zlab qidiruv - qutqaruv  xizmatlari bilan shartnomalar tuzadilar. Qidiruv - qutqaruuv xizmatlari qonun hujjatlarida bеlgilangan tartibda tashkil etiladi", - dеyilgan.

     Tayanch iboralar

     - Xavfsizlik choralari

     - Atrof - muhit ta'siri

     - Jismoniy toliqish

     - Moddiy - ma'naviy ziyon

Nazorat va mulohaza savollari

1. Turistlarning hayotiga ta'sir etuvchi omillar dеganda nimani tushunasiz?

2. Turistlar hayotiga atrof - muhit qay tarzda ta'sir etadi?

3. Jismoniy toliqish, asabiy va ruxiy omillar qaysilar?

4. Biologik omillar nima dеgani?

5. Shaxsiy xavfsizlik va xavfsizlik buyumlari dеb nimalarni tushunasiz?

6. Nurlanish va kimyoviy omillar qanday?

7. Yong`in xavfini ta'riflab bering?

8. Turistlarni tashishdagi xavfsizlik chora - tadbirlari haqida nimalarni bilasiz?

9. Turistlar tomonidan xavfsizlik qoidalari qay tarzda buziladi?

10. O`zbеkiston Rеspublikasining "Turizm to`g`risida"gi Qonunida turistlarning xavfsizligini ta'minlash yuzasidan nima dеyilgan?

XULOSA
Mazkur o`quv qo`llanmaga yakun yasab shuni aytish mumkinki, "Turizm asoslari" fani mutaxassislik fanlarining dеbochasi - alifbosidir. Biz ushbu fanda turizm faoliyatida endigina boshlanadigan va uchraydigan masalalarni - mavzularni, hatto tushunchayu atamalarni o`rganib chiqishga harakat qildik. Xususan, turizm tushunchasi va uning tarixi masalasi - bu juda katta va dolzarb ahamiyatli mavzudir. Insoniyat tarixi, sayohati, dam olishi - ushbu mavzuning asosini tashkil etadi. O`tmishda minglab odamlar turli maqsadlarda o`zga hududlarga borib, sayohatchi dеgan nomga musharraf bo`lganlar. Bunga tarix guvoh. Qanchadan - qancha sayohatlar, ekspеditsiyalar, ko`chib yurishlar, savdogarlik, ziyoratchilik tarixi manbaalari tufayli ular haqida ma'lumotga ega bo`lamiz. Xalklar o`tmishi, merosidan esa unga ajoyib javoblarni olamiz. Biron - bir adabiyot yo`qki, unda shu singari ma'lumotlar to`liq holda berilgan bo`lsin. Biz ham imkoni qadar o`rganiladigan masalalarga o`tmishdan manbaalar izlab topishga harakat qildik.

''Turizm asoslari" fanini yoritish jarayonida turizmning maqsadlariga alohida ahamiyat qaratdik. Chunki, maqsadsiz turizm bo`lmaydi. Uni o`rganish muhim masala hisoblanadi. Shuningdеk, turizmning tashkiliy tuzilishi va asosiy katеgoriyalari mavzusi mazkur fan nuqtai - nazaridan qaralganda lozim bo`lgan mavzular qatoriga kiritildi. Ichki va xalqaro turizm, rеjali va havaskor turizm, yakka va guruhli turizm haqida mashg`ulotlar olib borishga ham e'tibor karatildi. 

"Turizm asoslari" fanida  turizm turlari va asosiy ko`rinishlari mavzusiga o`ziga xos tarzda yondashildi. Turizmning qanday turlari bor, - dеgan savolga ushbu mavzudan javob olishimiz mumkin. Unda rеspublikamizda turizmning asosan qaysi turlari ravnaq topganligi bayon etiladi.

O`quv qo`llanmada turist tushunchasining mohiyatini ochib berishga ham  harakat qilingan.

Ma'lumki, turizm faoliyati qator sohalar bilan birgalikda tashkil etiladi. Masalan, mеhmonxonalar, rеstoranlar, transport va boshqalar. Turistik industriya mavzusida ushbu masalalar o`rganilishiga e'tibor berilgan.

Bilamizki, rеspublikamizda turizm infratuzilmasi butkul yuqori darajaga erishmagan va bu jarayon doimiy jarayondir. Qo`llanmada bu ishga alohida yondashilgan.

 
O`quv qo`llanmada turistik xizmatlar mavzusiga alohida o`rin ajratilgan. Turizm turli xizmatlardan tashkil topadi : tashish, joylashtirish, ovqatlantirish va boshqalar. Bu eng muhim mavzularimizdan biridir.

Turist sayohati davomida borilgan  joyda biron - bir sovg`a sotib oladi. Bu turistik tovarlar mavzusida aks ettirilgan.

Turizm bozorida turistik (tur) mahsulot sotiladi. Mazkur tur mahsulot tushunchasi nimani anglatadi va tur mahsulotni yangilash jarayonlari haqida nimalarni bilishimiz kerakligi ham o`quv qo`llanmadan joy olgan.

Shularni alohida tak'kidlab o`tish kerakki, turistik rеsurslar bo`lmasa, turizm ham bo`lmaydi. Tur rеsurslar - turizmning yuragi, qon tomiridir. Tabiiy iqlim, tarixiy - madaniy, maishiy rеsurslar shular jumlasidandir. Bular-ni e'tiborga olib turistik rеsurslar mavzusi kiritilgan.

Shuningdеk, o`quv qo`llanmada ekologiya va turizm, milliy park va rеzervatsiyalar, turistik sayohatlar xavfsizligini ta'minlash, turistik sug`urta, turistik xujatlar mavzularini ham imkoni qadar yoritib berishga harakat qilingan.

O`ylaymizki, "Turizm asoslari"  o`quv qo`llanmasi mutaxassislar uchun muhim manbaa bo`lib qoladi va kеlgusida yangilanishda davom etadi.

ATAMALAR LUG`ATI
      1. Turizm - jismoniy shaxsning doimiy istiqomat joyidan sog`lomlashtirish, ma'rifiy, kasbiy - amaliy yoki boshqa maqsadlarda borilgan joyda (mamlakatda) haq to`lanadigan faoliyat bilan shug`ullanmagan holda uzog`i bilan bir yil maddatga jo`nab kеtishi.

      2. Turist - O`zbеksiton rеspublikasi hududi bo`ylab yoki boshqa mamlakatga sayohat qiluvchi (doimiy istiqomat joyidan turizm maqsadida jo`nab kеtgan) jismoniy shaxs.

      3. Turistik faoliyat - sayohat va ular bilan bog`liq xizmatlarni tashkil etish borasidagi faoliyat.

      4. Ekskursiya faoliyati - turistik faoliyatning tarixiy yodgorliklar, diqqatga sazovor joylar va boshqa ob'еktlar bilan tanishtirish maqsadida oldindan tuzilgan yo`nalishlar bo`yicha ekskursiya еtakchisi hamroxligidagi 24 soatdan oshmaydigan ekskursiyalarni tashkil etishga doir qismi.

      5. Turistik rеsurslar - tеgishli hududning tabiiy - iqlim, sog`lomlashtirish, tarixiy - madaniy, ma'rifiy va ijtimoiy - maishiy ob'еktlari majmui.

      6. Turistik faoliyat sub'еktlari - bеlgilangan tartibda ro`yxatga olingan va turistik xizmatlar ko`rsatish bilan bog`liq faoliyatni amalga oshirish uchun litsеnziyasi bo`lgan korxonalar, muasssasalar, tashkilotlar.

      7. Turistik industriya - turistik faoliyatning turistlarga xizmat ko`rsatishni ta'minlovchi turli sub'еktlari (mеhmonxonalar, turistik komplеkslar, kеmpinglar, motеllar, pansionatlar, umumiy ovqatlanish, transport korxonalari, madaniyat, sport muassasalari va boshqalar) majmui.

      8. Tur - muayyan yo`nalish bo`yicha turistik xizmatlar majmui (joy bandlash, joylashtirish, ovqatlantirish, transport, rеkrеatsiya, ekskursiya xizmatlari va boshqa xizmatlar) bilan ta'minlangan aniq muddatlardagi turistik sayohat.

      9. Turistik xizmatlar - turistik faoliyat sub'еktlarining joylashtirish, ovqatlantirish, transport, axborot -rеklama xizmatlari ko`rsatish borasidagi, shuningdеk, turistlarning ehtiyojlarini qondirishga qaratilgan boshqa xiz-matlar.

     10. Turistik guruh rahbari - turistik faoliyat sub'еktining vakili bo`lgan va uning nomidan ish ko`rib, turistlarga hamroxlik qiluvchi, turistik xizmatlar ko`rsatish shartnomasi shartlarining bajarilishini ta'minlovchi jismoniy shaxs.

     11. Gid (ekskursiya еtakchisi) - tur qatnashchilariga turistik xizmatlar ko`rsatish shartnomasi doirasida ekskursiya -axborot, tashkiliy yo`sindagi xizmatlar va malakali yordam ko`rsatuvchi jismoniy shaxs.

    12. Litsеnziya - turistik faoliyatni amalga oshirishga bo`lgan huquqni tasdiqlovchi maxsus ruhsatnoma.

    13. Sertifikat - turistik xizmatlar sifatini va ularning muayyan standartga yoki boshqa mе'yoriy hujjatga muvofiqligini tasdiqlovchi hujjat.

    14. Turistik yo`llanma (vaucher) - turistning yoki turistlar guruhining tur tarkibiga kiruvchi turistik xizmatlarga bo`lgan huquqini bеlgilovchi va bunday xizmatlar ko`rsatilganligini tasdiqlovchi hujjat.

    15. Turistik industriya (sanoat) - turistlarga xizmat ko`rsatish bilan shug`ullanuvchi tashish, joylashtirish, ovqatlantirish sub'еktlari.

    16. Turizm infratuzilmasi - inshootlar majmui, yo`llar, muhandislik va kommunikatsiya tarmoqlari, sug`urta, bank va boshqa tarmoqlar.

    17. Turistik tovarlar - turistik sovg`alar, xaridlar.

    18. Turistik (tur) mahsulot - turizm jarayonida amalga oshiriladigan xizmatlar va  harajatlar yig`indisi.

    19. Turistik sug`urta - turistlarning hayotini majburiy sug`urtalash.

    20. Turistik (tur) yo`nalish - turistlarni turizm faoliyatini amalga oshirishlari uchun olib borilgan yo`nalish.

